
Lira 


prolog 


Teresa Amelia Loudenberry, pentru prietenii apropiaţi 
„Toots”, se agăţase de aşternuturile de pat egiptene ca şi 
când ar fi fost un colac de salvare. Strânsoarea ei era atât 
de disperată, încât articulațiile degetelor i se înălbiseră, iar 
vinişoarele de un verde-albăstrui i se reliefau ca nişte 
canale pe mâinile altminteri impecabile. Pe frunte i se 
formau mărgeluşe de transpiraţie care apoi se uneau în 
pâraie de-a lungul obrazului, ajungând în cele din urmă în 
buclele de păr castaniu răsfirate pe pernă. 


Se ridică fulgerător, speriată de bubuitul necontrolat care 
părea să-i spargă pieptul. Respirând profund de câteva ori, 
îşi mai calmă bătăile inimii şi întinse rapid o mână de-a 
lungul  aşternuturilor necunoscute. Atinse cuvertura 
mătăsoasă, apoi deschise ochii cât putu de mult, 
încercând să se orienteze. În timp ce se uita în jur, detectă 
nişte imagini nebuloase la marginea patului, vălătuci de 
abur semănând cu nişte nori de un albastru straniu şi 
translucid. Numără patru. Patru nori îngrămădiţi în jurul 
patului ei. Putea jura că în interiorul fiecăruia se aflau feţe 
care i se păreau cunoscute, fără să le poată atribui însă un 
nume. Inima i se zbătu cu putere şi mâinile începură să-i 
tremure ca ultimele frunze uscate pe o creangă amorţită 
de ger. Pradă ameţelii şi confuziei, strânse din pleoape, 
încercând să se asigure că se afla într-un vis ciudat. 


Degeaba însă: îşi simţea pielea la fel de transpirată, inima 
continua să-i bată mai rapid decât în mod normal şi ştia 


prea bine că se forţa să-ţi ţină ochii închişi. Nu, acesta nu 
era cu siguranţă un vis. 


Încet, deschise un ochi, apoi pe celălalt. Aburul sau ceața 
sau orice naiba văzuse se evaporase, dar încă putea simţi 
o răcoare în jurul patului. Aprinse lampa de pe noptieră şi 
se uită la ceas. Trei dimineaţa. Oare nu auzise undeva că 
asta e ora vrăjită? Probabil că fusese într-una din acele 
emisiuni despre fantome la care Sophie se uita cu pasiune. 
În fine, Toots ştia îndeajuns de multe pentru a-şi da seama 
că un fenomen supranatural o trezise din somnul adânc. O 
stafie, o apariţie, ceva de pe altă lume îi dăduse târcoale, 
stârnindu-i furnicături pe coloană. Speriată şi tremurând 
din toate încheieturile, se dădu jos din pat şi făcu primii 
paşi prin camera deloc familiară, care însă îi aparţinea. 


Mergând înainte şi-napoi în timp ce încerca să-şi calmeze 
nervii, scrută încăperea decorată ţipător. Când se gândea 
numai la toată redecorarea ce urma, aproape că-şi dorea 
să fi păstrat bungalow-ul de la hotelul Beverly Hills până la 
terminarea lucrărilor. Oare ce persoană în toate minţile ar 
fi putut să trăiască, darămite să doarmă, în acel hogeac de 
târfuliţă, colorat în violet şi roz aprins? Ridică privirea 
aşteptându-se să vadă oglinzi, neoane de club şi întregul 
arsenal de cocotă, însă fu surprinsă încă o dată să 
constate că nu era decât un tavan obişnuit. Se întreba ce 
părere ar fi avut primii proprietari, Lucille Ball şi Desi 
Arnaz, despre fosta lor casă. Fără îndoială se răsuceau în 
morminte. Agentul imobiliar îi explicase că un fost star pop 
închiriase imobilul de la moştenitorii cuplului Ball / Arnaz 
şi-l amenajase conform preferințelor sale. Cu ani în urmă, 
când vizitase Graceland, casa lui Elvis din Memphis, 
Tennessee, Toots o considerase o culme a kitschului. 
Totuşi, în comparaţie cu aceasta, trebuia să admită că 


vestitul cămin al Regelui avea îndeajuns de mult bun-gust 
pentru a fi dat ca exemplu în revista Architectural Digest. 


Exteriorul casei situate pe plaja din Malibu nu arăta prea 
rău. Fiecare dintre cele trei niveluri avea ferestre din 
podea până-n tavan ce ofereau o privelişte splendidă 
înspre Oceanul Pacific. Stucul alb, ţiglele roşii şi 
balconaşele îi dădeau un aer de cabană, motiv pentru care 
agentul imobiliar spusese că avea cel mai bun din cele 
două lumi: vârful munţilor şi litoralul oceanului. Ceea ce o 
răvăşise pe Toots fusese designul interior, având ca bază 
rozul strident şi violetul. Nuanţele frapante de albastru şi 
de verde din cele şase dormitoare nu făceau decât să 
agraveze dezastrul. 


Fusese pe punctul de a renunţa la achiziţie, însă nu era o 
femeie proastă. Trei milioane opt sute de mii pentru o 
proprietate ce îmbina vârful muntelui şi litoralul era un 
chilipir, cel puţin pentru Malibu. Scrisese un cec pentru 
întreaga sumă, ştiind că renovarea interiorului avea s-o 
coste probabil tot atât sau poate şi mai mult. Şi iat-o 
acum, speriată peste măsură. La hotelul Beverly Hills ar fi 
avut bungalow-ul lui Elizabeth Taylor. De ce-l părăsise 
oare pentru acest coşmar? Fără îndoială, nu era în toate 
minţile. Respirând adânc, studie perimetrul patului. Nimic 
neobişnuit, nimic nelalocul lui. Poate că acei nori pufoşi 
fuseseră doar un vis ciudat. Ceva îi spunea totuşi că 
însemnau mult mai mult decât atât. 


Crezuse dintotdeauna în viaţa de apoi, ştia că anumite 
suflete nu treceau întotdeauna în partea cealaltă, dar ce 
fusese asta? Nori transparenţi cu feţe în interior? Guri care 
formau cuvinte inaudibile? Nu, aceasta nu era cu siguranţă 
imaginea pe care şi-o formase în legătură cu sufletele 
pierdute; era mai degrabă ceva din Zona Crepusculară. 


După ce trăise mai mult de douăzeci de ani în Charleston, 
Carolina de Sud, Toots era obişnuită cu poveştile despre 
strigoi şi apariţiile spectrale ale defuncţilor. Participase 
chiar la câteva vizite ghidate în casele bântuite şi auzise 
relatările despre fantome, însă nu trăise nimic asemănător 
cu o experienţă supranaturală. 


Până în acel moment. 


La venirea în Los Angeles nu acordase mare atenţie 
poveştilor despre vechile teatre, studiouri de film şi case 
bântuite de spiritele unor mari actori de la Hollywood. 
Acesta era  Hollywoodul, tărâmul visurilor, nu al 
coşmarurilor! 


Când decisese să-şi cumpere o casă pentru a fi mai 
aproape de Abby şi a se ocupa de The Informer, tabloidul 
pe care-l achiziţionase recent, nu intenţionase să-şi 
împartă spaţiul cu un spirit - sau cu mai multe. 


— Întoarce-te de unde naiba ai venit! ţipă ea în camera 
slab luminată. 


Auzi bravada falsă din propriile cuvintele şi speră ca 
Sophie, care dormea în camera de la capătul holului, să n- 
o fi auzit. Slavă Domnului că Ida şi Mavis erau sus. Toots 
îşi imagina ce-ar fi spus vechile sale prietene dacă le-ar fi 
mărturisit gândul că o entitate din altă lume îi intrase în 
cameră. La naiba, ce-o fi fost în capul ei? Interesul nou- 
descoperit al lui Sophie pentru fenomenele paranormale 
tocmai o făcuse să câştige apartamentul matrimonial, 
decise proprietara. 


Ferm hotărâtă ca mutarea să fie primul lucru pe ordinea 
de zi în dimineaţa următoare, se urcă înapoi în pat, 
întrebându-se cum o putea convinge pe Sophie să schimbe 


camerele fără s-o alerteze cu suspiciunile ei. În cele din 
urmă conchise că n-avea rost să se ascundă. Era prea 
înspăimântător să ţină totul pentru ea. Ce bine ar fi fost 
dacă ar fi ales să cumpere casa lui Aaron Spelling! Din 
păcate însă, achiziţionarea vilei de 5 000 de metri pătraţi 
se  dovedise un calvar. Văduva fostului mogul de 
televiziune îl prevenise pe agentul imobiliar că voia să 
asiste la întâlnirile cu toţi potenţialii cumpărători pentru a-i 
examina personal. Evident, nu oricui i se permitea să 
candideze. Mai întâi i se verifica bonitatea, după care 
urma distracţia. 


Lui Toots nu-i venea să creadă la ce ajunsese să se 
preteze. Nu s-ar fi înjosit nici într-un milion de ani doar ca 
să devină eligibilă pentru vizitarea unui bun imobiliar. Şi ce 
dacă-i aparținuse lui Aaron Spelling? O casă era o casă în 
ceea ce o privea, sau, în acest caz, un palat era un palat. 
Era convinsă că orice putea fi cumpărat la preţul corect, 
aşa că nu înţelegea defel condiţiile acelei tranzacţii. 


Se uită la ceilalţi trei potenţiali clienţi aşezaţi în 
anticamera agentului imobiliar. Două femei şi un bărbat. 
Bărbatul era precis gay, îşi zise. Purta o cămaşă de mătase 
cu imprimeu de leopard şi pantaloni strâmţi negri, iar pe 
toate degetele avea inele de aur. Toots estimă că avea cel 
puţin opt piercinguri în urechi - ineluşe de aur dispuse în 
ordinea crescătoare a mărimii. La încheietură îi zornăiau 
brățări de aur, iar glezna palidă şi osoasă era înconjurată 
de un lănţişor din acelaşi metal. Se străduia să-şi ascundă 
faţa în spatele unei perechi enorme de ochelari de soare 
care-i întregea aspectul ridicol. Toots se întrebă o clipă 
cine era, însă decise că nu-i păsa absolut deloc. Apoi o 
cercetă rapid pe femeia din dreapta ei. Deşi nu era sută la 
sută sigură, se gândi că putea fi Joan Collins, fără tona de 
machiaj. Trase cu ochiul încă o dată când necunoscuta nu 


se uita. Da, ea era, cu siguranţă. Toots observă cicatrice 
recente în spatele urechilor. Operaţie estetică, fără- 
ndoială, ceea ce explica lipsa machiajului. Avea să-i 
menţioneze asta lui Abby; poate că picanteria şi-ar fi găsit 
locul în pagina de bârfe din The Informer. 


Femeia aşezată în stânga ei privea fix în faţă. Nu-şi 
mişcase nici un muşchi de când ajunsese. Toots avu brusc 
impulsul de a-i da un ghiont numai ca să vadă dacă 
reacţiona, însă hotărî că un asemenea gest ar fi fost 
nelalocul lui din partea unei doamne. Era suficient 
contactul vizual pentru a o face să zâmbească. 


Agenta imobiliară, o brunetă zveltă care părea a avea 
orice vârstă între treizeci şi cincizeci de ani, deschise într- 
un final uşa biroului. 


— Domnişoară Loudenberry, doamna Spelling şi Madison 
vă pot primi acum. 


Toots se ridică şi îşi aranjă fusta neagră tip creion. 
— Madison? 
— Câinele doamnei Spelling. 


— Înţeleg, spuse în timp ce o urma pe tânăra femeie, deşi 
nu înţelegea nicicum. Ce-avea de-a face un câine cu 
vânzarea unei case? 


Agenta imobiliară se opri şi se-ntoarse către ea. 


— Doamna Spelling are o încredere totală în reacţia lui 
Madison faţă de oameni. Ar trebui de altfel să vă explic 
acest lucru înainte de a o întâlni. Dacă nu veţi primi 
aprobarea din partea câinelui, nu vi se va permite să 
vizitaţi proprietatea. 


Toots avu impulsul de a fugi, de a lăsa totul baltă, însă era 
mult prea intrigată acum. Un câine, hm? 


Se uită lung la fusta sobră, la sandalele negre deschise în 
faţă şi la bluza crem, dorindu-şi ca Madison s-o aprobe. 
Zâmbi la acest gând. 


— Dacă doriţi să mă urmaţi, insistă agenta. 
„Oare ce s-a întâmplat cu secretarele?” se întrebă Toots. 


Străbătură coridorul până la o uşă închisă din spatele 
căreia se auzea un mârâit slab. 


— Vă rog să staţi deoparte, spuse femeia. 


Toots se execută, aşteptându-se ca Madison s-o atace în 
orice moment. 


Agenta deschise uşa unui birou somptuos, decorat în stil 
modern. În stânga mesei de lucru, pe o canapea albă, era 
aşezată vestita Candy Spelling, văduva lui Aaron Spelling. 
In mintea lui Toots apăru imediat imaginea unui peşte 
guppy - buze cărnoase şi ochi bulbucaţi. Se întrebă dacă 
femeia machiată prea strident nu avea o problemă cu 
tiroida. Mormanul de blană din poala ei trebuia să fie 
infamul Madison. 


Văduva nu se deranjă să se ridice ori s-o salute de bun 
venit. La un gest al stăpânei, patrupedul de un sex incert 
sări pe covor. Toots se pregătea să se aplece şi să-l 
mângâie când auzi un „Stai!” ritos din partea blondei de 
pe canapea. 


— Nu poate fi mituită! 


— N-o atingeţi pe Madison, completă agenta imobiliară. 
Acestă procedură va dura puţin, vă rog să-i acordaţi 
câteva minute. 


Aşadar potaia era femelă, o adevărată căţea în toate 
sensurile cuvântului. Toots ştia cât de mofturoase pot fi 
unele femele. Cele umane în orice caz. 


Câinele, un ghemotoc mic şi drăguţ de blană alb cu 
maroniu, o încercui pe nou-venită de trei ori, se opri în 
poziţia iniţială, lătră de trei ori, se ghemui, apoi lăsă o 
baltă de urină chiar în faţa sandalelor de un negru 
strălucitor. 


— Tocmai vi s-a dat permisiunea de a intra în vila Spelling, 
anunţă agenta imobiliară. 


Printre dotările vilei se numărau o sală de bowling, o 
pivniţă de vinuri, un salon de înfrumusețare şi o cameră 
pentru depozitarea argintăriei cu un control strict al 
umidității. Mai erau şi o grădină de trandafiri pe acoperiş, 
o bibliotecă, terenuri de tenis şi un teatru. Orice ţi-ai fi 
dorit puteai găsi în vila Spelling. 


Când Toots văzu banda rulantă din dormitorul principal, îşi 
retrase imediat oferta. Răzgândirea o costase cincizeci de 
mii de dolari şi asta n-o încânta deloc, dar refuza să 
trăiască într-o casă cu o bandă rulantă. Îi reamintea de 
acel episod din serialul | love Lucy în care Lucy şi Ethel 
lucrau într-o fabrică de ciocolată,  împachetând 
bomboanele care soseau neîncetat pe banda rulantă. Tot 
procesul s-a dovedit a fi un dezastru din cauza benzii care 
mergea din ce în ce mai repede, astfel că eroinele nu mai 
pridideau să-şi îndoape bomboane de ciocolată în gură, în 
pălării şi în bluze pentru a ţine pasul. Toots îşi vizualiză 
genţile şi încălţările zburând prin aer, iar apoi pe ea însăşi 


străpunsă în ochi de un toc foarte ascuţit; prin urmare, 
decise că globul ei ocular era mai preţios decît cei cincizeci 
de mii de dolari pe care-i pierduse. 


Lăsând lumina aprinsă, se lungi sub muntele de pături, 
strângându-şi cu tărie pleoapele. Sentimentul că entitatea 
care o trezise, orice ar fi fost, nu mai împărțea camera cu 
ea o făcu să se relaxeze şi să cadă într-o stare de 
semiadormire, când visele se schimbă atât de rapid încât 
ar fi imposibil să ţi le aminteşti. 


Urma o nouă zi. 

— De ce naiba ţipai în toiul nopţii? M-ai speriat teribil, 
spuse Sophie în timp ce Toots făcea cafea. 


— Era singurul mod de a putea adormi la loc. 
— Am crezut că te atacă cineva. 


Toots dezbătu în minte dacă să-i povestească sau nu ce se 
întâmplase, însă îşi aminti de entuziasmul lui Sophie 
pentru fenomenele oculte. Pufni în râs. 


— Şi tu ai sărit repede să mă salvezi, nu? Nu mi-ar plăcea 
deloc să depind de tine pentru a mă apăra, dar din fericire 
a fost... Se opri să-i cerceteze chipul, neştiind dacă era 
oportun să-i spună. Cum nu observă nici un semn de 
amuzament sau de ironie, continuă: Să nu râzi, dar cred că 
am văzut... o fantomă sau ceva asemănător unei fantome, 
plutind în jurul patului. Era ca un nor. M-a trezit dintr-un 
somn adânc. Şi mai era şi răcoarea, murmură ea cuprinsă 


de un frison doar gândindu-se la asta. Am avut o senzaţie 
ciudată, de parcă aş fi deschis fereastra într-o dimineaţă 
geroasă. Ştii cum e când te pocneşte frigul instantaneu în 
faţă. 


Aşteptă ca Sophie s-o facă pe deşteapta cu vreo replică 
spirituală. Sau să-i spună că-şi pierduse minţile. Sau mai 
rău, că avea nevoie de o vizită la doctorul Sameer, pe care 
Sophie îl considera dus cu pluta de când începuse să-i 
trimită Idei covoraşe de rugăciune după ce se vindecase 
miraculos de tulburarea ei obsesiv-compulsivă. 


Toots intenţionase să poarte o discuţie adevărată, sinceră 
cu Ida, însă de când se mutaseră la Los Angeles nici una 
din ele nu păruse să aibă vreun minut liber pentru o astfel 
de conversaţie. Adăugă asta pe lunga ei listă cu lucruri de 
făcut. 


— Interesant. Sophie îşi trase cana încet spre ea. 


Toots îşi ţinu mâinile înfăşurate ferm în jurul cănii sale ca 
şi când de asta i-ar fi depins viaţa. Peste câteva clipe, 
simțind că nu avea stare, inventă un pretext şi începu să 
caute în dulapurile oribile de un roz aprins, după care 
urmări atent cu degetul conturul violet de mortar al 
plăcilor liliachii de faianţă de pe blat. Merse până acolo 
încât mormăi câteva cuvinte pe care ştia că Sophie abia le 
putea auzi, darămite să le şi desluşească. Deschise şi 
închise sertarele, pretinzând că ar fi căutat ceva. În acel 
moment mai adăugă un articol pe lista ei cu lucruri de 
făcut. Niciodată, sub nici o formă să nu cumpere discurile 
fostului chiriaş. Deşi fusese norocoasă să achiziţioneze 
fosta proprietate a lui Lucille Ball şi a lui Desi Arnaz la 
preţul unui cântec în termeni californieni, pe ea o costa 
mult mai mult de un cântec s-o readucă la gloria de 


altădată. Totuşi, priveliştea nemărginită spre Pacific, plaja 
la un pas distanţă şi avantajul de a trăi aproape de Abby 
meritau iritarea şi cheltuielile. 


— Termină cu prostiile, Toots. Mă gândesc, în regulă? Şi ar 
trebui să ştii că nu pot gîndi limpede când te fâţâi şi faci 
toate chestiile alea pe care le faci. 


Toots zâmbi. Îi plăcea când Sophie trebuia să reflecteze. 


— Să nu te gândeşti prea mult, că mă sperii, adăugă ea, 
numai ca să aibă ultimul cuvânt. 


Sophie se înecă şi stropi cu cafea masa de melamină albă 
cu buline crem. 


— Nu despre asta e vorba? Tu eşti aşa de mototoală. Nici 
măcar nu sunt sigură că te cred. 


Toots se întinse după cafetieră. 


— Dă-mi un singur motiv bun pentru care te-aş minţi 
despre ceva atât de... nebunesc. 


Sophie îşi folosi şerveţelul ca să şteargă lichidul negru pe 
care-l împroşcase pe masă. 


— Cu siguranţă nu m-ai minţi; ziceam doar aşa ca să te 
enervez şi am reuşit. Acum trebuie să mă gândesc, Toots. 
Serios, ştiu că tu şi celelate consideraţi anormală 
fascinația mea pentru supranatural. Află că nu este nimic 
anormal şi nu sunt singura de pe planetă care crede că tot 
felul de spirite, fantome, cum vrei tu să le numeşti, 
hoinăresc de colo, colo. Există şi o emisiune de televiziune 
despre fantome. Îi anunţi şi reporterii vin la tine acasă. 
Vrei să-i sunăm? 


— Nici vorbă. N-am nevoie de vânători de fantome de la 
televizor, Sophie. Am nevoie doar să ştiu că nu sunt 
complet nebună. Aş putea avea Alzheimer sau o tumoare 
pe creier! Nu e deloc amuzant. 


Abia atunci îşi dădu seama cât de înspăimântată fusese 
noaptea trecută. Spera să nu-şi piardă simţul realităţii, nu 
când tocmai începuse să se distreze la bătrâneţe. 


Sophie avu eleganța să mimeze părerea de rău. 


— Nici eu nu cred că este amuzant, Toots. Crede-mă! Am 
citit mult despre acest subiect. Este înspăimântător dacă 
nu ştii la ce să te aştepţi sau ce să faci. Unii oameni au 
sfârşit chiar prin a se sinucide după ce li s-a înfăţişat un 
spectru. Există o serie de proceduri pe care le poţi efectua 
ca să alungi un spirit. Trebuie să mă decid care este cea 
mai potrivită. Vino aici! Sophie gesticulă pentru ca Toots 
să se aşeze pe scaunul de lângă ea. Acum spune-mi 
fiecare detaliu de la început până la sfârşit, şi să nu uiţi 
nimic. Nu se ştie niciodată cât de important poate fi. 


Toots îi relată amănunţit evenimentul care o făcuse să 
tremure şi să fie atât de nesigură. Fusese dintotdeauna 
puternică, cu picioarele pe pământ, tare ca o stâncă, defel 
înclinată să vadă norişori vorbăreţi şi chipuri necunoscute. 
Îşi spusese mereu că putea face faţă oricărei situaţii. Ce 
naiba, doar îngropase opt soţi! Având acest palmares în 
spate, ar fi trebuit să fie capabilă să se lupte cu însuşi 
Satana. Spre groaza ei, nu reuşise. 


— Deci le-ai recunoscut feţele? Ţi-ai putut da seama ce 
voiau să-ţi spună? 


Toots îşi dădu ochii peste cap. Nu-i venea să creadă că 
purta această conversaţie. 


— Ştii, nu-mi amintesc chiar totul pentru că zăceam inertă, 
pradă şocului. Sigur, trebuia să-mi iau notițe, poate să fac 
o poză, două. Zău, Sophie, eram tare speriată. Ştiu că 
sună complet aiurea. Tu te pricepi teoretic la chestii dintr- 
astea, dar nu e ceva ce ţi-ai dori să trăieşti, crede-mă. De 
ce n-am schimba noi camerele? O să poţi dormi cu 
spiritele, după care să mă pui la curent cu toate detaliile 
sângeroase. 


Sophie îşi aprinse o ţigară, i-o dădu lui Toots, apoi îşi 
aprinse alta pentru ea. 


— Da, e o idee bună. Voi lua notițe, de asemenea. Altceva. 
Când o casă este „deranjată” - puse cuvântul între 
ghilimele ajutându-se de degete - e posibil, la naiba, este 
mai mult decât posibil, este foarte probabil să fi enervat 
câteva spirite care erau bucuroase să trăiască în cocina 
asta. li poţi mulţumi prea zeloasei agente a vedetei de 
mucava pentru pontul că această casă era pe punctul de a 
fi scoasă la vânzare. Mă întreb dacă n-o fi vreo clauză de 
bântuire care să permită anularea contractului. 


Toots se uită rapid peste umăr pentru a se asigura că Ida 
şi Mavis nu se treziseră şi nu se fâţâiau pe-acolo. 


— Sunt sigură că nu există aşa ceva, şi orice ai face, să nu 
le spui fetelor. Sau lui Abby. Vor fi sigure că mi-am pierdut 
minţile. Vreau să păstrezi asta între noi două. Cel puţin 
pentru moment. 


Sophie trase adânc aer în piept. 


— Nu voi spune nimic. N-aş vrea să fiu responsabilă dacă 
Ida va înnebuni din nou. lar Mavis, ei bine, n-o mai 
recunosc de când a slăbit atât de mult, nu mai ştiu nici 
măcar dacă-mi mai place de ea. 


Imediat după ce-şi înmormântase al optulea soţ, Leland, 
care fusese un nesimţit arogant, Toots se limitase la cele 
zece zile de doliu obligatorii, apoi îşi aruncase hainele de 
văduvă pentru totdeauna. Dorindu-şi să adauge puţină 
strălucire epocii sale de aur, le trimisese imediat e-mailuri 
naşelor lui Abby, Sophie, Ida şi Mavis, prietenele ei cele 
mai dragi de jumătate de veac, invitându-le la Charleston, 
unde trăise în ultimii douăzeci de ani. Toate acceptaseră 
fără să stea pe gânduri. 


Ida locuia la New York, unde-şi petrecuse cea mai mare 
parte a vieţii sale de adult în compania celor trei sau patru 
soţi succesivi. Toots le pierduse numărul. După ce ultimul 
din serie, Thomas, murise din cauza unei infecţii cu E. coli, 
devenise obsedată de microbi, aventurându-se arareori să- 
şi părăsească apartamentul. De data aceasta însă, îşi 
luase tot arsenalul de luptă cu bacteriile şi pornise spre 
sud. Când Toots îşi dăduse seama cât de gravă era 
tulburarea ei obsesiv-compulsivă, încercase s-o convingă 
cu frumosul, apoi o ameninţase, până când Ida fusese de 
acord că era timpul să-şi trateze afecțiunea. La asta 
contribuise şi promisiunea lui Toots de a o căuta la New 
York şi de a o forţa să se urce în cel mai murdar taxi pe 
care l-ar fi putut găsi. Mai folosise şi alte ameninţări legate 
de bacterii înainte ca Ida să muşte momeala şi să creadă 
în perspectiva de a duce o viaţă normală - sau măcar atât 
de normală pe cât ar fi putut avea cineva din cunoştinţele 
Teresei Amelia Loudenberry. 


Mavis, o fostă profesoară de engleză care trăia cu 
simpatica ei căţeluşă Coco în Maine, pe ţărmul oceanului, 
şi căreia pensia abia îi ajungea de la o lună la alta, primise 
invitaţia cu bucurie. Toots fusese şocată când îşi văzuse 
prietena la aeroport. Mavis luase în greutate mai mult de 
cincizeci de kilograme de la ultima ei vizită, când Abby 


absolvise facultatea. Conştientă de pericolul la care se 
expunea prietena ei, Toots intuise că o aştepta o sarcină 
dificilă. 


Ultima, dar nu cea din urmă, era Sophie. Toots fusese mai 
apropiată de ea decât de celelalte, însă nu le-o spusese 
niciodată. Sophie era dură, puternică şi foarte 
descurcăreaţă. Sau asta voia ea să creadă. Toots ştia însă 
adevărul, întrucât îşi văzuse prietena în cele mai proaste 
momente ale vieţii. Măritată de tânără cu Walter, un 
bancher din Manhattan, Sophie îi îndurase ani de zile 
comportamentul abuziv în timp ce el îşi ducea existenţa în 
compania sticlelor cu băutură. Murise, într-un final, când 
Sophie era deja în California. Toots contribuise la 
organizarea unei înmormântări rapide, sau mai bine zis a 
unui eveniment, după cum numea ea acum ceremoniile 
funerare, iar Sophie era mai fericită ca niciodată. 


Fără ocolişuri, Toots îi dăduse asigurări că Walter meritase 
să moară singur. De fapt, spera ca el să ardă în focurile 
iadului pentru tot ce-i făcuse soţiei sale. Sophie îi 
aşteptase de multă vreme sfârşitul. Întrucât era catolică 
nu putea divorța, oricât de rău ar fi fost tratată, aşa că 
muncise peste treizeci de ani ca asistentă la pediatrie ca 
să întreţină un bărbat care nu făcea altceva decât să bea 
şi s-o lovească ori de câte ori când avea chef. Săraca 
Sophie! Ei bine, de fapt, bogata Sophie. Ştiind că nu avea 
nici o şansă de a-şi petrece bătrâneţile alături de un soţ 
iubitor, nu fusese deloc îndurerată când agresivul şi 
alcoolicul ei partener primise diagnosticul implacabil de 
ciroză hepatică. Din fericire, avusese inspiraţia să 
plătească neîntrerupt ratele la o poliţă de asigurare de 
viaţă de cinci milioane de dolari, astfel că acum era o 
femeie bogată, capabilă în sfârşit să se bucure de viaţă 


fără teama că avea să fie snopită în bătaie. lar pasiunea ei 
se întâmpla să fie lumea fenomenelor paranormale. 


— Ce ruşine, Sophie! Mavis a muncit din greu, la propriu, 
iar tu ar trebui să fii lângă ea şi s-o încurajezi. 


Sophie stinse o ţigară şi aprinse imediat alta nouă. Trase 
un fum adânc înainte de a spune: 


— Sunt mândră de ea, Toots. Tu, dintre toţi oamenii, ar 
trebui să ştii asta. M-am săturat s-o văd cum îşi admiră 
ceea ce a rămas din fundul ei atunci când trece pe lângă o 
fereastră, o oglindă sau pe lângă orice suprafaţă în care se 
poate reflecta. 


— Am observat şi eu în ultima vreme că face asta, dar 
trebuie să-ţi dai seama cât de greu i-a fost să slăbească 
atât de mult. Cu şase luni în urmă, nu mă puteam gândi 
decât la un atac de cord iminent. Acum mă surprind 
câteodată dorindu-mi să-i cer părerea în materie de modă. 


— Da, sigur, stilistul acela pe care l-ai angajat pentru ea şi- 
a meritat banii, rânji Sophie. Mavis prinde repede, nu-i de 
mirare că ne dă sfaturi tuturor despre ce să nu purtăm. 


— Ar trebui să-i asculţi sfaturile, mormăi Toots măsurând-o 
din cap până în picioare. 


Sophie purta o pereche de pantaloni de trening lila şi un 
tricou al Universităţii California - Los Angeles ce fusese 
odată de un roz aprins. 


— Ce-au hainele mele? Se asortează perfect cu locul ăsta. 
Le-am găsit în fundul dulapului din camera mea. 


— Şi precis aparţineau fostei locatare. Ce-ţi spune ţie asta? 


Sophie se uită în jos la treningul ei decolorat şi lălâu. 
— Rozul şi violetul nu mă prind, nu-i aşa? 
Toots nu se putu abţine să nu râdă. 


— Serios, nu mă interesează ce porţi, dar eu mi-aş lua 
altceva pe mine înainte să ies în public. 


— E probabil o idee bună, chicoti cealaltă. Acum să ne 
întoarcem la problema noastră. Tu crezi că vezi fantome 
sau spirite în dormitor. Vreau să-mi petrec câteva nopţi 
singură acolo înainte de a lua o decizie asupra ritualului pe 
care să-l efectuez. 


capitolul 2 


Dacă Toots îşi mai dădea mult ochii peste cap, era sigură 
că avea să rămână cu unul la slănină şi celălalt la făină. Se 
forţă să se uite fix la oribilul perete roz. Redecorarea se 
impunea de urgenţă, întrucât risca s-o ia razna din cauza 
priveliştii sinistre. 


— N-ai auzit nici un cuvânt din ce ţi-am spus, bombăni 
Sophie, îndeajuns de sonor ca să-i alunge preocuparea de 
natură oftalmologică. 


— Ba da, am auzit. Sunt doar hipnotizată de aceşti pereţi. 
Trebuie să dispară, cu cât mai repede, cu atât mai bine. 
Adu-mi aminte să arunc toate lucrurile roz pe care le am. 
Şi pe cele violet. 


Sophie luă cafetiera şi reumplu ambele căni. Toots puse 
vreo cinci lingurite de zahăr în a ei înainte de a sorbi. 


— E dezgustător! 


Înainte de a-şi da ochii peste cap, Toots se opri în 
momentul în care îi apăru brusc în minte o imagine cu ea 
purtând ochelari cu lentile groase de doi centimetri. Se 
holbă la Sophie. 


— Şi ce dacă-mi place zahărul? Ar putea fi mai rău. Aş 
putea să fumez trabucuri. 


Toots apucă pachetul de Marlboro. Plănuia să se lase într-o 
zi. Poate. La vârsta ei, nu era sigură că avea vreo 
importanţă. Deşi era dependentă de zahăr şi fuma ca o 
şerpoaică, nu suferise nici o consecinţă negativă a acestor 
vicii. Până în acel moment, fusese norocoasă. Nu tu diabet, 
cancer la plămani sau emfizem pulmonar. Poate c-ar fi 
trebuit să scrie o carte despre virtuțile traiului cu obiceiuri 
proaste şi soţi bogaţi. 


Sophie îşi începu litania obişnuită. 


— Într-o zi vom fi bătrâne, sau cel puţin ne vom simţi 
bătrâne. lar atunci ne vom dori să fi dus vieţi mai 
sănătoase. 


Toots îşi analiză prietena îndeaproape. Pesimismul ăsta 
nu-i stătea în fire. 


— Ce e cu tine în dimineaţa asta? 
Sophie îşi împinse scaunul în spate. 


— Nu mă lua aşa. Pe toţi sfinţii, eu n-am nimic! Tu eşti cea 
care vede fantome plutind în dormitor. Şi n-o să pricep nici 
într-un milion de ani de ce ai cumpărat cocina asta. E mai 
mult decat urâtă. La naiba, era urâtă de când era nouă. 
Îmi pare rău de amărâtul care va trebui s-o facă locuibilă. 


— Ţin să-ţi atrag atenţia că eu sunt amărâtul cu pricina. 
Nu trebuie să locuieşti aici, deşteapto. Din câte am auzit 
ultima dată, aveai câteva milioane puse bine. Du-te şi 
cumpără-ţi o nenorocită de casă. 


Toots zâmbi maliţios când văzu că Sophie era pe punctul 
să se înece de râs la această răbufnire. 


— Ştii că eşti o adevărată scorpie, nu? 


— Cred că-ţi aduci aminte şi tu, replică Toots drăgăstos. Şi, 
doar cu titlu informativ, această cocină m-a costat trei 
milioane opt sute de mii de dolari, preţ care era la limita 
de jos a chilipirurilor. 


— Nu spun decât atât: cineva a fost tras pe sfoară. 


Toots se uită la bucătăria în nuanţe de roz şi violet, cu 
mobila albă de melamină, şi ştiu că ea şi antreprenorul pe 
care-l angajase aveau de înfruntat o bătălie dificilă. Dacă 
ar fi fost cu adevărat deşteaptă, ar fi consultat echipa unui 
post de televiziune specializat în amenajări interioare. 
Avea s-o coste mai mult timp şi mai mulţi bani decât 
prevăzuse inițial, dar o simplă privire pe fereastră o 
convinse că efortul nu era în zadar. 


În acea zi plaja nu mai era aglomerată cu grupurile 
obişnuite, Pacificul se unea la orizont cu cerul turcoaz, iar 
ceața era o amintire îndepărtată. Peisajul şi faptul că era 
aproape de Abby meritau fiecare cent din suma plătită, 
plus cheltuielile pe care le presupunea transformarea 
imobilului într-o casă de locuit pentru oameni obişnuiţi şi 
nu pentru vedete pop. 


— Şi ce sugerezi? 


— S-o vinzi şi să-ţi cumperi un apartament? replică Sophie 
într-o clipită. 


— Ştii foarte bine că n-o să fac aşa ceva. Nu mă 
deranjează să redecorez, e cealaltă chestie... care nu mă 
face să mă simt în largul meu. 


Sophie trase aer în piept, îşi stinse ţigara şi-şi aprinse încă 
una. 


— Da, sigur. Vom începe prin a schimba camerele. Spune- 
le Idei şi lui Mavis că te doare spatele din cauza saltelei 
dacă te întreabă, deşi nu cred c-o să manifeste vreo 
curiozitate. Sunt prea implicate în propriile lor vieţi ca să le 
bage de seamă pe ale noastre. 


— Sunt de acord, zise Toots după o clipă de gândire. Ida şi 
bunul nostru doctor Sameer par să nu se mai sature unul 
de celălalt. Când nu e la telefon cu el, are o programare la 
cabinetul lui. Ceva se petrece între ei doi, sunt sigură de 
asta. l-a trimis şi ieri un covor de rugăciune. lar Mavis ori e 
la jogging cu Coco, ori îşi desenează noua ţinută. Nici nu- 
mi vine să cred cât de mult au evoluat în ultimele şase 
luni. 


— Mavis s-a micşorat, îţi aminteşti? În regulă, în regulă, 
ştiu la ce te referi. Totuşi pe mine mă îngrijorează Ida. Ea 
şi doctorul îşi petrec prea mult timp împreună. Sunt sigură 
că sunt mai mult decât prieteni, cum pretinde ea. 
Coborându-şi vocea şi uitându-se în jur, Sophie continuă: 
Pur şi simplu nu poate să trăiască fără un bărbat alături. 


După incendiul de la The Informer, Toots fusese atât de 
prinsă cu renovarea şi cu munca redacțională, fără a mai 
menţiona timpul pe care-l pierduse căutând casa perfectă, 


încât nu se gândise prea mult la activităţile lui Mavis şi ale 
Idei. 


— Ar fi cazul să ne adunăm şi să ne povestim vieţile 
înainte să se întâmple ceva. 


— Şi ce presupui că se va întâmpla, Toots? Chiar crezi că 
una dintre noi o să facă amor cu vreun tip? Eu îmi pariez 
ultimul dolar că Ida şi doctorul cel simpatic fac prostii. 
Sophie râse când văzu dezgustul de pe faţa prietenei sale. 


— Ţi-e capul numai la aiureli. Jur că nu te-ai schimbat din 
clasa a şaptea. Nu-mi pot aduce aminte nici măcar o 
singură conversaţie în care sexul să nu răsară la un 
moment dat. 


— Să răsară? Nu e cumva o scăpare freudiană, Toots? Sau 
o simplă coincidenţă? o tachină Sophie. 


— Vezi? se îmbufnă cealaltă. Găseşti o aluzie nelalocul ei 
în orice spun. Serios, ce-o să faci cu... vizitatorii mei? 
Vreau să dispară cât mai repede. Altfel mă duc să mă 
internez singură-singurică la cea mai apropiată casă de 
nebuni. Spune-mi, cum te poţi descotorosi de o prezenţă 
fantomatică? Toots îşi turnă în cană restul amestecului 
mocirlos şi maroniu, apoi adăugă nişte lapte şi încă vreo 
câteva linguriţe de zahăr. Mai vrei? Mai pun la făcut un 
rând cât ai bate din palme. 


Sophie clătină din cap. 


— Haide pe verandă, în caz că fetele vor cobori şi vor 
trage cu urechea. Pur şi simplu n-am încredere în Ida, deşi 
nu ştiu foarte bine de ce. Se încruntă: Toată viaţa i-a 
plăcut să spioneze. Nu m-ar mira dacă ar încerca să-ți 


vândă povestea cu fantome la The Enquirer sau The 
Globe. 


Apucându-şi cana, Toots râse şi o urmă pe Sophie pe 
verandă. Deşi vara începuse de mult, în sudul Californiei 
era răcoare dimineaţa devreme. Sophie gesticulă spre o 
pereche de şezlonguri decolorate. Toots, văzând o masă 
veche din fier cu blatul de sticlă ascunsă într-un colţ, o 
trase la mijloc. Sophie luă cochilia pe care o foloseau pe 
post de scumieră şi o aşeză pe măsuţă, după care scoase 
din buzunar ţigările şi bricheta. 


— OK, deci vrei să ştii ceva despre fantome, spuse ea pe 
un ton sec, de parcă ar fi discutat meniul de la prânz. 
Paranormalul mă pasionează de când eram mică, însă 
mult timp n-am prea vorbit despre asta. Pe vremea 
noastră am fi fost trecute prin smoală şi prin fulgi numai 
dacă ne-am fi gândit la astfel de lucruri, darămite să le 
credem. Obişnuiam să vizitez o tipă din Queens care se 
autointitula Doamna Fluture, dacă poţi crede aşa ceva. Era 
înconjurată de fluturi. Bijuteriile, hainele, chiar şi tapetul 
aveau fluturi pe ele. Mi-a ghicit în cărţi de tarot o singură 
dată, la o săptămână după nunta cu Walter. M-a avertizat 
în privinţa lui. Mi-a zis că nu era bun pentru mine, dar eu 
eram tânără şi-l doream, aşa că n-am luat-o în serios. 
După o pauză de reflecţie, continuă: Mă-ntreb cum ar fi 
fost viaţa mea dacă aş fi ascultat-o. Dar în fine, e prea 
târziu pentru asta. 


— Treci la subiect, Soph, o întrerupse Toots. 


— Îţi explicam doar cum am devenit interesată de aceste 
lucruri. Am început să desluşesc hărţile de astrologie şi, pe 
lângă asta, m-am apucat să ghicesc eu însămi în cărţile de 
tarot. O, dar nu pentru alţii, ci numai pentru mine şi pentru 


nişte fete de la spital. Nu acordam prea multă atenţie 
chestiilor ăstora, mă amuzam doar. Sigur că m-a ajutat în 
perioadele grele cu nenorocitul pe care l-am luat de soţ. 
Vreau doar să ştii că nu este un hobby recent, în caz că te 
întrebai. 


Toots nu se putu abţine să nu-şi dea ochii peste cap. 


— Cred c-am vorbit destul despre interesul tău. Spune-mi 
doar ce trebuie să fac, Soph. Nici nu-ţi poţi imagina cât de 
straniu mă simt în camera aia. Când mi-am pus halatul azi- 
dimineaţă, mă tot uitam în jur să văd dacă nu se holba 
careva la mine. 


— Când o să mă mut acolo o să aflu mai multe. Pentru 
început, trebuie să fiu sigură că entitatea aceea chiar 
există. 


— Şi cum vei face asta? întrebă Toots nerăbdătoare. 


— O să-mi dau seama pur şi simplu. O să-mi pornesc 
reportofonul şi camera video, iar dacă este într-adevăr o 
stafie care-şi face veacul în cocina asta, o să aflu imediat. 
Odată ce voi stabili - la naiba, asta sună stupid chiar şi 
pentru mine - odată ce voi stabili că este o fantomă 
prietenoasă, am la îndemână câteva procedee. Pentru 
început, trucul cu pantofii mi se pare potrivit. 


— Pantofi? O să alungi fantomele sau ce naiba or fi cu o 
pereche de pantofi? Te rog, Sophie. Nici măcar eu nu sunt 
atât de naivă. 


Sophie îşi stinse ţigara. 


— Ştiu că sună ca o tâmpenie, dar ascultă-mă. 


Toots privea insistent plaja, unde valurile albe şi spumoase 
se revărsau pe nisip într-un ritm constant, mereu 
predictibile. Îi plăcea să ştie ce se întîmpla în jurul ei, îi 
plăcea să ştie sau cel puţin să poată presupune ce avea 
să-i aducă fiecare nouă zi. După sperietura din ajun, avea 
o singură certitudine: detesta cu  înverşunare 
necunoscutul. Trebuia să dispună mereu de fapte solide, 
concrete pe care să se bazeze. Intuia însă că planul pe 
care urma să-l audă avea o componentă raţională extrem 
de fragilă. 


Resemnată, făcu un gest în direcţia prietenei sale: 
— Hai, spune-mi despre chestia cu pantofii. 


Sophie îşi aprinse o nouă ţigară. Toots se gândi că fumase 
cel puţin jumătate de pachet până în acel moment, după 
care se întinse şi ea după una. 


Având ca fundal sunetul valurilor, croncănitul pescăruşilor 
şi hohotele de râs ale unui grup aflat pe plajă, Sophie se 
aşeză într-o rână şi începu să explice. 


— Nu sunt sigură de originea ei, însă îmi amintesc că am 
citit undeva despre teoria cu pantofii. Se spune că atunci 
când se duce la culcare seara, persoana care vede sau 
simte prezenţa unei fantome, tu în cazul de faţă, trebuie 
să-şi pună pantofii pe care-i va purta ziua următoare la 
capul patului. Trebuie să pui un pantof într-o direcţie şi pe 
celălalt în direcţia opusă. Se pare că acest lucru va zăpăci 
stafiile. După câteva nopţi de dezorientare, vor pleca. 


Toots se uită la ea cu neîncredere. 


— Şi asta e tot? Spune-mi că glumeşti. 


Sophie se descurajă instantaneu la reacţia prietenei sale, 
dezumflându-se ca un balon străpuns cu un ac. 


— Cum adică? M-ai rugat să-ţi povestesc despre teoria cu 
pantofii şi aşa am făcut. Nu e nimic ştiinţific în asta, Toots. 
Nu trebuie să ai diplomă în fizică de la Harvard, Yale sau 
Caltech ca s-o aplici. Nu mai fi dezamăgită. 


— Află că mă aşteptam la ceva mai mult... nu ştiu, ceva 
mai exact. Nu m-am ocupat cu astfel de prostii înainte. 


— Marea majoritate a oamenilor nu s-au ocupat şi nici nu 
se vor ocupa vreodată. Acestea nu sunt lucruri pe care să 
le facem în fiecare zi. De ce crezi că oamenilor de rând le 
vine atât de greu să creadă? 


Toots încuviinţă. Pe de altă parte, sub razele calde ale 
soarelui, cu oceanul la picioare şi cu briza călduţă ce-i 
zburlea şuviţele de păr, nu se putea adapta uşor la gândul 
că vorbeau despre fantome şi despre metodele de a scăpa 
de ele. 


— Sophie, dacă se aude numai un cuvânt despre toate 
astea, pot avea probleme mari. Dacă cineva de la The 
Informer descoperă că văd fantome? Asta n-o va ajuta pe 
Abby şi nu va ajuta nici revista. De fapt, e acel tip de 
poveste care ne-ar putea scufunda. 


— Ce naiba te face să crezi c-o să se afle ceva despre 
asta? Să nu-ți închipui că o să-mi dau drumul la gură. O 
face Ida pentru toate la un loc. 


— Ar trebui să-ţi fie ruşine. Nu pălăvrăgeşte atât de mult 
pe cât o acuzi tu, dar nu-ţi dai seama care e problema? Nu 
ne putem permite ca cineva, şi prin asta vreau să spun 


oricine altcineva, să prindă de veste. Orice ai face, trebuie 
să păstrăm totul între noi. 


Sophie ridică mâna ca s-o oprească. 
— Adu-ţi aminte că ştiu să păstrez un secret. 


Toots aprobă. Oare cum putuse vreodată să se îndoiască 
de Sophie? Îi ascunsese ani întregi comportamentul abuziv 
al lui Walter. Avea încredere în Sophie aşa cum avea în ea 
însăşi. Această nebunie nu avea să ajungă la urechile 
nimănui. 


— Ştiu, Soph. Acum că am stabilit asta, nu vrei să-mi 
împărtăşeşti altă teorie pentru vânarea fantomelor? N-o să 
mai stau nici o noapte în dormitorul ăla oribil. Mai bine mă 
întorc la hotelul Beverly Hills. 


Sophie râse ştrengăreşte. 


— Clar c-o vei face. la spune, ce ştii despre fenomenul 
vocilor electronice? 


capitolul 3 


Abby Simpson se uită în biroul său renovat recent, care-i 
aparținuse odată lui Rodwell Archibald Godfrey al Ill-lea, 
fostul redactor-şef de la The Informer. Cunoscut ca 
„Zdreanţă” în rândul subordonaţilor, se transformase el 
însuşi în subiect de prima pagină când dispăruse cu câteva 
luni în urmă. Zile întregi după ce nu mai dăduse nici un 
semn de viaţă, ea îi scotocise prin casă şi îi sunase fostele 
iubite, însă nu obținuse nici un rezultat. Zdreanţă era 
faimos pentru weekendurile petrecute la LasVegas, după 


care lunea nu se arăta niciodată la slujbă, refăcându-se 
după beţie. 


Întrucât era neobişnuit ca şeful ei să dispară - avea totuşi 
decenţa de a suna sau de a trimite un e-mail - Abby 
anunţase autorităţile, moment în care se dezlănţuise iadul. 
Birourile revistei The Informer, un tabloid de a treia mână 
ce ocupa fostul sediu al cotidianului The Examiner, 
clădirea în care William Randolph Hearst îşi începuse 
cariera de magnat al presei, fuseseră incendiate de 
Michael Constantine, un interlop local cu legături în rândul 
mafiei, care-l căuta furios pe Zdreanţă de când acesta 
părăsise oraşul. După toate aparențele, fostul ei şef îl 
uşurase pe Constantine de cincizeci de mii de dolari. 


Întrucât martorii îl văzuseră la scena incendiului, 
Constantine fusese prins şi arestat în câteva ore. Redacţia 
trebuise să se închidă pentru câteva săptămâni pentru a 
se înlătura urmele dezastrului. Abby şi ceilalţi angajaţi 
folosiseră garajul ei ca birou temporar. Zdreanţă era tot 
dispărut, cu poliţia pe urme. Se credea că furase zece 
milioane de dolari de la noii proprietari ai tabloidului, care 
doreau să rămână anonimi. Abby îşi folosise toate sursele 
şi tot nu le putuse afla identitatea. Işi spuse că nu avea 
importanţă. Oricine ar fi fost, nu numai că-i dublaseră 
salariul, dar o şi numiseră redactor-şef interimar. Deşi nu 
bătea drumurile în căutarea de bârfe despre celebrităţi, tot 
reuşise să ţină legătura cu sursele ei. Nu renunţa complet 
la reportajele de tabloid. Dacă îi parvenea o ştire-bombă 
avea să scrie despre ea, indiferent de poziţia ei în redacţie. 
Poate când noii proprietari hotărau să se arate la faţă avea 
să-şi reia activitatea de teren, însă deocamdată avea un 
tabloid de mâna a treia de condus, şi ea era o persoană 
care-şi lua foarte în serios reponsabilităţile. 


Fostul birou al lui Zdreanţă consta într-o masă de lucru 
metalică, un scaun urât şi un computer depăşit. Câteva 
televizoare alb-negru portabile erau înşirate pe etajerele 
de pe peretele opus. In general erau date pe canalele E!, 
Fox News sau CNN. La incendiu, încăperea fusese distrusă 
complet, dar se părea că noii proprietari aveau portofele 
largi. Abby fusese informată că trebuia să amenajeze toate 
birourile la cele mai înalte standarde. Işi dăduse toată 
silinţa, iar cu ajutorul unui decorator profesionist, biroul lui 
Zdreanţă - de acum al ei - era acum elegant şi eficient, 
echipat cu ultimele noutăţi în materie de tehnologie. 


Lambriurile maronii în stilul anilor şaptezeci fuseseră 
înlocuite cu pereţi albi. Acolo unde stătuseră rafturile vechi 
din placaj apăruseră etajere făcute la comandă pe care 
erau dispuse şase televizoare LCD cu ecranul plat. Pe 
monitorul gigantic se derulau ultimele ştiri de la 
Associated Press, deşi ea folosea arareori efectiv 
informaţiile agenţiilor de presă. Dar nu ştie niciodată. 


În mijlocul încăperii trona o masă de lucru elegantă pe 
care se aflau trei computere iMac de ultimă generaţie. 
Unul era echipat cu internet de superviteză, al doilea îi 
dădea acces instantaneu la ştirile ce se aflau în pregătire 
la The Informer, iar al treilea era destinat uzului personal. 


Deşi era vechi şi nu arăta prea bine, Abby insistase să-i fie 
adus fotoliul albastru din fostul său birou de la capătul 
culoarului. Era recunoscătoare că nu arsese în incendiu şi 
că nu fusese nevoie decât de o curăţare temeinică, 
întrucât Chester, câinele ei ciobănesc german de patruzeci 
şi cinci de kilograme, crescuse efectiv în acel fotoliu. Nici 
în ruptul capului n-ar fi renunţat la el, şi Chester era precis 
de aceeaşi părere. 


Lăsându-şi câinele să doarmă liniştit în fotoliul cu pricina, 
îşi verifică e-mailul pentru a vedea dacă apăruse vreo ştire 
de senzaţie. Parcuse o duzină de mesaje şi, nevăzând 
nimic ce putea zgudui lumea, verifică fluxul de la 
Associated Press. Nu găsi nici acolo mare lucru, aşa că luă 
telecomanda ca să treacă în revistă posturile de 
televiziune locale. Se părea însă că nu se întâmplase nimic 
deosebit. Abby ura zilele banale, dorindu-şi să poată 
inventa ea o ştire de prima pagină. Decizând că nu era 
nimic care să-i solicite atenţia imediată, reciti materialul 
pentru ediţia de a doua zi înainte de a da bunul de tipar. O 
jumătate de oră mai târziu, constată că era atât de bun pe 
cât trebuia să fie şi hotărî că merita o pauză. 


— Eşti gata pentru o plimbare afară, Chester? 


La auzul numelui său, câinele se dezmetici brusc şi începu 
să latre. 


Abby râse. Ce s-ar fi făcut fără Chester? El era singurul ei 
prieten adevărat sau, mai exact, cel mai bun prieten 
masculin. Nu voia să se gândească la bărbaţi acum, pentru 
că dacă făcea asta şi-ar fi adus aminte de Chris Clay, ceea 
ce ar fi nemulţumit-o profund. Se încruntă dezgustată în 
timp ce-l urma pe Chester spre ieşire. 


Patrupedul ţinea lesa în gură ca şi când s-ar fi plimbat 
singur. Lui Abby îi plăcea asta la nebunie. Era un animal 
extrem de inteligent. Când lucra la o ştire, îl lua mereu cu 
ea, pe post de adjunct şi bodyguard deopotrivă. 


Îl conduse pe Chester spre locul de parcare îngrădit, 
mirându-se ca de fiecare dată când ieşea afară. Iluminatul 
pe timp de noapte şi camerele de supraveghere o făceau 
să se simtă în siguranţă. Înainte de incendiu, oricine putea 
intra şi ieşi pe uşa din spate, dar acum era imposibil. Noii 


proprietari angajaseră un personal de securitate bine 
antrenat care lucra în ture. In felul acesta, Abby şi colegii 
ei erau foarte bine protejaţi. Nici o persoană neautorizată 
nu putea să treacă de cerberi. Clădirea era foarte veche şi 
Abby îi respecta istoria, dar îşi dădea că anumite lucruri 
trebuiau pur şi simplu aduse la nivelul secolului douăzeci şi 
unu. 


Noii proprietari insistaseră să se păstreze presele originale 
de la etajul inferior şi ceruseră ca ele să rămână neatinse. 
Abby nu le cunoştea planurile pe termen lung, dar era de 
acord cu asta, de vreme ce ea oricum ajungea rar la acel 
nivel. Ultima dată fusese când o vizitaseră mama şi naşele 
ei de botez, chiar înainte de incendiu. 


După ce patrupedul udă fiecare tufă plantată de curând, 
alergă înapoi spre intrare. 


— OK, băiete, haide să ne întoarcem la muncă. 


Se aplecă pentru a-i permite lui Chester să-i dea un pupic, 
apoi se îndreptă spre birou, unde câinele sări imediat la 
locul lui. Abby se aşeză în fotoliul de piele din spatele 
mesei elegante din onix. Cum veştile întârziau să apară, 
intră în contul de e-mail, iar ceea ce citi o lăsă perplexă. 
Citi a doua oară, apoi a treia oară. Nu se poate! Tabloidele 
şi revistele serioase din toată ţara ar fi dat milioane pentru 
această ştire. Deveni brusc suspicioasă. Era oare posibil ca 
Zdreanţă, oriunde naiba s-ar fi aflat, să-şi bată joc de ea? 
Ar fi fost în stare, dar Abby nu era sigură că ar fi mers atât 
de departe doar de dragul unei feste. În mesaj i se oferea 
un interviu exclusiv, cu fotografii, al copiilor lui Brad Pitt şi 
ai Angelinei Jolie! 


Dar de ce The Informer? De ce nu People sau Time? 
Acestea oferiseră în trecut milioane pentru o astfel de 


ştire, însă cuplul refuzase. Abby citi e-mailul încă o dată. 
Era din partea agentei lor de presă. Recunoscu numele, 
măcar această parte era adevărată. 


Un asemenea interviu ar fi repus The Informer pe hartă. 
Cum naiba pe hartă? In fine, nu fusese niciodată pe hartă, 
dar ăsta ar fi fost impulsul de care avea nevoie Abby ca 
să-l aducă în top şi să-l păstreze acolo. 


— Chester, tocmai am câştigat lozul cel mare! 
— Ham, răspunse ciobănescul german auzindu-şi numele. 
Abby putea jura că o parte din el era umană. 


— În drum spre casă o să ne oprim la Ralph's pentru o 
friptură mare şi suculentă. 


— Ham, ham! 


Abby râse. Chester părea să ştie foarte bine că Ralph's era 
un magazin cunoscut din California. Probabil îi asocia 
numele cu carnea de vită. 


Pentru a patra oară citi e-mailul din partea agentei de 
presă al cuplului Pitt / Jolie. Oferea un interviu cu fotografii 
- aceasta era partea pe care Abby o găsea greu de crezut, 
pentru că marea majoritate a starurilor de la Hollywood nu 
permiteau să li se facă poze progeniturilor lor decât în 
schimbul multor milioane. Pe de altă parte, Pitt şi Jolie erau 
bine-cunoscuţi pentru acţiunile lor caritabile, prin urmare 
era foarte posibil să aibă de-a face cu un gest din această 
categorie. Speră să fie aşa, deoarece The Informer nu 
putea sub nici o formă să plătească pentru o asemenea 
exclusivitate. Dacă e-mailul se dovedea real, o aştepta o 
muncă epuizantă. Ar fi avut nevoie de un fotograf de 
prima mână. Instinctul o făcu să se gândească la Ida, naşa 


ei de botez. În tinereţea ei, Ida lucrase ca fotograf în New 
York. Abby văzuse o parte din opera ei şi era fantastică. 
Poate că... Nu, nu putea face asta. Mama ei ar fi omorât-o 
dacă îi cerea ajutorul Idei şi nu ei înseşi. Îşi notă în minte s- 
o întrebe totuşi. N-avea nimic de pierdut. 


Fotografii angajaţi în prezent la The Informer erau aşa şi 
aşa. Păcat că nu-i cunoştea pe noii proprietari. l-ar fi putut 
întreba pe ei dacă ştiau un fotograf remarcabil. În mod 
cert ar fi admis să-l treacă pe statul de plată, dar pentru 
moment erau alte detalii de care trebuia să se ocupe. 
Enervată că i se distrăgea atenţia, închise televizorul. 
Ceva o îngrijora, însă nu ştia cu exactitate ce. Era oare 
posibil ca noii proprietari să fi aranjat acest interviu? Oare 
aveau cunoştinţe atât de sus-puse? Era cam straniu că 
fusese contactată prin e-mail. Oare agentul de presă al 
unui cuplu de prim rang n-ar fi sunat-o măcar s-o întrebe? 
Nu, ceva nu era în regulă, dar până una, alta hotărî să 
acţioneze ca şi când o asemenea ştire era ceva obişnuit 
pentru revista sa. 


Un simplu interviu cu o celebritate de nivelul al doilea ar fi 
fost uşor de planificat: fie ar fi luat prânzul la unul din cele 
mai bune restaurante din Los Angeles, fie, dacă 
respectivul îşi dorea să impresioneze cu noua sa vilă, 
asemănătoare cu toate celelalte ale colegilor săi, Abby ar 
fi sărit pur şi simplu în Mini Cooper-ul galben aprins şi s-ar 
fi grăbit spre destinaţie. Prezenţa lui Chester era 
subînţeleasă - îl lua cu ea din reflex, lăsându-l acasă doar 
la cererea expresă a vedetei. Chester nu era un câine 


obişnuit. Dacă ceva mergea prost - şi cu anumite 
celebrităţi cărora le luase interviu fusese bizar, aproape 
înfricoşător - patrupedul îşi lua în serios rolul de 


bodyguard. Ceva îi spunea însă că lui Chester nu avea săi 
se îngăduie participarea de această dată. Abby ştia că un 


interviu exclusiv cu clanul Pitt / Jolie era oricum, numai 
simplu nu. În primul rând, au să fie agenţi de pază, nu doar 
un poliţist în timpul liber dorind să câştige nişte bani în 
plus pentru a-şi trimite copilul la colegiu. Securitatea avea 
să fie de nivelul celei de care beneficiază preşedintele 
Statelor Unite. Măzgăli o notiţă pentru a nu uita să întrebe 
de aceste aranjamente. 


Ştia că propunerea nu s-ar fi putut materializa fără ca nişte 
sfori să fie trase, dar nu se putea abţine să nu se întrebe 
care erau acestea şi de ce Pitt şi Jolie aleseseră The 
Informer. Era îndeajuns de deşteaptă să ştie că nu trebuia 
să caute la dinţi calul de dar, aşa că primul ordin fu către 
ea însăşi, de a înceta să mai bată câmpii şi să înceapă 
pregătirile. Deschise iarăşi e-mailul şi-l citi pentru ultima 
dată înainte de a răspunde. 


Stimată domnişoară Simpson, 


Publicaţia dumneavoastră, The Informer, a fost aleasă 
pentru un interviu cu domnul Brad Pitt şi doamna Angelina 
Jolie. Este permisă fotografierea copiilor. 


E-mailul menţiona data, deşi nici o adresă nu era indicată. 
Tot ce trebuia era să răspundă. 


Stimată domnişoară..., 


The Informer acceptă propunerea dumneavoastră 
referitoare la interviul cu domnul Pitt şi doamna Jolie. 


Aştept instrucţiuni privind locul de desfăşurare şi condiţiile 
de securitate. 


Abby Simpson 


Gata. Apăsă butonul de trimitere; restul era în mâna sorții 
şi a agentei de presă. Voia să spună cuiva, dar îi era 
teamă că risca s-o înfurie pe zeiţa Fortuna. Nu, decise să-şi 
urmeze rutina cotidiană. Cum era o zi săracă în ştiri, se 
gândi să-i dea telefon Idei. Pentru orice eventualitate. 


Formă noul număr de mobil al naşei sale. Era pe punctul 
de a închide când auzi un „Bună” şoptit. 


— lda, eşti bine? Parcă ţi s-a tăiat răsuflarea. Abby auzi o 
voce de bărbat şi ceva care semăna cu foşnet de 
aşternuturi. Eşti singură? 


— O! Bună dimineaţa, Abby. Mă bucur să te aud. 
Bineînţeles că sunt singură. Alergam... în cameră, făcând 
patul. Am televizorul pornit pe un serial de care sunt 
dependentă. N-aş îndrăzni să las patul nefăcut, ştii doar 
cum îi place mamei tale ca totul să fie în perfectă ordine. 


— Şi ţie nu-ți place, nu? râse Abby, amintindu-şi cât 
suferise Ida de pe urma tulburării obsesiv-compulsive. 


— Nu-mi mai place. Dac-ar fi după mine, n-aş schimba 
niciodată aşternuturile. 


— Şi noi ştim amândouă că asta nu e adevărat. 


Îi făcea bine s-o audă iarăşi bucuroasă. Cu câteva luni în 
urmă, Ida nu ieşea din cameră fără să fi petrecut ore 
întregi spălându-se pe mâini şi frecând orice obiect pe 


care-l atingea. Acum, cu ajutorul doctorului Sameer, un 
specialist în tratarea acestor probleme psihice, naşa ei 
redevenise persoana pe care Abby o ştiuse şi o iubise 
dintotdeauna. 


— Atunci să spunem doar că le-aş schimba o dată pe 
săptămână, o tachină Ida. Poţi să aştepţi o clipă, te rog? 


— Sigur. 


Ida uitase probabil să-şi acopere receptorul cu mâna, 
deoarece Abby putea să jure că auzea chicoteli înăbuşite 
şi buze pupându-se pe fundal. Precis stătea lângă 
televizor, unde actorii telenovelei se dezlănţuiau. Un minut 
mai târziu, Ida reveni la telefon ca vântul. 


— Scuză-mă. Voiam doar să aduc patul la forma care 
trebuie. la spune, ce mai face fina mea preferată? 


— Ca de obicei, vânez ştiri senzaţionale. Nu se mai 
întâmplă nimic la Hollywood în ziua de azi. 


— De ce nu inventezi tu ceva? Oare nu asta fac toate 
tabloidele? 


— Da, unele dintre ele, dar nu e genul meu, râse Abby. Mi- 
ar plăcea să cred că încă este ceva adevărat în ştirile pe 
care le scriu eu. Făcu o pauză, dezbătând dacă să-i spună 
Idei despre interviul cu Pitt şi Jolie, dar şi de faptul că avea 
nevoie de un fotograf. N-ar fi fost o idee proastă. De 
asemenea, o putea suna pe mama ei imediat după ce 
termina de vorbit cu Ida, ca să nu fie suspectată că-i trăda 
încrederea. Ştia că putea avea încredere în Ida, n-o 
dezamăgise niciodată până în acel moment. Cu o urmă de 
maliţie în voce, spuse în cele din urmă: N-o să ghiceşti 
niciodată cui o să-i iau interviu. 


— Ai dreptate, n-o să ghicesc, aşa că nu mă mai ţine în 
suspans. Spune-mi, o rugă Ida. 


Abby nu intenţiona s-o lase să scape aşa uşor. 


— M-am răzgândit. Oricum, nu cred că-ţi va păsa. Mamei îi 
plac ştirile mondene mai mult decât ţie. 


Un rânjet ca al pisicii Cheshire i se aşternuse pe faţă. Îşi 
putea imagina privirea de şoc total de pe faţa naşei sale. 
Abby o tachinase toată viaţa pe drăguţa şi naiva Ida. 


— Dacă asta crezi, e-n regulă. Am treburi de făcut, Abby. 
N-am timp de aiureli. 


Draga de Ida devenea cam tăioasă la vremea bătrâneţii. 
Abby râse. 


— Of, la naiba, nu mai pot face chestia asta cu tine, nu? 
Sunt prea bătrână pentru jocul ăsta oricum, aşa că... Vrei 
sincer să ştii pe cine voi intervieva sau preferi să-i spun 
mamei? De fapt, cheam-o la telefon şi-i voi spune eu 
însămi. 


— Nu, nu poţi face asta! 
— O, ba da, pot! o tachină Abby. 


— Nu, nu poţi. Te rog, orice ai face, să n-o suni pe Toots, 
stărui Ida. 


— De ce nu? Este ceva ce nu-mi spui? Brusc îngrijorată 
pentru mama ei, Abby îşi dădu seama că vorbise mai 
aspru decât intenţionase. Scuză-mă, Ida, dar dacă se 
întâmplă ceva, am dreptul să ştiu. Am vorbit cu mama ieri 
şi totul era în regulă. Spune tot ce ştii! 


— OK, acum semeni leit cu Sophie. 


Abby nu se putu abţine să nu râdă. Sophie şi Ida erau 
diametral opuse. Dichisita şi cuviincioasa Ida era mereu o 
doamnă, în timp ce Sophie era opusul ei total. Spunea tot 
ce gândea şi nu-şi menaja interlocutorii. Nu, dacă ar fi fost 
o chestie gravă în legătură cu mama ei, Ida i-ar fi spus. La 
naiba, dintre toate naşele ei cineva trebuia s-o fi sunat 
până acum. Pur şi simplu, Ida juca teatru în stilul 
caracteristic. 


— Cred c-am meritat asta, dar serios, dacă se-ntâmplă 
ceva ce trebuie să ştiu, îmi spui acum sau mă urc în 
maşină şi vin până acolo să văd eu cu ochii mei. Abby 
observă urechile lui Chester ridicându-se ca două ţepuşe la 
auzul cuvântului „maşină”. În stare de alertă, se ridică în 
şezut şi aşteptă cuminte să afle dacă plecau undeva. 


— Dacă insişti, nu sunt în casa mamei tale, zise Ida fără 
nici o tragere de inimă. 


— Poftim? făcu Abby alarmată. Atunci unde eşti? Eşti bine? 
N-ai păţit nimic, nu-i aşa? 


Nu-şi putea imagina în ce necaz s-ar fi putut afla Ida, dar 
era întotdeauna o posibilitate ca necazul acela s-o fi găsit 
tocmai pe ea. 


— Sunt bine. Sunt doar în vizită la un prieten, asta-i tot. Şi 
aş aprecia dacă această conversaţie ar rămâne doar între 
noi două. 


Abby izbucni în râs. 


— De ce mi se pare mie, Ida, că ai un iubit? 


Nu se putu abţine. Imaginea mentală a Idei furişându-se 
cu un bărbat era ilară. Şi acel foşnet de aşternuturi pe 
care-l auzise, chicotelile şi sărutările, îi sugerau că 
telenovela nu era pe ecran, ci în pat, cu Ida şi iubitul ei pe 
post de actori principali. Bravo ei, se gândi tânăra femeie, 
măcar existau oameni pe lume care făceau sex. Se gândi 
la Chris şi îşi simţi tensiunea arterială crescând 
instantaneu. Respiră adânc. Nu era momentul să facă o 
obsesie pentru un tip pe care nu-l putea avea. Văzuse cel 
mai recent număr al revistei People cu acea starletă 
blestemată lipită pur şi simplu de el. Abby avea reguli în 
privinţa relaţiilor, iar acestea nu includeau vederea unei 
fotografii a partenerului împreună cu o tipă de moravuri 
uşoare în chioşcurile de ziare din toată ţara. 


— Opreşte-te! O faci să sune atât de... josnic! Pur şi simplu 
sunt în vizită la un amic. Este tot ce trebuie să ştii. Pot să 
am încredere că această conversaţie va rămîne între noi? 


Abby dădu la o parte gândurile despre Chris şi se 
concentră asupra prezentului. 


— Desigur, Ida. Acum că am lămurit asta, este o chestie 
pe care vreau s-o discutăm. 


— Da? 


— ii minte când ai lucrat pentru acel fotograf din New 
York cu mulţi ani în urmă? La un moment dat mi-ai arătat 
nişte fotografii de-ale tale care au fost publicate în revista 
Life, zise Abby. Îi lăsă Idei timp să-şi ia gândul de la iubitul 
ei, dacă într-adevăr era iubitul ei, însă ceva îi spunea că 
avea perfectă dreptate. Ida nu stătea prea mult timp 
singură, toată lumea ştia asta. 


— Bineînţeles că-mi amintesc, pentru că atunci am avut 
parte de gloria supremă. Nu sunt senilă, Abby. De ce 
întrebi? 


— Mai ai echipamentul? 


— Cred că l-am păstrat undeva în casă, răspunse Ida după 
câteva secunde. Vrei să-l pui la vânzare pe eBay? Il pot 
ruga pe Sully, administratorul clădirii, să se uite în pivniţă 
dacă vrei. Dacă ai rămas fără bani, îţi pot da eu câţi ai 
nevoie, dragă. Nu e nevoie să recurgi la vânzarea de 
obiecte pe internet. Ştiu că te costă o mică avere să-ți 
redecorezi căsuţa. 


Dacă Abby n-ar fi fost aşezată în scaun, ar fi căzut din 
picioare. În cazul în care ar fi avut nevoie de bani, i-ar fi 
cerut mamei, care era multimilionară. Pe deasupra, nu era 
genul ei să facă asta. Reuşise în viaţă de una singură şi 
avea intenţia să continue în acest mod. La douăzeci şi opt 
de ani, putea să se descurce fără probleme. Mama ei, 
binecuvântată să fie, se oferise să plătească pentru mica 
fermă pe care Abby o achiziţionase în Brentwood, 
adăugând la asta şi renovarea. Tânăra îi refuzase politicos 
oferta, mulţumindu-i din suflet şi spunându-i că putea 
suporta cheltuielile. Toots o numise încăpăţânată şi cap 
pătrat, insistând că era leit tatăl ei. Abby o luase ca pe un 
compliment, ceea ce şi era. 


— Mulţumesc, Ida, dar nu de asta te-am întrebat. Eu... Ei 
bine, aş avea nevoie de un fotograf, dacă m-ai putea ajuta. 
Am echipament destul. Noii proprietari ai revistei au 
achiziţionat nişte camere foto excepţionale. Ai putea să 
înveţi cum funcţionează dacă va fi nevoie? 


Abby aşteptă. Ştia că Ida era obişnuită cu aparatura, dar 
nu era sigură dacă folosise vreodată o cameră foto 


digitală. La naiba, poate nici nu avea habar de existenţa 
lor. 


— Are legătură cu interviul acela? Este vorba de vreun star 
la vârsta a treia, cineva pe care aş vrea să-l cunosc? Clint 
Eastwood? Doamne, ce sexy e, murmură Ida. Abby putea 
jura că simţise dorinţă în vocea ei. Gregory Peck era o 
bucăţică bună pe vremea lui, continuă bătrâna. Ce n-aş fi 
dat să-l întâlnesc! Ochii lui mă dădeau gata de fiecare dată 
când îl vedeam într-un film. Cea mai mare pierdere a 
Hollywoodului. Când a murit, am stat o săptămână în pat. 


Abby se întrebă cu cine-şi împărţise Ida patul în acea 
săptămână, neputându-şi aminti dacă Thomas, primul soţ, 
era încă în viaţă la acel moment. Ida şi bărbaţii ei. Avea să 
moară probabil pe tronul pasiunii. Zâmbi la această 
imagine, gândindu-se că nu era o manieră prea neplăcută 
de a trece pe lumea cealaltă. 


— Îmi pare rău, nu e vorba de Clint şi nu cred că pot aranja 
un interviu cu domnul Peck, de vreme ce nu mai este 
printre noi. M-am gândit doar că te-ar putea interesa. Ştiu 
că nu te-ai bucurat prea tare când mama ţi-a zis că-şi va 
petrece următoarele şase luni aici, la Los Angeles. Ea mi-a 
zis că nu voiai să rămâi, însă un anume doctor Sameer ti- 
ar fi schimbat părerea. Cum tot vei fi aici câteva luni, 
voiam să-ţi dau ceva cu care să-ţi ocupi timpul. Pe lângă 
făcutul patului şi toate celelate chestii. 


Abby adăugă ultima afirmaţie ca pe o glumă, nefiind 
sigură dacă Ida avea s-o guste, dar nu conta. Ida revenise 
la normal şi asta era tot ce conta. 


— Îmi propui să lucrez la The Informer? 


— Nu, te-ntreb dacă ai vrea să-i fotografiezi pe Brad Pitt şi 
pe Angelina Jolie şi pe copiii lor când eu o să le iau 
interviu. 


Trecu parcă o eternitate până veni răspunsul. 
— O, Doamne, cred c-am murit şi-am intrat în rai! 


— O iau ca pe un da, râse tânăra femeie. 

Inima îi bătea atât de rapid, încât Ida era sigură că mai 
avea puţin până să leşine. Ajustându-şi cureaua rochiei, îşi 
trecu mâna prin păr. Doctorul Benjamin Sameer, Sammy 
cum îl alinta ea, se dusese să facă un duş când îi auzise 
telefonul mobil  sunând,  respectându-i intimitatea 
convorbirii. Deşi la început o sărutase zgomotos, 
permițându-i finei sale să afle că era implicată într-o 
relaţie amoroasă. Fără îndoială, Abby avea să ţină asta 
pentru ea, însă Ida sperase să-şi păstreze privată legătura 
cu Sammy, deoarece fetele o tachinau mereu spunându-i 
că nu putea să se lipsească de compania bărbaţilor. Era 
probabil ceva adevăr în asta, dar acum nu era pregătită 
să-şi exploreze subconştientul. 


Nici într-un milion de ani nu se gîndise că avea să-şi mai 
folosească vreodată aptitudinile de fotograf. Abby nu-i 
ceruse discreţie, dar Ida decise să păstreze această ştire 
savuroasă pentru sine şi să se bucure de ea cât de mult 
putea. După prima căsătorie îşi abandonase cariera de 
fotograf, pentru că nu mai avea nevoie de o slujbă ca să-şi 


plătească facturile.  Pierduse emoția  suscitată de 
imortalizarea unui moment anume, însă noile sale obligaţii 
ca membră a înaltei societăţi din Manhattan o obligau să 
renunţe la pasiunea ei. Patru soţi şi numeroase alte 
legături mai apoi - era complet resemnată. Ceea o 
suprindea mai mult decât orice era dorinţa de a reveni în 
lumea reală. Trăise prea mult sub un clopot de sticlă, 
temătoare să iasă din solitudinea ei  autoimpusă. 
Recunoscătoare că Toots o forţase să reintre în scenă, 
oferindu-i un trai pasionant, ar fi vrut să-şi strige bucuria 
lumii întregi, însă convenienţele şi maturitatea o forţau să 
rămână calmă şi demnă, în conformitate cu imaginea pe 
care şi-o crease. 


Sammy reveni în dormitor. 


— O, draga mea, arăţi superb! Presupun că apelul 
telefonic ţi-a adus veşti bune. 


Ida îi oferi un zâmbet larg. 


— Era fina mea, Abby. Voia doar să pălăvrăgim, ştii tu, ca- 
ntre fete. 


Ida nu voia să-i dea mai multe detalii despre relaţia ei cu 
Abby. Era mult prea specială. O privea exclusiv, iar acum 
Sammy n-avea nevoie să ştie ce discutaseră ele. In afară 
de asta, ceva îi spunea că el n-ar fi fost de acord ca ea să 
mai muncească, asemenea celorlalţi bărbaţi cu care 
fusese cuplată în trecut. Ştia prea bine că introspecţia era 
necesară, dar nu era acum momentul. 


Sammy veni prin spatele ei şi-i înconjură mijlocul încă 
suplu. li depuse mici săruturi pe linia gâtului, apoi îi prinse 
sânul cu delicateţe. 


— Sunt cel mai norocos bărbat din lume. Cred că m-am 
îndrăgostit de tine de prima dată când te-am văzut. 


Ida se sprijini de el, desfătându-se cu vorbele şi cu 
mângâierile afectuoase în timp ce buzele lui îi trasau 
conturul gâtului. 


— Îţi voi fi mereu datoare, Sammy. Dacă n-ai fi fost tu, aş 
fi încă blocată în Manhattan, trăind în acel penthouse 
oribil. 


— Nu mi se pare atât de îngrozitor să trăieşti într-un 
penthouse din Manhattan, dar dacă tu o spui, atunci aşa 
trebuie să fie. Deşi sunt conştient că ai trecut printr-o 
suferinţă cumplită, sunt foarte norocos că m-ai ales pe 
mine să te ajut. Îmi iubesc activitatea, dar din păcate cred 
că va trebui să închid clinica în curând. Pacienţii nu mai 
sunt atât de numeroşi ca altădată, şi nici economia nu o 
duce prea bine. 


Ida îşi eliberă uşor mijlocul din strînsoare, învârtindu-se 
astfel încât să se poată uita direct în ochii lui. Semăna cu 
un căţeluş pierdut. Pentru prima dată de când se ştia avea 
puterea de a provoca o schimbare în viaţa unui om în loc 
să fie invers. Îşi drese vocea, îşi îndreptă umerii şi ridică 
bărbia înainte de a vorbi. 


— Mi-ai dat viaţa înapoi, Sammy. Nu te voi putea răsplăti 
niciodată pentru asta, dar e ceva ce pot să fac pentru tine 
dacă mă vei lăsa. 


— Scumpo, nu-mi imaginez că ai putea face pentru mine 
mai mult decât ai făcut deja. Ai umplut viaţa unui bătrân 
cu dragoste şi strălucire, zise el întinzându-se pentru a-i 
prinde mâna. Şi aş fi nedrept dacă aş trece sub tăcere 
relaţia noastră sexuală. Nu am trăit niciodată un 


asemenea extaz, nici măcar când eram tânăr. Ca un 
templu, corpul tău e făcut pentru a fi iubit. 


Ida roşi la auzul complimentului. 


— Eşti prea amabil, Sammy. Mă faci să mă simt tânără din 
nou, plină de pasiune. Ştiu cât de mult contează munca 
pentru tine. Cum poţi să renunţi vreodată la ea? Ştii, sunt 
o femeie foarte înstărită. Am făcut, sau mai bine zis fostul 
meu soţ a făcut nişte investiţii foarte inteligente, care-mi 
dau posibilitatea să-mi îndeplinesc toate dorinţele. Nimic 
nu m-ar bucura mai mult decât să-ţi ofer ajutorul meu 
financiar dacă asta ţi-ar salva clinica. 


Ida făcu o pauză, aşteptându-i reacţia. El îi zâmbi şi clătină 
uşor din cap. 


— Eşti o femeie foarte generoasă, drăguţa mea, dar sunt 
un gentleman. N-aş putea accepta niciodată o asemenea 
ofertă, însă mă bucură enorm că te-ai gândit să faci asta 
pentru un bătrân ca mine. O sărută pe obraz şi urmă: Cât 
mai am pacienţi, trebuie să ajung la clinică înainte ca 
Amala să creadă că i-am abandonat. Poţi să rămâi aici cât 
vrei. 


Sammy îşi aranjă cravata în timp ce vorbea. 


— Mulţumesc, dar aş face mai bine să mă-ntorc în acea 
casă înfiorătoare de pe plajă pe care Toots o numeşte 
acum căminul ei. Dacă nu-mi fac apariţia în scurt timp, o 
să pornească în căutarea mea. Nu mă pot folosi de scuza 
cu dormitul până târziu de atât de multe ori. 


Ida zâmbi, apoi lăsă să-i cadă încet halatul pe podea, 
permițându-i lui Sammy să-i privească trupul gol pentru o 


ultimă dată înainte de plecare. Cu un zâmbet seducător, el 
o contemplă admirativ. 


— Mă vei ucide, dragostea mea. Acum îmbracă-te, iar eu o 
să-i spun şoferului să te lase la acea „casă înfiorătoare de 
pe plajă” înainte ca prietenele tale să descopere că nu eşti 
acolo unde trebuia să fii. 


Idei nu-i plăcea şoferul lui Sammy, Mohammed. Bănuia că 
trebuia să aibă vreo treizeci de ani. Cu tenul măsliniu, 
părul negru ca pana corbului şi ochi întunecaţi, îi aducea 
aminte de un mafiot de la televizor. li dădea fiori de 
fiecare dată când o privea. Era ca şi cum ar fi ştiut exact 
ce făceau ea şi Sammy în spatele uşilor închise. li făcuse 
cu ochiul o dată, iar ea îşi dorise ca Sammy să fi fost 
martor la asta, dar era şoferul lui de mulţi ani, după cum îi 
spusese, aşa că Ida nu putea să declanşeze un conflict. Ar 
fi preferat să ia un taxi până la casa de pe plajă, dar 
taxiurile nu erau atât de numeroase în Malibu ca în 
Manhattan. Dacă stătea să se gândească, nu-i plăcea nici 
casa lui Sammy. Nu avea curaj să-i spună că era enervant 
de rece şi impersonală. Parcă ar fi fost închiriată cu mobile 
cu tot. Lipseau cu desăvârşire obiectele care să vorbească 
despre firea proprietarului. Aparent, majoritatea 
fotografiilor personale se găseau la Centrul pentru Minte şi 
Corp. Văzuse câteva poze cu el şi cu Amala aranjate pe 
biroul lui, dar nimic mai mult. Nici suvenire aduse din 
multele sale călătorii, nici vreo colecţie de vreun fel. 
Probabil că nu conta, însă tot nu reuşea să se acomodeze 
cu imensa casă goală de pe ţărmul Pacificului. 


Zece minute mai târziu, Ida străbătea autostrada de pe 
coastă spre noul domiciliu al lui Toots. Evident, situarea 
era superbă, dar casa însăşi o scotea din sărite. Săraca 
Toots avea în faţă o muncă grea, dar prietena ei ştia cât 


de mult îi plăceau provocările, în special când era vorba de 
redecorare. Era doar o chestiune de timp înainte ca 
imobilul să capete aceeaşi strălucire precum casa de pe 
plantație pe care o deţinea Toots în sudul Charlestonului. 


— Lasă-mă la capătul aleii, îi spuse lui Mohammed. Avea 
să parcurgă pe jos restul drumului. Dacă vreuna dintre 
fete ar fi zărit-o, îşi pregătise deja explicaţia: urma să 
spună că dorise să facă o plimbare matinală. Nu era nimic 
greşit în asta. Avusese noroc până atunci. Nimeni n-o 
prinsese plecând în toiul nopţii sau furişându-se înapoi dis- 
de-dimineaţă. Ida le menţionase fetelor cât de mult îi 
plăcea să doarmă până târziu şi să se relaxeze acum că 
nu-i mai era frică de microbi şi nu mai petrecea ore întregi 
spălându-se şi pregătindu-se de culcare. Promiseseră toate 
că nu vor încerca s-o trezească. Ida avea remuşcări pentru 
minciună, însă era conştientă că o făcea spre binele ei. La 
şaizeci şi cinci de ani se simţea ca o adolescentă 
furişându-se ca să n-o prindă părinţii, dar cu toată vorbăria 
despre reputaţia ei amoroasă, decise să-şi păstreze 
legătura secretă. Sammy fusese de acord, mai ales că 
relaţiile dintre medic şi pacient nu erau privite cu ochi 
buni. La momentul potrivit aveau să-şi facă publică 
dragostea, însă deocamdată nu-i spuseseră nici măcar 
Amalei, fiica lui. 


Ida se furişă în casă şi, odată ajunsă în camera ei, se 
schimbă repede într-o cămaşă de noapte de vară. Se 
întinse pe pat, dar în clipa următoare sări ca arsă văzându- 
şi reflexia în oglinda de pe tavan. Asta trebuia să dispară. 
Chiar în acea zi. Avea s-o dea ea însăşi jos dacă era 
nevoie. În baia la fel de hidoasă, pereţii tapisaţi în catifea 
neagră, delimitaţi de şiruri de safire false, îl înfăţişau pe 
Elvis în diferite poziţii purtând scandaloasele costume 
paietate pentru care era atât de cunoscut. Instalaţiile 


sanitare erau de un albastru regal. Ida bănuia că făceau 
trimitere la cântecul despre pantofii albaştri din velur!. 
Oglinda de deasupra chiuvetei era de forma unei chitare 
gigantice, cu şi mai multe safire false de jur împrejurul 
modelului neobişnuit. Spera că aceasta era doar ideea 
cuiva de a practica umorul şi nu o încercare serioasă de 
design. Işi ciufuli părul şi se spălă pe dinţi înainte de a 
cobori la bucătărie, unde Mavis tăia fructe. 


— Era şi timpul să te trezeşti. Eram pe punctul să vin la 
tine, e aproape nouă. Vrei nişte cafea? Abia am făcut o 
cană proaspătă. Toots şi Sophie sunt afară, admiră 
priveliştea. Mă gândeam să luăm micul dejun, după care 
eu şi Coco pornim să facem jogging pe plajă. 


Câinele stătea tolănit pe o pernă mare roz aprins într-un 
colţ. 


— Mrrr! 


Coco mârâia la ea de câte ori o vedea. Ida ştia că o ura. 
Nici ei nu-i plăcea de el. Tot ce făcea era să latre, să facă 
pipi şi caca peste tot unde n-avea voie. Dacă ar fi trebuit 
să aibă un animal de companie, ar fi preferat un peştişor 
de acvariu. 


— Bună dimineaţa şi ţie, Coco, rosti pe un ton superior. 


Tot ce-şi dorea era să doarmă. Îşi petrecuse cea mai mare 
parte a nopţii făcând sex sălbatic. Fusese sălbatic cel puţin 
pentru ea. Se gândea că Sammy fie avea provizii serioase 
de Viagra ca să întreprindă aceste performanţe nocturne, 
fie, pentru un bărbat de şaizeci de ani, era extrem de viril. 
Se îndoia de ultima variantă. La vârsta ei, cele trei partide 
pe noapte aveau repercusiuni de neignorat, mai ales 


1 Blue Suede Shoes, celebră melodie a lui Elvis Presley (n.red.) 


dureri în locuri ale corpului de a căror existenţă uitase. Ida 
nu fusese îndeajuns de îndrăzneață ca să-l întrebe pe 
Sammy dacă-şi simţea scula jupuită ca un iepure de blană. 


Micul dejun era ultimul lucru la care se gândea, dar trebuia 
să facă faţă aparenţelor. Tânjea după o lungă baie 
fierbinte, dar asta trebuia să aştepte. 


— Ar fi fantastic. Mi se pare că au trecut zile întregi de 
când n-am mai fost toate împreună în aceeaşi cameră. 


Mavis se opri din ce făcea şi se uită peste umăr. 


— Pari obosită. Te odihneşti suficient? întrebă ea, în timp 
ce aranja fructele tăiate pe o farfurie. 


— Nu prea. Oglinda de deasupra patului mă bagă în 
sperieţi. De fapt, plănuiesc s-o dau jos chiar azi, indiferent 
de părerea lui Toots. S-o văd cum încearcă să adoarmă în 
timp ce propria reflexie se holbează la ea, spuse Ida în 
timp ce-şi lua o cană mare pentru cafea. 


— Sunt sigură că Toots nu se va supăra. Mi-a spus chiar ea 
că seamănă cu o atracţie de bâlci. Ca s-o citez, i se pare „o 
atracţie de bâlci de căcat, şi urâtă pe deasupra”, chicoti 
Mavis. 


Ida râse şi ea. 


— Nu te-am auzit niciodată folosind cuvântul ăsta. Ai 
pierdut atâtea kilograme, în schimb te-ai pricopsit cu o 
gură slobodă. Îmi place la nebunie, spuse Ida în timp ce-şi 
turna cafea. 


— Ne-am schimbat toate de când ne-am mutat în Los 
Angeles. Mă gâdeam să-mi închiriez casa şi să trăiesc aici 
o parte din an, poate să stau chiar câteva luni cu Toots 


când se întoarce la Charleston. Maine e plin de turişti pe 
timp de vară, aşa că nu-mi va fi greu să găsesc nişte 
clienţi pentru casă. E drept, trebuie să-mi mut toate 
lucrurile personale, dar Toots m-a asigurat că m-ar ajuta. 
Chiar îmi place să locuiesc cu voi. E ca pe vremea liceului, 
cu avantajul că nu ne dau măicuţele stingerea. 


Dacă Mavis ar fi ştiut! Ida se furişa şi acum pentru a se 
întâlni cu băieţi, ca în liceu. 


— Da, şi mie îmi place să fim împreună, dar tot sper ca 
Sophie să înveţe să-şi ţină gura. Dacă nu este atentă, o s-o 
păţească într-o bună zi din cauza limbii ei ascuţite. 


— Dacă asta s-ar fi întâmplat, ar fi fost cu ani în urmă. 
Sophie ştie când să se oprească, spuse Mavis pe un ton 
dintr-odată serios. 


Ida îi aruncă o privire ucigătoare. 


— Îmi vine greu să cred. N-a făcut altceva decât să fie 
răutăcioasă cu mine de când am ajuns la Los Angeles. 


Mavis aduse la masă o farfurie cu portocale, grapefrut şi 
căpşune. 


— Admit că a fost cam aspră cu tine, dar uită-te unde eşti 
acum. Dac-ar fi după mine, şi te rog să nu mi-o iei în nume 
de rău, i-aş mulţumi lui Sophie. Eşti din nou tu însăţi şi nu 
o babă speriată de bacteriile ucigaşe şi chiar de propria 
umbră. Nu te-am mai văzut de mult într-o formă atât de 
bună. 


Mavis adăugă acest compliment ştiind că prietena ei 
trebuia să-l audă. După un moment de reflecţie, Ida trebui 
să-i dea dreptate. Chiar dacă Sophie putea fi cea mai mare 
scorpie din iad, îi făcuse o favoare când o târâse în clinica 


doctorului Sameer. Nici într-un milion de ani nu-şi 
imaginase Ida să găsească un tratament pentru tulburarea 
ei  obsesiv-compulsivă şi să-şi permită să se 
îndrăgostească din nou - şi nu de oricine, ci de un doctor 
chipeş şi oarecum misterios, care se întâmplase să aibă 
vigoarea unui adolescent sau inteligenţa de a-şi face o 
provizie consistentă de medicamente eficace. 


— Aşa e, însă nu-mi vine să recunosc asta în faţa lui 
Sophie, întrucât are aerul că le ştie pe toate. Sau măcar 
asta crede ea. 


— Nu are nici o intenţie să te rănească, Ida. Şi într-a 
şaptea era la fel de gălăgioasă şi tranşantă. N-aş lua-o 
prea personal. Vrea doar să te vadă fericită, ca noi toate. 


Pentru a schimba subiectul şi a-şi reduce prietena la 
tăcere, Ida minţi. 


— Ştiu asta şi voi încerca să n-o uit. Dar ce se mai aude cu 
micul dejun? Mi s-a făcut foame dintr-odată. 


— Mâncăm pe verandă, o informă Mavis în timp ce aduna 
farfuriile şi tacâmurile. 


Ida se grăbi în camera ei şi făcu un duş rapid. Ferească 
sfântul ca una dintre fete să-şi dea seama că făcuse amor. 
Când venea vorba de sex, simţurile lor olfactive erau leite 
cu ale unui ogar campion; numai aroma cafelei proaspete 
îi putea ascunde mirosul persistent. 


capitolul 5 


Fumul de ţigară emanat ritmic de Toots şi Sophie era ca 
aburul unei perechi de locomotive. Rotocoalele cenuşii se 
ridicau deasupra capetelor lor ca nişte halouri efemere. 


— Doamne, dacă n-aş şti despre ce e vorba, aş crede că 
avem un incendiu. Trebuie să renunţaţi la acest obicei 
prost, mormăi Ida în timp ce-şi trăgea lângă Sophie 
şezlongul ros de vreme. 


— Hai să facem un târg. Atunci când o să renunţi tu la 
bărbaţi o să mă las şi eu de fumat. Ne-am înţeles? se răsti 
Sophie trăgând cu sete din ţigară. 


— Să mă pupi undeva, bombăni Ida. 


— Nu există nici un loc pe corpul tău care să nu fi fost deja 
sărutat, replică Sophie pe tonul înţepător caracteristic. Nu, 
mersi, nu vreau să iau microbi. 


Mavis ieşi pe verandă şi puse platoul cu fructe pe pervaz, 
alături de farfurii şi tacâmuri. 


— Ei, gata, fetelor, să nu începem această zi superbă 
ciondănindu-ne. Să luăm un mic dejun sănătos şi să ne 
punem la curent cu ultimele evoluţii din vieţile noastre. 


Coco alese acel moment ca să-şi facă apariţia, lătrând 
scurt de două ori. 


— Văd că a sosit regina, însă fără servitorii ei devotați, 
remarcă Ida sarcastică. 


Coco, două kilograme de dinamită, mârâi la ea, arătându- 
şi dinţişorii ascuţiţi şi albi. 


— N-o tachina, Ida. Se sperie, o mustră Mavis. 


— Prostii, singura ei teamă este să nu-şi rateze cumva 
următoarea masă, spuse Toots, râzând între două pufăituri 
din ţigară. E o drăguță, deşi trebuie să fiu de acord cu lda. 
E un pic cam răsfăţată. 


Ida şi Sophie se uitară una la cealaltă şi rânjiră. 


— Acum e mult mai bine, decise Mavis în timp ce le 
repartiza farfuriile cu fructe celor trei femei adunate în 
jurul măsuţei de sticlă. Şi ce e pe ordinea de zi, 
doamnelor? se interesă ea luând o căpşună. Pierduse atât 
de mult în greutate şi atât de repede, încât abia se 
recunoştea. Trecuse de la mărimea 54 la 46 în câteva luni. 


Toots o ţintui pe Sophie cu privirea. 


— Sophie o să mă ajute cu nişte proiecte pe aici. Nu-i aşa, 
Soph? 


— Desigur. Proiecte pe care nu le-am mai încercat până 
acum. 


— Spune-mi că unul dintre ele constă în eliminarea acelei 
oglinzi îngrozitoare de pe tavanul camerei mele, interveni 
Ida. Mă sperie în fiecare dimineaţă când mă trezesc şi mă 
văd. 


— M-ar speria şi pe mine, dac-aş arăta aşa! cloncăni 
Sophie. 


— Scorpie bătrână! Ar trebui să-ţi fie ruşine. Te-am văzut 
cum arăţi dimineaţa şi nu e o imagine prea drăguță. De 
fapt, dacă nu te cunoşteam, aş fi fost speriată de moarte 
să dau nas în nas cu o asemenea... urâţenie, replică Ida, 
cu un mare rânjet întinzându-i-se pe faţă. 


Izbucniră în râs. Fără nici o îndoială, Ida îşi reluase postura 
de „eu sunt regina lumii”. Şi ăsta era un foarte lucru bun. 


— M-am săturat de toată văicăreala ta, dar trebuie să fiu 
de acord în privinţa oglinzii. O să-i fac vânt. Constructorii 
se apucă de treabă în interior abia săptămâna viitoare, dar 
noi toate patru ar trebui să fim capabile s-o dăm jos fără 
prea mult efort. O facem după ce terminăm acest mic 
dejun minunat pregătit de Mavis. Ce naiba s-a întâmplat 
cu cerealele mele Froot Loops? se interesă Toots. Ştiţi bine 
că nu mă dau în vânt după hrana sănătoasă. Cred că mă- 
mbolnăveşte. 


— Tocmai începeam să mă deprind cu mâncarea nocivă, 
dar delicioasă, când ai decis să ne aduci pe calea cea 
bună, mormăi Sophie. 


Bătând din palme, Mavis strigă: 


— Doamnelor, opriţi-vă în momentul ăsta! Vă iubesc pe 
toate trei şi vreau să fim împreună cât mai mult. 
Obiceiurile alimentare sănătoase ne dau speranţa că vom 
mai face umbră pământului o vreme. 


— A, da? Dar dacă nişte chestii dintr-astea o să ne 
omoare? Am auzit recent la ştiri de nişte oameni care au 
murit după ce au mâncat unt de arahide, zise Sophie. 


— A fost un singur incident. Untul de arahide nu e chiar 
aşa de bun pentru tine oricum, declară Mavis ca şi când ar 
fi fost un adevăr absolut. 


— Nu m-am gândit nici într-un milion de ani că tu ne vei da 
sfaturi privind alimentaţia. Sunt bucuroasă că ai grijă de 
sănătatea ta, Mavis, dar nu băga mereu aceeaşi placă. Am 
reuşit să supraviețuiesc tot acest timp cu mâncare 


nesănătoasă şi bănuiesc că voi fi foarte bine chiar dacă nu 
mănânc orice recomandă FDA? zilele astea, spuse Toots. 


— Nici eu n-am încredere în ei, se amestecă Sophie. Nu 
sunt decât una dintre nenumăratele organisme 
guvernamentale care acceptă mită de la cel care licitează 
cel mai mult. Să nu-l uităm pe Thomas. 


Thomas era ultimul soţ al Idei, care murise după ingerarea 
de carne cu toxine, sau cel puţin asta credea Ida, că de 
acolo provenea infecția cu E. coli. 


— Nu le pasă de carnea contaminată sau de alunele 
râncede mai mult decât îi pasă lui Coco. 


Căţelul lătră la auzul numelui său. Sophie îi dădu un 
bobârnac. 


— Sophie, nu e frumos ce-ai făcut. 
— Chiar crezi că ştie ce-nseamnă să-ţi iei o castană? 


Sophie ridică din sprâncenele ei perfect conturate, 
aşteptând răspunsul lui Mavis. 


Aceasta ezită un minut ca şi cum s-ar fi gândit serios la 
întrebare. 


— Ar putea asocia asta cu ceva negativ, nu sunt sigură. E 
un animal foarte deştept. Ştie mai multe decât crezi. 


— Sunt de acord cu Mavis, interveni Toots. Nu în privinţa 
bobârnacului dat câinelui, dar am convingerea că 
animalele sunt mult mai deştepte decât credem. Uită-te la 
Chester, câinele lui Abby. E teribil de inteligent. 


2 FDA (Food and Drug Administration) - agenţia federală americană 
răspunzătoare de ocrotirea sănătăţii publice (n.red.) 


La finalul sporovăielii despre animale şi despre ceea ce 
însemna o dietă sănătoasă, îşi duseră la bucătărie farfuriile 
şi tacâmurile, după care merseră în camera Idei pentru a 
încerca să dea jos oglinda de pe tavan. 


Soneria mobilului lui Toots le opri din activitate. Aceasta se 
uită imediat la numele apelantului înainte de a răspunde. 


— Abby! Ce mai face odrasla mea preferată? 


— Din câte ştiu eu, sunt singurul tău copil, dacă nu-mi 
ascunzi ceva, spuse Abby pe un ton jucăuş. 


Inima lui Toots o luă la goană. „Dacă ar şti!” se gândi ea. 


— Mă bucur să-ţi aud vocea, doar atât. Cum de nu eşti pe 
teren? 


— Îţi aduci aminte că noii proprietari m-au numit redactor- 
şef? Trebuie să-mi trimit albinele muncitoare în căutarea 
ştirilor de senzație. Mărturisesc însă că-mi lipseşte 
entuziasmul vânătorii şi al termenelor de predare. 


Toots o ştia prea bine, dar cu Abby la conducere era sigură 
că The Informer putea să se transforme într-un tabloid 
mult mai bun, poate mai bun decât The Enquirer sau The 
Globe. 


— Încă mai poţi scrie articole, nu? o chestionă Toots, 
sperând să nu se dea de gol. 


Ştia cât de mult îşi iubea Abby munca. Oare-i omorâse 
pasiunea pentru carieră atunci când cumpărase revista 
tocmai ca să-i asigure o slujbă pe măsura capacităţilor ei? 
Asta doar timpul o putea spune. 


— Da, de asta te sun. Nu vei crede nici într-un milion de 
ani cui o să-i iau interviu. 


Toots se gândi un moment, dar nu-i trecu nimic prin minte. 
— N-am nici o idee, aşa că dă-i drumul. 
— Stai jos? 


— Nu, eu şi fetele ne pregăteam să înlăturăm acea oglindă 
hidoasă de pe tavanul Idei. 


— De ce nu laşi firma de construcţii să se ocupe de asta? 
Nu trebuie să vă cocoţaţi voi pe scară. 


— Abby Simpson, trebuie să ştii că eu şi naşele tale 
suntem perfect capabile să dăm jos acea monstruozitate. 
Nu suntem prea bătrâne ca să-ncercăm ceva nou. 


— Îmi pare rău, nu asta am vrut să sugerez. Aveţi grijă 
doar. 


— Am mereu grijă, ripostă Toots, indispusă că Abby o trata 
ca pe o bătrânică neajutorată. 


— Ei hai, nu-mi răstălmăci cuvintele, mamă. Mă gândesc 
doar la binele tău, asta-i tot. 


— Ai dreptate. Am devenit prea sensibilă când vine vorba 
de vârsta mea şi de ceea ce pot sau nu pot face. Acum 
spune-mi cui o să-i iei interviul. Sper că nu e Britney 
Spears. Din perspectiva tabloidelor e un subiect fumat. 


— Poate când se  maturizează. Nu, ce am eu e 
incomparabil. Dacă totul merge conform planului, articolul 
va pune The Informer cu mult deasupra oricărui tabloid din 
tară. 


— OK, mi-ai stârnit interesul. Acum spune tot. 
— Clanul Pitt / Jolie. 


Inima lui Toots se opri pentru un moment. Un interviu ca 
acesta ar fi adus The Informer pe primul loc în clasamentul 
publicaţiilor mondene. Trase aer în piept şi expiră lent, 
vizualiză un pârâu de munte curgând năvalnic peste 
pietrele acoperite cu muşchi... 


— Mamă, mai eşti acolo? Ai auzit ce ţi-am spus? 
Toots respiră din nou adânc, purificator. 


— Da, te-am auzit. Este fantastic. Vreau să aflu şi cel mai 
mic detaliu. 


— Parcă ai fi Sophie. Nu e mare lucru de spus în momentul 
ăsta. Am primit un e-mail din partea agentei lor de presă 
care mă informa că sunt dispuşi să fie intervievaţi, 
acceptând să se facă şi fotografii. Nu mai cunosc nici un 
amănunt. Am răspuns afirmând că aşteaptă următoarele 
instrucţiuni. 


Lui Toots îi luă câteva secunde să absoarbă veştile. Ceva 
nu era în regulă, dar nu voia să-şi exprime părerea de 
teamă să nu distrugă entuziasmul fiicei sale. Spera că 
nenorocitul ăla de Zdreanţă, care încercase s-o jumulească 
de zece milioane de dolari, nu stătea în spatele acestei 
afaceri. Dacă Toots ar fi aflat că el îşi bătea joc de Abby şi 
de revistă, ei bine, în clipa următoare i-ar fi luat gâtul. Se 
rugă din tot sufletul ca autorităţile să-l găsească pe ticălos 
înainte s-o facă ea. 


— Spune-mi, cu ce te pot ajuta? Orice ar fi, o să rezolv. 


— Ştiu, mamă. În momentul ăsta n-am nici măcar o dată a 
întrevederii. Ştiu doar că măsurile de securitate vor fi 
drastice. Protecţia lor şi a copiilor este de acelaşi nivel cu a 
preşedintelui. Numai să nu menţionezi nimănui toată 
povestea. Nu vreau să-mi asum nici un risc înainte ca 
interviul să aibă efectiv loc. N-am încredere în nici unul 
dintre ziarele rivale. Ar încerca să înhaţe ocazia într-o 
clipită. Aşa că păstrează ştirea pentru tine până când îţi 
dau eu undă verde. Abby luă o pauză; trebuia să-i 
mărturisească mamei că Ida era deja la curent. Toots era o 
femeie extrem de puternică, dar câteodată dovedea o 
sensibilitate ieşită din comun. „Asta e, trebuie s-o fac”, se 
gândi ea. Mamă, i-am spus Idei despre acest interviu 
înainte să-ţi spun ţie. 


Tăcere. Abby aşteptă câteva momente ce-i părură a fi 
minute, apoi vorbi din nou: 


— Mamă, mai eşti acolo? 


— Da, Abby, unde să fiu? Ar trebui probabil să te întreb de 
ce ai ales s-o înştiinţezi pe ea prima, dar sunt sigură că ai 
motivele tale. Prin urmare, explică-mi: de ce i-ai spus ei 
prima dată? 


— O să ţi se pară complet aiurea. Când am citit e-mailul 
din partea agentei de presă, mi-am adus aminte de 
fotografiile făcute de Ida care au apărut pe prima pagină a 
revistei Life. Am întrebat-o dacă ar fi interesată să se facă 
fotografiile pentru interviu. 


Gata, o spusese. Acum tot ce mai avea de făcut era să 
aştepte răspunsul mamei sale. Secundele se transformară 
în minute. Lui Abby i se făcuse cald, aşa că-şi făcea vânt 
cu ultima ediţie a revistei în timp ce aştepta ca Toots să 
digere ştirile. Era o obişnuinţă în relaţia lor. De-a lungul 


anilor avuseseră multe conversații presărate cu momente 
de tăcere. Aştepta răbdătoare, ştiind că mama ei îi 
răspundea abia atunci când era convinsă de ceea ce urma 
să afirme. 


— Cred că e o idee fantastică, Abby. Ida are nevoie să-şi 
condimenteze viața cu altceva decât o prezenţă 
masculină. Abia aştept să le spun celorlalte fete. Te 
superi? Sau să te las pe tine să le dai ştirile? 


— Să aşteptăm câteva zile pentru a fi sigure că nu e vreo 
farsă orchestrată de rivalii noştri. Nu-i spune nici măcar 
Idei că ţi-am povestit. S-o lăsăm să se bucure puţin de 
gloria binemeritată. Are nevoie de ea după toate prin câte 
a trecut. 


— Ai dreptate. Buzele mi-s cusute. Acum fetele mă 
aşteaptă la etaj. Ida e înspăimântată de nenorocita aia de 
oglindă, aşa că trebuie s-o dăm jos. 


— Îmi promiţi că vei avea grijă? Nu vreau s-aud că vreuna 
şi-a rupt o mână sau un picior. 


— Sigur că am grijă, draga mea, zâmbi Toots. Sună-mă 
când ai mai multe veşti. 


— Promit. Ştiu că ţi-am spus asta o dată sau de două ori, 
dar trebuie s-o repet: Eşti cea mai bună. 


Ochii lui Toots se umplură de lacrimi. 


— Nu, Abby, tu eşti cea mai bună. 


capitolul 6 


Balansându-se pe o scară şubredă, cu Sophie şi Mavis 
păzind-o de jos, Toots gesticulă spre Ida. 


— Pasează-mi nenorocita aia de drăcovenie, vrei? 
— Ce anume? întrebă Ida. 


— Aia. Toots arătă spre levierul de pe podea. Of, las-o 
baltă, bombăni ea în timp ce cobora pe scară. 


— Fii atentă, Toots, o să cazi în fund şi-o să ne striveşti, o 
atenţionă Sophie. 


— Să mă pupi în dosul meu delicat, ripostă cealaltă. 


— O să dureze toată ziua. Şi, sincer, nu vreau să mă 
holbez la fundul tău atât de mult, aşa că zi-mi ce vrei de 
fapt. 


Frustrată, Toots apucă levierul pe care-l găsise în garaj. 
— Asta era. 


Balansă tija grea în faţa celor trei ca pe o sabie şi se urcă 
înapoi pe scară. Când ajunse la treapta cea mai de sus, se 
uită la ele. 


— Să faceţi bine să vă puneţi ochelarii de protecţie. Sticla 
asta ar putea să sară peste tot. 


În timp ce scotocea prin garaj căutând uneltele potrivite, 
Toots găsise câteva seturi de echipamente de scufundare. 
Cele patru foloseau acum ochelarii de scafandru ca să-şi 
protejeze ochii. Dacă cineva le-ar fi văzut îmbrăcate 
fastuos în pijamale, cu ochelarii de scafandru acoperindu- 
le feţele, ar fi crezut cu siguranţă că erau foste membre 
ale expediției lui Jacques-Yves Cousteau sau patru lunatici 


care scăpaseră de la ospiciu. Ultima variantă era mult mai 
probabilă. 


Toots  înfipse partea plată a levierului sub margine, 
recunoscătoare că individul care instalase oglinda 
blestemată folosise plăci reflectorizante ieftine care se 
fixau printr-o simplă lipire. Manevrând tija în sus şi-n jos, 
apoi dintr-o parte în alta, izbuti să îndepărteze primul 
pătrat fără a-l sparge. 


— Cineva să-l ia pe ăsta cât mă ocup de celelalte. 


— Dă-mi-l mie. Vreau să le calc în picioare, anunţă Ida de 
la piciorul scării. 


— Nu poţi face asta, prostovano, te vei răni. Tocmai asta 
vrem să evităm. 


— Nu trebuia s-o iei ad litteram, ripostă Ida. 


— Tăceţi imediat! la-le înainte să le dau drumul în capul 
vostru! 


Toots îi dădu Idei încă două plăci din oglinda de prost gust. 
După treizeci de minute de înfipt, smucit şi tras, reuşise să 
îndepărteze toate pătratele strălucitoare de pe tavan. 
Mavis, conştiincioasă ca întotdeauna, le aşeza într-un 
teanc ordonat. Toots cobori de pe scară şi se uită atent la 
treaba pe care o făcuse. Oglinda hidoasă dispăruse, însă 
tavanul de rigips, acum jupuit, arăta înfiorător. Se impunea 
de urgenţă intervenţia constructorilor. Proprietara simţi 
iarăşi îndoieli cu privire la decizia de cumpărare a casei, 
dar atuurile erau incontestabile: o privelişte splendidă şi 
situarea în apropiere de Abby şi de noua ei achiziţie 
secretă, The Informer. Îşi aduse aminte că nu avea să 
trăiască acolo tot anul, deoarece păstrase casa din 


Charleston. Deşi îi era dor de tihna Sudului, spera să se 
adapteze fără probleme la stilul de viaţă complet diferit 
din patria opulenţei. Pe de altă parte, haosul din jur o 
scotea din fire. La naiba, era un miracol că Ida putea 
suporta o asemenea dezordine, ţinând cont de problemele 
ei psihice din trecut. 


— Arată bine, Toots. N-ar fi o idee să desenăm ceva ca să 
aibă Ida la ce să se uite până la terminarea renovării? 
sugeră Sophie. 


— Şi ce propui? întrebă Toots în timp ce proptea scara de 
perete. 


Pe un ton entuziast, Mavis răspunse înainte ca Sophie să 
aibă vreo şansă. 


— O lună strălucitoare cu multe stele în jur. 
Sophie îşi dădu ochii peste cap. 

— Mă gândeam la ceva falic, ceva uriaş. 

— Nici să nu te gândeşti! rânji Toots. 


Sophie reuşea să dea conotaţii sexuale până şi unei 
activităţi atât de banale ca renovarea unei case. In 
realitate, tocmai ea era cea care avea nevoie de un 
bărbat, de un tip care să-i aprecieze simţul bizar al 
umorului şi s-o iubească pentru el. Din păcate, nu era 
momentul potrivit. Chiar dacă Walter murise cu câteva luni 
în urmă, Sophie nu-şi dăduse încă seama că era complet 
eliberată din lanţurile acelei căsnicii nefericite. Toots o 
observase pe ascuns. Dacă se spărgea un pahar, Sophie 
reacţiona mai violent decât o persoană normală. La auzul 
unei uşi trântite pe neaşteptate, ochii ei se măreau de 
frică, relaxându-se abia când constata că nu urma să-şi 


facă apariţia Walter. Nu, Sophie avea nevoie de timp 
pentru a fi ea însăşi. Toots nu vedea încă nici un bărbat în 
viitorul prietenei sale. 


— Cred că-l putem lăsa aşa până se încheie reparaţiile. 
Doar nu-mi petrec nopţile uitându-mă pe tavan, spuse Ida. 


— Corect. Cu un bărbat ce-ţi blochează vederea, ar fi greu, 
râse Sophie. Mai ales dacă strângi din pleoape cuprinsă de 
valurile pasiunii. 


— Despre ce vorbeşti? îngăimă Ida. 


— Nu trebuie să-ţi fac un desen. Ştii bine: un bărbat 
deasupra, femeia dedesubt uitându-se în ochii iubitului ei - 
tavanul fiind în acest caz ultimul lucru pe care ea l-ar 
observa. 


— Aparent fosta locatară avea altă părere, spuse Toots. 
Sau poate că i-a plăcut pur şi simplu priveliştea. In orice 
caz, acum problema e rezolvată, şi nu mai durează mult 
până se repară stricăciunile. 


Ida lăsă să-i scape o gură de aer pe care nu ştia c-o ţinea 
în plămâni. 


— Ai dreptate, Toots. Te-ai hotărât ce culori vei folosi în 
această cameră? întrebă ea pentru a schimba subiectul. 


Ceva îi spunea că micuțul comentariu al lui Sophie avea 
mai multă însemnătate decât părea la prima vedere, ca şi 
cum ar fi ştiut de întâlnirile amoroase ale Idei de la miezul 
nopţii, iar remarcile nonşalante erau o manieră de a da un 
indiciu. Nu, îşi zise Ida. Nu era posibil. Fusese extrem de 
grijulie, asigurându-se că fetele adormiseră. Sophie avea o 
minte bolnavă, asta era tot. In afară de asta, dacă Sophie 
ar fi fost la curent, ar fi spus direct tot ce ştia. Nu era o 


persoană care să vorbească pe ocolite. Ida se relaxă. 
Secretul legăturii sale amoroase era deocamdată în 
siguranţă. Pe de altă parte, intenţiona să-l dezvăluie nu 
peste mult timp, întrucât, deşi îi plăceau la nebunie sexul 
cu Sammy şi compania lui, la vârsta ei lipsa somnului îşi 
spunea cuvântul. 


— Mă gândeam să te las pe tine să iei decizia asta, de 
vreme ce este oficial camera ta, răspunse Toots. 


— Mulţumesc, dar este casa ta. O să mă gândesc totuşi. 
Poate c-ar trebui s-o sun pe Chloe. Ea mi-a decorat casa 
din Manhattan. Sunt sigură c-ar putea veni cu nişte idei 
interesante care să-ţi placă. 


— Nu înţelegi, nu? o provocă Sophie. 


— Ce vrei să spui? se răţoi Ida. Ce nu-nţeleg? O să-mi spui 
probabil că sunt proastă. 


— Nu eşti proastă, Ida, numai că... Pur şi simplu, Toots 
vrea ca asta să fie camera ta. Tu decizi ce vrei. Nu vreun 
decorator la modă. Nu-i aşa, Toots? 


— Ba da. Câtă vreme nu foloseşti violetul sau rozul, ai 
toată libertatea să decorezi camera asta. Cu ochiul tău 
format pentru detalii, o să obţii un rezultat surprinzător 
chiar şi pentru tine. De altfel, eşti fotograf. Te pricepi la 
lumină şi culoare, la chestii de genul ăsta. 


Ida examină încăperea. 


— Ai dreptate în privinţa asta. Chiar ştiu câteva chestii 
despre fotografie. Zâmbi. Ar fi vrut din tot sufletul să le 
spună despre noul ei proiect, dar trebuia să aştepte. Aş 
zugrăvi pereţii în culoarea untului. De vreme ce partea 
asta a casei e orientată spre nord, i se cuvine puţină 


căldură. După câteva clipe, decise: Da, mi-ar plăcea, 
Toots. Iti mulţumesc din inimă pentru încredere. 


— Este minunat! se bucură Mavis. Toots, tu chiar ştii să-i 
faci pe oameni fericiţi. Te-aş ruga să-mi dai voie să fac 
acelaşi lucru în camera mea, dacă nu ţi se pare prea mult. 


— Nicidecum. Pentru numele lui Dumnezeu, nu mai faceţi 
atâtea fasoane! Am cumpărat casa asta pentru toate. 
Acum, când una dintre noi vrea să se vadă cu Abby, vom 
avea toate unde să stăm. Eu probabil că voi locui aici mai 
mult, de vreme ce am cumpărat The Informer. Să spunem 
aşadar că această casă aparţine unei mame şi câtorva 
naşe de botez. Va fi locul nostru de petrecere a timpului 
numai între gagici. 


Toate izbucniră în râs. 


— Gagici, chicoti Mavis. Îmi place cum sună. Nu cred că m- 
am gândit vreodată la mine ca la o gagică, dar la câte 
schimbări am făcut recent în viaţa mea, aş putea foarte 
bine să mai adaug una. Sunt o gagică bună şi sexy! râse 
ea, roşind instantaneu de jenă. 


— Tu eşti şi ai fost mereu aşa. Numai că nu ţi-ai dat seama 
de asta cu... toate acele straturi, spuse Sophie cu un 
zâmbet, făcând trimitere la fostul exces de greutate al 
prietenei sale. Nu pricep cum poţi să te ţii de dieta 
vegană. Mie mi-ar veni să vomit, dar te informez că 
suntem mândre de tine. Nu-i aşa, gagicilor? Sophie se uită 
la Toots şi la Ida pentru confirmare, pe care o primi 
imediat. 


Toots vorbi prima. 


— Ida şi Mavis au străbătut amândouă un drum lung în 
ultimele luni. Mă bucur enorm pentru voi. 


— Şi pentru mine? o chestionă Sophie. 


— Tu eşti o nesuferită, dar deja ştii asta. Cred că toate am 
făcut nişte schimbări pozitive în vieţile noastre. Pierderea 
lui Walter a fost schimbarea ta pozitivă, Sophie. Acum însă 
ar fi momentul să facem curăţenie. Toots arătă spre 
mormanul de plăci reflectorizante din colţ. Dacă nici una 
nu are nimic prevăzut pentru după-amiaza asta, eu zic să 
luăm un prânz întârziat la restaurant. In plus, mor după o 
ţigară. 


— Mi-aş dori sincer ca tu şi Sophie să vă lăsaţi de obiceiul 
ăsta prost. Îmi pare rău, dar i-am promis lui Coco să ieşim 
la alergat pe plajă, apoi să facem o baie. Plănuiesc să-mi 
petrec restul după-amiezii refăcând hainele pe care mi le- 
ai cumpărat de la Catherine's, dar invitaţia rămâne 
valabilă, spuse Mavis cu drăgălăşenie. 


— Eu trebuie să-mi iau doza de sfaturi de la consultantul 
financiar. Din cauza diferenţei de fus orar ne e greu să 
păstrăm legătura. l-am promis că-mi voi elibera după- 
amiaza asta pentru el, minţi Ida. Ceea ce plănuise era o 
scufundare în cadă, chiar dacă trebuia să se uite la 
sinistrele imagini cu Elvis. Şi apoi să doarmă neîntoarsă 
câteva ore bune. 


— Atunci nu mai rămânem decât noi două, îi spuse Toots 
lui Sophie. Doar dacă nu ai ceva în agendă. 


— Nu, dar ţii minte că voiai să facem schimb de 
dormitoare? Saltelele? Spatele tău? 


— Da, sigur, dar n-o să ne ia toată după-amiaza. Facem 
asta, după care o să ne recompensăm cu un lung şi 
tacticos prânz la Polo Lounge. N-am mai fost acolo de 
mult. 


— Atunci ce mai aşteptăm? Sophie luă de jos nişte plăci de 
oglindă. Să ne apucăm de curăţenie, doamnelor, terminăm 
asta într-o clipită dacă punem toate umărul. 


Se mobilizară să ducă teancurile de plăci încă intacte în 
garaj şi să le aşeze într-o cutie goală, terminând treaba 
după doar câteva drumuri. Se puseră de acord că 
munciseră destul. 


— Să schimbăm camerele şi să punem punct zilei de lucru, 
decise Toots. Deja am în faţa ochilor o băutură rece şi 
tare. Trebuie să admit că fosta locatară a lăsat în urmă o 
mulţime de sticle. 


— Da, aşa e! Îți aduci aminte când a mers la clinica de 
dezalcoolizare din Mexic? The Informer a fost primul care a 
dat ştirea. 


— Cum să nu? Aşa am putut să cumpăr casa asta înainte 
să fie scoasă pe piaţă. Evident însă, a trebuit s-o accept în 
condiţiile în care era, motiv pentru care acum stăm şi 
boscorodim ca două babe. 


— Dar suntem babe! rânji Sophie. 


— Prostii. Poate că tu eşti, dar eu plănuiesc să profit de 
viaţă, indiferent de vârstă. 


— Babe, dar cu sufletul tânăr. Cum sună asta? 


— Ca nişte baliverne de rahat. Acum, să terminăm băutura 
asta înainte să ruginim. 


Amândouă râseră ca nişte puştoaice în timp ce dădeau 
iama în dulapul cu băuturi. 

Toots şi Sophie îşi petrecură următoarea oră înfăptuind 
schimbul de camere. Când terminară, Toots constată că 
mutarea în dormitorul lui Sophie n-o făcea să se simtă 
deloc mai bine. 


— Poate o fantomă să te urmărească? se interesă ea când 
nu mai puteau fi auzite de Mavis şi de Ida. 


— Sigur că da, nu văd de ce n-ar face-o. De ce-ntrebi? 


— Nu-mi dau seama dacă schimbul e o idee bună. Ce ne 
facem dacă fantoma, sau ce-o fi, mă urmăreşte în camera 
ta? Putem să ne foim de colo, colo cât vrem. Până la urmă, 
Ida şi Mavis o să intre la bănuieli. Ida ar putea sugera chiar 
să facem programare la doctorul Sameer. Aş prefera de o 
mie de ori să fiu bântuită de o fantomă decât să mă tratez 
la el. 


Sophie îi aruncă o privire deocheată. 


— Şi eu cred acelaşi lucru, dar adu-ţi aminte că a ajutat-o 
pe Ida. Trebuie să fim recunoscătoare pentru asta. Ţi-ai 
putea-o imagina trăind aici în halul în care era? Ar fi 
trebuit s-o îngropăm. 


— Nu sunt atât de sigură că situaţia ei era atât de gravă 
cum voia să ne facă să credem. O, ştiu că mâinile ei arătau 
groaznic, dar e specific Idei. Ar merge până-n pânzele albe 
doar să fie cum vrea ea. Doctorul Sameer a fost eficace, 


dar nu cred că abilităţile lui medicale au lecuit-o, râse 
Toots. 


— S-a purtat foarte straniu în ultimele dimineţi. N-ai 
observat? 


— Poate că totuşi umblă un spirit sau altceva pe aici. Este 
fosta casă a lui Lucille Ball şi a lui Desi Arnaz. Or fi supăraţi 
pe fosta locatară, sugeră Toots, deşi nu credea o iotă. 


— E foarte posibil. M-aş furişa în camera Idei la noapte. O 
să încerc trucul cu pantoful. N-are cum să strice. 


— Păi nu trebuie să ştii ce pantofi va purta persoana a 
doua zi? 


— Ba da, însă Ida poartă mereu dimineaţa papucii ăia 
prosteşti cu pisicuţe. O să fac o încercare, să văd dacă i se 
schimbă comportamentul. 


Toots le auzi pe Ida şi pe Mavis agitându-se prin camerele 
lor, aşa că vorbi în şoaptă: 


— Şi camera video şi chestiile alea de înregistrare a vocilor 
pe care le-ai menţionat? Eu nu le-am văzut. Chiar le ai, sau 
doar îmi vinzi gogoşi? 


Sophie se uită prin cameră, care părea un bordel de cea 
mai joasă speţă. 


— De ce-aş minţi pe un subiect atât de serios? Bineînţeles 
că am echipamentul. A fost primul lucru pe care l-am 
cumpărat în momentul în care am încasat asigurarea de 
viaţă a lui Walter. În caz că încearcă să vină înapoi, o să 
aflu imediat, dar de data asta o să-l căpăcesc înainte să 
ridice el mâna. 


Deşi Toots nu era atât de sigură că prietena ei glumea, 
zâmbi oricum. 


— Da, e modalitatea perfectă de a te răzbuna pe 
nenorocitul ăla bătrân dacă vine înapoi şi te bântuie. 


Posomorâtă, Sophie începu să se plimbe prin încăpere. 
Toots ştia ce voia să spună înainte ca vorbele să-i iasă din 
gură. 


— Nici una dintre feţele pe care le-am văzut nu era a lui 
Walter. Dacă ar fi fost aşa, l-aş fi snopit în bătaie cu dragă 
inimă. Nu crezi că sunt nebună? 


— Nu mai mult decât mine. Adu-ţi aminte ce am văzut eu. 
Nu e doar imaginaţia mea. Norii reci, pufoşi, feţele ale 
căror guri se mişcau fără sunet... Asta sună a nebunie. 
Oricum, am atâta minte ca să ştiu că nu a fost produsul 
imaginaţiei mele. Presupun că Walter s-ar putea 
materializa la fel de uşor ca acele... chestii, dar am o 
bănuială că arde în iad cu toţi ceilalţi nemernici care 
băteau femeile doar pentru a se simţi ei superiori. Vrei să 
ştii ce cred cu adevărat? 


— Ce? întrebă Sophie. 


— Cred că e un loc special în iad pentru bărbaţii ca el. 
Pentru femei, de asemenea. Pentru oamenii răi. 


Sophie reflectă o clipă la cele auzite. 


— Da, ar fi frumos. Poate că Lucifer însuşi se ocupă de 
ticăloşii ca Walter. Eu, una, nu am în plan să aflu asta prea 
curând. 


— Atunci ar trebuie s-o laşi în pace pe Ida, pentru că 
privirile ucigătoare pe care ţi le aruncă ar putea să fie 
fatale. 


Râseră iarăşi până când simţiră junghiuri în coaste şi ochii 
li se umplură de lacrimi. 


— Să nu-i spui asta niciodată, dar o iubesc pe scorpia asta 
bătrână. Mă delectez când o necăjesc. Acele priviri 
străpungătoare sunt nepreţuite, dar promit să n-o mai 
enervez în viitorul apropiat. 


— Nici măcar nu visez că o să pui capăt show-ului, dar mai 
las-o şi tu în pace din când în când. E încă sensibilă. Nu pot 
să cred că n-a mai adus vorba despre Jerry. Nu pierde nici 
o ocazie să-mi spună cum i-am distrus viaţa când l-am 
îndepărtat, chipurile, de ea. 


Jerry se întâlnea cu Ida când se îndrăgostise nebuneşte de 
Toots. Ca o proastă, Toots se măritase cu el. Nu fusese 
decât un zgârcit şi un iubit execrabil. Despre morţi numai 
de bine, dar faptele erau fapte. Toots îşi imagina că 
evaluarea calităţilor lui era mai mult decât generoasă. l- 
am făcut un favor când m-am măritat cu nemernicul ăla, 
bombăni ea. 


— Adevărat, dar ştim prea bine că ea nu va admite 
niciodată asta. Al câtelea a fost? întrebă Sophie. 


Toots căzu pe gânduri. 
— Al cincilea sau al şaselea, nu-mi amintesc. 


— În cazul tău şi al Idei, n-am putut niciodată ţine pasul. 
Slavă Domnului că eu şi Mavis ne-am măritat doar o 
singură dată. Deşi n-ar fi fost rău dacă săream şi noi din 
floare-n floare. Am fi avut mult mai mulţi bărbaţi de 


zdrobit, asta e sigur. Sophie rânji în timp ce-şi punea 
teancul de chiloţei în sertarul de sus. 


— Nu c-ar mai avea vreo importanţă acum. Nu vezi că eu 
şi Ida nici nu mai putem ţine socoteala. Din floare-n floare, 
hm? 


— Păi, da. Şi lui Mavis i s-a părut o descriere bună. Ea 
spunea că ţie şi Idei vă era greu să vă găsiţi perechea 
potrivită. Sună oricum mai bine decât „târfe” sau 
„vagaboande”. 


Toots îşi ridică mâna în aer. 


— Ar trebui să te pocnesc pentru asta. N-am fost niciodată 
o vagaboandă. Ori o târfă. Ida a fost cea care s-a culcat în 
stânga şi-n dreapta. Îmi răneşti sentimentele dacă-cţi 
imaginezi asta despre mine. 


— N-am spus nimănui că erai o târfă. Unele credeau asta, 
pe vremuri, dar nu erau decât geloase pentru că nu aveau 
întâlniri sub clar de lună şi nici partide focoase de sex. 


— Te rog, să nu vorbim despre sex. E prea devreme. Vreau 
să rezolvăm cât mai repede chestia asta cu fantoma. 
Haide să ne spălăm şi să mergem la Polo Lounge. Toots 
sări de pe pat ca o pisică ajunsă la ultima viaţă. Dintr- 
odată, camera avea un aer ciudat, de parcă ar fi prins 
viaţă. Simţi fiori coborându-i pe spate. Nu mai vreau să 
discut despre nimic altceva până când nu vom fi aşezate 
la masa noastră preferată, cu o băutură în faţă. 


Sophie termină să-şi aranjeze hainele în sertar. 


— Sună bine. Dă-mi douăzeci de minute să fac un duş şi să 
mă schimb. 


— Nici un minut mai mult, zise Toots din prag. Vreau să ies 
de-aici. Mă simt înfiorător doar prin faptul că stau în 
camera asta. Ai nouăsprezece minute să te faci frumoasă, 
sau plec singură. 


— Atunci ieşi afară ca să pot face duş, îi aruncă Sophie 
peste umăr în drum spre baie. 


Toots îşi roti degetul mijlociu în aer în timp ce traversa 
holul ce ducea la noua ei cameră. Dacă acele senzaţii 
bizare aveau să continue, intenţiona să se întoarcă la 
hotelul Beverly Hills. Cel puţin acolo avea să-şi îndure frica 
într-un mediu familiar şi sigur. 


Toots se urcă la volanul Fordului Thunderbird de un roşu 
aprins pe care-l cumpărase după ce devenise proprietara 
revistei. Faptul că nu avea decât două locuri îi convenea 
de minune. În acel moment al existenţei ei nu voia să 
plimbe mai mult de un pasager pe autostrăzile din 
California. Ei bine, când şi dacă nepoţii aveau să apară în 
peisaj, asta era cu totul altă problemă. 


Se uită la ceas. Încă cinci secunde şi Sophie avea să 
mănânce singură. Unu, doi, trei... Dădu în marşarier, apoi 
se înfipse în pedala de frână când îşi auzi prietena 
strigând. 


— Să nu îndrăzneşti să pleci fără mine! Vin imediat. 


Sophie deschise uşa exact când Toots dădea să 
pornească. 


— Ţi-am spus că nu voi aştepta mai mult de douăzeci de 
minute şi am vorbit serios. Am o senzaţie teribil de ciudată 
în casa aia. 


Sophie îşi legă o eşarfă galbenă în jurul părului. 


— N-am simţit încă nimic, dar e devreme. O să instalez 
echipamentul după ce ne întoarcem. Am reuşit să mă 
strecor în camera Idei. Am găsit papucii cu pisicuţe şi l-am 
pus pe unul spre est, iar pe celălalt spre vest, pentru orice 
eventualitate. Işi fixă nodul sub bărbie şi-şi puse o pereche 
de ochelari de soare cu rame mari. Arătăm ca două staruri 
de cinema! 


Ştiind că aveau să zboare pe autostradă cu maşina cu 
capotă lăsată, Toots îşi legase părul roşcat într-o coadă de 
cal joasă. Adăugase şi o cordeluţă albă lată pentru ca firele 
de păr să n-o ia razna. Chipul îi era acoperit de nişte 
ochelari de soare Christian Dior, cadou de la Chris, fiul ei 
vitreg. Se uită în oglinda retrovizoare. 


— Şi eu cred că arătăm ca nişte staruri, Sophie. Să nu mai 
vorbim despre fantome sau alte prostii. Vreau să mă bucur 
de restul după-amiezii. Ador vremea din California. În toţi 
anii petrecuţi la Charleston, nu m-am obişnuit cu 
umiditatea teribilă din timpul verii. De-acum încolo o să 
stau în fiecare vară aici. Dar tu? Ai vreun plan pentru 
viitor? 


Cu eşarfa galbenă fluturându-i în vânt, Sophie se sprijini pe 
tetieră şi se uită la cerul perfect senin. 


— Încerc să nu mă gândesc atât de departe. Acum prefer 
să mă bucur de fiecare zi. Aceste ultime luni au fost ca o 
gură de aer proaspăt. Pentru prima dată în viaţa mea, nu 
mă mai feresc şi pot spune exact ce-mi trece prin cap fără 
a mă teme de furia lui Walter. Ti-am spus vreodată că 
purta înălţătoare în pantofi? 


Râzând uşor, Toots răspunse: 


— Nu, dar cred că ai fost foarte inteligentă să păstrezi asta 
pentru tine. Poate că suferea de sindromul bărbatului 
scund. 


— Cine ştie? Nu-mi mai pasă. Am lăsat în urmă acea parte 
a vieţii mele. Acum pot privi cu adevărat spre viitor. M-ai 
întrebat dacă am vreun plan. Ei bine, planul meu pare să 
fie tocmai refuzul oricărui plan. Nu-i aşa că sună cam 
ingrat? 


Toots îşi dădu seama că Sophie vorbea serios şi îşi 
cumpăni atent replica. 


— Nu. Sună ca răspunsul unei femei care se bucură în 
sfârşit de viaţă. Să nu te simţi niciodată vinovată, Sophie. 
Ai suferit prea mult, dacă mă-ntrebi pe mine. Cred că este 
perfect să nu ai planuri. 


Sophie încuviinţă cu un zâmbet în colţul gurii. 


Toots conducea relaxată pe drumul îngust ce şerpuia 
printre dealurile împădurite. Florile roz, roşii şi portocalii 
de pe margine înveseleau peisajul. Când intră pe 
autostradă, călcă acceleraţia. Trebui să ridice vocea 
pentru a se face auzită. 


— Îmi plac la nebunie culorile de aici. Oriunde te uiţi vezi o 
explozie de nuanţe, spuse ea înviorată de aerul proaspăt 
al oceanului. 


— Din ce am auzit, asta e zona de lux, unde locuiesc 
bogătaşii şi vedetele. Ştim însă amândouă că există locuri 
rău famate ca peste tot, ţipă Sophie. 


Toots se apropie ca să nu mai fie nevoită să strige. 


— Ştiu asta. Totul e aranjat impecabil. Ştiu că nu este real, 
Sophie. Acesta e Hollywoodul, tărâmul prefăcătoriei. 
Gândeşte-te numai câtă apă se foloseşte, câtă muncă se 
depune ca să întreţii aceste zone şic. Trebuie să coste o să 
avere ca să păstrezi străzile imaculate. Abby mi-a povestit 
despre partea urâtă a Los Angelesului. Deocamdată nu am 
nici o intenţie să mă aventurez într-un teritoriu nefamiliar. 
Dacă şi când voi face asta, poţi fi sigură că o să mă 
însoţeşti. 


— Eşti o adevărată scorpie sudistă, rânji Sophie. 


Toots îşi luă mâna dreaptă de pe volan ca să-i arate 
degetul mijlociu. 

Amala era o ticăloasă de o lăcomie înspăimântătoare. O 
târfă în toată puterea cuvântului. Un bărbat putea merge 
departe cu ea. Foarte, foarte departe. Dar totul pentru un 
preţ. De unde ştia el toate astea? Ei bine, deoarece în mai 
multe ocazii se bucurase de farmecele ei. Dar nu plătise 
niciodată tariful momentului şi nici nu avea de gând s-o 
facă. Buzele voluptuoase şi ochii negri seducători n-aveau 
nici un efect asupra lui. Spre deosebire de majoritatea 
bărbaţilor, el o vedea aşa cum era în realitate. O escroacă 
intrigantă, perfidă şi manipulatoare. Era în măsură s-o 
afirme, doar trăise cu ea cinci ani. 


Mohammed Dasgupta chicoti în timp ce parca limuzina 
albă sub porticul din faţa prăvăliei lui Ben. Fusese 
atenţionat să folosească numele potrivit, Centrul pentru 
Minte şi Corp, dar i se părea o aiureală exotică. 


Această prostie New Age pe care încercau s-o treacă drept 
tratament medical era cea mai mare înşelătorie din câte 
ticluiseră până atunci. Spre norocul acelei babe care se 
temea de microbi ca de moarte, bătrânul Patel, adică Ben, 
chiar avea ceva cunoştinţe medicale, numai că-i lipsea cu 
desăvârşire diploma. Asta era oricum numai o bucată de 
hârtie. Patel era la fel de bun ca un licenţiat în medicină. 
Mohammed ştia asta, din moment ce-i salvase lui însuşi 
viaţa cu mulţi ani în urmă. 


Trebuia să admită că fusese intrigat atunci când Amala 
venise să-i expună planurile ei. Nu era sigur dacă manevra 
avea şanse de succes, dar banii meritau tot riscul. Şase 
luni, zisese ea. Dacă nu aveau să-şi obţină câştigul de 
câteva milioane până atunci, urmau să se orienteze spre 
un proiect mai amplu şi mai profitabil. 


Ar fi putut-o omori pe Amala când răspunsese acelui apel 
telefonic din partea medicului din Carolina de Sud care era 
prieten cu bunul doctor Sameer. După o discuţie 
interminabilă, se puseseră toţi de acord ca Patel să preia 
identitatea acestuia din urmă în timpul consultaţiilor. 
Faptul că le mulgea de bani pe femeile în vârstă era un 
bonus, ba chiar singurul câştig, din moment ce Amala nu 
reuşise să acceseze conturile doctorului Sameer atât de 
repede sau atât de uşor pe cât sperase. 


Amala lucrase în anul precedent ca recepţioneră la Centrul 
pentru Minte şi Corp. Îi spusese că singurul motiv pentru 
care acceptase jobul acesta era dorinţa de a-l prinde în 
mreje pe adevăratul doctor Benjamin Sameer şi de a 
rămâne însărcinată pentru a-l convinge s-o ia de nevastă. 
Atunci ar fi fost aranjată pe viaţă. Nu ar mai fi trebuit să 
recurgă vreodată la alte trucuri murdare. După ce se 


străduise zadarnic să-l seducă, îşi abandonase orice plan 
de măritiş când medicul o informase că era homosexual. 


Furioasă şi umilită, fusese pe punctul de a renunţa când 
aflase întâmplător că doctorul Sameer avea de gând să-şi 
ia un an sabatic pentru a călători în India sa natală. Ea se 
oferise să rămână la clinică pe un post cu jumătate de 
normă pentru a gestiona treburile curente în absenţa lui. li 
reamintise de clientela sa celebră, angajându-se să 
menţină contactul cu pacienţii şi, în plus, să monitorizeze 
şedinţele săptămânale de yoga de care se ocupa Kyra, 
instructorul. Imbecilul considerase propunerea mai mult 
decât generoasă, sau cel puţin aşa îi spusese. Mai mult, o 
invitase să stea în casa lui cât timp el era plecat. Amala îi 
acceptase oferta, promiţându-i să aibă grijă de clinică şi de 
casa lui ca şi cum ar fi fost ale ei. Nici nu plecase bine din 
ţară că ea şi anulase cursurile de yoga pe toată durata 
anului sabatic. Mohammed trebuia să recunoască deschis 
că nu pierduse deloc timpul. 


Dacă doctorul ar fi ştiut... 


Intrau în a patra lună şi Mohammed nu văzuse nici un ban. 
Da, locuia în casa doctorului Sameer cu Amala şi cu Patel, 
în timp ce el îşi asumase rolul şoferului de limuzină, dar 
aşteptarea se apropia de sfârşit. Se săturase să joace după 
regulile ei, aşa că-şi făcuse propriul plan. Trebuia să-l mai 
îmbunătăţească, dar avea încredere în abilităţile lui. Fără 
ştirea Amalei sau a lui Patel, le urmărise pe cele patru 
bătrâne mai atent decât îşi imaginau ele. Cea cu fobie de 
microbi nu era singura înstărită. Roşcata înaltă era putredă 
de bogată, ba mai arăta şi bine. O văzuse scriind cecul 
pentru casa aia de pe plajă. Şi ce dacă era îndeajuns de 
bătrână ca să-i fie mamă? Femeile în vârstă erau atrase de 
bărbaţi tineri, mai ales în California, unde un tip putea să- 


şi scoată chiria lunară dacă întâlnea o bogătaşă dispusă să 
plătească pentru o hârjoneală decentă în fân. Ştia asta 
pentru că era modalitatea lui de a-şi câştiga existenţa 
când nu făcea trafic cu droguri pentru Patel sau nu 
participa la vreo altă infracţiune. 


Mohammed îşi găsise gâsca din poveste. Acum tot ce avea 
de făcut era s-o dreseze ca să-i pună direct în braţe un ou 
de aur. 


— De ce naiba ai vrut să venim aici? se interesă Amala în 
timp ce se aşezau la o masă discretă din colţul terasei de 
la Polo Lounge. 


— E locul perfect unde să întâlneşti staruri de cinema. 


— Nu-mi închipuiam că ai asta în sânge, Sammy. Credeam 
că eşti deasupra paietelor şi zorzoanelor hollywoodiene. 
Mă surprinzi. 


— Am motivele mele. Acum relaxează-te şi pretinde că te 
bucuri de compania mea, o şfichiui Patel. Nu eşti buricul 
pământului. Sunt alte chestii pe care trebuie să le iau în 
considerare dacă vrem să vedem acest plan dus la bun 
sfârşit. N-a fost ideea mea s-o cuceresc pe lda, îţi 
aminteşti? 


Amala îşi dădu coama neagră peste umăr. 


— Mohammed a sugerat asta primul. Eu n-am vrut să 
implicăm străini. Am putea avea totul dacă voi doi aţi fi 
mai răbdători. 


— Asta spui tu. A trecut prea mult timp din punctul nostru 
de vedere. N-am văzut nici un ban. Nu ştiu cât timp mai 
pot să „beau un vin şi să iau cina”, după cum spui tu, cu 


baba asta deopotrivă proastă şi înfumurată. Dacă aş fi 
doctor cu patalama, aş băga-o la azil. 


Chelnerul veni la masă, întrerupându-le discuţia. După ce 
comandară, Amala şopti: 


— Ai fi putut refuza. Nimeni nu te forţează să faci sex cu 
ea toată noaptea. M-am săturat să te aud văitându-te. Mi 
se face scârbă. 


— Ah... deci asculţi, râse el. Uite că asta mă surprinde. 


— Oare cum aş putea să nu fac asta? mormăi ea 
aruncându-i o privire duşmănoasă. Camerele nu sunt 
izolate fonic. 


Doctorul Benjamin Sameer, pe numele său real Patel 
Yadav, zâmbi şi răspunse pe un ton relaxat, dar tăios: 


— Atunci ar fi trebuit să te gândeşti şi la asta, domnişoară 
Amala. Ar fi momentul să mă retrag. N-am investit nimic; 
aşadar, n-am nimic de pierdut. Tu, în schimb, ai investit 
mai mult de un an din viaţă încercând să seduci un tip ce 
preferă bărbaţii. Acum nu numai că vrei să-i furi averea, 
dar vrei să-i furi şi identitatea. Dacă nu astea sunt 
intenţiile tale, atunci îţi sugerez să te întorci la garsoniera 
pe care o împarţi cu Mohammed, unde poţi auzi şobolanii 
râcâind în pod toată noaptea. Patel luă o gură de apă şi 
ridică întrebător din sprâncenele groase: Alegerea îţi 
aparţine. 


— Dar n-am spus nimic despre renunțare. Tu şi 
Mahommed sunt nerăbdători. 


— Atunci nu te mai plânge despre aventurile mele 
nocturne cu bătrâna. 


— Ai putea s-o laşi mai uşor cu chestiile astea. Pe 
deasupra, nu mai pot falsifica reţete pentru acel 
medicament dezgustător de care ai nevoie ca să faci faţă 
partidelor nocturne. 


Era obosit, dar nu i-ar fi permis niciodată Amalei să ştie 
asta. 


Patel Yadav venise în Statele Unite cu mai mult de treizeci 
de ani în urmă, după ce părăsise Institutul de Ştiinţe 
Medicale All India din Delhi. Îşi făcuse rezidenţiatul acolo şi 
era în ultimul an când trebuise să abandoneze după ce el 
şi un coleg fuseseră acuzaţi de furt de medicamente. Şeful 
de personal fusese blând cu ei. Fie rămâneau şi făceau 
faţă acuzațiilor, fie plecau discret, situaţie în care nu se 
depunea plângere împotriva lor, dar li se retrăgeau 
diplomele de medic. Amândoi acceptaseră oferta. 
Pedepsele pentru asemenea fapte în ţara lor natală erau 
foarte aspre. După un an de hoinăreală prin India, muncind 
în spitale improvizate care erau dispuse să treacă cu 
vederea faptul că nu-şi terminase pregătirea medicală, 
după luni întregi în care văzuse cât de săraci, înfometați şi 
disperaţi erau concetăţenii săi, luase avionul spre Statele 
Unite în căutarea unor perspective mai bune. 


Din nefericire, năravul nu-l părăsise nici în noua lui viaţă. 
Nu putea primi un împrumut guvernamental deoarece 
intrase în ţară ilegal şi nici cea mai slabă dintre facultăţile 
de medicină nu-l acceptase, astfel că timp de treizeci de 
ani comisese sute de escrocherii şi preparase şi vânduse 
droguri ilegale oricui avea bani să plătească pentru ele. 
Avea un trai decent, dar departe de visurile pe care le 
nutrise la venirea în America. La şaizeci şi şapte de ani era 
încă în căutarea comorii. Îl întâlnise pe Mohammed în 
urmă cu cincisprezece ani, când se împiedicase de el în 


timp ce dormea pe o stradă din vestul Los Angelesului. În 
vârstă de numai şaisprezece ani, puştiul, dependent de 
cocaină, era în pragul morţii. Patel îl dusese la el acasă şi-l 
ajutase să renunţe la drogurile care aproape că-l 
omorâseră. În schimb, nu-i ceruse decât loialitate. Simţea 
adesea că Mohammed era fiul pe care nu-l avusese. 
Fuseseră momente când nici unul nu mai voise să aibă de- 
a face cu celălalt, aşa cum era de aşteptat într-o relaţie 
dintre tată şi fiu, dar reuşiseră întotdeauna să depăşească 
diferendele şi să rămână prieteni. 


Patel ştia că nu era bine să le vinzi droguri copiilor: 
experienţa lui Mohammed era o dovadă vie. El însuşi nu se 
drogase niciodată; nici alcool nu bea decât foarte rar. Din 
nefericire, existau utilizatori care aveau nevoie de un 
furnizor, iar cunoştinţele de medicină şi de farmacie îi 
permiteau să fabrice droguri de o puritate remarcabilă. 
Mohammed îi jurase că nu mai folosise stupefiante de 
când fusese salvat de la moarte. De cele mai multe ori, 
Patel îl crezuse. În ultima perioadă, nu mai era sigur. 


Deşi n-ar fi admis asta niciodată, Mohammed ar fi făcut 
orice îi spunea Amala. Dacă ea i-ar fi cerut să împartă o 
linie de cocaină sau o pastilă de metadonă, Patel ştia că ar 
fi acceptat fără să stea pe gânduri. Tocmai acesta era 
motivul prânzului din acea zi. Avea el şi alte motive, care 
însă nu-i interesau pe Amala sau pe Mohammed. 


— Încă o dată îţi spun, n-a fost ideea mea. Fac asta numai 
pentru tine şi pentru Mohammed, zise el, deşi, dacă 
trebuia să fie sincer cu el însuşi, se simţea bine în 
compania bătrânei. Era la fel de sprintenă ca o 
adolescentă de optsprezece ani. Cel puţin în pat. O 
urmărise pe furiş când îşi masa şalele şi-şi întindea gâtul 
dintr-o parte în alta ca şi cum ar fi avut dureri peste tot. Il 


bucura să ştie că nopţile lor târzii nu erau floare la ureche 
nici pentru ea. 


— Eu nu vreau să le jefuiesc pe scorpiile alea bătrâne. 
Doctorul Sameer are milioane şi milioane de dolari. Sunt 
sigură că babele nu sunt atât de înstărite. Asta este 
exclusiv afacerea ta şi a lui Mohammed, eu nu mă 
amestec. 


— Presupun că nu te-ai amesteca nici dacă ar fi vorba de o 
mare sumă de bani, nu? sugeră Patel. 


— Nu eşti decât un bătrânel prost, râse Amala clătinând 
din cap. 


Înainte ca el să răspundă, chelnerul apăru cu antreurile - o 
salată Caesar pentru ea şi un burger Kobe la grătar pentru 
el. După ce-l asigură pe ospătar că totul era în regulă, 
Patel se uită cu atenţie în stânga şi-n dreapta, să vadă 
dacă nu cumva le era ascultată conversaţia. 


— Nu, Amala, tu eşti cea idioată. Îţi închipui că eşti mai 
deşteaptă decât mine. Se aplecă în faţă, coborându-şi 
vocea. De fapt, eşti o proastă când insişti ca Mohammed 
să ia parte la obiceiul tău de a priza cocaină. Nu se poate 
controla când e doar pe jumătate cu minţile acasă. Ai 
putea să ţii cont de asta data viitoare când îi oferi droguri. 
El spune tot. Nu te-ai prins pentru că eşti prea ocupată cu 
tine însăţi. Planurile tale de a fura averea doctorului 
Sameer se vor duce pe apa sâmbetei dacă Mohammed îşi 
dă drumul la gură. Face asta când o ia razna. Îţi sugerez să 
nu-i mai oferi droguri. Delectează-te când eşti singură. 


Patel ridică privirea şi zări o pereche intrând pe terasă. 
Inima i se opri în loc. 


— Orice ai face, să nu te întorci. Prietenele Idei au venit 
aici. 


— Şi ce? 
— Nu vreau să ne vadă împreună. 
Amala luă o înghiţitură de salată. 


— De ce? E ceva greşit ca un tată s-o scoată la prânz pe 
fiica lui? 


Patel respiră adânc. 


— Nu, evident. Numai să nu faci ceva prin care să atragi 
atenţia. Dacă ne văd, prefă-te surprinsă, apoi insistă că 
suntem în întârziere. Nu vreau să zăbovim cu ele mai mult 
decât e necesar. Mănâncă şi ţine-ţi ochii fixaţi pe mine, 
ordonă Patel. Vorbesc serios, Amala. 


— Nici o problemă, moşule. N-aş vrea să-l fac de râs pe 
bunul doctor. 


— Observațiile tale tăioase sunt copilăreşti. Îţi sugerez să- 
ţi găseşti altă ţintă a frustrărilor. Am foarte puţini duşmani, 
dar cei pe care îi am ştiu ce înseamnă mânia mea, o 
avertiză Patel înainte de a lua o gură mare din burgerul lui 
suculent. 


Sângele din bucata de carne aproape crudă i se prelingea 
pe cele două părţi ale gurii. Se şterse tacticos cu 
şerveţelul, neluându-şi nici o clipă ochii de la Amala. 
Aparent, tânăra femeie decisese să ia în serios 
ameninţarea implicită, astfel că îşi atacă salata ca şi cum 
ar fi fost ultima ei masă. Nici măcar o dată nu-şi ridică 
privirea din farfurie pentru a-i întâlni căutătura severă. 


Patel se uită în jur exact la timp ca să le vadă pe cele două 
îndreptându-se spre masa lor. 

— Domnule doctor Sameer, ce mai faceţi? Amala? zise 
Toots în timp ce le întindea mâna. Să nu-mi spuneţi că daţi 
consultaţii într-o zi atât de frumoasă, adăugă ea, 
gândindu-se că era straniu să-l vadă pe doctorul Idei în 
localul ei preferat din Los Angeles. 


— O, domnişoară Loudenberry... Sophie. Este absolut 
minunat să vă revăd! Doctorul Sameer, întotdeauna un 
gentleman, se ridică şi se înclină scurt în faţa nou- 
venitelor. Sărbătorim ziua de naştere a Amalei, împlineşte 
treizeci de ani. Acesta este singurul moment în care 
suntem liberi, întrucât munca la clinică nu se termină 
niciodată. 


— Ei bine, în opinia mea e grozav că v-aţi făcut timp să 
serbaţi împreună. Marea majoritate a fetelor de vârsta ta 
ar ieşi să se distreze cu prietenii, i se adresă Toots tinerei. 
Îşi dori să-şi fi ţinut gura, deoarece privirea de pe faţa 
Amalei trecu de la politeţe la ostilitate în câteva secunde. 
Îi făcea doar pe plac tatălui ei? Toots nu era sigură, dar 
interpretă schimbarea de atitudine ca pe un îndemn la 
reţinere. Masa noastră e gata, anunţă ea. Ne-a părut bine 
să vă vedem. La mulţi ani, Amala! 


— Poftă bună, le ură doctorul Sameer. 


— Mulţumesc, spuse Amala. 


Sophie se grăbi spre masa lor favorită. Era deja aşezată 
când Toots ajunse cu un aer nedumerit. 


— Ceva nu e în regulă cu Amala azi. Cred că este supărată 
pe tatăl ei. Nu-mi pot imagina de ce. Un prânz delicios nu 
pare a fi o modalitate prea urâtă de a-ţi petrece ziua de 
naştere. Poate că a fost doar impresia mea, murmură 
Toots în timp ce se aşeza pe scaunul de vizavi de Sophie. 


Terasa restaurantului Polo Lounge era cel mai bun loc din 
Hollywood de a vedea şi de a fi văzut. Toots învățase asta 
din prima săptămână la Los Angeles. Exact în centrul 
oraşului Beverly Hills, Polo Lounge era înconjurat de un 
parc imens unde verdeaţa tropicală luxuriantă şi florile 
scăldau pământul în toate culorile curcubeului. In centrul 
terasei era un arbore de piper brazilian, ale cărui ramuri 
lungi făceau umbră mesei lor preferate. Pardoseala din 
cărămizi, scaunele albe din fier forjat cu perne verde- 
închis şi feţele de masă ecosez, în alb şi verde, le creau lui 
Toots şi lui Sophie o stare de bine. Peste câteva clipe, 
chelnerul lor favorit, Miguel, le aduse imediat două ceaiuri 
reci îndulcite. 


— Domnişoară Toots, domnişoară Sophie, le salută acesta. 
Arătaţi amândouă ca şi cum aţi avea nevoie de o băutură 
rece. 


Sophie luă o gură mare de ceai. 


— Dacă ai şti! Aş vrea însă ceva un pic mai tare. Ce părere 
ai de un Tom Collins? Nu este prea devreme, nu-i aşa, 
Toots? 


— Ţinând cont că am atacat barul de acasă mai devreme, 
nu prea cred. Paharul pe care l-am băut mi-a fost de ajuns. 
Adu-ţi aminte că una din noi trebuie să conducă, iar tu nu 


te vei atinge de maşina mea, aşa că se pare că volanul îmi 
revine vrând, nevrând. Bea cât vrei, dar nu care cumva să 
te îmbeţi, că te sui în primul avion către New York. Adu-ţi 
aminte că avem planuri pentru diseară! Toots o lovi pe 
Sophie pe sub masă. 


— Au, mă doare! spuse cealaltă. 


Miguel le aştepta să se decidă dacă voiau să comande o 
băutură alcoolică sau nu. 


— Bine. Sper să-ţi fi lăsat o urmă, şopti Toots făcându-i cu 
ochiul înainte de a-şi îndrepta atenţia către ospătar. 


— Pentru mine, încă un ceai îndulcit, te rog. Sophie, nu 
mai mult de două pahare. Nu vreau să te duc acasă târâş, 
iar apoi să te ţin trează pentru restul serii. 


— Ţi-aş zice eu ceva... Nu aveam de gând să beau decât 
unul. Trei este limita mea, ţi-aduci aminte? In orice caz, 
asta e limita pe ziua de azi. Sophie se întoarse spre 
Miguel: Un Tom Collins, te rog. 


— Imediat. Tânărul dispăru repede, dându-le posibilitatea 
de a-şi continua conversaţia între patru ochi. 


— Ştiu asta, dar mai ştiu şi cum adormi când bei prea 
mult. Trebuie să stai trează ca să instalezi echipamentul 
de înregistrare, şi n-o să-ţi permit s-o dai în bară. E în joc 
viaţa mea, sau măcar sănătatea mea mintală. Ce-ar crede 
Abby dac-ar şti că văd fantome? 


Sophie îşi termină ceaiul rece. 


— N-ar crede nimic. Abby nu este deloc o persoană care să 
judece oamenii. Spre deosebire de mama ei, aş putea 
adăuga. 


— Şi ce-ar vrea să însemne asta? izbucni Toots. 


Prietena ei luă şervetul alb din in, se şterse la gură şi se- 
ntinse după o ţigară. 


— Nu avem voie să fumăm aici, ai uitat? Acum continuă ce 
voiai să zici. In opinia ta, am prostul obicei de a le face 
morală tuturor. Dă-mi un exemplu. 


— Nu mă pot gândi la ceva anume, dar sunt sigură că o 
faci, spuse Sophie după o clipă de reflecţie. Eu, una, aşa 
sunt, iar noi semănăm ca două picături de apă. Prin 
urmare... 


Râsetele de la masa de vizavi o forţară pe Toots să se 
holbeze la clienţii respectivi. O fată râdea la ceva ce 
spusese mama ei sau poate sora mai mare. Toots voia să 
se asigure că tânăra nu le surprinsese discuţia despre 
fantome. Ştia că dacă ar fi auzit pe cineva abordând un 
astfel de subiect, ar fi râs şi ea, gândindu-se că vorbitorul 
era dus cu pluta. Aparent, cele două râdeau dintr-un motiv 
complet diferit, pentru că nu se uitaseră nici măcar o dată 
în direcţia ei. 


Nu numai că vedea fantome, dar devenea şi paranoică. 
Aruncă o privire către masa doctorului Sameer. Plecaseră. 
El şi Amala reuşiseră să se strecoare fără să fie văzuţi. 
Ciudat, se gândi Toots, nu se opriseră să-şi ia la revedere 
de la ele. Apoi îşi aminti că Amala nu păruse a fi în apele 
ei. Poate că o tulbura schimbarea prefixului. 


— Pământul către Toots? Sophie îşi vântură mâna prin 
dreptul ochilor ei. 


— Ce e? 


— N-asculţi nimic din ce spun, nu-i aşa? 


Miguel apăru cu băutura lui Sophie, salvând-o pe prietena 
ei de la formularea unui răspuns serios. 


— Cum aş putea să nu te aud? N-ai încetat să trăncăneşti 
de când am ajuns. Şi în nici un caz nu semănăm leit, sub 
nici o formă. Pe de altă parte, nu dau nimănui lecţii de 
morală. Spun lucrurilor pe nume, aşa cum le văd eu. 


— Şi asta ce înseamnă de fapt? rânji Sophie. 


— Taci din gură şi hai să comandăm. În ce mă priveşte, m- 
am săturat până peste cap de fructele şi legumele pe care 
ni le tot vâră Mavis pe gât. Toots citi cu atenţie meniul, 
apoi îl puse deoparte şi i se adresă chelnerului: Doi burgeri 
cu carne de vită Kobe, prăjită mediu, supliment de brânză 
şi cu maioneză în doză triplă. Şi mai vreau şi o porţie dublă 
de cartofi prăjiţi. De asemenea, nişte sos ranch. N-am mai 
avut o masă decentă de când lumea şi pământul. 


— Mavis te-ar omori dacă te-ar vedea, o avertiză Sophie, 
care decise într-un final: Acelaşi lucru şi pentru mine 
adăugă: Voi lua şi eu la fel. 


Chelnerul le notă comanda şi plecă grăbit. 


— Ei bine, slavă Domnului că nu e aici. Nu cred că voi mai 
putea supravieţui mult timp cu porcăriile alea. Corpul meu 
nu e obişnuit cu atâtea fibre. 


— Suntem o pereche dată dracului, chicoti Sophie. Stăm 
şi-o bârfim pe Mavis, care ar da orice ca să aibă parte de 
bunătăţile astea care îngroaşă arterele. În tot cazul, să nu 
cumva să-i spui că am mâncat vită. Practic a încetat să 
mai consume carne roşie. 


Toots luă o gură de ceai. 


— Foarte bine, oricum n-are nevoie. Vreau s-o iau la 
cumpărături, dar ea tot insistă să-şi ducă la strâmtat 
hainele vechi. Aş vrea să-i semăn mai mult. 


— Da, e teribil de chibzuită. Îi place să coasă, aşa că las-o 
să-şi ocupe timpul. Unele realizări de-ale ei sunt mai bune 
decât originalele. Şi-ar putea începe o a doua carieră în 
modă. Cine ştie? Am nevoie de o ţigară. Mă duc în faţă să 
trag un fum cât aştepţi tu comanda. 


Toots îşi dădu ochii peste cap. 


— Da, chiar te rog. Ca să ştii însă, e un gest foarte 
nepoliticos. 


Sophie se uită în jur şi, văzând că nimeni nu-i acorda 
atenţie, scoase limba. 


— De parcă aş da doi bani pe asta. O să fumez una şi 
pentru tine. 


Se precipită să iasă înainte ca prietena ei să răspundă. 
Toots avea oricum nevoie de câteva minute ca să-şi pună 
gândurile în ordine. Evenimentul din noaptea precedentă - 
nu, nu-l putea numi eveniment, termenul fiind rezervat 
înmormântărilor -, apariţia din noaptea precedentă o 
speriase mai mult decât lăsa să se vadă. O parte din ea se 
întreba ce văzuse de fapt. Oare chiar avusese în faţa 
ochilor o fantomă? Sau mai multe? Ori misterioasele 
personaje nu erau decât rodul imaginaţiei sale, şi tocmai 
asta o speria? Oare pierdea contactul cu realitatea? Poate 
că vedeniile erau un semn precoce al bolii Alzheimer sau 
al unei tumori pe creier. Când îi menţionase lui Sophie 
acele temeri, prietena ei reacţionase prompt. Toots nu ştia 
care variantă era mai rea: boala mintală sau posibilitatea 
ca locuinţa pe care dăduse 3,8 milioane de dolari să fi 


venit la pachet cu primii proprietari în chip de fantome. 
Nici una n-o încânta, bineînţeles. 


Înainte ca depresia s-o înghită cu totul, Miguel apăru 
purtând o tavă grea încărcată cu patru farfurii gigantice. 


— Doamnelor, aveţi apetitul unor urşi. 


— Într-adevăr. N-am fost niciodată genul care să comande 
salată şi să se prefacă sătulă. Dă-mi un burger bun şi sunt 
o femeie fericită. 


— Prea bine, domnişoară Toots, spuse chelnerul aşezând 
în faţa ei o farfurie imensă. 


— După toate probabilitățile vom comanda şi desert, îl 
preveni Toots. Simţea o nevoie presantă de a-şi potoli 
slăbiciunea pentru dulciuri. 


Sophie se lăsă să alunece în scaun. 


— Ador să fumez. Nu-mi pasă cât de nociv e. Mă gândeam 
să mă las, dar de ce să mă mai chinui? Aruncând o privire 
spre farfuriile cu mâncare, se minună: Ştii că nu vom reuşi 
să mâncăm tot ce e aici! 


— Vorbeşte doar pentru tine, o contrazise Toots înainte de 
a lua o mare înghiţitură din hamburgerul ei. 


Sophie se aplecă peste masă şi şopti: 


— N-o să ghiceşti niciodată ce-am văzut. Doctorul Sameer 
şi Amala aşteptau afară. Se pare că au o limuzină, dar nu 
sunt sigură dacă era a lui sau era închiriată pentru 
aniversarea fetei. Oricum, mi s-a părut cam ciudat să văd 
că Amala i-a băgat pur şi simplu limba pe gât şoferului 
limuzinei. L-a sărutat ca şi cum nu mai putea aştepta să-l 


bage în patul ei. La naiba, se prea poate ca în timp ce noi 
vorbim ei să şi-o tragă pe bancheta din spate, deşi mă- 
ndoiesc, având în vedere că e şi taică-său acolo. Probabil 
că până la vârsta asta a învăţat să se controleze cât de 
cât. Zic şi eu... 


Toots reflectă la această ştire, neştiind cum s-o 
interpreteze. Apoi decise că era de aceeaşi părere cu 
Sophie. 


— Nu şi dacă se mozoleşte cu şoferul în parcare, asta e 
orice, numai control nu. E cam straniu. Nu pare deloc tipul 
de fată care să aibă servitori. Poate că limuzina e a 
doctorului, sau poate că şoferul e chiar proprietarul 
limuzinei şi iubitul ei. O să-i povestesc Idei despre asta. 
Dacă doctorul Sameer are o limuzină, ea trebuie să fie la 
curent. 


— Aşa este. Cred că Ida are o aventură cu doctorul 
Sameer. Sophie muşcă pofticioasă din hamburger. Asta-i 
gustul mâncării adevărate. Săraca Mavis! 


Dezgustată de lăcomia prietenei sale, Toots o aşteptă să-şi 
potolească foamea înainte de a continua conversaţia. 


— Ida adoră bărbaţii în general, Sophie. Se poartă ca o 
târfă indiferent cu cine are de-a face. Şi asta este ceea ce 
te face să te gândeşti că ea şi doctorul sunt împreună? N-a 
mai trecut pe la cabinet. Nu mai ţin minte când a fost 
ultima ei vizită. Poate că am Alzheimer. Ai observat ceva 
ciudat la mine în ultima perioadă? Oare mă port straniu, 
uit lucuri? 


Toots se temea să nu-şi piardă simţul realităţii şi, odată cu 
acesta, autocontrolul. 


— O, la naiba! Numai prostii vorbeşti! Nu, nu cred că ai 
Alzheimer şi nici nu cred că te porţi ciudat. Tu te porţi 
mereu ciudat, Toots; e felul tău de-a fi. Ai permis ca 
această poveste cu fantome să te sperie prea mult. 
Fantomele nu sunt un lucru neapărat rău. lţi spun ce 
facem. Când ne întoarcem acasă, nu numai că o să 
instalez camera video şi aparatul de înregistrare 
electronică a vocilor, dar o să ţinem şi o şedinţă de 
spiritism. Le puteam ruga pe Ida şi pe Mavis să ni se 
alăture. Avem nevoie de mai mult de două persoane. O să 
le spunem că e doar aşa, să ne distrăm. 


— Şi crezi că te vor crede? întrebă Toots sceptică. 


— N-au nici un motiv să n-o facă dacă nu le spui tu 
altceva. 


Toots o văzu în minte pe Sophie participând la o şedinţă 
de spiritism. 


— Dar ce se întâmplă dacă o fantomă chiar apare? 


— Habar n-am. Am fost la câteva şedinţe de spiritism când 
locuiam în New York, dar n-am văzut niciodată vreo stafie 
sau ceva asemănător. Şedinţa de spiritism este doar un 
mijloc de a intra în contact cu fantoma, cu spiritul sau cu o 
persoană decedată. Poţi folosi o masă Ouija, dar am auzit 
că e periculos. Unii cred că deschide porţi spre 
necunoscut, permiţând duhurilor rele să intre. Noi nu 
facem asta. 


Toots luă o gură din cel de-al doilea hamburger. 


— Tot nu-mi vine să cred că vorbim despre această... 
nebunie. Chiar eşti convinsă că nu sunt pe cale să-mi pierd 
minţile? 


— Nici pe departe. Dacă aş fi crezut asta, ţi-aş fi târât 
fundul ăla bătrân la clinica doctorului Sameer într-o clipită, 
se hlizi Sophie. 


— Nici măcar să nu-ndrăzneşti! icni Toots.Te-aş omori eu 
mai întâi. O să-i pomenesc lui Abby despre el. N-ar fi rău 
să facă o mică anchetă, să verifice dacă e înregistrat la 
Asociaţia Medicală Americană şi în celelalte locuri unde ar 
trebui să fie membru. 


— Nu crezi că e cam târziu pentru asta? Doar medicul tău 
personal ţi l-a recomandat, şi încă foarte călduros. Te-ai 
răzgândit în ceea ce-l priveşte? Nu încape nici o îndoială 
că a rezolvat foarte profesionist boala Idei, lucru pentru 
care-i sunt recunoascătoare. 


Sophie îşi aruncă şervetul în farfurie. 
— O să comand desertul înainte să fiu prea plină. 


Toots zâmbi şi luă o ultimă înghiţitură din burger înainte 
de a renunţa la el. Ca de obicei, se dovedise prea lacomă. 
Ar fi trebuit să comande desertul de la început. Sorbi 
ultima picătură din ceaiul cu gheaţă. 


— Da, sunt pregătită pentru un şoc glicemic. În altă ordine 
de idei, dacă Joe Pauley recomandă pe cineva, poţi să fii 
sigură că respectivul e cel mai bun. Sănătatea mea e în 
mâinile lui de peste douăzeci de ani. Sameer chiar a 
vindecat-o pe Ida de ciudăţenia ei, aşa că nu poate fi atât 
de prost, dar e ceva la el care îmi dă fiori. Toots îşi scoase 
rujul din poşeta minusculă, împrospătându-şi nuanţa 
favorită de piersică, după care conchise: Îţi repet, probabil 
nu este nimic mai mult decât paranoia unei femei bătrâne. 


Miguel apăru la masă cu meniul pentru desert. 


— Doamnelor, mai doriţi o băutură alături de desert? 
Toots îşi dădu ochii peste cap. 


— Da, vom lua amândouă cafea, cu multă frişcă şi zahăr. 
Pentru mine, o prăjitură Red Velvet. 


— La fel şi pentru mine, spuse Sophie. 


Toots aşteptă ca Miguel să plece înainte de a continua 
discuţia. 


— Data viitoare când stau de vorbă cu Abby, o s-o rog să 
cerceteze situaţia lui Sameer. Deşi s-ar putea să nu aibă 
timp, de vreme ce va fi extrem de ocupată cu noua sarcină 
de serviciu, care, apropo, va pune The Informer în topul 
tabloidelor. 


Toots nu-i spusese prietenei sale despre interviul cu 
familia Pitt / Jolie. Avea impresia că-şi ţinuse gura suficient. 


— A, nu ştiam că a pornit din nou la vânătoare de ştiri. 
Credeam că ocupa funcţia de redactor-şef. 


— O ocupă în continuare. Pentru moment, cel puţin. Toots 
trase aer în piept, ştiind că Sophie avea să fie la fel de 
entuziasmată cum fusese şi ea. Abby a primit un e-mail 
din partea agentei de presă a cuplului Brad Pitt / Angelina 
Jolie prin care i se propunea să le ia un interviu şi - 
ascultă-mă bine - i se acorda permisiunea de a le face 
poze copiilor! 


— Mamă, Doamne! Când s-a întâmplat asta? 
— Azi-dimineaţă. Şi povestea devine şi mai interesantă. 


— Cum aşa? 


— A rugat-o pe Ida să se ocupe de fotografii. 


— Aha! De-aia eşti tu subit interesată de cariera lui 
Sameer. Ştiam eu că era ceva ce nu-mi spuneai. 


— Poate că sunt paranoică din nou, dar acest interviu este 
o ştire foarte importantă. Trebuie să protejez atât revista, 
cât şi pe Ida, ba mai mult, să mă asigur că identitatea mea 
nu va ieşi la iveală. Nu mi-ar plăcea deloc dacă Ida ar 
scăpa porumbelul, aşa că te-aş ruga să-mi acoperi spatele. 
Dacă ai dreptate în ceea ce-i priveşte pe Ida şi pe Sameer, 
cine ştie ce-i poate ieşi pe gură când pluteşte în extaz. 


Miguel le aduse cafelele şi desertul. 


— De ce n-o întrebăm pur şi simplu pe Ida dacă face sex 
cu doctorul sau nu? N-ar avea nici un motiv să nege, opină 
Sophie. 


— Dac-ar fi vorba de altcineva, ar fi valabil. În cazul Idei, 
nu prea. li place să stârnească controverse în toate 
modurile pe care şi le poate imagina. Trebuie s-o urmărim 
mai îndeaproape. Vom începe din seara asta, după şedinţa 
de spiritism. 


— Eşti sigură că vrei să mergi mai departe? 


— Ce altă opţiune am? Ori scăpăm de acea prezenţă din 
casă, ori o iau razna şi pierd 3,8 milioane de dolari. 


— Atunci hai să plecăm. Am o grămadă de treburi de 
rezolvat. 


Toots scoase patru bancnote de douăzeci şi le vâri sub 
farfuria de desert, pentru Miguel. 


— Să mergem. Nu mai vreau să amân chestia asta. Cine 
ştie, poate că săptămâna viitoare voi fi deja închisă într-un 
azil de nebuni. 

— Au! făcu Mavis când se înţepă în deget cu acul pentru a 
treia oară. Ai crede că sunt o începătoare. 


— De ce nu ne laşi pe mine sau pe Toots să-ţi cumpărăm o 
maşină de cusut? Ţi-ar uşura enorm munca, spuse lda. 


— Am deja una acasă. Nu e nevoie să cheltuiţi bani pe 
ceva ce am deja. In afară de asta, îmi place să cos de 
mână. Imi menţine degetele agile, zise Mavis. 


Ida se îndrepta spre camera ei pentru a se scufunda în 
cadă când prietena ei îi ceruse ajutorul. Nedorind s-o 
supere, acceptase, însă habar nu avusese în ce se băga. 
Acum, postată ca un manechin în centrul oribilei bucătării 
în nuanţe de roz şi violet, cu o bucată de material albastru- 
verzui înfăşurată în jurul ei, îşi dorea să fi spus nu. 
Gleznele o dureau, iar gâtul şi muşchii spatelui erau atât 
de tensionaţi, încât numai o baie caldă i-ar fi adus la 
normal. Pe de altă parte, draga de Mavis îi adresa rareori 
rugăminţi, iar atunci când o făcea, îi era aproape imposibil 
s-o refuze. Prin urmare, Ida stătea ţeapănă în mijlocul 
bucătăriei în timp ce Mavis dădea contur noului design 
folosindu-se de bolduri. Ida nu ştia cum să-i spună că ea 
purta măsura 36, aşa că modelul nu i-ar fi fost de folos 
decât dacă mai slăbea vreo cincisprezece kilograme. 
Presupunând că Mavis luase deja acest aspect în 
considerare şi nevoind să-i rănească sentimentele, tăcu 


din gură şi continuă să-şi ţină mâinile ca Omul de Tinichea 
din Vrăjitorul din Oz, care aştepta o inimă. In ce o privea, 
ea aştepta o baie. 


Mavis o făcu să se întoarcă pentru a zecea oară. 
— Încă un pic de luat aici şi sunt gata. 


Ţinea între buze câteva bolduri cu capete colorate, astfel 
că vorbele îi erau aproape neinteligibile. Ida se întrebă 
cum avea să-i scoată Mavis rochia fără s-o înţepe, dar îşi 
tinu gândul pentru ea, ştiind că avea de-a face cu o 
expertă în croitorie care în nici un caz n-ar fi rănit-o. Aşa 
era Mavis, îşi zise. Drăguţă, iubitoare, afectuoasă, fără 
urmă de maliţie în corpul ei tot mai subţire. Îşi dorise 
adesea să semene cu prietena ei, dar acceptase ideea că 
nu avea nici o şansă. Ida ştia că era răutăcioasă şi 
arogantă cu prietenele ei, însă nu putea fi altfel, iar ele 
păreau să-i accepte firea. După cincizeci de ani, nici una n- 
o abandonase. O iubiseră aşa cum era. Ea le iubise la 
rândul ei pe toate, lucru pe care-l ştiau foarte bine, dar nu 
era genul să-şi manifeste sentimentele deschis. Dacă n-ar 
fi ţinut la ele, de ce naiba se afla acolo, permițându-i lui 
Mavis s-o înţepe şi s-o răsucească de parcă ar fi fost un 
manechin? Pur şi simplu pentru că asta fac prietenele. 


Se uită la ceasul de la aragaz. Stătea în mijlocul bucătăriei 
de aproape o oră. Dacă Mavis nu termina în curând, avea 
s-o anunţe că era timpul să pună capăt distracţiei, întrucât 
avea nevoie să meargă urgent la toaletă. 


Mavis o roti de jur împrejur, măsurând-o cu privirea. 


— Gata, e perfect! Ţine-ţi mâinile în sus. 


Ridică uşor materialul peste capul Idei, care nu simţi nici 
cea mai mică împunsătură. 


— Nu-mi pot da seama cum faci asta, dar sunt pe punctul 
de a exploda. Mă-ntorc imediat. 


Ida se grăbi spre baia de jos, îşi rezolvă problema, apoi 
reveni în bucătărie. In lipsa ei, Mavis instalase masa de 
călcat, pe care întindea materialul albastru-verzui. 


— Adică o şi calci înainte s-o termini? se minună Ida. Nu-mi 
pot imagina de ce-ai face asta. Nu este cumva o pierdere 
de timp când ştii de fapt că va trebui s-o calci încă o dată 
la final? 


— Calc însăilăturile. E mai uşor s-o cos aşa. În plus, 
operaţiunea nu mă deranjează. În serile de duminică 
obişnuiam să-i calc cămăşile lui Herbert. Este o treabă 
care nu necesită pic de efort, să ştii. 


Mavis plimbă fierul de călcat pe material, evitând cu 
atenţie boldurile. 


— Aha. Păi, dacă nu mai ai nevoie de mine, trebuie să 
plec. A, mi-am adus aminte, trebuie să-l sun pe fratele 
meu. 


Ida era pe punctul de a se îndrepta spre etaj când Mavis o 
strigă. 


— Te-am văzut azi-dimineaţă! 
Ida înlemni, apoi se răsuci lent. 


— Ce spui acolo? 


Ştia foarte bine. Voia numai s-o audă pe Mavis pronunţând 
cuvintele. Intr-o oarecare măsură. 


— Te-am văzut ieşind din limuzina aia. 
La naiba! Şi acum ce putea să facă? 


Şocată, nu era sigură cum trebuia să reacționeze. Rămase 
înţepenită locului timp de câteva secunde înainte de a-şi 
aduna gândurile îndeajuns ca să poată vorbi. 


— O, ei bine, atunci... 
Mavis o întrerupse. 


— Nu-mi datorezi nici o explicaţie. Atâta timp cât eşti 
fericită şi în siguranţă. 


Ida reflectă la ce să spună şi la ce să nu spună. Era adultă 
şi nu-i plăcea să se tot furişeze. De fapt, avea să-l 
informeze pe Sammy că venise timpul să facă publică 
relaţia lor. Erau amândoi liberi, aşa că nu aveau nici un 
motiv să-şi ţină ascunse sentimentele reciproce. Mândră 
că avea conştiinţa curată, îşi recăpătă graiul. 


— Mă văd cu cineva. 


Mavis continua să calce, dar pe chip îi apăruse un zâmbet 
fin. 


— Bănuiam eu că era ceva de genul ăsta. 
— Nu crezi că sunt o târfă, nu-i aşa? vru Ida să ştie. 


Prietena ei puse fierul pe marginea mesei de călcat, apoi îl 
scoase din priză. 


— Nu, Doamne fereşte! Nici nu mi-ar trece prin minte. E 
absolut minunat c-ai întâlnit pe cineva. 


— Chiar? Nu eram sigură cum veţi reacţiona. Toots şi 
Sophie mă tachinează mereu. Işi închipuie că nu pot trăi 
fără un bărbat, dar se înşală. Pur şi simplu... se pare că-i 
atrag. 


Ida zâmbi. Ei bine, era adevărat. Nu se ducea ea să-i 
caute; veneau ei la ea. 


Mavis îşi cobori capul ca o adolescentă stânjenită. 


— De fapt, am întâlnit şi eu un tip. Îl cheamă George. Are 
un baset pe nume Albert. 


Fapt rarisim, Ida afişă un zâmbet onest, direct din inimă, 
ce exprima multă bunătate. 


— Haide să mergem pe verandă. Îi dispăruse orice gând 
de a petrece după-amiaza făcând baie şi dormind. Se 
revigorase odată ce începuseră să discute despre bărbaţi. 
Adăugă veselă: Abia aştept să-mi povesteşti totul despre 
el. 


— Aduc o carafă cu limonadă, se oferi Mavis radioasă. Abia 
aştept ca tu şi fetele să-l întâlniți. 


— Lasă-mă să te ajut. 

— Nu, nu, mergi afară şi curăţă nisipul de pe şezlonguri. 
Vin într-un minut. Mavis apucă un burete uzat din 
chiuvetă. Eşti sigură că nu te deranjează? 


Ida luă buretele din mâna ei. 


— Nu mai am nici o problemă. Sincer. Pot să stau pe 
şezlonguri pline de nisip, Mavis. De fapt, chiar mi-o doresc. 
Asta îmi aminteşte de recunoştinţa pe care i-o datorez 
doctorului Sameer. Nu ştiu ce m-aş fi făcut fără el. 


Prietena ei luă carafa cu limonadă din frigider, o tavă de 
gheaţă şi două pahare. 


— Haide. Vreau să aud totul despre noua ta iubire, spuse 
ea. 


Pe verandă, Mavis umplu două pahare înainte de a se 
instala în şezlongul bătut de vreme. 


— Deci povesteşte-mi despre George, îi ceru Ida vioaie. Îi 
plăcea la nebunie să vorbească despre bărbaţi. 


— Ne-am cunoscut pe plajă. Coco l-a văzut pe basetul lui, 
Albert, şi s-a îndrăgostit de el. N-m văzut-o niciodată atât 
de ataşată de vreun câine. Cred că a fost dragoste la 
prima vedere. Eu şi George am început să vorbim, iar un 
lucru a dus la altul. Ne întâlnim pe plajă de două 
săptămâni. Vom ieşi la cină cât de repede vom găsi pe 
cineva să stea cu amândoi căţeii. El nu vrea să-l lase pe 
Albert cu oricine, şi îl înţeleg perfect. l-am sugerat că Toots 
şi Sophie ar putea supraveghea câinii, dar el a spus că nu 
poate fi sigur înainte de a le cunoaşte. Prin urmare, dacă 
Albert le va plăcea pe Sophie şi pe Toots, vom putea să 
avem o întâlnire în toată puterea cuvântului. 


Ida nu-şi aducea aminte s-o fi văzut la fel de însufleţită ca 
în momentul acela. Ochii îi scânteiau, iar pielea îi strălucea 
ca şi cum făcuse unul din acele tratamente pentru care Ida 
plătea sute de dolari în Manhattan. Dragostea. Mavis avea 
chipul unei femei îndrăgostite! 


— Pot să mă ocup eu de căţei. Nu trebuie să le rogi pe 
Toots sau pe Sophie, spuse ea ştiind că Mavis nu avea să-i 
accepte accepta oferta. Coco o ura şi era foarte probabil 
ca Albert s-o urască şi el. Dintr-un motiv inexplicabil, se 
părea că patrupedele n-o iubeau deloc. 


— Îţi mulţumesc din suflet, dar nu este cazul. Coco o place 
cu adevărat pe Toots. Mavis îşi cobori privirea. Nu zic că 
nu te place şi pe tine, doar că Toots este în mai mare 
măsură o persoană iubitoare de câini. 


Oarecum întristată, deşi nu ştia exact de ce, Ida se limită 
să dea din cap. 


— Ei bine, oferta rămâne în picioare. Ştii tu, în caz de 
urgenţă. Spune-mi însă mai multe despre George. E înalt, 
brunet şi arătos? 


— Da, chiar aşa e. E de asemenea bun şi iubeşte 
animalele. E şi văduv. 


— Pare a fi un om cumsecade. „Exact ca draga de Mavis”, 
îşi zise Ida. 


— O, e mai mult de atât! Are un lanţ de curăţătorii şi 
spune că nu se va pensiona niciodată cu adevărat. Pe 
deasupra, călătoreşte mult. N-a fost niciodată în Maine. L- 
am întrebat dacă i-ar plăcea să mă viziteze cândva în 
viitor, dar nu mi-a dat un răspuns. Mă întreb de ce. Crezi 
că nu-i plac oamenii din est? 


Ida era să cadă de pe scaun. Biata Mavis era aşa de naivă! 
Trebuia s-o înveţe câte ceva despre bărbaţi. Poate că ar fi 
fost o idee să-şi deschidă o agenţie matrimonială sau să 
ţină o rubrică de sfaturi într-un ziar, pentru că avea 
destulă experienţă. Ar fi fost o modalitate plăcută de a-şi 


petrece timpul liber. Şi mai distractiv ar fi fost să 
fotografieze ce voia, când avea ea chef. Se gândise la asta 
de atâtea ori, dar nu visase că ar fi fost posibil. Odată ce-i 
poza pe copiii Pitt / Jolie, i se deschideau nişte şanse 
nebănuite. Işi promise că avea să trateze cu interes toate 
posibilităţile indiferent de stadiul în care se afla în viaţa ei 
romantică. N-avea neapărat nevoie de un bărbat în viaţa 
ei. Intr-o zi avea să le dovedească asta lui Toots şi lui 
Sophie. Gândul îi stârni un zâmbet. 


— lda? Eşti bine, draga mea? se interesă Mavis. 


— Da, visam cu ochii deschişi. Nu, nu cred că locul de 
baştină are legătură cu faptul că George nu ţi-a răspuns. E 
foarte posibil ca el să nu te fi auzit. 


Ida surâse. Biata Mavis vorbea aşa de încet, încât abia 
dacă o putea auzi. 


— Pe bune? Acum c-ai menţionat asta, îmi dau seama că e 
posibil. Mereu se apleacă spre mine când vorbim. Va 
trebui să pronunţ cuvintele tare şi clar data viitoare. Ce 
părere ai? 


— Cred c-ar trebui să-i inviţi pe George şi pe Albert la cină. 
Sunt sigură că Toots nu s-ar supăra. Ai putea pregăti 
specialitatea aceea cu peşte care-mi place aşa de mult. 
Bineînţeles, putem comanda ceva dacă nu vrei să găteşti. 
Astfel vom avea toate şansa să-l cunoaştem pe George, iar 
el ar putea decide dacă Toots şi Sophie sunt într-adevăr 
demne să stea cu câinii. 


— E o idee grozavă, exclamă Mavis bătând din palme. De 
ce oare nu m-am gândit la asta? Ne întâlnim în fiecare 
dimineaţă la răsărit. O să-l întreb chiar data viitoare. Mai 
întâi însă vreau să discut cu Toots. A fost aşa de bună cu 


mine! N-aş vrea să-şi închipuie că profit de generozitatea 
ei. Şi nu sunt sigură că ar accepta acum prezenţa unui 
străin în casă. Poate că ar trebui să aştept terminarea 
renovării. Ar fi teribil dacă aş face-o să se simtă prost. 


Ida luă o gură de limonadă. 


— Sunt sigură că Toots n-ar vrea ca tu să aştepţi, dar este 
o idee bună să-i ceri părerea. | se întâmplă des să aibă 
toane. 


Îşi dori să nu fi spus asta, dar era adevărat. Toots putea fi 
o scorpie la fel de mare ca ea însăşi, de aceea se puteau 
certa la cuțite. Semănau ca două picături de apă, deşi Ida 
era sigură că Toots n-ar fi fost niciodată de acord cu 
afirmaţia. Vorba proverbului: cine se-aseamănă se-adună. 


— Păi abia ce şi-a pierdut soţul, Ida, sigur că e irascibilă! 
Mie mi-a luat ani de zile ca să-mi revin după moartea lui 
Herbert. Câteodată am impresia că n-am depăşit 
momentul. Încă mi-e dor de el, cu toate că au trecut 
aproape cincisprezece ani. Mavis se uită nostalgic la 
întinderea Pacificului. 


— A avut opt soţi, aşa că jelitul trebuie să fi devenit o 
rutină. Înmormântările s-au transformat în evenimente 
mondene, chiar ea mi-a spus-o. Nu cred că irascibilitatea 
lui Toots poate fi atribuită doliului. 


— Ei bine, pe mine una nu mă interesează în ce dispoziţie 
e Toots. E prietena mea cea mai dragă. Mavis făcu o 
pauză, conştientă că o dăduse în bară. Dar bineînţeles că 
şi tu şi Sophie îmi sunteţi la fel de dragi. Vă iubesc pe 
toate. 


— O, Mavis, eşti prea drăguță ca să-ţi pierzi vremea cu trei 
babe care nu fac altceva decât să se plângă una de 
cealaltă. Ar trebui să cauţi compania unor persoane pe 
potriva ta. 


— Adică? 
Ida îşi scutură nisipul din poală 
— Oameni de treabă, care nu se lamentează tot timpul. 


— N-aş schimba nici măcar un lucru la voi, aşa că ar fi 
cazul să taci, râse Mavis. Dar n-ai spus nici un cuvânt 
despre acest bărbat misterios pentru care te furişezi afară 
din casă în fiecare noapte din ultimele săptămâni. Vreau 
să ştiu toate detaliile. 


La naiba, venise momentul confesiunilor! 


capitolul 11 


Abby îşi verificase e-mailul de cel puţin zece ori de când 
răspunsese la mesajul agentei de presă. Nimic. Ar fi trebuit 
să primească deja o replică. E-mailul era practic 
instantaneu. Dacă reprezentanta cuplului Pitt / Jolie 
pregătea un interviu, era de presupus că-şi verifica des 
căsuţa de mesaje. Tânăra femeie aruncă o privire la ceas. 
La naiba, numai patru minute trecuseră de când se uitase 
ultima dată. Chester şedea ghemuit ca o minge în fotoliul 
confortabil, dormind dus. Câinii pot dormi peste tot. 
Aproape ca bărbaţii. Nu, nu trebuia să se gândească la 
bărbaţi, pentru că asta i-ar fi adus aminte de Chris Clay. 
lar Chris Clay nu era cineva la care voia să se gândească. 
Mai ales de când îl văzuse pe prima pagină a revistei 


People cu starleta aceea dezgustătoare. Nu, bărbaţii erau 
nişte ticăloşi. Bărbaţii făceau promisiuni pe care nu puteau 
sau nu voiau să le ţină, spre deosebire de femei, care-şi 
ţineau întodeauna promisiunile. Cel puţin ea făcea asta. Işi 
aminti de aşa-zisa ei întâlnire cu Chris exact înainte de 
incendiu. Fuseseră la restaurantul Pink's, foarte la modă şi 
faimos datorită gastronomiei şi starurilor care cinau 
deseori acolo. Ea mâncase trei hotdogi. El îi sărutase 
degetele. Pe fiecare dintre ele. Unul câte unul. Abby îşi 
promisese să nu se mai spele pe mâini cel puţin o 
săptămână, dar îşi înghiţise angajamentul aproape la fel 
de repede pe cât înfulecase crenvurştii. 


Vorbise cu Chris la telefon în primele ore ale dimineţii, îl 
rugase să-i facă o favoare. lar el se dezumflase şi-i 
spusese ritos că nu putea. De atunci îl evitase sistematic. 
El îi spusese că-i plăcea de ea. Adică, o plăcea cu 
adevărat. Greşeala ei că-l crezuse. Dragul ei frate vitreg, 
pentru care făcuse o pasiune de prima dată când pusese 
ochii pe el. Avea paisprezece ani şi el optsprezece, iar 
acum, la douăzeci şi opt de ani, nu şi-l putea scoate din 
minte. La naiba! Computerul o anunţă printr-un semnal 
sonor că primise un nou e-mail. Poate că era agentul de 
presă. Deschise căsuţa de mesaje şi constată că era un e- 
mail de la Victoria's Secret. Da, exact ce avea nevoie. O 
pereche de chiloţei sexy cu un sutien asortat. Nimeni în 
afară de ea nu le-ar fi putut aprecia, aşa că lenjeria de 
marcă o lăsa rece. Oricum, viaţa ei amoroasă era la ralanti 
de atâta vreme, încât îi trebuia mai mult decât o lenjerie 
sexy ca s-o tenteze să facă... ce? Nu voia să iasă cu nimeni 
în afară de Chris. El distrusese orice şansă de a întemeia 
un cuplu când refuzase să-i ofere consiliere juridică, 
pretextând că lucra pentru mama ei. Il crezuse, chiar dacă, 
pentru mai multă siguranţă, îi ceruse lui Toots 
confirmarea. Totuşi, ar fi putut-o ajuta. Conflict de 


interese, spusese el. Pe naiba conflict de interese, se gândi 
Abby. 


Chester se ridică în fotoliu şi se întinse languros înainte de 
a sări pe covor. 


— Vrei afară, pot să pun pariu! 


Abby îi prinse lesa de zgardă, luă cheile şi o luă spre uşă. 
Când ajunseră în parcare, îl eliberă. Acum că terenul era 
împrejmuit complet, se transformase într-un loc sigur şi 
agreabil unde Chester putea să alerge şi să-şi facă nevoile 
fără ca ea să-i poarte de grijă. Zdreanţă ar fi făcut un 
scandal monstru dacă ar fi ştiut că-l lăsa pe Chester să 
hoinărească liber. Insistase ferm că trebuia să-l ţină în 
lesă, amintindu-i mereu de responsabilitatea ei dacă 
patrupedul ar fi atacat un membru al personalului sau, 
Doamne fereşte, pe cineva de la o firmă de publicitate. Işi 
dorea ca Chester să-l fi muşcat pe nenorocitul ăla bătrân. 
l-ar fi dat o lecţie zdravănă pentru toate necazurile pe care 
le provocase fugind mişeleşte. Abby spera din tot sufletul 
să fie găsit într-o zi. Până atunci, avea lucuri mai 
importante pentru care să-şi facă griji. 


Interviul cu familia Jolie / Pitt ar fi plasat The Informer 
deasupra tabloidelor The Enquirer şi The Globe, care ar fi 
plătit milioane pentru aşa ceva. Şi The Informer ar fi oferit 
o sumă frumuşică dacă ar fi avut de unde, dar din fericire 
pentru proprietari - şi pentru ea - nu trebuia să facă asta. 


În minte îi înmuguri o idee. Ce-ar fi fost dacă se apuca să 
întocmească interviul înainte de a se desfăşura efectiv? 
Dacă le dădea cititorilor indicii că The Informer avea să 
facă interviul cel mai tare al tuturor timpurilor? Ar fi putut 
să facă asta, să aţâţe curiozitatea publicului, pentru a nu 
menţiona creşterea vânzărilor. În cele din urmă, toţi 


cititorii de tabloide din America ar fi stat la coadă să 
cumpere numărul din The Informer cu interviul, care ar fi 
fost expus la loc de cinste în orice magazin, aeroport, 
stand de ziare şi orice supermarket din ţară. Da, putea 
face asta. Era sigură că aveau să mai treacă două sau trei 
săptămâni până la desfăşurarea întrevederii, ceea ce îi 
oferea timp suficient pentru promovare. Avea să se ocupe 
ea însăşi de asta. Bineînţeles, era necesar acordul noilor 
proprietari, dar Abby îşi imagina că dacă erau oameni de 
afaceri isteţi aveau să-i dea aprobarea fără să stea pe 
gânduri. Singurul ei mod de a-i contacta era prin e-mail. 


— Haide, Chester, avem treabă! 


Auzindu-şi numele, ciobănescul german veni în goană. 
Abby se aplecă pentru a-l lăsa să o lingă pe obraz şi îl 
mângâie pe urechi şi pe bot. 


— Eşti un băiat deştept, ştii asta? Cred că eşti mai deştept 
decât domnul Clay, blestemat să-i fie numele. 


Chester lătră solemn. 


— Văd că eşti de acord cu mine, râse ea. Inteligentă 
mişcare, băiete. 


Înapoi în biroul ei, îi puse lui Chester apă proaspătă şi luă o 
Coca-Cola din minifrigider, după care se aşeză să 
întocmească o schiţă de e-mail către patronii ei 
necunoscuţi, LAT Enterprise. Oare cum să li se adreseze? 
se întrebă ea în timp ce tasta parola. Alese soluţia 
evidentă. 


Stimată LAT Enterprise, 


Am primit ieri un e-mail de la agenta de presă a cuplului 
Pitt / Jolie. Cei doi acordă un interviu revistei The Informer 
şi, de asemenea, permit fotografierea gemenilor. Cât 
despre întrevederea propriu-zisă, nu avem nici o dată 
programată. Cel mai probabil va mai dura două sau trei 
săptămâni până ca toate părțile implicate să fie pregătite. 
Cred că vânzările The Informer vor exploda dacă vom 
stârni interesul cititorilor cu mici articole despre materialul 
ce va apărea. Ca redactor-şef îmi asum întreaga 
responsabilitate pentru a le scrie şi pentru a realiza 
interviul. 


Vă cer permisiunea de a începe acest proiect imediat. 


Cu respect, 


Abby Simpson, redactor-şef 


Citi e-mailul de două ori înainte de a apăsa pe butonul de 
trimitere. Era direct şi la obiect. N-avea nici o idee dacă 
proprietarii aveau să-l citească, dar presupunea că factorii 
de decizie erau puşi la curent cu noile informaţii. Dacă 
erau inteligenţi, aveau să sară ca arşi. 


Făcut cum trebuie, interviul ar fi putut atrage o nouă 
categorie de cititori, menţinând totodată gradul de 
satisfacţie al publicului fidel. 


Îşi trecu în revistă e-mailurile primite recent, sperând să 
vadă un răspuns din partea agentei de presă, dar nu găsi 
nimic. 


— La naiba, haide odată, răspunde-mi, bombăni ea în timp 
ce scria mesaje succinte către cei trei reporteri locali 


însărcinaţi să asiste la dineul „Femeia Anului” organizat de 
Revlon, unde nu participau decât actori vârstnici fără roluri 
care se băteau pentru şansa de a fi în aceeaşi sală cu nişte 
producători şi regizori. Totuşi, nu se ştia niciodată. O 
instruise pe Elizabeth să se ascundă în toaleta doamnelor, 
doar-doar avea să audă ceva interesant. Nu-i plăcea să 
recurgă la astfel de trucuri murdare, dar era ceva obişnuit 
în lumea presei de scandal, în aşa măsură încât bârfele 
veneau de la sine. Starurile ştiau perfect cum să-i 
manipuleze pe jurnalişti când aveau nevoie să apară pe 
prima pagină. Problema era că The Informer părea să fie 
mereu ultimul pe listă în situaţiile de acest gen. 


Când îşi termină corespondenţa, Abby stinse computerul, 
acoperi tastatura cu o carcasă protectoare de plastic şi-şi 
luă geanta şi lesa lui Chester. 


— Haide, băiete, e timpul să mergem acasă. Poate că vom 
avea amândoi noroc diseară. 


Chester sări din fotoliu şi o urmă la uşă, apoi pe culoar 
înspre ieşire. Când se instalară în maşină, Abby îi fixă 
câinelui centura înainte de a şi-o pune pe a ei. li promisese 
o friptură în acea seară, aşa că intenţiona să treacă pe la 
Ralph's. Avea nevoie de mâncare, de mâncare adevărată. 
Supravieţuise săptămâni întregi numai cu hrană livrată la 
domiciliu. Cum trebuise să conducă The Informer din 
garajul ei, apoi se instalase în noul ei birou, pentru a nu 
mai menţiona încercarea de a se ocupa de renovarea 
propriei locuinţe, nu mai avusese timp să meargă la 
cumpărături, darămite să gătească. După cum ar fi spus 
mama ei, pentru asta există restaurante. Deşi aproba 
afirmaţia din toată inima, i se acrise de fast-food. 


Îşi lansă maşina în trafic, deşi era nevoită să oprească 
destul de des în faimoasele ambuteiaje din Los Angeles. 
După trei sferturi de oră ajunse în Brentwood, unde locuia, 
la câteva minute depărtare de Ralph's. 


— Va trebui să rămâi în maşină, Chester, dar îţi promit o 
friptură mare. 


Cobori geamul ca să permită aerului proaspăt să intre în 
maşină, dar nu atât de jos încât Chester să poată sări 
afară, după care intră în magazin, bucuroasă de răcoarea 
ce domnea înăuntru. Era pe punctul de a lua un coş de 
cumpărături când mâna ei se ciocni de o alta, o mână 
mare de bărbat. 


— Stai aşa, amice... 


— la uite cine e aici! Tocmai reporterul meu preferat. Abby 
Simpson. Ce faci într-o băcănie? Te rog nu-mi spune că ai 
de gând să găteşti pentru cină. 


Primul ei impuls fu s-o ia la goană, al doilea să-l 
plesnească peste bot, dar al treilea, căruia îi dădu curs, o 
îndemna să rămână calmă. Era adultă, se putea descurca 
fără probleme. 


— Te-aş putea întreba acelaşi lucru. Sper că nu pregăteşti 
cina pentru vreo starletă de la Hollywood. Asta m-ar obliga 
să scriu că există unele care consumă hrană adevărată. 


Abby smuci coşul din mâna lui Chris Clay. 


— Suntem irascibilă astăzi, nu? ripostă el. Veştile se lasă 
aşteptate. Îmi aduc aminte că aşa reacţionezi. Îţi ieşi din 
fire când n-ai despre ce să scrii pentru gazeta aia 
mizerabilă. 


Abby îi întoarse spatele. Voia doar să-şi facă liniştită 
cumpărăturile, să meargă acasă şi să gătească cina pentru 
ea şi o friptură pentru Chester. Dar nu, Chris trebuia să-şi 
exprime opinia despre profesia ei. O opinie despre care 
ştia clar c-o enerva. In cele din urmă se răsuci cu faţa la el. 
Strângea mânerul coşului atât de tare, încât articulațiile 
degetelor i se albiseră. 


— Ce vrei? Mă urmăreşti cumva? 


La naiba, de ce spusese asta? Bineînţeles că n-o urmărea. 
De ce ar fi urmărit-o? Ştia unde stă. La naiba, la naiba, de 
trei ori la naiba. 


— Nu, Abby, nu te urmăresc, râse el. Din întâmplare, ăsta 
e locul de unde îmi cumpăr îngheţată de mentă cu fulgi de 
ciocolată. Nu ştiu să gătesc, ai uitat? 


Se simţi ca ultimul om: pur şi simplu stătea în loc şi se 
holba la el. Dar arăta aşa de bine! Blugi prespălaţi cu mici 
rupturi exact acolo unde trebuie, un tricou negru strâmt 
care-i scotea în evidenţă pieptul lat şi talia îngustă. Se uită 
apoi la picioare. Când îi văzu sandalele de plajă portocalii, 
abia se putu abţine să nu râdă, limitându-se la un zâmbet 
suav. Ce ticălos! 


— Mi-a părut bine să te văd, Chris. Îţi urez o seară plăcută. 


Abby se îndepărtă demn, felicitându-se pentru stăpânirea 
de sine. „Să se holbeze la fundul meu, îşi zise. Poate că va 
vedea ce-a pierdut.” La naiba, de unde o fi scos asta? Nu 
obişnuia să se folosească de fizicul ei. Mulţi îi spuseseră că 
ar fi trebuit să joace în filme, dar replica ei standard era: 
„Păcat că n-am pic de talent actoricesc”. Asta le închidea 
gura de obicei. Abby ştia că aspectul fizic era esenţial în 


industria filmului, dar nu avea nici o importanţă în 
domeniul ei de activitate. 


Nedorind să-şi lase câinele în maşină mai mult timp decât 
o făcuse deja, alergă printre rafturi, apucând câteva 
articole înainte de a se opri la raionul de carne pentru 
friptura lui Chester. Norocul nu prea era de partea ei în 
acea zi, căci, imediat ce-şi goli coşul pe banda rulantă de 
la casă, cine altcineva se putea aşeza la rând în spatele ei 
decât Chris Clay? Fusese aşa de grăbită să iasă din 
magazin, încât nu acordase prea multă atenţie produselor 
pe care le băgase în coş. Il observă pe Chris urmărind-o pe 
casiera care scana de zor. O bucată de carne pentru 
friptură New York. Un pachet de crenvurşti. Chifle. Muştar. 
Chipsuri din cartofi cu smântână şi ceapă, tarte cu cireşe. 
La ce naiba se gândise? Işi zise că era normal ca 
subconştientul ei să fi ales acele articole, ţinând cont de 
prezenţa lui Chris în apropiere. Se ruga doar ca el să nu 
facă legătura. 


— Ar fi trebuit să-mi spui că mureai de pofta unui hotdog, 
Abs. Ar trebui să mai mergem la Pink's. 


Ar fi vrut să-l lovească, dar se abţinu. 


— Mulţumesc, dar sunt pentru Chester. Îi plac crenvurştii 
cu muştar şi murături. Am murături acasă, adăugă ea. 
„PMI”, se mustră în gând. Prea multe informaţii. Mai multe 
decât avea el nevoie să ştie. 


Casiera făcu totalul, iar Abby îşi trecu iute cardul prin 
aparat. Se uită pieziş la Chris, rugându-se ca el să nu-i 
descopere codul secret. El se uita atent. La naiba. Înainte 
s-o roage încă o dată casiera, Abby îşi tastă codul PIN în 
aparat: 24747-C-H-R-I-S. Se strădui să-şi mişte mâinile pe 


tastatură cât putea de repede, împiedicându-l să vadă 
combinaţia. Dacă apuca s-o zărească, era o catastrofă. 


— Sigur că ai, spuse el în timp ce trântea pe banda rulantă 
două calupuri de îngheţată cu mentă şi fulgi de ciocolată. 


În culmea enervării, Abby îşi simţi obrajii luând foc. Nu ştia 
de ce trebuia să se simtă aşa de agitată doar pentru că-l 
revăzuse pe Chris. Fratele ei vitreg. Sau aşa ceva. lar el îi 
sărutase degetele, unul câte unul, după ce mâncaseră 
hotdogi la Pink's. Sentimentele pe care i le trezise la viaţă 
amintirea acelui moment o scoteau din fire. Nu voia să se 
implice într-o relaţie cu Chris Clay. În nici un caz. El era un 
crai, un tip care rupea inimile femeilor, un jucător şi 
avocatul mamei ei. Nici nu voia să se gândească la toate 
starurile cu care avusese o relaţie amoroasă. Parcă 
treceau prin uşi batante. Acum înăuntru, peste o secundă 
afară. Totul la el o descuraja vehement să se lase atrasă 
într-o legătură fără viitor. 


Când primi bonul, Abby îşi înhăţă sacoşele şi se grăbi spre 
uşile automate. Parcă nu putea să iasă îndeajuns de 
repede din magazinul acela blestemat. Jonglă cu două 
pungi într-o mână în timp ce se folosea de cealaltă pentru 
a scotoci prin geantă după cheile de la maşină. Când le 
găsi, apăsă butonul de deblocare a portierelor. Chester 
lingea conştiincios, dintr-un capăt în celălalt, geamul din 
dreapta. 


„Drăguţ”, se gândi ea în timp ce se strecura în scaunul 
şoferului. 


— Mă vei ajuta să curăţ geamul când ajungem acasă. 


— Ham! 


— Şi vei avea parte de o baie, adăugă Abby. 


Vremea era perfectă pentru grătar. În timp ce bucăţile de 
carne se frigeau, ea avea să spele cu furtunul maşina, dar 
şi pe Chester. După cină mai trebuia să verifice încă o dată 
e-mailul ca să aibă conştiinţa împăcată. Dacă nu primise 
nimic de la reprezentanta cuplului Pitt / Jolie, avea să... 
aştepte. Ce altă opţiune îi mai rămânea? 

— O şedinţă de spiritism? Ai înnebunit? exclamă Ida. Şi ce 
urmează după asta? O să înfiinţăm un hotline ca acela al 
domnişoarei Cleo de la Reţeaua Mediilor? 


— Las-o baltă, Ida, o mustră Sophie. Singurul scop este să 
ne distrăm puţin. Dacă nu vrei să ni te alături, du-te 
bosumflată în camera ta. Nu ne pasă nici cât negru sub 
unghie. Nu-i aşa, fetelor? 


Mavis bătu din palme pentru a le atrage atenţia. 


— Sophie, să nu ne certăm. Trebuie să spun că n-am 
încercat asta niciodată, dar sună captivant. În orice caz, 
îmi place la nebunie să încerc lucruri noi. Te vei simţi şi tu 
bine, Ida. la-o ca pe o experienţă inedită. Hai cu noi, te 
rog! 


Toot trase un ultim fum din ţigară înainte de a o stinge în 
scoică. 


— Hotărăşte-te, Ida, nu e despre tine şi despre ce crezi tu. 
Dacă ţi-e frică, recunoaşte, o provocă ea. Dacă prietena ei 
ar fi ştiut! Tremura din toate încheieturile. Până atunci se 


prefăcuse cu talent, întrucât nu intenţiona să arate cât de 
speriată era. 


Sophie stătea pe marginea verandei, terminându-şi ţigara. 


— Ori te bagi, ori stai deoparte. Acum trebuie să mă ocup 
de pregătiri. Toots, vrei să m-ajuţi? 


— Bineînţeles. Eu, una, abia aştept. Cine ştie? Poate că mă 
va contacta unul dintre foştii mei soţi. Ida, ai putea să intri 
în legătură cu Thomas. Ţi-ar putea dezvălui de unde 
provenea carnea aia contaminată. 


— OK, cedez. Dacă mi-aţi întins o cursă, spuneţi-mi acum. 
Nu-mi plac surprizele, mormăi Ida. 


— Îi e frică de moare, o tachină Sophie. 


— Da, precis! Chiar aşa, Sophie, de ce nu te duci tu la 
naiba? 


Toots, Sophie şi Mavis izbucniră în râs. 


— Aşa da! exclamă Sophie. Vezi? În scurtă vreme o să 
înjuri ca un birjar şi-o să tragi din ţigară, încetând să te 
mai porţi ca o fandosită. Ida, tu şi Mavis veţi aduna cât de 
multe lumânări găsiţi. Sunt sigură că fosta locatară are 
câteva puse deoparte. Toots, vino cu mine sus. Se uită la 
ceas. lmitând o voce de fantomă, rosti tenebros: Ne 
vedem în sufragerie peste o oră. Să nu întârziaţi! 


Se grăbiră să urce la etaj. Când intrară în noul dormitor al 
lui Toots, Sophie se aşeză pe pat. 


— Cum te pot ajuta? întrebă Toots, adăugând imediat: Eu 
nu intru în camera aia, aşa că să nu-mi ceri asta. 


— Nu trebuie s-o faci. N-avem nevoie decât de lumânări şi 
de o faţă de masă. Mă gândeam să folosesc unul din 
cearşafurile alea mătăsoase din camera cu fantome. Poate 
că locatarii noştri misterioşi vor fi mai docili dacă vor avea 
nişte elemente cunoscute. O să instalez camera video şi 
aparatul de înregistrare electronică a vocilor. Pentru orice 
eventualitate, am cumpărat tot ce era mai bun pe piaţă. 


— Nu crezi că spiritele astea, sau ce-or fi - nu-mi vine să 
cred că purtăm această conversaţie -, nu crezi că ele s-au 
prins ce punem la cale? Eu ştiu exact ce-am văzut, şi nu 
era deloc liniştitor. Orice ai face, să nu spui nimic despre 
seara trecută. Dacă stafiile ne vizitează din nou, prefă-te 
surprinsă. 


— Ai încredere în mine, Tootsie, n-o să trebuiască să joc 
teatru. O să fiu la fel de speriată ca voi toate. 


Chinuită de incertitudine, Toots întrebă: 


— Eşti sigură de asta? N-ar fi trebuit să binecuvântăm casa 
înainte de a ne apuca de treabă? 


— Mi-a mai rămas nişte apă sfinţită de la înmormântarea 
lui Walter. Stropim de jur împrejur şi spunem o rugăciune; 
ar trebui să fie suficient. Acum lasă-mă să-mi iau lucurile. 
Tu du-te şi ajută-le pe fete. Vezi să nu fi rămas vreo floare 
sau vreun fruct în sufrageria aia oribilă. Din câte am auzit, 
spiritelor nu le plac mirosurile dulci şi fructate. Dacă sunt 
obiecte de metal sau din sticlă, scoate-le şi pe acelea. Se 
pare că mineralele diminuează capacitatea lor de a se 
arăta. Aşa mi-a zis odată Madame Butterfly. 


— O să verific. Ne vedem jos. Toots se grăbi să iasă din 
cameră. 


Sophie o luă spre dormitorul bântuit, sperând că orice 
văzuse Toots avea să i se arate şi ei. Scotoci prin bagaj 
până când găsi sticluţa de apă sfinţită de la 
înmormântarea lui Walter. Îşi luă camera video şi un 
reportofon pentru cazul în care spiritele se manifestau 
sonor. Entuziasmului i se adăuga şi o doză considerabilă 
de frică. Avea încredere în prietena ei, ştia că nu o luase 
razna, că nu suferea de halucinaţii. Dacă Toots spunea că 
văzuse o fantomă, un spirit, nori pufoşi cu feţe înăuntru, 
atunci Sophie o credea în totalitate. Luă cearşaful violet de 
mătase de pe pat, îl împături şi-l puse sub braţ. Se uită 
încă o dată prin încăpere. Când văzu că nu era nici un 
norişor care să leviteze, nici o rafală rece de vânt şi nici un 
chip care să se chinuie să vorbească, ieşi pe culoar. 


Închise uşa în urma ei, apoi o deschise. Dacă era ceva în 
cameră, îşi dorea din tot sufletul ca entitatea respectivă să 
se materializeze. Desigur, putea la fel de bine să treacă 
prin uşă, dar ea o lăsă deschisă oricum. Nu voia să-şi 
asume nici un risc. 


La parter le găsi pe Toots, pe Ida şi pe Mavis în sufragerie, 
aprinzând lumânări. 


— Nu aşa de multe, ci doar vreo trei, patru, cât să avem 
puţină lumină. Nu vrem să facem un foc de tabără. 


Sophie scutură cearşaful şi-l întinse pe masa rotundă de 
lemn, gândindu-se că vedeta care locuise acolo avusese 
totuşi o piesă de mobilier decentă care să nu fie roz, 
purpurie sau de melamină albă. Masa era din lemn masiv. 
Sophie îşi aduse aminte de o informaţie pe care o citise 
undeva, potrivit căreia atunci când lemnul e încărcat cu o 
entitate nenaturală, se comportă ca un conductor. Prin 


urmare, nu era necesar să se ţină de mâini sau să se 
atingă una de alta. 


— Mavis, pune o lumânare acolo, îi spuse, arătând centrul 
mesei. 


— A, bineînţeles. Trebuie să vezi. 


După ce-şi aranjă toată recuzita, Sophie cercetă decorul. 
Părea scos dintr-un film de serie B. Masa rotundă cu o 
lumânare strălucind în centru, marginile cearşafului 
fluturând la cea mai mică mişcare, şi trei femei care deja 
arătau ca şi cum văzuseră o fantomă. Tot ce mai lipsea era 
globul proverbial de sticlă. Se uită în jos la bluza ei crem, 
gândindu-se că ar fi trebuit să se îmbrace adecvat rolului, 
doar erau la Hollywood. Ar fi putut să se înfăşoare într-unul 
din cearşafurile violet de pe pat. 


Pe un ton cât mai solemn cu putinţă, le anunţă pe 
prietenele sale, care erau albe ca varul de emoție: 


— Dacă sunteţi pregătite, doamnelor, zic să ne apucăm de 
treabă. În primul rând, vreau să spun o rugăciune. 
Aplecaţi-vă capetele, le instrui Sophie. Când ele se 
conformară, declamă: O, Mărite, binecuvântează această 
cocină şi pe cei care trăiesc în ea, vii sau morţi. 


Făcuse tot posibilul să nu râdă, deşi nu-i era uşor. Idioţenia 
demersului ei o lovi subit, dar era prea târziu să dea 
înapoi. 


— Nu spun Amin după asta, şopti Toots. 


Sophie o ignoră şi începu să se plimbe prin cameră. Stropi 
cu apă sfinţită, murmurând: 


— Venim în pace! Vă rog nu vă speriaţi! Îşi aduse aminte 
de un vechi film SF în care auzise aceeaşi replică. După ce 
dădu ocol de trei ori încăperii, luă loc pe un scaun. Să ne 
aşezăm şi să ne prindem de mâini. 


Din nou femeile îi urmară indicaţiile. 


Mavis era în stânga sa, Toots în dreapta ei, iar Ida stătea 
vizavi, între cele două. Slavă Domnului, întrucât Sophie n- 
ar fi vrut s-o ţină de mână. Râse pe înfundate, gândindu-se 
că în alte împrejurări i-ar fi părut rău că Ida se vindecase 
de tulburarea ei obsesiv-compulsivă. l-ar fi plăcut la 
nebunie să stea lângă ea şi s-o oblige să-i atingă mâna pe 
care Ida ar fi găsit-o murdară şi urât mirositoare. Ar fi 
putut găsi un peşte mort cu care să-şi frece palmele. Ida 
ar fi făcut infarct cu siguranţă. 


În cele din urmă, Sophie împinse lumânarea din centrul 
mesei şi puse un pahar în locul ei. 


— Vreau ca toată lumea să se relaxeze, să se gândească 
la ceva plăcut. Ida, gândeşte-te la un bărbat. Respiraţi 
adânc, spuse ea, intrându-şi în rol. Acum imaginaţi-vă pe 
cineva din trecut, pe cineva cu care aţi vrea să intraţi în 
legătură. Inspiraţi adânc. Acum expiraţi. 


Cuvintele hipnotice ale lui Sophie îşi făcură efectul asupra 
celor trei. Arătau de parcă ar fi căzut în transă. Nu se 
presupunea ca ea să fie singura într-o asemenea stare? Işi 
limpezi mintea. N-avea importanţă, erau toate implicate în 
asta, şi nu avea sens să rupă vraja. Aveau să se amuze 
copios mai târziu. 


— Dacă eşti cu noi în această încăpere, fă-te cunoscut! 
Sophie făcu o pauză, aşteptând un semn. Cum nu se 
întâmplă nimic, urmă: Nu avem scopuri ostile. Suntem 


prietenoase. Doamne, chiar spusese asta? „Da, Sophie 
Manchester, chiar ai făcut-o”, îşi zise. E cineva aici care ar 
vrea să comunice vreun mesaj cuiva? Vrem să te ajutăm. 


În cameră nu se auzea decât sunetul respiraţiilor lor. 


— Fetelor, gândiţi-vă la cineva care a murit, un prieten sau 
un membru de familie căruia aţi vrea să-i transmiteţi un 
mesaj. 


Sophie le văzu pe cele trei adunate în jurul mesei, 
concentrându-se cu ochii bine strânşi. Câteva minute 
trecură înainte ca ea să vorbească din nou. Citise într-una 
dintre cărţile ei de spiritism că dacă trecea o oră şi nu se 
manifesta nici un semn de activitate paranormală, era 
timpul să se oprească. 


Deodată, camera deveni rece de-ţi îngheţau oasele. Ochii 
lui Sophie se măriră cât nişte farfurioare de cafea. Mavis 
părea gata să leşine. Toots nu lăsa impresia că ar fi fost 
îngrozită, dar Ida era în stare de şoc. Sophie îşi păstră 
cumpătul. „Respiră adânc. Inspiră şi expiră”, îşi zise. 


— Nu suntem aici să vă facem rău, vă rugăm să ţineţi cont 
de asta. În şoaptă, le spuse celorlalte: Puneţi-vă vârfurile 
degetelor pe pahar, foarte uşor. Când ele făcură întocmai, 
continuă cu glas tare: Bine, acum, oricine ai fi, vrem să 
vorbim cu tine. În mijlocul mesei e un pahar. Dacă-l vezi, 
încearcă să-l muţi. După o clipă de aşteptare, insistă: 
Foloseşte-ţi vârfurile degetelor pentru a muta paharul. Din 
nou aşteptă câteva secunde. Nu se întâmplă nimic. Dacă 
eşti bărbat, ai putea încerca să muţi paharul în dreapta 
mea? Dacă eşti femeie, mişcă-l în stânga mea. Vrem să te 
ajutăm! 


Sophie făcu o pauză, concentrându-şi atenţia asupra 
paharului. Dintr-odată, acesta se mişcă încet la dreapta, 
apoi se opri. 


Femeile îşi uniră respiraţiile într-un gâfâit zgomotos. 

— Nu vă speriaţi, doamnelor. Trageţi aer în piept ca să vă 
liniştiţi. 

Ele îi urmară instrucţiunile. 


Privirea lui Sophie se întoarse din nou spre pahar. 


— Eşti un bărbat. Mişcă paharul în dreapta mea pentru 
„da” sau în stânga pentru „nu”. 


Cu excepţia fâsâitului care venea de la fitilurile 
lumânărilor, în cameră era linişte. Toate se uitau cu 
atenţie la pahar. La fel de încet, obiectul din sticlă se 
mişcă spre dreapta. 


— La naiba! Sophie se opri. Decizându-se apoi să continue, 
întrebă: Eşti o vedetă de film? Dacă răspunsul tău este da, 
te rog să mişti paharul în dreapta mea. 


Toate cele patru femei observară paharul mişcându-se în 
dreapta lui Sophie pentru a treia oară. Răcoarea din 
cameră se infiltră până şi în oasele ei. 


— Dacă această casă în care stăm ţi-a aparţinut, te rog să 
mişti paharul în dreapta pentru da, în stânga pentru nu. 


Urmăriră hipnotizate cum paharul aluneca uşor spre 
stânga. Sophie trase aer în piept. 


— Ai fost căsătorit cu vreuna dintre femeile din această 
casă? întrebă ea pe o voce joasă. Dacă era chiar Walter? 


Ridică privirea şi văzu că Toots se holba la ea. Prietena ei 
avea un zâmbet slab, dar reconfortant. Ştia la ce se 
gândea Sophie. 


Se uitau toate concentrate la pahar în timp ce se mişca 
spre stânga. Sophie scăpă un oftat care făcu să pâlpâie 
flacăra lumânării. 


Uşurarea se întipări pe feţele tuturor. Pe neaşteptate, 
lumânarea se stinse, o briză mătură camera, iar paharul, 
ajuns la marginea mesei, alunecă şi se sparse pe podea. 


— O, Doamne! ţipă Mavis. 


— Ssst! o mustră Sophie, care se strădui să recapete 
controlul asupra şedinţei de spiritism. Dacă eşti supărat, e 
în regulă. Eşti cumva supărat? 


Îşi dădu seama că nu mai aveau nici un obiect pe care 
spiritul să-l folosească drept mijloc de comunicare. 
Nedorindu-şi să se ridice ca să aducă alt pahar de la 
bucătărie, Sophie ochi lumânarea consumată. 


— Haideţi să ne punem vârfurile degetelor în jurul 
lumânării. 


Din nou, ele îi urmară instrucţiunile. 
Nici n-o atinseseră bine, că lumânarea şi căzu în dreapta. 
— Eşti supărat, constată Sophie. 


Lumânarea se roti la marginea mesei, apoi se opri brusc. 
Femeile îşi traseră mâinile înapoi ca şi cum s-ar fi ars. 


— E în regulă. Nu e nimic de care să ne temem. Doar 
relaxaţi-vă! Să ne prindem de mâini. 


Formară din nou un cerc în jurul mesei. Mâinile lor erau 
foarte reci acum, aproape ţepene. Sophie începea să se 
teamă că se băgase într-o chestie care o depăşea. li 
strânse mâna lui Toots, care i-o strânse la rândul ei. 


— Eşti supărat pe cineva din camera asta? întrebă Sophie, 
aşteptând temătoare răspunsul cu ochii la obiectul de 
ceară ce se clătina pe marginea mesei. 


Lumânarea se roti înapoi spre centru, apoi spre dreapta. 
Sophie se uită la Ida, care era albă ca varul. Ochii lui Mavis 
erau închişi, iar Toots simţea strânsoarea morţii în mâna 
ei. 


Sophie continuă să ghideze spiritul. 
— Nu eşti enervat pe cineva din această cameră? 


Lumânarea se roti uşor spre dreapta. Deodată, camera 
reveni la temperatura normală. Sophie ştia că oricine 
fusese acolo plecase acum. Se uită la lumânare. Rămăsese 
pe partea ei. Mâinile li se dezmorţiseră. 


— Binecuvântaţi să fie toţi locatarii acestei case din trecut, 
din prezent şi din viitor, spuse ea, apoi se desprinse din 
mâinile lui Toots şi Mavis. Acestea, la rândul lor, dădură 
drumul mâinilor Idei. Se holbară una la alta, nefiind sigure 
ce trebuia să spună. 


— Să mergem pe verandă, decise Sophie. Am nevoie de o 
ţigară. 

— Şi eu, adăugă Toots cu o voce tremurătoare. 

O urmară în tăcere pe Sophie până pe verandă. Aceasta 


luă pachetul de Marlboro, aprinse o ţigară, i-o dădu lui 
Toots, apoi aprinse alta pentru ea. Fără a rosti vreun 


cuvânt, încercau să priceapă ce se întâmplase în 
sufragerie. Sophie se gândea că întreaga şedinţă de 
spiritism fusese mai mult sau mai puţin o glumă până în 
momentul când aerul rece măturase camera. Contactul pe 
care-l făcuseră cu cineva sau cu ceva nu era amuzant. Nici 
pe departe. 


— Deci - şi trase adânc din ţigară - ce s-a petrecut acolo... 
n-ar trebui să spunem nimănui. 


— Sub nici o formă! sări Toots. Dacă află Abby că vorbim 
Cu... orice era chestia aia, ne internează pe toate la azilul 
de nebuni. 


Mavis şi Ida încuviinţară. 


Toots îşi stinse ţigara în cochilie, apoi îşi aprinse imediat 
alta. 


— Să bem ceva. 


Înainte ca ele să poată răspunde, Toots se duse înăuntru, 
revenind peste câteva minute cu o sticlă de scotch şi patru 
pahare. Cuvintele nu erau necesare în timp ce turna 
lichidul chihlimbariu. Toate dădură peste cap băutura ca şi 
cum ar fi fost apă. Toots turnă un al doilea rând. După al 
treilea se relaxară puţin, iar apoi li se dezlegară limbile. 


— Ce naiba s-a întâmplat acolo? întrebă Toots. 


— Porcăria asta de cocină este bântuită, asta s-a 
întâmplat. Nu ştiu dacă vreau să-mi petrec noaptea aici, 
spuse Sophie. Ida, Mavis? Ce credeţi că s-a petrecut în 
cameră? 


Mavis era beată după ce cele trei shoturi de whisky. 


— Aşa cum ai spus şi tu, eofantomăîncasaasta, bolborosi 
ea pe nerăsuflate. 


Sophie zâmbi. 
— lda? 


— Nu mi-am închipuit niciodată că voi spune asta, dar cred 
că acest loc este bântuit. Eu una nu mai petrec nici măcar 
o noapte sub acoperişul ăsta. 


— Sunt de acord. Cred c-ar trebui să mergem toate la 
Abby. li putem spune că s-a luat curentul, propuse Sophie. 


— Nu! Nu vreau să fac asta. Abby o să se prindă imediat 
că e vorba de altceva. Ne cunoaşte ca-n palmă. Nu ne 
putem duce acolo. Nu vreau să plecăm. Asta este casa 
mea blestemată şi nu voi lăsa o... fantomă să mă 
gonească din ea. Pe deasupra, cred că locatarul nostru din 
lumea de dincolo este inofensiv, declară Toots turnându-şi 
încă o porţie de whisky. 


— De unde ştii asta? întrebă Ida cu vocea tremurândă. 


— Dacă voia să ne rănească, ar fi făcut-o în seara asta. 
Nu-i aşa, Sophie? o chestionă Toots. 


— Probabil că ai dreptate. Cred că făptura e... e frustrată. 
Ar fi o idee să sunăm la reporterii aceia de la televizor, să 
le spunem că acest loc este bântuit. Poate ne invită să 
participăm la emisiune. Am putea fi vedete de reality 
show. Ceva de genul ăsta... Sophie îşi luă seama când 
văzu expresia de pe faţa lui Toots. In regulă, nu este o 
idee bună. 


— Nu vom face nimic. Cel puţin deocamdată. Nu putem 
îngădui ca evenimentele din seara asta să ne facă să 


părăsim casa. Vreau să juraţi toate că nu veţi povesti 
nimănui ce s-a petrecut aici. 


Toots îşi puse ambele mâini pe măsuţa de sticlă, una 
peste alta. Sophie o urmă, apoi Mavis. Ida rămase ultima 
ca de obicei, dar aceasta era strângerea lor de mână 
secretă. O foloseau numai în situaţii foarte serioase. lar 
această chestie cu fantoma era cât se poate de serioasă. 


— În regulă. Ne-am înţeles. Nu vom spune nimănui despre 
asta. Nu acum. Sophie, când vom putea avea altă şedinţă? 
E o regulă cu privire la timpul care trebuie să treacă între 
două momente de acest fel? 


— Nu, din câte ştiu eu. Să-ncercăm din nou mâine-seară. 
La aceeaşi oră. Vom încerca să reproducem scenariul de 
azi, să vedem ce se întâmplă. Până una, alta, o să dau o 
căutare pe internet. Poate că s-a întâmplat ceva teribil în 
casa asta. Poate că de-asta ai putut să cumperi o casă în 
Malibu, pe plajă, cu nici patru milioane de dolari. Sophie 
ridică din sprânceană. N-a fost cumva omorâtă Sharon 
Tate prin preajmă? 


— O, la naiba, Sophie, opreşte-te! N-a fost omorât nimeni 
în casa asta. Agentul imobiliar mi-ar fi spus. Pe lângă asta, 
nu cred că târfuliţa de dinainte ar fi stat atât de mult dacă 
ar fi avut impresia că locul e bântuit ori că s-a comis o 
crimă cândva. 


— Nu putem şti sigur. N-ar strica să verificăm, insistă 
Sophie. 


— Ba da, ar strica. Dacă vreun ziarist află că mama 
redactorului-şef de la The Informer crede că locuieşte într- 
o casă bântuită? Imi pot imagina perfect titlurile cât o 
şchioapă din The Enquirer şi The Globe! 


— În regulă, ai dreptate. Nu m-am gândit la asta. 


— Nu te poţi gândi la toate, Soph. Aşa că... Toots se uită la 
prietenele ei dragi, naşele de botez ale lui Abby. Am 
cuvântul vostru că întâmplarea din seara asta va rămâne 
între noi? 


— Bineînţeles, n-o să scap porumbelul, se angajă Sophie 
privind-o lung pe Ida. 


— Insinuezi că eu l-aş scăpa? bombăni aceasta. 


— Nu. Nu insinuez nimic. Eşti faimoasă pentru gura ta 
slobodă, zise Sophie un pic prea tare, sub efectul băuturii. 


— Jurăm toate că nu vom spune. Am încredere în voi, le 
asigură Toots. Când ele dădură solemn din cap a 
încuviinţare, schimbă subiectul: Atunci să ne întoarcem la 
treburile de zi cu zi. Nu mi-am mai citit e-mailurile de un 
secol, aşa că trebuie să ajung la zi cu ele. 


— Eu tânjesc după o baie fierbinte, mărturisi Ida. 


Mavis şi Sophie se mulţumiră să dea din cap. Erau prea 
bete ca să poată face orice altceva. 

La trei săptămâni după „noaptea aceea”, cum se refereau 
ele conspirativ la şedinţa de spiritism, Ida îşi verifica 
imaginea în oglindă pentru o ultimă dată înainte să 
coboare. Îşi dorea să arate cât mai bine la prima întâlnire 
oficială cu Sammy. Alesese să poarte o fustă galben pal 
care se lipea de corp în toate locurile în care trebuia şi o 


bluză opalescentă care strălucea în lumină. Folosise doi 
piepteni de aur ca să-şi prindă părul în lateral pentru a-şi 
elibera faţa. Purta un lănţişor simplu de aur la gât şi cei 
mai mici cercei cu diamante din câţi avea, alături de o 
brățară subţire de aur. Acestea erau toate bijuteriile pe 
care le arbora. Sammy sugerase că avea de gând să-i 
ofere ceva. Ida era sigură că urma s-o ceară de nevastă şi 
că acel „ceva special” pe care-l menţionase era inelul de 
logodnă. Se uită la ceasul de pe noptieră. Trebuia să 
ajungă din minut în minut, dacă n-o fi făcut-o deja. Era 
foarte punctual, spre deosebire de ea. 


Toots, Sophie şi Mavis o aşteptau la parter. Se simţea ca o 
şcolăriţă care-i întâlnea pentru prima dată pe părinţii 
iubitului ei. Mavis era emoţionată peste măsură. Toots şi 
Sophie nu o slăbiseră cu insinuările până când nu le 
mărturisise că forma un cuplu cu doctorul Sameer. Ida 
trebuia să recunoască faptul că nu fuseseră prea dure cu 
ea. Sophie spusese că ea bănuia de mult, iar Toots o 
prevenise să fie atentă. La ce, o întrebase Ida, dar prietena 
ei nu dezvoltase subiectul. 


Luând în considerare eventualitatea ca Sammy s-o aştepte 
la capătul scărilor, Ida pluti diafan pe trepte. Când ajunse 
jos însă, o întâmpină nimeni alta decât Coco, răsfăţata 
căţeluşă chihuahua a lui Mavis. 


— Ham, lătră la ea patrupedul, apoi alergă sus pe scări. 


Ida îl ura din tot sufletul; şi-ar fi dorit ca Mavis să-l fi dresat 
mai bine. 


Auzi voci şi se orientă după ele până pe verandă. Toots, 
Sophie şi Mavis erau adunate în jurul mesei cu Sammy. 
Respiră adânc. 


— Bună, se pare c-aţi început fără mine. 
Observă că paharele erau aproape goale. 


— Îţi ia prea mult timp să te pregăteşti. Prietenului tău îi 
era sete, o informă Sophie. 


— O, Sammy, îmi pare rău. N-am vrut să te fac să mă 
aştepţi. 


Doctorul Sameer, Sammy, se ridică în picioare şi se 
îndreptă spre ea. O sărută uşor pe obraz, apoi se dădu un 
pas în spate ca s-o admire. 


— Eşti la fel de frumoasă ca-ntotdeauna, draga mea. Poţi 
să stai cât de mult vrei. Prietenele tale sunt nişte gazde 
excelente, zâmbi el. 


Ida se temea de ce i-ar fi putut dezvălui ele doctorului 
Sameer acum că erau în afara cabinetului, într-o 
atmosferă relaxată. Spera ca Sophie să nu fi spus nimic 
jenant. 


— Da, sunt nişte gazde perfecte. Ei bine, sunt gata. 
Spuneai că vrei să ieşim la cină? întrebă retoric Ida, vrând 
să plece din casă cât se putea de repede. 


De la experienţa aceea stranie nu mai existaseră apariţii 
spectrale, sau cel puţin ea nu avea ştiinţă. Nici celelalte 
nu-i menţionaseră aşa ceva, dar poate că nu-i spuseseră 
deoarece ştiau că nu era în largul ei acolo, că se simţea 
urmărită de o prezenţă stranie. Câteodată îşi dorea să nu 
fi acceptat propunerea lui Toots de a ţine regulat, de două 
ori pe săptămână, şedinţe de spiritism. 


— A, da, aşa am zis. Acum, dacă vreţi să ne scuzati, 
doamnelor. Ida... 


Sammy o apucă de braţ, conducând-o înăuntru, iar 
celelalte veniră după ei în şir indian. Ida zâmbi. li plăcea 
ideea de a le avea în urma ei. 


— Să nu vii târziu, spuse Toots. 


— Şi să nu faci nimic din ce n-aş face eu! recită Sophie 
tărăgănat. 


— Să te distrezi ca lumea, îi ură Mavis. Aveţi mare grijă de 
ea, domnule doctor. 


— Bineînţeles. La revedere, doamnelor. 


Când văzu limuzina parcată în faţă, inima începu să-i bată 
cu putere. Işi dorise ca Sammy să conducă în acea seară. 
Dacă aveau să se căsătorească, trebuia să-i spună ce 
părere avea despre şoferul lui. Evident, nu era în totalitate 
sigură că Sammy urma s-o ceară de nevastă, dar nu 
venise cu ultima ploaie. Mai trecuse de câteva ori prin asta 
şi ştia când un bărbat era pe punctul de a o cere în 
căsătorie. 


Mohammed sări de pe scaunul şoferului şi-i deschise uşa. 
— Doamnă. 


Ida se mulţumi să dea din cap. Se strecură pe scaunul din 
spate, strângându-se ca să-i facă loc lui Sammy. Odată ce 
se instalară, Sammy i se adresă lui Mohammed: 


— Du-ne înapoi acasă! 


Ida constată demoralizată că Sammy nu voia decât să facă 
sex cu ea. Fusese convinsă că urma să-i ceară mâna! La 
naiba, se pusese la patru ace degeaba. Nu era o idee 


proastă să-şi petreacă seara în pat, doar că se gândise că 
avea să fie un moment special. 


— lida, dragostea mea, te superi dacă luăm cina la mine? 
Voiam să fim singuri. Pari dezamăgită. 


Chiar era, dar nu avea de gând s-o recunoască. 


— Nu, nici pe departe. Am presupus doar că fiind prima 
noastră întâlnire oficială... Mi-am imaginat că vom merge 
altundeva pentru a sărbători decizia de a ne face publică 
relaţia. 


Sammy îi luă mâna într-a lui. 


— Ida, iubire, îmi pare teribil de rău, dar putem face o 
schimbare de plan. Unde ai vrea să mergem? Mă simt atât 
de prost... Sunt un om bătrân, ai uitat? Au trecut mulţi ani 
de când n-am mai scos la cină o femeie frumoasă. Te rog 
să-mi ierţi lipsa de tact. 


Ida respiră adânc. Bietul Sammy! Nu era atât de 
experimentat pe cât voia ea să creadă. 


— Nu am ce să-ţi iert. Nu mă deranjează că nu ieşim în 
oraş, sincer. Acum nu te mai gândi la asta. Cel puţin nu 
mai trebuie să ne furişăm ca nişte adolescenţi. 


— Asta e adevărat, dar dacă ai prefera să cinăm la 
restaurant... 


Ida îşi puse degetul pe buzele lui. 


— Să nu mai aud nici un cuvânt despre asta. Acum spune- 
mi, ce-ai pregătit la cină? 


— Aha, văd că eşti intrigată. Nu-ţi ascund că sunt un 
bucătar groaznic. Amala a pregătit ceva pentru noi. A zis 
că este o surpriză. 


Ida îl privi atent. Piele măslinie, ochi căprui şi profunzi. 
Sammy era deosebit de arătos pentru un bărbat de şaizeci 
şi şapte de ani. Avea certitudinea că părul său ca pana 
corbului era vopsit, dar nu avusese curajul să-l întrebe 
asta. Pe deasupra, era într-o formă excelentă. Corpul lui 
era încă subţire şi musculos, cu un început de burtică, dar 
asta se vedea doar când era dezbrăcat. Era un amant 
desăvârşit şi mai avea şi bani - două calităţi indispensabile 
pentru un bărbat în viziunea Idei. 


— Chiar îmi plac surprizele, Sammy. 


— Bine, scumpo, foarte bine, spuse acesta bătând-o 
afectuos pe mână. Mă bucur că asta te face fericită. Imi 
eşti tare dragă, Ida. Ştii asta? 


— Da, da. Bineînţeles. Asta sună ca şi cum... Ida se gândi 
că părea slab, bătrân. Asta sună ca şi cum ai avea îndoieli 
asupra noastră. E adevărat? 


Sammy zâmbi, dezvelind dinţii albi şi strălucitori. 


— Dacă o s-o ţin tot aşa, risc să te îndepărtez de mine. Nu, 
draga mea, n-am nici o îndoială. Nici gând! Este doar... 
Sammy se foi stânjenit. Te rog să mă ierţi pentru că-ţi 
spun asta într-o seară atât de specială. Se aplecă s-o 
sărute pe gât şi urmă: Diseară trebuie să sărbătorim. Nu 
trebuie să fii împovărată cu problemele unui om în vârstă. 


Ida şi-ar fi dorit să nu-i mai audă lamentaţiile. Era doar cu 
doi ani mai în vârstă decât ea. Dacă se considera bătrân, 
atunci cu siguranţă o privea şi pe ea astfel. Insă nu putea 


să facă nici un comentariu, deoarece nu voia să atragă 
atenţia asupra propriei vârste mai mult decât era necesar. 


— Sammy, dacă e ceva ce vrei să discutăm, te ascult. Nu 
sunt o floare delicată, aşa cum mă crezi tu. 


Ida se gândi că afirmaţia era incompletă, dar el nu trebuia 
să ştie asta. 


— Tu eşti floarea mea delicată, rosti el cu o urmă de 
posesivitate. 


Declaraţia îi plăcu Idei la nebunie. Avea nevoie să simtă o 
astfel de iubire şi-i pria de minune. Poate că Toots şi 
Sophie aveau dreptate, avea permanent nevoie de un 
bărbat în viaţa ei. Dar ăsta nu era cel mai rău lucru din 
lume. Ar fi putut să fie beţivă sau cleptomană. Sau şi mai 
rău, îşi zise, o criminală în serie. 


Mohammed conducea limuzina pe drumul şerpuitor ce 
ducea spre locuinţa lui Sammy. Ida hotărî că, dacă aveau 
să se căsătorească, trebuia s-o redecoreze. Casa de pe 
plajă era numai crom şi sticlă, cu mobilier modern şi 
aseptic. Deşi nu era la fel de talentată ca Toots în privinţa 
designului de interior, ştia foarte bine ce-i plăcea şi ce nu. 
In curând urma să-l aibă pe Sammy la degetul ei mic. Avea 
să-i permită să facă tot ce voia cu acea casă. 


Când ajunseră, Mohammed se repezi să le deschidă 
portiera. Ida ura asta. Îl ura pe Mohammed. Avea ceva ce 
o făcea să tremure. Se impunea să discute cu Sammy 
despre asta. Trebuia să decidă cât de important era 
şoferul dacă dorea să se însoare cu ea. 


Uşa fu deschisă printr-o smucitură. Sammy se dădu jos 
primul, apoi o ajută pe ea să coboare. 


— Asta va fi tot pentru seara asta, i se adresă şoferului. 
Poţi parca maşina. 


— Bineînţeles, Pops, spuse Mohammed, apoi îl bătu pe 
Sammy atât de tare pe spate, încât Ida se sperie. Dacă 
avea să-şi trateze la fel patronul şi după căsătorie, ea avea 
să-l concedieze indiferent ce-ar fi zis soţul ei. 


— Nu-l băga în seamă pe Mohammed, aşa este el. Nu vrea 
să facă nici un rău, se grăbi Sammy să scuze 
comportamentul tânărului. 


— Nu-mi place de el, Sammy. 
Gata, i-o spusese. 


— Da, sunt conştient de asta, însă are o poveste mai 
complicată decât ţi-ai putea imagina. Intr-o zi o să ţi-o 
istorisesc, apoi vei înţelege de ce sunt atât de tolerant cu 
el. Acum gata, uită-l pe Mohammed! Să nu-i permitem să 
ne strice timpul petrecut împreună! 


— Dacă insişti, pufni Ida un pic prea agresiv. Deja le 
stricase seara prin faptul că apăruse, ar fi vrut să spună, 
dar se opri. Avea să asculte explicaţiile lui Sammy, dar nu 
chiar atunci. 


Intrară în clădirea slab luminată. Ferestrele care dădeau 
spre Pacific ofereau o privelişte năucitoare. Afară, pe 
veranda care se întindea pe toată lungimea casei, Ida văzu 
o masă aranjată pentru două persoane. Pe faţa de masă 
de in erau puse două farfurii cu câte un trandafir, iar o 
lumânare pâlpâia în briza uşoară a serii. In lateral se afla o 
frapieră plină cu gheaţă şi o sticlă de vin sau şampanie. O 
scenă perfectă pentru seducţie. Ida zâmbi. Sammy al ei 
era un romantic tradiţionalist. Văzând asta şi toate 


pregătirile pe care le făcuse pentru seara lor, îl iertă 
pentru că nu o dusese la un restaurant scump. Abia 
aştepta să vadă inelul pe care-l alesese. 


leşiră împreună pe terasă. 
— Te rog să iei loc. 


Întotdeauna un gentleman, Sammy îi trase scaunul, 
aşteptând-o să se aşeze înainte de a se aşeza el însuşi. 


— E perfect, spuse ea, şi chiar vorbea serios. 
— Mă bucur că-ţi place. 


El scoase sticla ce se odihnea în frapieră. Ida recunoscu 
eticheta şampaniei Dom Perignon şi fu dezămăgită că 
alesese ceva atât de comun. Avea să-i spună asta după 
căsătorie. Sammy destupă sticla, umplu două pahare 
înalte cu lichidul efervescent şi îi înmână ei unul. 


— Aş vrea să propun un toast, spuse el ridicându-şi 
paharul. Pentru viitor, pentru viitorul nostru! 


Ida îşi ciocni paharul de al lui şi simţi cum sămânţa de 
dezamăgire adânc înrădăcinată în sufletul ei începea să 
încolţească. Era aşa de banal! Se aşteptase la mai mult din 
partea lui. Sau cel puţin la ceva original, mai elegant şi 
mai rasat. 


— Viitorul, rosti ea pe un ton posomorât. 


Poate că n-o pasiona decât partea de cucerire. Primise 
propuneri de căsătorie mai interesante din partea unor tipi 
mai tineri şi mai puţin experimentați. Dar el n-o ceruse 
încă de soţie. Era datoare să aştepte pentru a vedea dacă 
se ridica la nivelul aşteptărilor. 


— Mi se pare că eşti mohorâtă, Ida. Te-am supărat? 
întrebă Sammy cu o expresie îngrijorată. 


Încă n-o supărase. Nu cu adevărat. Era doar vina ei. 
Anticipase acel moment toată săptămâna, iar acum când 
chiar se întâmpla, fusese trădată de propriile ei aşteptări. 
Indreptându-se de spate, luă o gură de şampanie. Cel 
puţin putea anticipa o partidă de sex formidabilă. Surâse 
acestui gând, zicându-şi că părea un citat din Sophie. 


— Nu, deloc, Sammy. Visam doar cu ochii deschişi. 


Nu asta ar fi spus Toots? Semăna atât de bine cu 
prietenele ei, mai mult decât recunoşteau ele. 


— E în regulă, pentru că vreau să te întreb ceva. N-aş 
îndrăzni dacă aş şti că eşti supărată. 


„lată-l că începe”, se gândi ea. 
— Ce vrei să mă întrebi, Sammy? 
Ştia prea bine, dar nu voia ca el să-şi dea seama. 


Bărbatul trase aer în piept, se-ntinse după mâna ei şi îi 
sărută uşor palma. 


— Îţi aduci aminte de conversaţia pe care am avut-o acum 
câteva săptămâni, când ţi-am explicat situaţia clinicii? 


Îşi amintea, dar ce avea asta de-a face cu propunerea? 
— Sigur. 


— Deşi urăsc să fac asta, trebuie să mă resemnez şi să 
accept propunerea ta de ajutor financiar. Mă doare, iubirea 
mea, dar n-am altă soluţie, din moment ce pacienţii mei 
depind de mine pentru a-şi continua tratamentul. 


Şocată, Ida lăsă gândurile să-i zboare. Îi oferise bani 
atunci, însă el refuzase, iar ea îşi scosese problema din 
minte. Se părea că Sammy reflectase la asta destul ca să 
pună la cale un întreg scenariu. 


— Ce sumă? 
Cuvintele îi ieşiră pe gură înainte de a le putea opri. 


Aparent surprins de francheţea ei, Sammy răspunse după 
o scurtă ezitare: 


— O... Ei bine, dac-ar trebui să spun o sumă din capul 
meu, aş spune trei milioane. 


„Trei milioane de dolari?” Ida era consternată. „Trei 
milioane de dolari!” 


Sammy îşi goli paharul de şampanie dintr-o înghiţitură, 
apoi îşi turnă încă unul. După ce-l dădu pe gât şi pe acela, 
se uită la ea. 


— Te rog să mă ierţi că te-am rugat asta. Nu ştiu ce m-a 
apucat. Voi merge la bancă. Mă tulbură într-un asemenea 
hal starea financiară a clinicii, încât nu mai pot gândi 
limpede. Te rog să-mi accepţi scuzele! 


Ida nu ştia ce să creadă, dar ea îi oferise banii. Sammy era 
un om cumsecade, nu avea nici o îndoială. Evident, grija 
pentru clinică şi pentru pacienţi erau întotdeauna pe 
primul loc pentru un medic. Pe de altă parte, voia oare să 
fie numărul doi în viaţa lui Sammy? Nu era sigură că putea 
accepta asta. În mod limpede, trebuia să reflecteze foarte 
serios. Să caute bine în sufletul ei, după cum ar fi spus 
Toots. Dar ea era o femeie foarte bogată, aşa că de ce să 
nu-şi împartă averea cu un om care o merita? 


— Nu ai motive să-ţi pară rău. Oferta ţi-am înaintat-o eu 
însămi, şi sunt o femeie de cuvânt. Primul lucru pe care-l 
voi face miine-dimineaţă va fi să sun la bancă şi să 
transfer suma în contul tău. Voi avea nevoie de 
coordonatele tale bancare. 


Sammy îi apucă mâna din nou, ducând-o spre gură. Buzele 
lui se opriră la un milimetru de palmă, dar fu îndeajuns ca 
să-i trimită scântei direct în pântece. 


— Eşti o femeie minunată, Ida. Nu ştiu ce să spun sau cum 
să-ţi mulţumesc. Mă voi gândi la ceva. Acum că afacerile 
nu ne mai stau în cale, să mâncăm. Deodată mi s-a făcut o 
foame de lup. 


Ida se simţea ca şi cum un pahar de apă rece ca gheaţa îi 
fusese aruncat peste faţă. Se dusese toată povestea de 
dragoste. 


— Mie însă mi-e rău. Te rog, du-mă acasă acum. Şi nu 
vreau să-l văd şoferul ăla în preajmă! 


Ida sări de pe scaun şi intră în casă, cu Sammy alergând 
după ea. 


— lda, dragostea mea, ce-ai păţit? Ce pot să fac? Părea cu 
adevărat îngrijorat. 


— Te rog, du-mă acasă, zise ea respirând adânc. Cred că 
şampania mi s-a urcat la cap. 


Fără nici un cuvânt, Sammy o ajută să intre în limuzină, 
după care se aşeză în scaunul şoferului. Nu schimbară nici 
un cuvânt pe drum, întrucât nici unul din ei nu ştia ce să 
spună. Ida se temea că tocmai îi fusese trasă o ţeapă. 


De proporţii gigantice. 

Când Patel se întoarse acasă, Amala îl aştepta cu o falcă în 
cer şi una-n pământ. 


— Eşti un moşneag idiot! Nu pot să cred că i-ai cerut să-ţi 
împrumute trei milioane de dolari. Culmea e că 
băbăciunea s-a gândit să ti-i şi dea. 


Mohammed, care asista la scenă, rânji. 


— Nu, tu şi Amala sunteţi idioţii din povestea asta, răbufni 
Patel. Ni s-a ivit şansa de a ne îmbogăţi fără să comitem 
vreun delict. Nu e nici o lege care să interzică unei femei 
bogate să-şi împrumute banii oricui vrea ea. Amala, planul 
tău nu merge. În afacerile de tipul ăsta e absolut esenţial 
să ştii când să te retragi. Tu eşti tânără şi frumoasă, vor 
mai fi alte oportunităţi, alţi bărbaţi de cucerit. 


Patel se uită la Mohammed, care se enervase la auzul 
scenariului. Bătrânul ştia asta, dar nu se putuse abţine. Nu 
voia să-l rănească, ci numai să-i aducă aminte ce gen de 
femeie era ea cu adevărat. 


— Amândoi sunteţi nişte proşti. Duceţi-vă şi escrocaţi-le pe 
bătrânele alea bogate! O să se plictisească în curând de 
voi şi o să-şi dea seama de manevrele voastre. 
Mohammed o urmăreşte pe roşcată. Cred c-o vrea, spuse 
Amala. 


Cei trei stăteau în jurul mesei goale de la care fugise Ida 
mai devreme în acea seară. Amala abia se întorsese de pe 
plajă, unde fumase un joint. Briza Pacificului, un vânticel 


cald, aducea până la ei un iz dulceag de marijuana. 
Mohammed refuzase când ea îl invitase să i se alăture, dar 
Patel nu era naiv. Dacă el n-ar fi fost acolo, tânărul s-ar fi 
bucurat să fumeze nişte iarbă. 


— Taci din gură! Nu ştii tu ce vreau eu, scorpie! Tânărul se 
ridică, pregătindu-se să intre în casă. O să dorm în 
apartament. Voi doi puteţi sta aici, în casa bunului doctor. 
M-am săturat de escrocheria asta. 


Smuci uşa de sticlă ca să intre în casă, fără a catadicsi s-o 
închidă în urma lui. 


— E nervos. Şi pe bună dreptate, zise Amala. Ţie îţi place 
când se comportă aşa, îmi dau seama. Crezi că-l cunoşti 
pe Mohammed mai bine decât mine, moşule? Eu mă culc 
cu el. Îi ştiu secretele, chestii intime pe care n-o să ţi le 
spună niciodată. 


Patel se ridică şi îşi scutură nisipul din poală. 


— Planul tău se destramă. Trebuie să reduci la minimum 
pierderile cât încă mai poţi. 


— Şi atunci ce-o să faci? Ce-o să se aleagă de clinică? 
Bătrâna chiar crede că eşti doctor. Dacă mă retrag, nu mai 
ai cu ce să te târguieşti. 


— Greşeşti. Cu trei milioane de dolari în cont, n-o să am 
nevoie de clinica ta, Amala. Până când scumpa, iubita de 
Ida va descoperi că a fost luată de fraieră, eu voi fi plecat, 
iar tu, draga mea, vei rămâne aici pentru a-mi explica 
absenţa. Patel se uită cum Amala înţelegea treptat 
semnificaţia cuvintelor sale. 


— Atunci o să te denunţ chiar eu. 


— N-o s-o faci! De ce ai vrea să intervină poliţia când tu 
încerci să şterpeleşti milioane de la un doctor respectabil? 
Patel ridică din sprânceana sa groasă. 


— Du-te, dispari din faţa mea! Tu şi Mohammed mă 
îmbolnăviţi. 


— Nu m-aş grăbi să formulez astfel de cereri dac-aş fi în 
locul tău! 


— Nu mă sperii, moşule! rânji Amala cu răutate. Ţie ar 
trebui să-ţi fie frică de mine! E nevoie doar de un telefon 
anonim la Biroul de Imigrări şi o să fii trimis înapoi în ţara 
aia scârboasă fără banii dragei tale Ida, iar bietul 
Mohammed o să rămână să-şi trăiască viaţa în pace. 


Patel se ridică şi-şi vâri mâinile în buzunare. Nu voia ca 
Amala să vadă cum pumnii i se încleştau din cauza furiei, 
să se prindă cât de mult îşi dorea să-i sucească gâtul 
subţire şi să-l strângă până când ultimele semne de viaţă i 
se scurgeau din trup. Din fericire pentru ea, ăsta nu era 
stilul lui. Oricum, tânăra femeie îşi orchestra propriul 
sfârşit dacă avea de gând să mai consume droguri pe care 
le credea a fi de cea mai bună calitate. 


ÎI îngrijora mult mai mult reacţia Idei de mai devreme. 
Fusese sigur că avea să-i împrumute bani pentru clinică 
fără să stea pe gânduri. După ce o condusese la casa 
prietenei ei din Malibu, derulase de mai multe ori în minte 
cursul evenimentelor din acea seară. Se blestemase când 
îşi dăduse seama de ce Ida plecase subit, de ce fusese aşa 
de rănită şi de supărată. Şampania, trandafirii, cina 
romantică pentru doi. Cum putuse fi atât de orb? Amala 
avea dreptate. Era un prost. În seara aceea făcuse o 
mişcare imbecilă. 


Ida se aştepta la o cerere în căsătorie. Rugămintea de a-i 
împrumuta bani nu fusese deloc o decizie înţeleaptă din 
partea lui. Dacă n-ar fi fost orbit de lăcomie, i-ar fi intuit 
dorinţele. Mai întâi i-ar fi cerut mâna, iar apoi, după ce 
accepta, ar fi rugat-o să-l ajute pentru a salva clinica lor. 
„Idiotule!” se dojeni. „Da, Patel, în seara asta ai fost un 
bătrân idiot.” Se gândi s-o sune pe telefonul mobil şi să-şi 
ceară scuze, dar hotărî să nu facă asta. Dacă voia banii, 
trebuia s-o roage să se mărite cu el. Ida îşi dorea precis o 
nuntă grandioasă, adică extrem de scumpă. Patel ştia că 
femeia nu avea prea mulţi prieteni. Inţelegea şi de ce, de 
vreme ce era o scorpie plângăcioasă care nu voia altceva 
decât să fie servită. El trebuia să-i facă toate poftele dacă 
la final urma să-şi umfle contul cu trei milioane de dolari. 


Ridică privirea şi o văzu pe Amala holbându-se la ocean în 
timp ce valurile se izbeau de țărm. Era foarte uşor să 
scape de ea. Odată ce ieşea din scenă, el şi Mohammed 
puteau să se mute în alt stat. Cu o avere la dispoziţie, 
Patel era încrezător că-şi putea cumpăra drumul de ieşire 
din Statele Unite la fel de uşor cum şi-l cumpărase pe cel 
de intrare, în urmă cu mulţi ani. Oricum, nu era prost de-a 
binelea. Pe Mohammed îl înnebuneau frumuseţea şi 
senzualitatea Amalei. Deşi Patel ştia că tânărul n-ar fi 
recunoscut-o niciodată, dacă ea ar fi avut o soartă tragică, 
Mohammed ar fi fost devastat. Îi era ca un fiu, motiv 
pentru care îşi alungă orice gând despre cât de 
confortabile ar fi devenit vieţile lor dacă Amala ar fi 
dispărut fără urmă. „Dorinţă de om bătrân”, îşi zise. 


— Mă duc la culcare, tu poţi să stai aici toată noaptea dacă 
vrei. O să încui uşile. Nu-l vreau pe Mohammed diseară. 
Poate că ţi-ar plăcea să-i iei locul, să vezi cum e o femeie 
tânără, spuse Amala. 


Stătea aplecată peste balcon, cu ochii la ocean. Patel era 
tentat să-i dea un ghiont, dar îşi aminti repede că ăsta nu 
era stilul lui. Se răsuci să intre în casă. 


— Nu eşti altceva decât o târfă de cea mai joasă speţă, 
Amala. Mă duc înăuntru. Noapte bună! Parcurse repede 
distanţa dintre masă şi uşă înainte ca tentaţia de a se 
descotorisi de ea să-i învingă raţiunea. 


— Noapte bună, moşule, zise ea bătându-l peste umăr. 


Ajuns în camera lui, de fapt în camera doctorului Sameer, 
Patel începu să se plimbe nervos de colo, colo. Amala era 
ca o bombă cu ceas. Problemele o urmăreau oriunde se 
ducea. Observase asta încă de la început. Nu ştia nimic din 
trecutul ei, cu excepţia faptului că trecuse dintr-un 
orfelinat în altul până când fugise în lume la vârsta fragedă 
de cincisprezece ani. De atunci trăise pe străzi, la fel ca 
Mohammed, iar Patel o cunoscuse când încercase să i se 
vândă pentru o doză de metamfetamină. Ştiind că era 
mult prea tânără pentru el, aşa-zisul doctor o ignorase. Il 
urmărise două săptămâni, cerşindu-i droguri. De vreme ce 
nu era nici un client obişnuit, nici unul în devenire, Patel 
nu voia să aibă de-a face cu ea. Adolescenţii nu aduceau 
decât necazuri. Dar într-una din ocaziile când încercase să 
scoată nişte droguri de la el, Mohammed îl însoțea. Pusese 
ochii pe Amala şi nu se mai uitase vreodată în altă parte. 
Asta fusese cu aproape şaisprezece ani în urmă. Patel 
regreta că nu-i dăduse fetei droguri. Dac-ar fi ştiut atunci 
ceea ce ştia acum, i-ar fi procurat destule cât s-o ducă în 
eternitate. 


Asta se chema gândire retrospectivă. 


Mohammed gonea pe străzile necirculate fără să-i pese că 
limuzina bătea la ochi. Urma să se debaraseze de ea odată 
ce termina cu roşcata. Lucra la acel plan de săptămâni 
întregi, iar acum era momentul să-l pună în aplicare. 


Deşi ideea nu era deloc sofisticată, ştia că lucrurile nu erau 
mereu atât de simple pe cât păreau. Amala se gândise că 
avea să fie uşor să-l jefuiască pe doctorul homosexual, dar 
altceva în afară de sumele fireşti pentru cheltuielile clinicii 
nu putuse să pună mâna pe banii proprietarului. Le tot 
cerea lui şi lui Patel să aibă răbdare, dar Mohammed ştia 
că nu putea ieşi nimic din încercarea ei, motiv pentru care 
tânăra, vrând, nevrând, avea nevoie de ajutorul celor doi 
bărbaţi. Nu era îndeajuns de isteaţă ca să organizeze de 
una singură o escrocherie de asemenea anvergură. lar 
acum era prea târziu. El nu mai voia să se implice în 
proiectul ei, pentru că nu mergea. 


Când Amala venise cu ideea strălucită de a fura 
identitatea doctorului Sameer, el făcuse o scurtă analiză şi 
hotărâse că succesul era imposibil de obţinut. Atunci 
fusese momentul când începuse să caute alt mijloc pentru 
a-şi asigura venitul. lar roşcata avea o grămadă de bani. Îi 
furase corespondenţa de mai multe ori şi-o dusese în 
apartamentul lui ponosit, unde desfăcuse plicurile la abur, 
sperând să găsească un cec, orice lucru care să-i aducă un 
câştig financiar. In ziua când îi descoperise extrasele 
bancare se prinsese că dăduse lovitura. Tipa avea 
milioane şi milioane de dolari care doar aşteptau să fie 
cheltuiţi. El chibzuise îndelung cum să pună mâna pe bani. 
Deşi nu era o idee originală, avea să dea rezultate pentru 
că ştia cum s-o pună în aplicare. 


Se inspirase de la Patel şi de la bătrâna cu care şi-o 
trăgea. In fiecare dimineaţă când o ducea pe scorpia aia 


înapoi la casa de pe plajă, Mohammed ascundea maşina şi 
le urmărea pe cele patru femei. Nimeni nu intra în casa lor 
cu excepţia fetei cu maşina galbenă, iar ea fusese acolo 
numai de câteva ori. O urmărise până la ea acasă, apoi 
intrase în locuinţă. Era reporter la unul dintre ziarele de 
prost gust pe care Amala obişnuia să le citească atunci 
când nu era drogată peste măsură. Cotrobăind prin 
lucurile ei personale, aflase că era fiica roşcatei înalte. 
Celelalte trei erau naşele ei de botez. Cine mai avea trei 
naşe? „Ce tâmpenie”, se gândi el. 


Era timpul să-şi pună planul în aplicare. Singurul punct 
slab era Ida lui Patel. Bătrâna se enervase la culme. 
Mohammed îi spionase mai devreme când erau împreună 
pe terasă. Ea fusese prinsă cu garda jos - şi el de 
asemenea - când Patel o rugase să-i împumute trei 
milioane de dolari pentru a salva centrul de yoga pe care îl 
numea clinica lui. lzbucnise în râs când bătrâna îi spusese 
lui Patel că nu-i plăcea şoferul lui. Ar fi vrut să-i strige că 
sentimentul era reciproc, dar n-o făcuse. Dacă Ida îşi 
înceta escapadele nocturne, era obligat să caute alte 
modalităţi pentru a ajunge la roşcată. 


Planul lui nu era deloc complicat. Data următoare când o 
ducea pe bătrână acasă, urma s-o sperie şi s-o facă să 
tipe, astfel încât roşcata înaltă să iasă afară. Cum avea s-o 
sperie, nu avea încă habar, însă ştia că dacă era nevoie 
putea face rost de o armă. Dacă nici asta n-o înspăimânta, 
atunci era cu adevărat sărită de pe fix. Când roşcata 
venea în ajutorul prietenei sale, avea s-o înţepe cu una 
dintre seringile murdare ale Amalei plină cu heroina cea 
mai tare a lui Patel, care avea s-o trimită într-o călătorie 
spre iad. După câteva asemenea reprize, Mohammed era 
încrezător că avea să fie mai mult decât dispusă de a-i da 
câteva milioane pentru biletul de întoarcere spre libertate. 


Râse vesel. Viaţa lui era pe punctul de a se schimba. 

A doua zi după întâlnirea nefericită a Idei cu Sammy, Abby 
îşi deschise contul de e-mail pentru a mia oară, sperând, 
rugându-se să găsească mesajul pe care-l aştepta de trei 
săptămâni, cu indicaţii privind locul de desfăşurare şi 
condiţiile de securitate pentru interviul exclusivist şi 
sesiunile foto de care avea nevoie The Informer ca să 
câştige un pic de respect în rândul tabloidelor. 


Parcurse numele expeditorilor, căutând adresa de e-mail 
pe care o memorase. Nimic. 


— Ticăloasa! 


Se ridică şi începu să se plimbe prin birou. Chester sări din 
scaun şi porni pe urmele ei. Abby furase startul, iar acum 
dăduse de naiba. Făcuse atâta publicitate pentru interviul 
cu unul din cele mai faimoase cupluri de la Hollywood, 
încât lăsase la o parte orice precauţie. Proprietarii 
misterioşi îşi dăduseră deja acordul pentru campania de 
stârnire a interesului cititorilor, şi ea nu făcuse economie 
de mijloace. Vânzările înseamnau bani, iar atâta vreme cât 
The Informer câştiga bani, ea avea loc de muncă. În opinia 
celor de la LAT Enterprise, vânzările aproape că se 
dublaseră de când apăruseră reclamele la interviu. lar 
acum ea nu avea nimic. Nu tu interviu cu perechea Pitt / 
Jolie, nici măcar cu vreun actor mediocru, fără roluri. 


Ar fi trebuit să-şi asculte instinctul. Când primise e-mailul 
în care The Informer era invitat să facă un articol cu prima 


familie de la Hollywood, ar fi trebuit să ştie că era ciudat. 
Încercase de nenumărate ori s-o sune pe agenta de presă, 
dar la fiecare apel, după ce se recomanda şi-şi spunea 
povestea, un cretin ce se credea deştept izbucnea în râs, 
apoi închidea. Abby era obligată să înfrunte realitatea: 
faimosul interviu fusese doar o iluzie. Îşi bătuseră joc de 
ea în ultimul hal, iar acum trebuia să sufere consecinţele. 
Singura soluţie era să găsească o vedetă destul de 
importantă pentru prima pagină, care să ofere o ştire 
senzaţională demnă de toată tevatura pe care o făcuse 
până atunci. Se gândi să-l sune pe Chris şi să-l întrebe 
dacă ştia vreo bârfă despre multele starlete care îi 
trecuseră prin pat, dar nu se putea înjosi atât de rău. 
Oricum, nu i-ar fi dat nici un amănunt care să merite 
lumina tiparului, întrucât era de o discreţie enervantă în 
privinţa asta. 


Îşi aminti de doctorul pe seama căruia mama ei o rugase 
să facă nişte cercetări. Tipul conducea o clinică destinată 
vedetelor. Poate că se-ntâmpla ceva acolo. „La naiba, în 
momentul ăsta trebuie să încerc orice”, îşi zise ea. 
Decizând că se impunea un drum până la mama ei, închise 
calculatorul şi stinse televizoarele şi luminile înainte de a 
pleca. Fără îndoială, noii proprietari i-ar fi apreciat 
înclinația spre economie. 


— Haide, Chester, mergem la plajă. 
— Ham! 


Patrupedul alergă la uşă şi pe hol înainte ca ea să aibă 
vreo şansă de a-i pune lesa. Nu conta, îşi spuse, pentru că 
birourile era oricum toate goale. Reporterii ei erau pe 
teren, urmărind evenimente de mică amploare. După cum 
se prezentau lucrurile, era obligată să transforme o ştire 


măruntă dintr-acelea într-una de prima pagină. Mai rău, 
trebuia s-o împăneze pentru a o face mai interesantă, 
totuşi fără a recurge la minciuni gogonate. Dacă era 
nevoie, exact aşa intenţiona să procedeze. The Globe şi 
The Enquirer făceau asta tot timpul, şi tocmai de aceea 
erau primele două tabloide din ţară. 


— Haide, băiete, să vedem ce mai face Coco. 


Afară, Chester alerga în cercuri, pentru a o înştiinţa că era 
entuziasmat, făcând-o să râdă. Traficul pe autostrada 
Pacific Coast era bară la bară. Abby puse cel mai nou CD al 
lui Britney Spears în player. Fata revenise în lumea 
artistică, dar muzica ei nu era prea entuziasmantă. Reduse 
volumul la mic în timp ce îşi continua în pas de melc 
drumul spre Malibu. Ar fi trebuit să sune înainte, dar mama 
ei nu avea să fie deranjată de vizită. Nu mai trecuse pe 
acolo de când începuse renovarea. 


Abia aştepta să vadă ce minune făcuseră mama ei şi 
muncitorii din acel monument al kitschului. Toots era o 
femeie talentată, iar fiica ei ştia că avea să creeze casa 
perfectă. 


Peste trei sferturi de oră îşi parcă Mini Cooperul lângă 
Thunderbirdul roşu aprins al lui Toots. Chester se smucea 
ca să iasă mai repede din maşină. 


— Aşteaptă, băiete, să-ţi desfac centura! 


Îl eliberă exact la timp. Câinele sări peste scaun înainte ca 
ea să coboare. 


— Coco, de asta erai tu aşa de agitat! 


Chester alergă dintr-o parte în alta, scormonind cu labele 
în noroi. 


— Stai! îi comandă Abby. Câinele se opri brusc, iar stăpâna 
lui îl scărpină pe spate, lăudându-l: Ce băiat cuminte! 
Invăţăm s-avem răbdare, nu-i aşa? 


Abby bătu la uşă, dar, împingând-o uşor, constată că era 
descuiată. Il apucă pe Chester de zgardă pentru a-l 
împiedica să zboare prin casă şi să dărâme totul în calea 
lui. 


— Mamă? strigă ea. O auzi pe Toots vorbind cu cineva. 
Spera să nu-şi fi ales prost momentul vizitei. Mamă? 
Sophie? Intră în bucătărie şi rămase uimită de schimbarea 
totală. Dulapuri albe, blaturi elegante de granit albastru. 
Aplicaţii din crom. Perfect pentru o casă de la malul mării. 
Mamă, unde eşti? 


Toots ieşi vâjâind ca o rachetă din sufragerie. 


— Abby! Mă gândeam eu că eşti tu! Ce faci aici? Dacă 
ştiam că vii, aş fi... aş fi pregătit cina. 


— Atunci aş fi plecat flămândă, râse fata. 


— Nu eşti prea drăguță, bombăni Toots. În clipa următoare 
o trase de braţ. 


— Mamă! Ce faci? Braţul meu! 
— Îmi pare rău! Urmează-mă! 


— Ce se întâmplă aici? întrebă Abby în timp ce se lăsa 
târâtă pe verandă. 


— Nimic. Chiar nimic. Ce te face să te gândeşti că se 
întâmplă ceva? Vreau doar să... fumez. 


— Chester, nu! 


Abby alergă pe scările care duceau pe plajă. Câinele 
stătea la capătul scărilor aproape de cuşca lui Coco. Il 
trase înapoi cu fermitate şi îi ordonă: 


— Stai! 


Se întoarse spre mama ei, care trăgea dintr-o ţigară ca şi 
cum viaţa i-ar fi depins de inhalarea ultimului strop de 
gudron şi de nicotină. 


— Unde-i câinele lui Mavis? Nu-i pot pronunţa numele fără 
ca Chester s-o ia razna. Cred că e îndrăgostit. 


— Stai aici! Mă-ntorc imediat. Toots îşi puse ţigara într-o 
scrumieră verde aprins. 


— Mamă, ce se petrece? strigă Abby îngrijorată. 


— Nimic, scumpo. Mă duc doar să aduc câinele. Stai 
cuminte, vin imediat, OK? 


Abby dădu din cap, apoi se trânti pe un şezlong vărgat. 
Mama ei se comporta mai mult decât bizar. Precis avea un 
secret. Râse, gândindu-se că ar fi putut să fie vorba de un 
bărbat. Nu era de mirare că Toots nu voia să-i stea în cale. 
Ar fi putut jura c-o auzise spunând că renunţa la bărbaţi 
după Leland. 


— M-am întors, anunţă Toots. O ţinea pe Coco în braţe ca 
pe un copil. Să fii atentă însă! Mavis m-ar omori dacă ar 
păţi ceva. 


— Unde sunt Mavis şi celelalte? se interesă Abby în timp 
ce mama ei o punea uşor pe Coco lângă Chester. Acesta o 
înghionti cu nasul, iar drept răspuns căţeluşa îi linse 
urechile. O dragoste în toată puterea cuvântului. Acum 
spune-mi care-i treaba! 


Ida, Sophie şi Mavis ieşiră din casă. 


După încheierea ritualului de bun venit, Abby fu sigură că 
fiecare dintre naşele ei o strânsese în braţe şi o pupase de 
cel puţin zece ori. După un şir prelungit de onomatopee la 
adresa adorabililor Coco şi Chester, se adunară toate în 
jurul mesei. 


— Voi puneţi la cale ceva, iar eu vreau să ştiu despre ce e 
vorba. Chiar acum. 


— Abby Simpson, suntem majore şi vaccinate. Nu punem 
la cale nimic, iar dacă am face-o, ar fi treaba noastră. Nu 
ştiu de unde ai impresia că am complota, spuse mama ei 
ridicându-şi nasul un pic prea sus în aer pentru a fi 
crezută. 


— La naiba, Toots, Abby nu mai e un copil. Să-i spunem ce 
se-ntâmplă! Ar putea să scrie un articol pentru ziar, sugeră 
Sophie. 


— Ai cea mai mare gură din lume, ţi-a zis cineva asta? Mi- 
ar plăcea să-ţi îndes o grămadă de... 


— Fetelor! Să nu mai facem atâta caz. Abby dragă, ceea 
ce mama ta vrea să-ţi spună e că... ei bine, se pare că 
avem un nou prieten. Da, avem un prieten nou. E un 
bărbat. Eu am un prieten nou. Se numeşte George. Are un 
baset pe nume Albert. Ne vedem pe plajă în fiecare 
dimineaţă la răsărit. 


Mavis se uită la Toots. 


— Da, Mavis e îndrăgostită. Nu-i grozav? Ne străduim să 
aflăm dacă a făcut-o cu George, dar nu vrea să ne spună. 


— E minunat, Mavis. Totuşi, trebuie să mai fie ceva, iar eu 
nu mă mişc de aici până când nu-mi spuneţi adevărul. 
Abby se holbă la naşele şi la mama ei, insistând: Întregul 
adevăr. 


— Dacă tu nu-i spui, o s-o fac eu, o anunţă Sophie pe 
Toots. 


— Ce să-mi spună? întrebă Abby. Începea să fie îngrijorată. 
Poate că mama ei ascundea un fugar. N-ar fi fost de 
mirare. 


— Casa asta este bântuită, declară Sophie. 


Cu gura căscată, tânăra le studie pe cele mai importante şi 
mai iubite femei din viaţa ei. Toate păreau întregi la minte. 
Nu tu privire sălbatică sau păr în neorânduială. Nu, toate 
păreau la fel ca-ntotdeauna. Patru femei vârstnice 
atrăgătoare. Abby respiră profund. 


— În regulă, s-o luăm de la capăt. Repetă ce-ai spus! Mai 
rar. 


— A spus că această casă este bântuită, iar noi ne 
pregăteam să ţinem o şedinţă când tu ne-ai întrerupt. 
Abby, nu te uita aşa la mine! Nu suntem nebune! zise 
Toots săgetând-o pe Ida cu privirea. 


— Nu te uita la mine când spui „nebună”, ripostă aceasta. 
— Nici nu mă uitam, se dezvinovăţi Toots. 
— Ba da, asta făceai. Te-am văzut eu. 


— Vreti să tăceţi naibii din gură? Îmi pare rău, Abby! Nu vă 
mai ciorovăiţi atâta, ne-am plictisit. Scumpo, mama ta îţi 
spune adevărul. Cocina asta e plină de spirite, de fantome, 


cum vrei să le numeşti. Cred că unele sunt foste staruri de 
cinema. Am avut şedinţe de două ori pe săptămână pentru 
a încerca să le identificăm. Suntem aproape sigure că una 
dintre ele este Bing Crosby, dar n-am putut verifica asta 
până săptămâna trecută. Tocmai ne pregăteam pentru o 
altă şedinţă de spiritism când ai ajuns. Dacă nu vrei să ni 
te alături, pe viitor sună înainte de a bate tot drumul ăsta 
până aici! 


— Înţeleg, bâigui stupefiată Abby. 


Nu, nu înţelegea, nu prea, dar ce altceva putea să spună? 
Se gândi să-l sune pe Chris, dar îşi dădu seama că era o 
idee proastă. Dacă s-ar fi aflat că mama şi naşele ei 
vedeau fantome, informaţia ar fi putut ajunge la 
proprietarii ziarului, repercutându-se negativ asupra ei. Ar 
fi fost dată afară. La naiba, oricum era pe cale să rămână 
şomeră din cauză că ratase aşa-zisul interviu în 
exclusivitate. Asta era pur şi simplu cireaşa de pe tort. 


— Ne crede duse cu pluta, v-am spus eu, mormăi Toots cu 
o ţigară balansându-se în colţul gurii, de parcă ar fi fost 
iubita unui gangster dintr-un film vechi. 


Abby rămase nemişcată ca o statuie. Avea nevoie să se 
gândească. 


— Lăsaţi-mă un minut! 


Mama ei încuviinţă. Trase un fum lung din ţigară, apoi îl 
scoase pe nas ca un dragon. 


— Acum lămuriţi-mă, bine? Pretindeţi că această casă este 
bântuită? De Bing Crosby? 


Abby făcu o pauză, rugându-se să se înşele. 


— Da, asta este, afirmă Sophie ritos, amintindu-şi de 
confruntarea dintre Bing şi Aaron Spelling. 


Mişcările cvartetului erau sacadate şi rapide, ca şi cum 
fiecare era o marionetă în mâna unui păpuşar necunoscut. 
Toate se holbau uluite la cele două forme bizare de ceaţă 
care se contraziceau vehment. 


Spiritul pe care ele îl ştiau drept Bing Crosby îşi flutura 
pumnul în faţa celuilalt, iar buzele violacee i se mişcau cu 
viteza luminii. 


— De ce m-ai urmărit până aici? De ce te plângi? Locul a 
fost o comoară! Tu... tu l-ai făcut una cu pământul de 
parcă n-ar fi fost decât o buturugă! 


Pumnii i se agitau tot mai mult. 


Celălalt nor cu formă umană, pe care ele îl recunoscuseră 
în persoana faimosului mogul Aaron Spelling, clătină din 
cap amuzat. Părul său argintiu, perfect tuns, îi sclipea în 
întuneric. 


— Să-ţi mai explic o dată, amice, tu erai mort când eu ți- 
am cumpărat casa. Cealaltă, bineînţeles, nu asta. Eşti mort 
acum, aşa că de ce-ţi mai pasă? 


Cele patru femei continuară să se zgâiască la cele două 
spirite, care-şi făcuseră apariţia de mai multe ori în cursul 
şedinţelor bisăptămânale. Până atunci veniseră însă pe 
rând, niciodată amândoi în acelaşi timp. Era clar că, din 
nişte motive obscure, spiritul lui Aaron Spelling îl căuta pe 
acela al lui Bing Crosby. Spiritul lui Bing îşi aruncă în lături 
mâinile, două fuse străvezii care ieşeau din norul de ceaţă. 


— Şi tu nu eşti? Eşti la fel de mort ca un peşte congelat, 
sau nu ţi-ai dat încă seama de asta? 


Spectrul lui Aaron îşi lăsă capul să cadă în pieptul tot mai 
estompat. 


— Cred că ai halucinaţii! Abia m-am trezit dintr-un pui de 
somn. Nu sunt mort! 


Spiritul lui Bing emise un râset cavernos. 


— N-ai murit de aşa de multă vreme ca să-ţi dai seama că 
eşti mort. Durează un pic. Mie mi-a luat aproape un an să- 
mi dau seama că nu mai sunt printre cei vii. Nu-ţi face 
griji, te va pocni când te vei aştepta mai puţin. 


Strigoiul lui Aaron se uită în jos la un obiect nevăzut, păru 
că se apleacă să-l ia, apoi i-l înmână lui Bing. 


— Acestea sunt cheile de la casele mele. Morţii n-au chei 
de la casă. 


Spiritul lui Bing băgă mâna într-un buzunar translucid şi 
scoase un set cu vreo zece chei. 


— Astea mi-au fost puse în coşciug înainte de 
înmormântare. Nu ştiu de ce, dar am şi eu chei. După o 
clipă de reflecţie, se interesă: Cheile tale au o însemnătate 
specială? 


Cele patru femei rămăseseră înţepenite în scaune în timp 
ce asistau la schimbul de replici. Fantoma lui Aaron medită 
la întrebare. 


— Am chei de la toate casele pe care le-am deţinut 
vreodată aici, dacă asta e ceva special. 


— Pun pariu că o persoană pe care ai iubit-o ţi le-a pus în 
sicriu. 


Stafia lui Aaron îşi scutură cu putere capul 
semitransparent. 


— Nu, nevasta mea nu s-ar despărţi de ele, ştiind cât de 
importante erau pentru mine. 


Bing râse din nou, apoi se apropie în zbor de Aaron. 


— Asta nu face decât să-mi confirme spusele. Eşti la fel de 
mort ca un peşte congelat. 


Dintr-odată, norii începură să se rotească în jurul mesei. 
Cearşaful de satin violet se desprinse de pe blat şi pluti 
până pe umerii lui Sophie, aşezându-se ca o capă. Formele 
de ceaţă dispărură pe cât de repede apărură. 


Toots, Ida şi Mavis se uitau cu gura căscată la prietena lor, 
care se albise asemenea celor două spectre acum plecate. 
Ştiind că nu puteau rămâne acolo toată ziua, Toots se 
aplecă peste masă şi pocni din degete în faţa lui Sophie. 


Aceasta se smuci, îşi azvârli cearşaful violet de pe umeri şi 
se ridică. 

— Nu ştiu cum vă simţiţi voi, dar eu sunt pe punctul de a 
vomita. 


Părăsi camera, îndreptându-se direct spre bufetul cu 
băuturi. Toots, Ida şi Mavis o urmau îndeaproape. 


— Bântuită de Bing Crosby? L-aţi văzut efectiv? întrebă 
Abby. 


— Da, confirmă Sophie. 
— Înţeleg. 


— Nu, nu cred că înţelegi. Ai probabil impresia că suntem 
nişte bătrâne care şi-au pierdut minţile. N-am dreptate? 


Abby îi atinse pe Chester şi pe Coco. Erau reali. În regulă, 
ăsta nu era un vis. Chiar se afla în noua casă din Malibu a 
mamei sale. lar mama sa, o femeie cu picioarele pe 
pământ, care nu accepta absurdităţile, vorbea despre 
fantome ca şi cum ar fi fost noii ei vecini. Dacă una 
singură şi-ar fi închipuit că văzuse stafia lui Bing Crosby, ar 
fi fost explicabil. Prea multă băutură, prea puţin somn, o 
iluzie optică şi aşa mai departe. Dar toate patru? Şi mama 
ei? Nu. Toots nu era o persoană fantezistă sau cu capul în 
nori. Tânăra trebuia să se decidă. Fie le credea, fie le 
informa că o luaseră razna. 


— Povestiţi-mi mai multe despre fantomele astea! Cine le- 
a văzut prima dată? vru ea să ştie. 


Avea parte de atenţia lor totală. Toate patru se adunaseră 
în jurul mesei de pe terasă, iar Abby îşi trase şezlongul cât 
de aproape putea fără a intra în Coco şi Chester, care 
continuau să se lingă reciproc. 


— Eu am văzut-o, îi spuse mama ei. M-a trezit dintr-un 
somn adânc. 


— Te-a trezit fantoma lui Bing Crosby? 


— Nu, cred că m-am trezit pentru că era rece în cameră. 
Nu-mi amintesc exact. Îmi amintesc doar sentimentul că 
mă privea cineva. Când am deschis ochii am văzut nişte 
nori. Erau translucizi, aproape ca o ceaţă, dar aveau forma 


unui nor. Erau şi feţe în ei. Numai capete şi guri care se 
mişcau ca şi cum... se certau unul cu celălalt. 


— Nu mi-ai spus asta, o mustră Sophie. 


— Nu, abia acum mi-am dat seama că asta făceau. Erau 
chipuri de bărbaţi, sau cel puţin aşa am avut impresia. Mai 
era şi o femeie. Avea părul blond, tapat în stilul anilor ‘60. 


— Cum de eşti capabilă să-ţi aminteşti atâtea detalii acum, 
când a doua zi după ce le-ai văzut nu puteai spune mai 
nimic? o chestionă Sophie. Nu inventa asta doar pentru ca 
Abby să nu ne creadă nebune. Dacă este adevărat, atunci 
e important. 


— Sophie, pupă-mă undeva. N-aş minţi despre o 
asemenea scenă. Ştii bine că eu nu mint niciodată. Nu ştiu 
de ce toate amănuntele mi-au venit în minte acum, dintr- 
odată. 


Abby o luă de mână. 


— Opreşte-te! Opriţi-vă amândouă! Este prea bizar. Ida, 
Mavis, ce părere aveţi? 


— N-am văzut acei nori despre care vorbeşte mama ta, 
dar chiar l-am văzut pe Bing Crosby. Această experienţă 
mi-a modificat radical concepţia despre lume şi viaţă. N- 
am crezut niciodată în fantome. Ştiu că pare greu 
digerabil, dar e adevărat. 


Mavis zâmbi, dar era un zâmbet trist. Ida interveni. 


— Aşa e, Abby. Spiritul pe care l-am văzut era cu siguranţă 
al lui Bing Crosby. Este mai mult decât bizar, dar e 
adevărat, îţi jur. 


— Arataţi-mi unde ţineţi şedinţele! le ceru Abby. Hai 
înăuntru, Chester! 


Mavis o ridică pe Coco în braţe, iar Chester se grăbi s-o 
urmeze. 


— În sufragerie. E singura cameră unde n-am terminat 
renovarea. Sophie crede c-ar trebui s-o lăsăm aşa cum e 
până când aflăm mai multe, spuse Toots. 


— Drăguţ, comentă Abby văzând masa rotundă acoperită 
cu cearşaful de satin violet. Apăsă întrerupătorul, dar nu 
se întâmplă nimic. Ce s-a întâmplat cu luminile? 


— Numai lumânări, o informă Sophie. Spiritelor nu le place 
lumina puternică, dar am reuşit să înregistrez nişte imagini 
difuze cu ajutorul camerei video. Am comandat şi un 
detector de mişcare şi o cameră cu infraroşu. 


— În regulă, vreau să văd filmul, dar mai târziu. Abby 
măsură sufrageria cu pasul, întorcându-se mereu la masă. 
Era ca şi cum o forţă magnetică ar fi atras-o într-acolo. De 
unde a apărut masa asta? Nu cred că e a voastră, îi spuse 
mamei sale. 


— Era aici când ne-am mutat. O pot întreba pe agenta 
imobiliară dacă ştie cui i-a aparţinut. La ce te gândeşti, 
scumpo? 


— Pare foarte veche. Am crezut întotdeauna că obiectele, 
cum ar fi mobila, hainele sau o casă, pot ţine legat spiritul 
unei persoane. Poate că masa are cumva legătură cu 
fantomele. 


— Nu mi-ai spus niciodată asta, o dojeni Toots. 


— N-ai întrebat niciodată, şi nici n-a venit vorba până 
acum, însă am fost mereu deschisă faţă de acest subiect. 
Dacă ai crescut în Charleston, n-ai cum să nu ştii despre 
fantome. Toate plantațiile alea vechi se pare că sunt 
bântuite. Gândeşte-te la Fortul Sumter, la tururile 
tematice. N-am făcut şi noi o excursie dintr-astea când ne- 
am mutat la Charleston? întrebă Abby. 


— Ba da, şi dacă ţin bine minte, te-ai speriat îngrozitor. Am 
uitat motivul, dar atunci cînd a venit vremea să mergi la 
culcare în seara aceea, nu m-ai lăsat să sting lumina sau 
să închid uşa. Toots zâmbi la acestă amintire. 


— Aşa e. Aveam zece sau doisprezece ani, nu? 
— Ceva de genul ăsta. 


— Deci vrei să ni te alături la următoarea şedinţă? se 
interesă Sophie. 


— Cred că da. Depinde de cum merg treburile la ziar. 
Probabil că o să fiu concediată, aşa că o să am foarte mult 
timp liber. 


— Să mergem în bucătărie. O să pregătesc nişte băuturi, 
iar tu o să ne poţi explica de ce ai impresia c-o să-ţi pierzi 
slujba, spuseToots. 

— Nu vrei să ştii, crede-mă, bombăni Abby. 


— Află că mă interesează! replică mama ei. 

Toots, Abby şi cele trei naşe de botez erau aşezate în 
bucătărie la masa albă, model franțuzesc vintage, având 
în faţă paharele cu băutură şi un platou cu fructe 
proaspete, brânză şi biscuiţi, prin bunăvoința lui Mavis. 


— Eram aşa de entuziasmată în legătură cu şansa de a lua 
interviu cuplului faimos, încât am omis detaliile cele mai 
importante, de pildă o întâlnire în carne şi oase cu agenta 
de presă. Recunosc, am fost total neprofesionistă. Dacă-mi 
pierd slujba, e numai vina mea. Până la urmă, nici nu ştiu 
de ce mă chinui atâta s-o păstrez. Nu fac jurnalism 
adevărat, ci numai nişte prostii fără importanţă. 


— Să nu îndrăzneşti să spui asta, Abby Simpson! 
Tabloidele m-au ajutat să trec peste multe nopţi de 
singurătate între un fost soţ şi următorul. Am prețuit 
fiecare cuvânt pe care l-am citit. Şi să nu crezi că sunt 
singura de aici cu o asemenea opinie. 


Toots se uită la Ida, la Sophie şi la Mavis, care dădeau din 
cap în acelaşi ritm. 


— Pe vremea noastră, filmele erau magice, la fel şi 
vedetele care jucau în ele. În fiecare sâmbătă mergeam 
toate patru la matineu. Apoi ne petreceam restul zilei 
dorindu-ne să devenim staruri de cinema, mărturisi 
emoţionată Ida. 


— Sunt mulţi ca noi, Abby, nu te mai subestima! Munca ta 
e valoroasă, doar că nu eşti conştientă de asta. Toots se 
întinse peste masă să o ia de mână. Este ceva ce pot face 
pentru tine? 


— De exemplu să răpeşti cuplul Pitt / Jolie? Nu prea cred, 
dar mersi. E drăguţ să ştiu că, între două şedinţe de 


spiritism, sunteţi dispuse să mă ajutaţi. Dacă aş găsi vreun 
mod de a crea ştiri ca prin farmec, aş fi fericită. 


Ochii lui Sophie străluciră. Toots rânji. 


— Poate că te putem ajuta. Dacă ai scrie despre asta? 
gesticulă Sophie spre sufragerie. 


— Despre reuniunile voastre cu fantoma lui Bing Crosby? 


— De ce nu? Doar suntem la Hollywood, unde totul e 
posibil, zise Toots. 


— Nu ştiu, mamă. Generaţia actuală probabil că habar n- 
are cine a fost Bing Crosby. Nici eu n-aş şti dacă nu ne-am 
fi uitat împreună la filmele alea vechi. Am îndoieli că şefii 
mei ar accepta un subiect... din acele timpuri. 


— l-ai putea întreba. N-are ce să strice. The Enquirer scrie 
despre extratereştri, iar asta nu a dăunat cu nimic 
reputației ziarului, remarcă Toots. Ar fi vrut să-i dezvăluie 
atunci că era proprietara revistei şi că nu lăsa să-i scape 
nici un număr de tabloid. Era o idee excelentă. Cu toate 
emisiunile noi despre fantome şi case bântuite, nutrea 
convingerea că subiectul ar fi fost apreciat de public, însă 
deocamdată nu putea recunoaşte că achiziţionase The 
Informer. Momentul acela avea să se ivească însă curând. 
Abby îşi iubea slujba, iar Toots nu s-ar fi dat în lături de la 
nimic pentru a o face fericită. 


— E drept, aş putea întreba, spuse aceasta. Oricum o să- 
mi taie capul după ce-şi vor da seama ce dezordine am 
creat cu toate articolele făcând aluzie la aşa-zisul interviu 
în exclusivitate. Aş putea la fel de bine să ies din scenă în 
mod spectaculos. 


— Prostii! Pun pariu că ideea o să le placă la nebunie, o 
încurajă Mavis. 


— Sunt de acord. Cred că este o idee minunată pentru un 
articol! Ida făcu o pauză. lar eu nu citesc tabloidele atât de 
des ca mama ta. Imi plac mai mult romanele de dragoste. 


— Pun pariu că citeşti numai scenele de sex, interveni 
Sophie fulgerând-o cu privirea. 


Izbucniră toate în râs. 


— Norocoasa de mine, nu am nevoie să visez la o viaţă 
sexuală. Chiar am una, replică Ida cu aroganță. 


— Eşti de-a dreptul nesătulă, comentă Toots. 
Mavis bătu din palme pentru a le atrage atenţia. 


— Opriţi-vă înainte să-nceapă! Vă jur că sunteţi mai 
indisciplinate decât foştii mei elevi. 


— Nu mai încerca să schimbi subiectul, Mavis! Ştii bine că 
urmează să te întrebăm dacă ţi-o tragi cu George. Mai bine 
ne-o spui direct, o tachină Sophie. 


— Nu este treaba ta, răspunse Mavis roşind. Am fost 
educată că nu e politicos să săruţi şi-apoi să povesteşti de 
asta. 


Abby se ridică. 


— Mi-ar plăcea să mai stau aici şi să vorbim despre vieţile 
voastre sexuale, dar cât mai am o slujbă, ar fi mai înţelept 
să merg acasă şi să mă culc. Chester, eşti gata de 
plecare? 


Câinele se trânti pe burtă. Schelălăi, apoi o linse pe Coco. 


— Să mergem, Chester! Haide! Acum! 
Abby arătă uşa şi-i apucă lesa. El nu se mişcă. 


— Nu pare deloc dornic să plece. Nu l-am văzut niciodată 
aşa. Trebuie să fie dragoste adevărată. 


— Lasă-l aici peste noapte! Lui Coco i-ar plăcea să aibă 
companie, spuse Mavis. 


— Nu pot. Pur şi simplu nu mă simt în siguranţă fără el, 
explică Abby. Imi pare rău! 


Toots preluă mingea de la fileu. 


— De ce nu rămâneţi aici în noaptea asta? Oricum e prea 
târziu să conduci singură tot drumul înapoi până în 
Brentwood. Avem multe de camere. Şi cine ştie, poate că 
fantoma lui Bing te va onora cu prezenţa. 


Abby se uită la mama ei şi la cele trei naşe. Trecuse o 
veşnicie de când nu mai petrecuseră împreună o noapte 
întreagă. Putea să se ducă la serviciu din Malibu la fel de 
uşor ca de la locuinţa ei din Brentwood. 


— M-aţi convins. Dar dacă rămân, vreau să dorm în 
camera unde mama a văzut fantomele. 


— Acum e camera mea, o informă Sophie. Patul este uriaş, 
încăpem lejer amândouă. 


— Perfect. Acum ce ziceţi de o altă băutură? Vreau să aflu 
mai multe despre şedinţele voastre de spiritism. De unde 
ştii toate chestiile astea, Sophie? 


Ca de obicei, Sophie era încântată să fie în centrul atenţiei, 
mai ales când Abby făcea parte din public. 


— Pe când trăiam la New York, aveam o prietenă care era 
interesată de orice era paranormal. Ea mi-a spus tot felul 
de poveşti care-ţi dădeau fiori. După câţiva ani cu Walter, 
fantomele au început să-mi pară reale. Am petrecut ceva 
timp învățând cum să ghicesc în cărţile de tarot. 
Obişnuiam să le amuz cu asta pe fetele de la birou. Am 
fost întotdeauna fascinată de fantome şi de vârcolaci. N-ai 
auzit despre hotelurile bântuite de aici, din Los Angeles? 


— Ba da, dar nu m-am gândit niciodată prea mult la asta. 
Deşi fac parte din legenda Hollywoodului. Toate hotelurile 
vechi au câte o poveste cu fantome. Despre câteva se 
spune că sunt bântuite - hotelul Roosevelt, hotelul 
Knickerbocker. 


Când Sophie era agitată, toţi cunoscuţii ştiau că trebuia să 
se dea la o parte şi s-o lase să-şi facă mendrele. 
Insufleţirea o făcea să-şi mişte necontrolat mâinile, astfel 
că dărâma tot ce-i venea în cale. lar acum dădea în clocot. 


— Da, hotelul Roosevelt. L-am văzut, dar n-am intrat 
înăuntru.Vreau să-l vizitez până plec. Am auzit că oglinda 
bântuită a lui Marilyn Monroe atârnă şi acum pe peretele 
holului de la intrare. Din câte am citit, unii clienţi 
povesteau c-au văzut reflexia unei femei blonde în geam. 
Fanii ei înfocaţi cred că a avut o viaţă atât de tristă, încât 
imaginea s-a impregnat în suprafaţa oglinzii. 


— Sper că nu eşti aşa de idioată să crezi asta, o certă Ida. 


— După tot ce-am văzut în ultimele trei săptămâni? 
Glumeşti? Mi-ar fi frică să spun că nu cred. Ar trebui să fii 
atentă la ce scoţi pe gură! Nu ştii niciodată când ele 
ascultă. N-aş vrea să fac cunoştinţă cu partea urâtă a unei 
fantome. 


— Las-o mai moale, Soph, o sfătui Toots. 
— De ce? Te sperii şi pe tine? 

— Numai dimineaţa. 

— Pupă-mă undeva, sugeră Sophie. 

— Voi trece peste asta. 


— Mamă, opriţi-vă amândouă! Vă comportaţi ca două 
şcolăriţe. 


— Ştiu că poate fi greu de înţeles, dar eu şi bătrânica de 
Sophie am fost odată şcolăriţe. Cu o sută de ani în urmă. 
Când se stinseră hohotele de râs, Toots adăugă: Se face 
târziu. Sunt obosită şi am băut prea mult. Haide, Abby! 


Sophie se ridică şi se-ntinse. 
— Poate că spiritul o să ne viziteze la noapte. 


— În regulă. Mamă, Ida, Mavis, ne vedem dimineaţă. 
Chester, presupun că vei dormi cu Coco, nu? 


— Ham! 


— Voi lua asta ca pe un da, spuse Abby. Noapte bună, 
mamă. 


Mavis strânse masa şi puse vasele în maşina de spălat. 
Toots încuie uşile şi stinse luminile. Ida se duse spre 
camera ei. Voia să se cufunde în cadă şi să se gândească 
la împrumutul de trei milioane pe care i-l ceruse Sammy. 

Abby nu mai trecu pe acasă în drum spre birou. Făcuse 
duş la Toots înainte de a pleca. Din fericire, avea mereu o 
geantă cu lucruri de primă necesitate în portbagajul 
maşinii. Făcea asta de ani întregi. In meseria ei, nu ştia 
niciodată când avea nevoie să se schimbe rapid de haine 
ori să plece într-o călătorie neaşteptată. Geanta conţinea o 
rochie neagră dintr-un material neşifonabil, o pereche de 
pantaloni negri cu aceeaşi calitate, o bluză neagră pe gât 
cu mâneci trei sferturi şi nişte pantofi negri care se 
asortau atât cu rochia, cât şi cu pantalonii. Mai avea şi 
obiectele uzuale de toaletă şi o copie a paşaportului ei, 
care semăna aproape leit cu un carnet de conducere. Nu 
lipsea nici trusa lui Chester, alături de care pusese o 
pungă de plastic plină cu bunătăţi pentru câini. O dată pe 
săptămână înlocuia baxul cu şase sticle de apă. li plăcea 
să fie pregătită pentru orice. In dimineaţa aceea, 
prevederea o ajutase să economisească peste o oră. 


După ce-l hrăni pe Chester şi-l instală în fotoliul lui, făcu 
nişte cafea şi porni televizoarele şi cele trei computere de 
pe birou. Avea nevoie de ştiri. Nu toate porcăriile ascunse 
pe ultimele pagini. Avea nevoie de ştiri pentru prima 
pagină, ştiri senzaţionale. Altfel, trebuia să ia în 
considerare serios propunerea mamei ei. Nu că ideea ar fi 
fost proastă, chiar nu era, însă era necesar un subiect de 
actualitate. Asta era cheia succesului unui tabloid. Ştirile 
de divertisment trebuiau să fie proaspete. Dacă erau 
vechi, nimănui nu-i păsa. De preferat, trebuia să aibă 
legătură cu premierele ultimelor filme, cu divorţurile 
celebrităților sau cu activitatea centrelor de relaxare unde 
vreun star încerca să dea jos cinci kilograme înainte de a 
reapărea în public. 


Aroma cafelei umplu camera. Abby îşi umplu cana şi luă 
câteva guri înainte de a se aşeza să-şi verifice e-mailul. 
Spera să găsească un mesaj de la agenta de presă a 
cuplului Pitt / Jolie. Îşi zise că visa cai verzi pe pereţi. Chiar 
dacă, printr-un noroc chior, interviul şi sesiunea foto aveau 
să se concretizeze, i-ar fi fost imposibil să facă toate 
pregătirile necesare înainte de trimiterea numărului la 
tipografie. Chiar trebuia să treacă mai departe. Işi 
deschise căsuţa cu e-mailuri primite şi trecu în revistă 
noutăţile. Nimic din partea agentei de presă, aşa cum se 
aşteptase. „Nu spera şi nu vei niciodată dezamăgită”, îi 
spusese cineva cu ani în urmă. Cât adevăr putea conţine 
acea frază! 


Răspunse la trei e-mailuri de-ale reporterilor şi la două din 
partea jurnaliştilor de la un post local de televiziune care o 
invitau la o discuţie în legătură cu dispariţia lui Zdreanţă. 
Nu voia în nici un caz să le acorde un interviu. Ştia ce 
însemna să fii refuzat în mod sistematic, dar Abby nu era 
în poziţia de a face declaraţii cu privire la Zdreanţă. Cazul 
lui era pe mâna poliţiei. Genul acela de probleme de care 
ea n-avea nevoie. Apăsă butonul de ştergere, apoi blocă 
adresa e-mail a expeditorului. O grijă în minus. 


Văzu un mesaj de la mama ei. Ciudat, pentru că abia se 
despărţiseră. Plecase deja de o jumătate de oră când 
Toots i-l trimisese. Îl citi pe sărite, după care o luă de la 
capăt. 


Abby, 


N-am avut ocazia să te prind singură aseară de vreme ce 
eram toate obosite şi un pic luate de val când am mers la 
culcare. Ida are o relație cu doctorul Sameer. 


Aşa cum ştii, au păstrat secretul până acum câteva zile. 
Alaltăieri au avut prima lor întâlnire oficială, dar ceva s-a 
întâmplat şi Ida s-a întors acasă foarte supărată. Eu şi 
Sophie avem dubii în privința lui. Ştiu că doctorul Pauley l- 
a recomandat, dar ceva nu e în regulă, deşi nu-mi dau 
seama despre ce e vorba. E doar intuiţia mea. Ai putea, 
când ai timp, să-i cercetezi puţin trecutul? Ştiu că voi, cei 
de la The Informer, aveți tot felul de contacte. Dacă nu 
poți, îl voi suna pe Chris şi-l voi ruga pe el să caute în 
trecutul individului. În altă ordine de idei, o să avem altă 
şedinţă de spiritism săptămâna viitoare. Mi-ar plăcea să vii 
şi tu. 


Mama 

P.S. Biata Ida. Pierderea şansei de a fotografia starurile a 
deprimat-o îngrozitor! 

Abby răspunse: 


Mamă, 


Dormeai încă atunci când eu şi Chester am plecat - îmi 
pare rău! Nu m-am gândit că e nevoie să te trezesc. 
Transmite-i Idei regretele mele. Poate că va mai apărea 
ceva. Voi vedea ce pot să fac în legătură cu doctorul 
Sameer. Recomandările lui sunt impecabile, dar... mă voi 


ocupa de asta imediat. Răspunsul este pozitiv pentru 
şedinţă. Sună-mă pentru detalii! 


Abby 


Îşi notă să-i ceară unui reporter să facă o anchetă în 
legătură cu doctorul Sameer şi Centrul pentru Minte şi 
Corp. La cât de disperată era, spera să-i iasă un articol 
până şi din asta. 


Acum trebuia să scrie e-mailul de care se temea de zile 
întregi. Dacă avea să-i determine concedierea, era 
resemnată. Nu mai putea să amâne. 


În atenţia LAT Enterprise : 


Vă scriu cu regret acest e-mail. Am fost informată că 
interviul cu Jolie / Pitt a fost anulat. Lucrez momentan la un 
subiect care sper să fie la fel de interesant pentru cititorii 
noştri. 


Nu era nimic altceva decât o minciună gogonată. Lui Abby 
nu-i plăcea să mintă. 


Articolul se referă la un actor decedat. Deşi nu este o ştire 
senzațională, cred că cititorii revistei vor fi foarte deschişi 
la abordarea fenomenelor paranormale. 


Vă cer permisiunea să merg mai departe cu acest subiect. 


A. Simpson 


Nu se sinchisi să-l recitească înainte de a-l trimite. Era 
prea bizar. Avea certitudinea că aceasta era ultima ei zi ca 
redactor-şef. Se uită prin birou. Ar fi putut să-l elibereze în 
câteva minute dacă i se oferea ajutor cu scaunul lui 
Chester. 


Întristată la gândul că urma să-şi piardă slujba, Abby avu o 
idee. Dacă ar fi descoperit cine îi trimisese acele e-mailuri, 
le-ar fi putut folosi în apărarea ei la discuţia cu patronii. 
Inainte să se răzgândească, ridică receptorul şi formă 
numărul din trei cifre care-i făcea legătura cu Josh, 
talentatul lor informatician. 


— Da? 
Abby auzi pe fundal tastele computerului răpăind. 


— Josh, sunt Abby. Te rog să vii până în biroul meu cât de 
repede poţi. Am nevoie de cunoştinţele tale. 


Sunetul tastelor se opri. 
— Bineînţeles, Abby. Lasă-mă zece minute! 
— Mulţumesc, Josh, spuse ea, după care închise. 


Dacă exista un om capabil să dea de urma e-mailului 
misterios, acela era Josh. Zdreanţă îl angajase imediat 
după ce terminase liceul, iar asta fusese una dintre 
puţinele iniţiative bune ale nemernicului. Dacă mesajul 
provenea cu adevărat de la agenta de presă a cuplului Pitt 
/ jolie, Abby ar fi putut scoate un articol interesant. Nu era 
mare lucru, dar ar fi făcut orice ca să poată titra cu litere 
roşii EXCLUSIVITATE. 


O bătaie în uşă îl făcu pe Chester să se activeze şi să 
pornească spre sursa zgomotului. 


— Bravo! 


După incendiu, Abby nu se mai despărţise de patruped, 
ridicându-l la rangul de bodyguard. Josh sări un pas înapoi 
când dădu nas în nas cu Chester. 


— Mamă, Doamne, nu ştiam că ai un asemenea câine de 
atac în birou! exclamă el. 


— Nu spune nimănui, dar muşcă numai la comandă. Şezi, 
Chester! 


Ciobănescul german sări imediat înapoi în fotoliu. 
— Bun, ce pot face pentru tine? 


— Am primit nişte e-mailuri, dar nu sunt sigură de 
identitatea expeditorului. Poţi afla de unde au fost trimise? 


Pe baza acestei informaţii şi-ar fi putut lansa ancheta. 


— Nici o problemă. Vrei să să mă apuc de treabă chiar 
acum? 


— Ar fi minunat. Uite, pe ăsta îl folosesc pentru tot ce ţine 
de The Informer, zise Abby arătând spre computerul din 
centrul mesei de lucru. 


— N-ar trebui să-mi ia mai mult de un minut, spuse Josh, 
care începu să tasteze cu viteză bionică. 


În timp ce degetele tânărului zburau pe tastatură, Abby îl 
privea concentrată, aşteptând un miracol. Dacă e-mailurile 
veneau de la agenta de presă, slujba ei nu era periclitată. 
LAT Enterprise n-ar fi avut motive s-o concedieze. E drept, 


ratase ştirea de senzaţie, dar nu avea să rămână şomeră. 
Bineînţeles, ar fi putut să se întoarcă la fostul loc de 
muncă de la San Francisco sau să se mute înapoi în 
Charleston, însă ar fi fost o soluţie nesatisfăcătoare. „Viaţa 
şi munca nu trebuie decât să te facă fericit”, asta era 
deviza lui Toots. Abby se gândi că trăise şi ea, pe cât 
posibil, conform acestui dicton. 


— Ce naiba? Se aplecă peste birou ca să se uite la 
monitorul computerului. Ce e asta? 


Ecranul era plin de coduri pe care nu le putea citi, 
darămite să le priceapă. 


— Treburi de-ale computerului, răspunse Josh fără să-şi ia 
ochii de la ecran. Continuă să tasteze cu o viteză 
uimitoare. 


— Bineînţeles, nu ştiu de ce-am întrebat, murmură Abby. 
Cu toate că folosea computerul zi de zi, n-o interesaseră 
decât elementele absolut necesare. Coduri, fişiere 
criptate, algoritmi - putea să trăiască bine, mersi şi fără 
ele. Avea destule chestii care să-i ocupe creierul. 


— Asta e ciudat, remarcă Josh. 


Abby trecu în spatele scaunului pentru a vedea ce-l 
surprinsese pe tânărul informatician. 


— Ce e? Ura să aştepte fără să facă nimic. Ce-ai găsit? 
Mâinile lui Josh zburau pe taste. 


— Frate, asta e treabă serioasă! 


— Josh, dacă nu-mi spui imediat ce-ai descoperit, mă duc 
jos şi încep să-ţi sparg toate computerele. Abby zâmbea, 
ştiind că el nu avea să-i ia în serios comentariul. 


— Par să fie nişte caziere judiciare. Uită-te aici, spuse el 
dându-se la o parte pentru a-i oferi o perspectivă mai bună 
asupra monitorului. 


— Nu pricep. Acestea sunt raportări privind arestările, am 
văzut şi eu câteva la viaţa mea. Ce legătură au cu e- 
mailurile? 


— Eu presupun, şi ţine minte că e doar o presupunere, că 
un deţinut cu acces la computere a trimis aceste e-mailuri. 
Nu ştiu însă dacă avem de-a face cu un geniu al 
informaticii ori cu un virus care a infectat sistemul-sursă, 
trimițând mesaje fără ştirea expeditorului. 


Abby îşi trecu o mână prin păr. 


— Pe scurt, îmi spui că e posibil ca cineva să-mi trimită e- 
mailuri din închisoare? Oare deţinuţii au acces la 
computere? 


— Nu sunt sută la sută sigur, dar aş merge pe nouăzeci şi 
cinci la sută, zise Josh, rânjind cu gura până la urechi. 


— În regulă. Atunci următorul pas este să aflăm dacă 
vreun cunoscut de-al meu este după gratii. Personal, nu 
ştiu, dar profesional orice e posibil. Te poţi întoarce la 
computerele tale, am de dat nişte telefoane. Îţi mulţumesc 
din suflet pentru ajutor. 


— Oricând, Abby. Ştii unde mă găseşti, spuse Josh. 


Rămasă singură, tânăra femeie se aşeză la masa de lucru 
fixând monitorul cu privirea. Se gândi că Zdreanţă fusese 


arestat, dar abandonă ideea pe loc. În acel caz ar fi fost 
informată. Nu, trebuia să fie altcineva care avea un cui 
împotriva ei şi a ziarului. Dar cine? Îşi scotoci mintea în 
căutarea unui răspuns, însă căutarea se dovedi zadarnică. 


Chris ar fi putut şti. Fără să stea pe gânduri, formă 
numărul lui. El răspunse la al doilea ton de apel. 


— Chris Clay, răspunse el pe tonul profesional rezervat 
clienţilor. 


— Chris, Abby la telefon. Se pare c-am primit câteva e- 
mailuri false din partea unui deţinut de la închisoarea 
districtuală. 


— Bună, Abby. 


Putea să jure că el zâmbea. Ştiind că n-o putea vedea, 
zâmbi la rândul ei. 


— Bună, Chris. Ce mai faci? Cum a fost îngheţata? 


— Aşa e mai bine. Trebuie neapărat să mai lucrezi la 
eticheta conversaţiilor telefonice. 


— O voi face, promit, dar mai târziu. Ştii cumva dacă 
deţinuţii au acces la internet? 


— Au, din păcate. Ce mai face mama ta? N-am mai vorbit 
cu ea în ultima vreme. 


— Era bine când am plecat de la ea în dimineaţa asta. Ai 
putea să mă asculţi un minut fără să fii atât de... ticălos? 
Îmi pare rău, dar trebuie să descopăr un individ aflat la 
închisoarea districtuală, cineva care ne poartă sâmbetele 
mie sau revistei. N-ai vreun cunoscut pe acolo? Un tip care 
poate căuta discret un nume? Eu am sursele mele la 


închisoare, dar n-aş vrea să le folosesc, de vreme ce nu 
ştiu cine stă în spatele acestor e-mailuri. 


Inima îi bătea atât de repede, încât trebui să respire 
profund şi purificator. Astea erau doar afaceri, nimic 
personal. 


— Am, Abby, dar trebuie să te previn că dacă mă 
străduiesc să sun şi să pun tot felul de întrebări îmi vei fi 
datoare. Foarte mult! 


— Să-ţi fiu datoare? În bani? 
— Nu, îmi vei fi datoare cu o cină. 


— O, bine, dacă asta e tot. Nici nu se pune problema, 
mergem la Pink's, şi o să-l iau şi pe Chester. Se dă în vânt 
după hotdogi. 


— Da, ţin minte că mi-ai spus asta. Cu muştar şi murături, 
cred. 


Abby nu-şi putu reprima hohotul de râs. Chris avea o 
memorie formidabilă care se asorta perfect cu acel corp 
formidabil. 


— Deci iei cina cu mine dacă descopăr cine ţi-a trimis e- 
mailurile de la închisoarea districtuală? Vreau să mă asigur 
că te-am auzit corect, pentru că data trecută când te-am 
văzut nu erai prea prietenoasă. 


Nu, nu fusese deloc prietenoasă, dar asta nu mai conta 
acum. 


— În regulă, am fost o scorpie. Probabil că în ziua aia mă 
chinuia sindromul premenstrual. Acum, dacă vei descoperi 


această informaţie pentru mine, o să-ţi fac cinste, tu alegi 
doar locul. 


— Ne-am înţeles. Te sun când aflu ceva. Ţine-ţi telefonul 
deschis, o avertiză el, reamintindu-i că lăsase încărcătorul 
acasă noaptea trecută, deci era foarte probabil să rămână 
fără baterie. 


— Cred că s-a descărcat. Sună la ziar sau la mine acasă 
dacă nu mă prinzi la mobil. iți sunt profund 
recunoscătoare, Chris. 


— N-am nici o îndoială. Îmi pare bine să te pot ajuta. Te 
sun îndată ce am un răspuns. 


— E perfect. 
Abby puse telefonul fără fir în încărcător. 


O cină în compania lui Chris era ultimul lucru la care se 
aşteptase, dar fusese teribil de nepoliticoasă cu el când se 
văzuseră ultima oară. El nu ştia cât de mult o rănise când 
îi spusese că-i plăcea cu adevărat de ea, după care n-o 
mai sunase şi nici nu mai pomenise de asta. Inţelegea 
problema conflictului de interese generată de faptul că el 
o reprezenta pe Toots, dar tot nu-i convenea. Deşi era 
foarte posibil să-şi piardă slujba pentru că se grăbise cu 
promovarea interviului, Abby ar fi vrut să strige lumii 
întregi cât de fantastică era viaţa ei. Mai ales că ea şi Chris 
urmau să cineze împreună din nou. 


— Uraaaaaaaaa! Schiţă câţiva paşi de dans, oprindu-se 
doar când văzu figura întrebătoare a lui Chester. Asta se 
numeşte fericire, băiete. Fericire! 

În aceeaşi dimineaţă în care Abby fusese de accord să iasă 
la cină cu Chris, Ida îşi auzi telefonul mobil sunând în timp 
ce ieşea de la duş. Singura persoană care o suna pe 
prostia aia era doctorul Sameer, iar ea nu avea nici un 
chef să discute cu el, aşa că nu răspunse. 


Se îmbrăcă rapid cu o pereche de pantaloni albi trei 
sferturi şi un tricou marinăresc. Işi tapă părul şi-şi dădu cu 
luciu roz pe buze. De vreme ce n-avea nici un plan să iasă 
în oraş, nu se sinchisi să-şi facă rutina matinală ce dura 
treizeci de minute. Tot ce-i trebuia era nişte cafeină. Băuse 
prea mult în ajun şi avea să sufere din această cauză tot 
restul zilei dacă nu lua măsuri urgente. Se grăbi să 
coboare, încă uimită de toate schimbările pe care le 
făcuseră Toots şi echipa de muncitori într-un timp atât de 
scurt. Bucătăria în alb şi albastru era acum luminoasă şi 
aerisită. Ea îşi terminase de câteva zile propria cameră. 
Adora galbenul pal în care zugrăvise pereţii, iar mobila de 
dormitor pe care o alesese era pur şi simplu superbă. 
Lemnul de stejar decolorat se asorta perfect cu 
aşternuturile şi cuvertura verde-deschis. Baia era acum 
dotată cu o cadă cu jacuzzi. 


Folosise pretutindeni tonuri pale de galben şi de verde. 
Când terminase, fusese atât de încântată de rezultat încât 
abia aştepta să se apuce şi de sufrageria aia 
înspăimântătoare. Toots, pe de altă parte, voia să le lase 
răgaz vizitatorilor fantomatici să plece definitiv în lumea 
lor. 


Idei îi venea încă foarte greu să creadă cât de fireşti 
deveniseră conversațiile lor despre fantome şi despre 


spiritele defuncţilor, dar aşa se întâmplase, şi puţin îi păsa 
dacă părea straniu. Era mai fericită acum decât fusese 
vreodată în cei şaizeci şi cinci ani ai săi. Nu trebuia nici 
măcar să joace teatru, cum făcuse atâta vreme. Fetele o 
alintau, o boscorodeau, o numeau în toate felurile, dar 
trecea cu graţie peste toate astea. Ştia c-o iubeau 
indiferent de defectele ei. lar ea abia acum învăţa să le 
iubească în felul în care meritau să fie iubite. 


Îşi turnă o cană de cafea şi merse pe urmele mirosului 
până pe verandă, unde le găsi pe Toots şi pe Sophie, încă 
în pijamale, fumând ca două locomotive cu cărbuni. 


— Mă faceţi să vomit! Pun pariu că plămânii voştri sunt 
negri ca tuciul. Mi-ar plăcea să vă lăsaţi. 


Sophie trase adânc din ţigară, scoțând fumul în direcţia 
Idei. 


— Vom face o înţelegere. Tu renunţi la bărbaţi pentru un 
an de zile, iar eu mă las de fumat. 


Sophie rânji, îi făcu lui Toots cu ochiul, apoi inhală din nou 
cu nesat. 


— Bărbaţii şi fumatul nu sunt la fel. Fumatul te poate 
omori, remarcă Ida. 


— Şi bărbaţii te pot omori, Ida, zise Sophie pe un ton mult 
mai serios. Cel puţin fumatul e alegerea ta. 


— În regulă, sunt de acord, e mai bine aşa? Nu poţi 
accepta că greşeşti, corect? Nu, nu răspunde la asta. Unde 
e Mavis? N-am văzut-o nici pe ea şi nici pe câinele ăla 
enervant în dimineaţa asta. 


—A plecat cu George să inspecteze una dintre 
curăţătoriile lui. Îţi vine să crezi? Draga de Mavis, mai 
grasă decât o găină de supă, pierde toate kilogramele alea 
într-un timp record, apoi întâlneşte un bărbat bogat în 
timp ce-şi plimbă câinele. Cred că, în sfârşit, a dat norocul 
peste ea, spuse Toots. 


— L-ai cunoscut pe George? întrebă Ida. Dădu la o parte 
nisipul de pe şezlong, apoi se aşeză. 


— Nu încă. Mavis spune că-l va invita la cină îndată ce 
terminăm amenajarea sufrageriei. Nu vrea să-l pună pe 
fugă. Nu pot s-o condamn pentru asta. Patru femei bătrâne 
trăind cu fantoma lui Bing Crosby. Toots făcu o pauză 
pentru a-şi aprinde o ţigară, apoi urmă: E deşteaptă să-l 
ţină la depărtare, cel puţin pentru moment. 


Mulţimi de oameni începură să se ivească pe plajă, 
colorând nisipul cu prosoapele lor viu colorate, cu pături, 
umbrele şi mici lăzi frigorifice. Părinţii desfăceau tuburi de 
loţiuni de protecţie solară, întinzându-le în strat gros pe 
spate, pe burţi şi pe feţe. Copiii mai mici şi mai mari se 
întreceau prin valuri, ţipând de plăcere când apa rece le 
lua respiraţia. Râsete, strigăte şi câte un scâncet ocazional 
ajungeau până la verandă. 


— Suntem aici de atât de multă vreme, iar eu n-am fost la 
plajă până acum, sau mai bine zis nu în modul acesta, zise 
Sophie uitându-se în jos. Voi face asta în curând. Să stau 
liniştită, să mă uit la oameni şi să fumez. Râse. Vrei să vii 
cu mine, Ida? Eu voi trage din ţigară, iar tu te poţi uita 
după bărbaţi. Poate că noul tip al lui Mavis are un frate. 


— Nu mă interesează să-mi găsesc pe cineva. Îmi doresc 
să mă laşi în pace, o tot ţii aşa de şase luni. M-am săturat 
să te ascult. Tu de ce nu ai un bărbat în viaţa ta, Sophie? 


Nu poţi găsi unul? Prea mult de lucru? Sau ţi-e teamă că ţi 
l-aş putea sufla, aşa cum Toots mi l-a furat pe Jerry? 


Ida respiră profund, îşi încrucişă mâinile peste piept şi 
aşteptă, cu urma unui zâmbet apărându-i în colţul gurii. 


— Ei bine, la naiba, Ida, sunt mândră de tine! Poţi şi tu să 
fii răutăcioasă. Am ştiut întotdeauna că ceva era putred 
sub toată perfecțiunea asta. Nu că ar fi treaba mea, dar în 
timp ce tu crezi că fericirea unei femei depinde de 
capacitatea sa de a pune mâna pe un tip, eu am ales să 
rămân singură. Nu e aşa de greu, din moment ce tu eşti 
deja cu bărbatul perfect, iar eu nu m-aş întâlni niciodată 
cu unul care s-ar uita de două ori la o femeie de... calibrul 
tău. Asta îţi răspunde la întrebări? zâmbi Sophie, ştiind că 
îşi irita prietena la culme. A, şi să nu uit, Jerry nu era bun 
de nimic. 


— Da, am mai auzit asta, râse Ida. Toots, ai vorbit azi cu 
Abby? Voiam să-i spun la revedere, dar plecase când m- 
am trezit. Sper din toată inima că şeful ei nu are de gând 
s-o dea afară! 


— Aseară am fost pe punctul de a-i mărturisi că eu sunt 
misteriosul proprietar al ziarului, dar m-am abținut. l-am 
trimis un e-mail în dimineaţa asta, dar n-am verificat 
computerul să văd dacă mi-a răspuns. Să mergem 
înăuntru. Sophie, poţi să pui de cafea? Să vedem dacă 
Abby i-a scris „patronului” ei. O să iasă un scandal 
monstru când o să afle că eu am cumpărat revista. Abia 
aştept, dar mă şi tem de asta în acelaşi timp. 


înăuntru, Sophie se ocupă de cafea în timp ce Toots îşi 
deschidea laptopul. Ida aduse lapte şi zahăr la masă. 


— OK, uite-l! La naiba, zice că va lua în considerare 
povestea noastră cu fantome şi că va veni să asiste la 
următoarea şedinţă de spiritism. Sophie, asigură-te că 
echipamentul ăla nou este instalat corect în caz că vom 
prinde o mişcare, o apariţie, un nor pufos cu feţe certându- 
se pe tăcute. Imaginea asta mă face şi acum să tremur de 
frică. Dacă Abby ar avea o poză cu fenomenul paranormal 
în curs sau o înregistrare pe care s-o transcrie, nemernicii 
ăia de la The Enquirer şi The Globe ar fi nevoiţi să-şi aducă 
aminte ce înseamnă concurenţa. Toots se uită prin 
celelalte mesaje şi exclamă: Ce chestie! Nu pot să cred. 
Scumpa de Bernice mi-a trimis un e-mail. Minunile nu 
încetează. Zice că iasomia a înflorit la Charleston şi că 
doctorul Pauley a trecut pe la ea de trei ori săptămâna 
asta interesându-se când mă întorc acasă. M-am gândit 
odată să ies cu Paul, v-am spus vreodată? Nu, nu cred. 


Toots se grăbi să parcurgă tot e-mailul, citind cu voce tare 
pasajele relevante pentru celelalte. 


— Mi-e dor de bătrânica mea dragă! Va trebui să facem o 
scurtă călătorie până la Charleston. 


— Eu mă bag, anunţă Sophie. Mi-am dorit întotdeauna să 
călătoresc unde şi când mă apucă. 


— Îi voi scrie lui Bernice să ne aştepte, însă n-o să-i indic o 
dată precisă; aşa va fi ochi şi urechi când va auzi o maşină 
oprindu-se pe alee. Biata de ea, mi-aş dori să se 
pensioneze. Nu că i-aş fi făcut viaţa mai uşoară. Sunt aşa 
de mândră de ea că se străduieşte să utilizeze 
computerul! l-am cumpărat un laptop pentru ziua ei de 
naştere anul trecut. S-a uitat la mine ca şi cum îi dădeam 
o navă spaţială extraterestră populată cu omuleţi verzi. Of, 


la naiba! Ochii lui Toots se umplură de lacrimi doar 
gândindu-se la Bernice. 


— Nu te mai smiorcăi; poţi să te duci la Charleston oricând 
vrei. Ştiu că ai aşa-zisa slujbă la revistă, dar Abby se 
descurcă perfect pe cont propriu. Tot ce putem face noi 
este s-o încurajăm. Işi imaginează că proprietarul misterios 
e o mare corporație care vânează profitul cu orice preţ. 
Dacă veni vorba, până la urmă noi de ce suntem aici? Nu 
tragem sforile din umbră, cum ne promiteai tu, ci ţinem 
şedinţe de spiritism şi... Ce naiba mai facem în Los 
Angeles? Abby n-are nevoie de noi. Sophie cea puternică şi 
care făcea mereu pe deşteapta le oferi un spectacol rar: 
lacrimile începură să-i curgă pe obraji. Nu ştiu de ce-am 
spus asta, murmură ea. Cred că mă simt bătrână şi inutilă. 
Am nevoie să fac ceva constructiv, ceva cu scop şi sens. 


— Ai făcut asta cu luni în urmă când l-ai înmormântat pe 
Walter, replică Toots. Se pare c-ai uitat de planul tău de a 
nu-ţi face nici un plan. 


— Nu, n-am uitat, însă mi-am dat brusc seama că eu nu 
fac absolut nimic! Pentru prima dată în viaţa mea, chiar nu 
am nici o responsabilitate. Nu sunt sigură că e un lucru 
bun, Toots. Mă simt ca o ratată cu un mare R lipit pe 
frunte. 


— la mai tăceţi din gură! Serios, ajunge să primeşti un e- 
mail de la Bernice ca totul să se destrame? Vă purtaţi 
amândouă ca două babe proaste, nu ca acele femei 
inteligente şi emancipate pe care am ajuns să le admir şi 
să le iubesc mai mult decât pe oricine. Ida se opri din 
vorbit când văzu că le captase atenţia. Se holbau la ea de 
parcă ar fi avut trei capete. Un Cerber biped. Ce-i? vru ea 
să ştie. 


— Asta ar trebui să te întrebăm noi pe tine. Ce naiba te-a 
apucat, Ida? De când ne cunoaştem, şi se fac cincizeci şi 
unu de ani în toamna asta, nu te-am auzit niciodată să ne 
spui mie, lui Sophie sau lui Mavis că ne iubeşti! Ce era în 
cafeaua aia pe care am băut-o de dimineaţă? Toots se uită 
la Ida, apoi la Sophie. Ai drogat-o cumva? 


— Nu. Cred că pur şi simplu e-mailul bătrânei Bernice şi-a 
atins ţinta. Mi-a adus aminte că locul meu nu este nici aici, 
nici la Charleston, ca să nu mai vorbim de New York. Aş 
trăi mai degrabă în Mongolia. Toots, o să-mi strâng 
lucrurile din apartamentul acela oribil şi plictisitor şi o să-l 
vând celui care licitează mai mult. Ştiu că piaţa imobiliară 
e în cădere liberă, dar n-am auzit de nimeni care să 
aştepte ani întregi pentru a vinde o locuinţă din centrul 
New Yorkului. Da, asta o să fac. Apoi aş putea cumpăra 
ceva aici sau în Charleston. Am nevoie de un şut în fund, o 
misiune care să mă ţină ocupată. Sophie deschise un nou 
pachet de Marlboro, aprinzând două ţigări. li dădu una lui 
Toots. 


— Ce naiba? Asta e femeia care plănuia să nu-şi facă nici 
un plan? întrebă Toots suflând fumul către prietena ei. 


— Nu mi-am schimbat punctul de vedere, însă trebuie să 
mă organizez pentru a vinde apartamentul sau a porni în 
călătorie. Da, plănuiesc să fac toate astea. Nu vreau să 
stau cu mâinile în sân. Mi-am petrecut cea mai mare parte 
a vieţii luând decizii menite să repare opţiunile proaste din 
trecut. Acum, în sfârşit, sunt liberă să aleg sau nu. Sophie 
luă o gură de cafea din cana albastră abia cumpărată. N- 
are nici un sens, nu? zise ea uitându-se întrebător la Toots. 


— Am înţeles ce încercai să spui. Vrei să alegi pentru că o 
poţi face, nu din obligaţie. E corect? Dacă nu, atunci tot 


discursul tău a fost o aiureală. Răsucindu-se spre lda, 
Toots o iscodi: Ce părere ai despre teoria lui Sophie? 


— Înţeleg exact de unde vine. Cred că avem toate o 
revelaţie. E-mailul lui Bernice n-a fost decât impulsul de 
care avea nevoie Sophie. Aveam şi eu nevoie de el ca să 
fiu conştientă că nefăcând nimic ne irosim vieţile. Ida se 
ridică şi aduse cafetiera la masă. Umplu din nou cănile, 
apoi luă loc şi continuă: Am pierdut un an întreg din viaţă 
spălându-mi mâinile şi orice era în jurul meu. Nu pot să 
cred c-am trecut peste asta. Toots, Sophie, dacă n-aţi fi 
fost voi două, m-aş afla încă în acel penthouse şic, 
spălându-mă pe mâini, încercând să dezinfectez lumea 
întreagă. Asta mi-a spus doctorul Sameer. Mi-a spus că 
viaţa mea se dezintegra treptat şi simţeam nevoia să 
preiau controlul asupra lucrurilor pe care-mi stătea în 
putere să le controlez, de pildă curăţenia din jur. 


Sophie luă prima cuvântul, ca de obicei; din acest punct de 
vedere nu se schimbase nimic în ultimele cincisprezece 
minute. 


— Chiar crezi prostia asta? 


— Într-un fel, pentru că e parţial adevărat. Thomas a 
murit, iar eu n-am mai avut control asupra... Ida se opri 
brusc, după care reluă: Cred că-mi plăcea să controlez 
oamenii. Thomas m-a lăsat să ţin frâiele de-a lungul 
mariajului nostru. 


— Mare noutate! La naiba, Ida, îţi puteam spune şi eu 
asta, şi încă fără să-ţi cer un ban. Cât l-ai plătit pe doctorul 
Sameer? rânji Sophie. Poate că mi-am ratat vocaţia. Ar fi 
trebuit să mă fac psihiatru. 


Toots se ridică şi se-ntinse. 


— Mi-a ajuns atâta vorbărie, mă duc să mă îmbrac şi să 
mă apuc de treabă. Sophie, când ai un minut la dispoziţie, 
trebuie să stăm de vorbă. Între patru ochi. Nu este nimic 
personal, Ida. E o surpiză. 


— Nu trebuie să-mi explici, Toots, spuse Ida. 


— Oricum nu mi-a plăcut niciodată să mă explic în faţa 
nimănui. Ne vedem mai târziu. 


Ida îşi auzi mobilul sunând din nou. 


— Ar trebui să răspund. Îşi luă cafeaua în cameră şi luă 
telefonul de pe noptieră. Alo? 


— Ah, Ida, draga mea! Credeam că nu vrei să mai vorbeşti 
cu mine. Te-am sunat toată dimineaţa. 


Ida îşi dădu ochii peste cap, gândindu-se că semăna tot 
mai mult cu Toots. 


— Eram afară la cafea cu prietenele mele. 


— Trebuie să ne vedem azi, vreau neapărat să te întreb 
ceva. Te implor să accepţi! Îți trimit un taxi la ora care îţi 
convine. N-am dormit deloc de când ai plecat noaptea 
trecută. Pe deasupra, îţi datorez nişte scuze. 


Inima Idei se topi. Sammy o iubea, putea să simtă asta 
până-n măduva oaselor, dar, în acelaşi timp, îşi iubea 
profesia. Poate că era timpul să nu se mai gândească doar 
la propria persoană, ci şi la ceilalţi. Fusese egoistă prea 
multă vreme. 


— Da, Sammy, trimite-mi un taxi cât poţi de repede! Voi 
aştepta la capătul aleii. 


Închise, îşi luă geanta şi se grăbi afară înainte ca Toots sau 
Sophie s-o poată interpela. În ciuda discursului ei despre 
control, Ida ştia că o discuţie între fete nu era suficientă 
pentru a-i înăbuşi dorinţa de a-şi împărţi viaţa cu un 
bărbat. 

Toots medită la conversaţia cu Ida şi Sophie. Intenţia ei 
fusese să administreze The Informer, dar, dacă nu era 
dispusă să-şi dea cărţile pe faţă, trebuia să stea în spatele 
scenei. Îşi făcuse iluzii că ea şi fetele ar fi putut crea 
subiecte noi pentru Abby, dar nu era atât de uşor. Nu avea 
nici o relaţie în show-business, nu era actriţă şi nu aspirase 
niciodată să fie. Achiziţionarea revistei nu fusese investiţia 
cea mai inteligentă, era pe deplin conştientă de asta, dar 
totul se învârtea în jurul lui Abby. Ar fi făcut orice pentru a- 
i asigura fericirea. Fericirea lui Abby o făcea pe Toots 
fericită. Deşi înmormântase opt soţi, îşi păstrase o 
atitudine pozitivă, dar Sophie avea dreptate. Prezenţa ei la 
cârma revistei nu era necesară, Abby se descurca foarte 
bine din postura de redactor-şef. Pe de altă parte, Toots 
ştia că pasiunea lui Abby o constituia reportajul de teren, 
urmărirea starurilor în căutarea celui mai important titlu al 
zilei. Era măcinată de îndoieli, ceea ce o făcea să se simtă 
inconfortabil. Trăise aceeaşi senzaţie la Charleston, şi din 
cauza asta îşi chemase alături cele mai dragi prietene ale 
ei. Era momentul să dea o lovitură. 


— La naiba cu toate astea! 


Deschise şifonierul, scoase o fustă de blugi şi o bluză 
verde pal şi-şi luă sandalele. Nu avea de gând să-şi plângă 


de milă. Viaţa era făcută pentru a fi trăită. Intenţiona să se 
bucure de viaţă atâta vreme cât mai putea respira. 


Pentru început, avea să-l invite pe Chris la cină în scopul 
de a-i stoarce nişte informaţii. El ieşea cu starlete aproape 
în fiecare noapte, aşa că precis deţinea un stoc 
impresionant de bârfe. Abby avea nevoie de titluri 
senzaţionale, iar mama ei urma să facă tot ce-i stătea în 
puteri ca s-o ajute. 


Nerăbdătoare, se grăbi să iasă pe hol în căutarea lui 
Sophie. Bătu la uşa ei. 


— Sophie, eşti acolo? 


Aşteptă afară. Nu putea intra în camera aceea, deşi se 
lămurise că făpturile acelea paranormale nu erau malefice. 
O speriaseră însă teribil, şi deocamdată nu era pregătită 
să-şi înfrunte temerile. Avea prea multe lucruri importante 
de care să se ocupe. Ciocăni din nou. Pe nesimţite, Sophie 
veni în spatele ei şi-i dădu un ghiont, făcând-o să 
înţepenească de frică. 


— Ce...? O, era să fac infarct! bâigui ea tremurând. Dacă 
mai faci asta vreodată o să te arunc pe scări aşa cum a 
azvârlit Olivia de Haviland ţeasta aceea în Secretul 
verişoarei Charlotte! 


— La naiba, Toots, nu mai fi atât de rea! Te tachinam doar, 
bine? Sophie îşi făcu loc dând din coate spre uşa 
dormitorului. Haide, m-ai scos din sărite, bombăni ea 
trântind uşa în faţa prietenei sale. 


— Aşteaptă! Trebuie să-ţi spun ceva. 


Sophie deschise uşa cu o smucitură. 


— Ce? Nu mi-a trecut enervarea. 


— O să treci peste asta. Ascultă! Abby a pus un reporter 
să-l verifice pe doctorul Sameer. Toots îşi cobori vocea 
pentru ca Ida să n-o audă. 


— Poţi să vorbeşti tare, nu e aici. În momentul în care i-a 
sunat telefonul, s-a repezit pe scări ca o adolescentă 
înfierbântată. Un taxi a luat-o de la capătul aleii. Ştii unde 
se duce, nu? 


— La doctorul Sameer? 
— Da. Probabil pentru o partidă spectaculoasă de sex. 
— Şi ce înseamnă asta? 


— Asta înseamnă că noi n-avem parte de aşa ceva. Acum 
treci mai departe, dar rămân supărată pe tine. 


Sophie era pe punctul de a închide uşa când Toots puse 
piciorul în prag. 


— Trebuie să scap acum de fobia asta. Nu vreau să-mi 
pună stăpânire pe viaţă aşa cum s-a întâmplat în cazul Idei 
cu tulburarea obsesiv-compulsivă. Acum mişcă-te! 


Intră în fostul ei dormitor aşteptându-se să simtă o răcoare 
nefirească, însă nu se întâmplă nimic. Dimpotrivă, camera 
părea călduroasă şi îmbietoare cu noul ei mobilier din 
arțar. Deşi i se părea nelalocul lui într-o casă de pe malul 
mării, le dăduse lui Sophie şi fetelor mână liberă să 
decoreze aşa cum voiau. 


— În regulă, camera nu mai e aşa de înspăimântătoare. 
Am trecut peste asta. Poţi fi supărată cât pofteşti pe mine. 


— N-am încetat nici un moment, o informă Sophie. 


— Bine, varsă-ţi focul, dar apoi calmează-te. Avem o 
mulţime de treburi de făcut. 


— O să mă calmez când o să vreau, OK? Acum du-te la 
treburile tale, eu am de gând să fac un duş şi să mă 
îmbrac. Aş putea să merg la plajă şi să stau acolo toată 
ziua după ce contactez un agent imobiliar din New York. 


— Am priceput. O să-l sun pe Chris, să văd dacă pot afla 
vreo bârfă pentru revistă. 


Toots se răsuci să plece, însă prietena ei o apucă de braţ. 
— Doar ca să ştii, n-o să mai fiu supărată peste o oră. 
— Bine, abia aştept. Acum am fugit. 


Toots se duse în camera ei, unde deschise laptopul ca să 
verifice dacă primise vreun mesaj de la Abby. Intr-adevăr, 
fiica ei răspunsese la e-mailul primit de la LAT Enterprise: 


Către: LATEnterpriseQyahoo.com 
De la: ASIMPSONGQTHEINFORMER. COM 


Vă multumesc pentru permisiunea de a aprofunda 
subiectul fantomelor. De asemenea, vă mulțumesc pentru 
încrederea pe care mi-o acordati menținându-mi calitatea 
interimară de redactor-şef şi dându-mi aprobarea finală 
pentru conținutul revistei The Informer. 


E-mailul continua cu înşiruirea materialelor pe care Abby 
intenţiona să le plaseze pe ultimele pagini. Chiar dacă 
situaţia nu coincidea cu viziunea iniţială a lui Toots despre 
deținerea şi administrarea unui tabloid, deocamdată Abby 
era mulţumită, şi acesta era lucrul cel mai important. Intr- 
o bună zi, tânăra ar fi putut să se răzgândească şi să 
anunţe că nu-şi mai dorea funcţia de redactor-şef şi 
responsabilităţile aferente. Până atunci însă, Toots avea să 
rămână în fundal, ascunsă după sigla LAT Enterprise. 


Dădu un răspuns la obiect, profesional. Dacă scria prea 
mult, risca să se dea de gol. Pentru moment o bucura 
gândul că Abby era fericită cu slujba ei. La primul semn de 
nemulţumire, Toots avea să acţioneze corespunzător. 


Următorul lucru pe listă era să-l sune pe Chris. Îi tastă 
numărul pe telefonul mobil, iar el răspunse din prima. 


— Chris Clay. 


— Bună dimineaţa, Chris. Ce mai face avocatul meu 
preferat? 


— OK, mămico, spune-mi, ce doreşti? Te cunosc bine. 


Era oare aşa de evident? Oare îşi suna fiul vitreg doar când 
avea nevoie de ceva? Dacă aşa era, trebuia să înceteze. || 
iubea pe Chris ca şi cum ar fi fost sânge din sângele ei. 


— Te-am sunat să te invit la cină. Tu spui locul şi ora. 
Alte râsete din partea lui. 


— Trebuie să fiu cel mai norocos băiat din lume, pentru că 
în ultimele douăzeci şi patru de ore primesc a doua 
invitaţie de a lua cina cu o femeie frumoasă. Cu ce ocazie, 


Toots? Totul este în regulă la revistă? Casa este OK, eşti 
mulţumită de constructorul pe care ţi l-am recomandat? 


— Da, revista merge bine, datorită lui Abby, iar casa e 
gata pe interior. Constructorii sunt minunaţi. Cine este 
cealaltă femeie care te-a invitat la cină? Sper că nu e vreo 
starletă fără scrupule. 


— Dacă vrei să ştii, este Abby. Mi-a promis o cină dacă-i 
fac o favoare. După o pauză, Chris continuă: Aşa mamă, 
aşa fiică. Eu fac servicii şi primesc la schimb mese 
gratuite. Noroc că am o imagine foarte corectă despre 
propria persoană, căci altfel m-aş întreba dacă nu cumva 
încercaţi să mă mituiţi. 


— Nu încerc să te mituiesc. A trecut mult timp de când nu 
te-am mai văzut. Vreau să-ţi arăt cum am transformat 
casa. Aş putea s-o rog pe Mavis să pregătească un fel 
delicios, cum numai ea e în stare. Ce zici? 


— De acord, însă va trebui să-mi verific programul înainte 
de a stabili data. E vreo problemă? întrebă Chris. 


„Păi, da”, ar fi vrut Toots să spună, dar se opri. Avea 
nevoie să-l stoarcă de informaţii cât mai repede posibil, 
dar nu voia să-l preseze, să-i lase impresia că se folosea 
de el. 


— Nu, bineînţeles. Anunţă-mă când ai o seară liberă. Mavis 
are congelatorul şi cămara bine aprovizionate, putând găti 
liniştită pentru cincizeci de persoane. Prin urmare, mă suni 
tu? 


— Cum să nu, Toots. 


— Aştept telefonul tău, spuse ea, după care încheie 
convorbirea. Abby nu menţionase numele lui Chris în 


ultima vreme. Toots bănuise că ei nu vorbeau. Când se 
înţeleseseră de minune, când o ţinuseră supăraţi ani 
întregi. Abby bombănea şi-l făcea ticălos pe unde apuca, 
dar Toots n-o lua în serios. Văzuse cum se uitau unul la 
altul când credeau că ea nu era atentă. Atracția dintre ei 
începuse cu câteva luni în urmă. Observase scânteile din 
ochii lor. Abby nu-i spusese nimic, iar ea nu avea de gând 
să-ntrebe. Nimic nu i-ar fi plăcut mai mult decât să-i vadă 
pe cei doi având o relaţie, poate chiar întemeind o familie. 
Chris era un bărbat extraordinar. Dacă era ceva între ei, cu 
atât mai bine. După ce scotea tot ce putea de la el, avea 
să-i studieze cu atenţie pentru a se lămuri dacă afecțiunea 
pe care o remarcase nu era doar rodul imaginaţiei sale. 


Un alt element pe care trebuia să-l adauge pe lista ei cu 
lucruri de făcut. 


Chris se îndrepta spre duş când mobilul lui sună a doua 
oară. Răspunse prompt: 


— Chris Clay. 
— Bună, Chris, ce faci? 
Sursa lui de la închisoare. 


— Nimic deosebit. Muncă, muncă şi iar muncă, ştii cum 
merge treaba. 


— Da, ştiu. Ascultă, am informaţia pe care mi-ai cerut-o. 
Linia e sigură? 


— Da, spune-mi ce ai. Chris ascultă în timp ce tipul de la 
închisoarea districtuală îi comunică datele. lţi rămân dator, 
mersi că m-ai sunat aşa de repede. 


— Cu plăcere, amice. 


Chris apăsă pe butonul de terminare a conversaţiei. Voia 
s-o sune pe Abby pentru a-i povesti ce aflase, dar mai întâi 
intenţiona să-i facă o vizită ticălosului care-i trimisese 
acele e-mailuri. Făcu un duş, se bărbieri şi se îmbrăcă în 
mai puţin de zece minute. Nu avea nici o clipă de pierdut. 
Ajunse la închisoare în timp record şi găsi un loc de 
parcare la o distanţă rezonabilă. Asta era deja un miracol. 


La detectorul de metale îşi puse cheile, telefonul mobil şi 
portofelul într-o tăviţă, după care un poliţist plimbă un 
scanner de mână de-a lungul corpului său în căutarea 
obiectelor nepermise. Odată ce trecu de inspecţie, îi fu 
permis să hoinărească prin clădire. Se înregistră la 
recepţie drept avocat pentru a evita aşteptarea la o coadă 
lungă. Un gardian îl conduse printr-un labirint de uşi până 
la o sală cu multe scaune înşirate în faţa unui geam. La 
închisoarea  districtuală din Los Angeles era interzis 
contactul direct cu deţinuţii, comunicarea fiind posibilă 
doar prin telefon, într-un spaţiu restrâns delimitat de 
panouri din lemn. Acestea ofereau puţină intimitate, dar 
pe Chris nu-l interesa să protejeze intimitatea acelui 
nemernic. Dimpotrivă, ar fi vrut ca toată lumea să afle ce 
ticălos era. Poate că avea să-şi ia o chelfăneală pe cinste 
când tovarăşii săi de detenţie prindeau de veste cum îşi 
folosise timpul de stat la computer. Chris aflase că numai 
anumitor condamnaţi, aleşi pe sprânceană, li se îngăduia 
să folosească internetul o oră pe zi dacă participau la un 
program educaţional. 


— Te poţi aşeza. 


Gardianul îi indică un scaun de metal care văzuse şi zile 
mai bune. Chris îşi dori să aibă la el un şerveţel 


dezinfectant când văzu o grămăjoară albă lipicioasă - era 
sigur că nu voia să ştie exact ce era chestia aceea lipită de 
scaun. 


— Asta e formula „Mămica îl aduce pe copilaş să-l viziteze 
pe tati”, îi explică agentul. 


Chris dădu din cap, apoi se aşeză cât mai la margine. Se 
felicită că n-o luase pe Abby în acel loc asemănător cu 
intrarea în iad; pe de altă parte, profesia o obligase să se 
deprindă cu aşa ceva. Chris nu-şi mai amintea dacă ea 
făcuse vreun reportaj despre vreo celebritate încarcerată 
acolo. O bătaie în geam îl făcu atent la bărbatul ce purta 
uniforma tipică închisorii districtuale din Los Angeles. 


Michael Constantine. Piroman, altfel mic infractor. 
Chris ridică receptorul şi i se adresă: 
— Ţi-ai băgat fundul într-un rahat mare cât tine, ştii asta? 


Michael Constantine, Micky pentru prieteni, luă telefonul 
din furcă şi începu să râdă, scoţându-şi la iveală dinţii 
urâţi, galbeni şi pătaţi de nicotină. 


— Cine naiba eşti? Nu ţi-am făcut nimic. Nici măcar nu te 
ştiu. 


— Nu, din fericire. Voi trece direct la subiect. l-ai trimis lui 
Abby Simpson e-mailuri false când trebuia să studiezi 
pentru diploma de bacalaureat. Am informat conducerea 
închisorii despre modul în care ţi-ai petrecut timpul la 
computer. Dacă procuratura te va pune sub acuzare, 
foarte bine. Dacă nu, mă voi asigura că fundul tău va avea 
de suferit, asta la propriu, dacă mă-nţelegi. Nu mai trimite 
e-mailuri la The Informer, că altfel... Ai băgat la cap? 


— Da, frate. Trebuie să fii iubitul blondei ăleia beton. 
Transmite-i un mesaj din partea mea. Spune-i că fundul ei 
e al meu când ies de-aici. Ai priceput? 


Chris puse telefonul la loc şi plecă. Dacă mai stătea, ar fi 
fost tentat să spargă geamul şi să-l strângă de gât pe 
huliganul ăla de doi bani. Îşi recuperă portofelul, telefonul 
şi cheile, apoi se grăbi afară la maşină. Formă numărul de 
mobil al lui Abby, însă intră căsuţa vocală. Ea îi spusese să 
sune la redacţie. Găsi numărul în agendă şi-l formă 
repede. După câteva minute de aşteptare, Abby răspunse. 


— Chris, ce este? L-ai găsit pe cel care-mi tot trimite e- 
mailuri? 


— N-o să-ţi vină să crezi, Abby. Nenorocitul care a încercat 
să incendieze sediul revistei este chiar cel pe care-l cauţi. 


— Michael Constantine? Cum aşa? 


— S-a înscris într-un program educaţional care-i permite 
accesul la computer. Se pare că nu folosea timpul ăsta 
doar să studieze. 


— Ticălosul! Eu... E ceva ce pot să fac? Legal? 


— Nu sunt sigur. Probabil că nu. Nu cred că este ilegal să 
trimiţi e-mailuri false de vreme ce nu conţin ameninţări. 


— Dar acele dosare de arestări pe care le-am văzut? Nu e 
vreo lege care să le protejeze? 


— Ba da, însă din nou ar trebui să demonstrăm că ela 
accesat fişierele criptate. După toate probabilitățile, nu e 
vorba decât de un virus în sistemul informatic al închisorii. 


— Ar face bine să mulţumească stelelor lui norocoase că 
nu-mi pierd slujba din cauza asta. De trei săptămâni tot 
stârnesc interesul cititorilor pentru interviul ăsta în 
exclusivitate. Mi-ar plăcea să-l strâng de gât pe nemernic, 
dar cum nu pot, va trebui să pun această experienţă pe 
seama disperării şi a neprofesionalismului. 


— Deci, acum că mi-am îndeplinit misiunea, când mergem 
la cina pe care mi-ai promis-o? 


Chris auzi un oftat în receptor. 


— Lasă-mă te rog să te sun eu înapoi; trebuie să-mi verific 
agenda, spuse Abby. 


— Să n-o lungeşti prea mult. l-am promis lui Toots că voi 
lua cina cu ea şi cu naşele tale. M-a invitat să admir 
schimbările pe care le-a adus casei. Personal, cred că 
plănuieşte ceva. l-am promis că revin cu un telefon când 
voi avea o oră şi o zi exacte. Aşteptam să văd mai întâi 
când vrei tu să ieşim la cină. 


— O! Nu mi-a pomenit despre asta. 


— Mama ta nu-ți spune chiar totul, Abby, observă el, apoi 
îşi dori să-şi retragă vorbele înainte ca ea să citească 
printre rânduri. 


— Ce înseamnă asta? Este ceva ce ştii şi nu-mi spui? Dacă 
aflu că mi-ai ascuns vreo informaţie, va trebui să te omor. 


Uşurat, Chris râse. Da, erau cu siguranţă lucruri pe care el 
le ştia despre mama ei şi de care ea nu avea habar, dar nu 
avea de gând să-i vorbească despre ele. 


— Nu ştiu nimic despre mama ta, Abby. 


— Îmi pare bine să aud asta! Serios vorbind, trebuie să-mi 
verific agenda ca să pot confirma planurile pentru cină. Nu 
te mint. 


— Nici nu mă gândeam că mă minţi, spuse Chris, deşi era 
convins de asta. Abby primise informaţiile pe care le 
dorea, astfel că acum avea să se fofileze pentru a evita o 
întâlnire cu el. 


— Ba da. Ne cunoaştem prea bine unul pe celălalt. De 
obicei inventez scuze, însă ai cuvântul meu că nu fac asta 
acum. Chiar îmi doresc să iau cina cu tine. 


— OK. Aştept telefonul tău. 
— Poţi conta pe asta, spuse ea, apoi închise. 


Aşchia nu sărea departe de trunchi. Abby era cu siguranţă 
fiica mamei sale, dorindu-şi cu ardoare să aibă ultimul 
cuvânt. Chris zâmbi. Deodată se simţea ca un băieţel în 
preajma Crăciunului. 


La naiba, viaţa era frumoasă! 


capitolul 20 


Înainte de a se răzgândi, Ida îşi scoase telefonul mobil din 
geantă şi formă numărul bancherului ei din New York. 
După câteva minute i se făcu legătura cu managerul 
contului ei. Deşi nu dispunea de toate informaţiile bancare 
de care avea nevoie, îi dădu instrucţiuni să pregătească 
trei milioane de dolari pentru a fi viraţi într-un cont din 
California imediat ce revenea ea cu detaliile. Funcţionarul, 
pe nume Russ, o întrebă dacă intenţiona să cumpere o 


proprietate imobiliară, situaţie în care i-ar fi putut vira 
banii direct vânzătorului. Ea îi replică ferm că nu era 
treaba lui şi îi ceru să se asigure că suma era pregătită 
pentru transfer când avea să-l sune din nou. In caz 
contrar, avea să-şi mute depozitele în altă parte. In acea 
perioadă, băncile cădeau ca piesele de domino; prin 
urmare, Ida era convinsă că ea şi averea ei urmau să fie 
primite cu braţele deschise la orice bancă. li comunică 
acest gând lui Russ la finalul discuţiei. 


Îi dădu şoferului o bancnotă de cincizeci de dolari şi-i 
spuse să păstreze restul, după care se dădu jos la capătul 
aleii. Sperase ca Sammy s-o aştepte, dar probabil nu ştia 
că ea plecase aşa de repede. Nu conta, îşi spuse în timp ce 
se îndrepta spre casă. 


Auzi voci ridicate când se apropie de intrare. Pentru o clipă 
şovăi, neştiind dacă să bată la uşă sau să intre direct. 
Manierele ei câştigară lupta, astfel că optă pentru prima 
variantă. Cum nu veni nimeni să-i deschidă, ciocăni din 
nou. Cu mâna pe clanţă, era pe punctul de a o răsuci când 
uşa se deschise. 


— Draga mea Ida! Tocmai mă pregăteam să-ţi ies în 
întâmpinare. Ar fi trebuit să mă suni când ai ajuns, spuse 
Sammy, care o luă de mână şi o conduse spre dormitor. 


„Nu pierde timpul astăzi”, se gândi Ida. După ce trecuse 
peste afrontul suferit, în noaptea precedentă îi simţise 
lipsa. De mai multe ori îi venise să-l sune dar se 
răzgândise. Nu voia să pară nerăbdătoare. 


— M-am îngrijorat când n-ai răspuns la apelurile mele în 
dimineaţa asta, zise el făcându-i semn să se aşeze pe pat. 


— Eram afară, la cafea. N-am auzit telefonul. 


Nu voia să mintă, dar, dintr-un motiv misterios, se simţea 
obligată să fabrice o scuză. 


— Minunat, ştiu cât de mult îţi place să-ţi petreci timpul cu 
prietenele tale. După o scurtă ezitare, Sammy continuă: 
Mă simt teribil de ruşinat pentru comportamentul de 
alaltăseară. Poţi accepta scuzele unui bătrân? 


Ida şi-ar fi dorit din tot sufletul ca el s-o lase mai moale cu 
„bătrânul”. Ar fi trebuit să-i spună, dar nu voia să-i aducă 
aminte că era doar cu doi ani mai tânără decât el. 


— N-ai pentru ce să-ţi ceri scuze. Eu m-am oferit să-ţi 
împrumut bani pentru clinică. Nu este nici o ruşine să 
accepţi ajutorul cuiva, Sammy. Vreau să te ajut. De fapt, 
bancherul meu din New York aşteaptă să-l sun pentru a-i 
da informaţiile referitoare la contul tău. L-am sunat de pe 
drum. 


Radia de mândrie. Pentru prima dată luase iniţiativa, luase 
taurul de coarne, hotărâse de una singură în privinţa unui 
bărbat. Sammy n-o implorase şi n-o mituise. Prin urmare, 
acţionase corect. Dacă n-ar fi existat Centrul pentru Minte 
şi Corp ar fi fost o epavă. Le era datoare până la cer lui 
Sammy şi clinicii. Fără cunoştinţele lui medicale şi 
afecțiunea lui, acum ar fi stat închisă într-o cameră, 
spălându-se necontenit pe mâini şi temându-se că risca să 
moară din cauza unui microb necunoscut. 


El părea să fie sincer şocat de oferta ei generoasă. 


— Tot nu ştiu ce să spun... Nu trebuie să faci asta, Ida. 
Oare cum voi putea să ti-i restitui? E o sumă atât de mare, 
încât îmi va lua ani întregi să ţi-o dau înapoi. 


Ida aproape că-şi dorea ca el să nu-i accepte propunerea, 
deşi nu era sigură de ce. Oricum nu mai conta, tot ce avea 
de făcut era să noteze datele lui bancare. 


— Consider-o un cadou, o donaţie pentru clinică dacă vrei. 
Îl voi ruga pe contabilul meu să se ocupe de toate 
formalităţile necesare. Nu trebuie decât să-mi indici 
coordonatele contului. 


— Să fii binecuvântată, Ida! exclamă el. Eşti un înger, ştii 
asta? Voi face totul pentru ca pacienţii mei să afle de 
gestul tău generos. Uite! Vâri mâna în buzunar şi scoase o 
bucată de hârtie. Asta e tot ce-ţi trebuie pentru a vira banii 
în cont. 


Fusese cam prea rapid, se gândi Ida. Ştia deci că ea avea 
să accepte, altfel cum de avea informaţiile pregătite? 
Poate că-i dăduse ea vreo sugestie în timpul discuţiei 
telefonice? Nu-şi putea aduce aminte şi nu avea nici o 
importanţă. Îi propusese să-l ajute la finanţarea centrului, 
iar acum trebuia să-şi onoreze angajamentul. Luă hârtia şi 
spuse: 


— Va dura numai câteva minute. 


— Bineînţeles, te las să dai telefonul. Când termini, am 
putea să luăm prânzul, apoi să facem... o vizită. 


Sammy se uitase la pat când rostise ultimele cuvinte, 
smulgându-i Idei un zâmbet; nici pe ea n-ar fi deranjat-o o 
„Vizită” puţin mai târziu. 


— N-o să-mi ia mult timp, promise ea. 


Sammy îi luă mâna într-a lui şi îi sărută încheietura, apoi 
palma. Da, era cu siguranţă pregătită pentru o „vizită”, se 
gândi ea. Se obişnuise să aibă o viaţă sexuală 


satisfăcătoare în ultimele luni. Era un amant priceput şi 
răbdător şi nu era nevoie să renunţe la acest aspect doar 
pentru că deveniseră parteneri de afaceri. 


Ida formă numărul privat al lui Russ la banca din 
Manhattan. Când îi răspunse, sări peste formalităţi şi trecu 
la subiect. 


— Acestea sunt datele, spuse ea, apoi îi turui codul băncii 
destinatare, numărul contului şi codul de identificare 
fiscală. Mai e nevoie de ceva? 


— Se pare că e în regulă; dacă nu, te pot suna înapoi? 
întrebă Russ. 


După cât se vedea, ameninţarea Idei de a-şi muta 
afacerile la altă bancă avusese efect. 


— Desigur. Acum, peste cât timp va putea fi retrasă suma? 
— Nu mai mult de patruzeci şi opt de ore. 
— Bine. Mulţumesc, Russ. 


Ida era nerăbdătoare să-i comunice lui Sammy că banii 
aveau să se găsească în contul clinicii peste nici două zile. 
Când trecură douăzeci de minute de când plecase el, 
hotărî să nu-l mai aştepte şi porni să-l caute. Se uită pe 
micul hol slab luminat. În casă erau trei dormitoare, dintre 
care unul îi aparţinea Amalei. Ida nu fusese niciodată în 
camera tinerei femei, întrucât îşi petrecuse cea mai mare 
parte a timpului în patul lui Sammy. Nu o deranja, 
deoarece acolo îşi dorea să fie. Trase cu ochiul în celelalte 
două încăperi. În prima văzu o măsuţă pentru computer, 
un scaun şi un laptop. Nu era nici un pat sau o noptieră, 
nimic care să sugereze că era folosită altfel decât pe post 
de birou. Ida închise uşa. Vizavi era o altă cameră. Bătu la 


uşă înainte s-o deschidă, apoi, constatând că nu 
răspundea nimeni, vâri capul înăuntru în speranţa de a-l 
găsi pe Sammy. Observă doar o saltea gonflabilă şi o 
lampă ieftină plasată pe un teanc de cărţi groase de 
medicină. Straniu, se gândi ea. De ce oare Sammy nu avea 
un pat în ceea ce părea a fi camera de oaspeţi? Mânată de 
curiozitate, intră. O geantă din pânză stătea deschisă pe 
salteaua albastră. Ar fi vrut să se uite înăuntru, dar nu era 
stilul ei. Deja îşi băgase nasul acolo unde nu avea ce 
căuta. Părăsi camera de oaspeţi, fiind din nou atentă să 
închidă încet uşa după ea. 


După colţ se afla dormitorul Amalei. Uşa era deschisă. 
Sigură că Sammy se afla înăuntru, dădu să intre, dar în 
clipa următoare înlemni. Închise ochii pentru un moment, 
apoi îi deschise din nou. Era convinsă că nu avea vedenii, 
dar asta? Sammy ţinea câteva perechi de chiloţi de damă 
în mâini. Un slip bleu, un chiloţel minuscul din dantelă albă 
şi altul în roşu şi negru. Cel pe care ea credea că-l rătăcise 
cu luni în urmă! „Doamne, Dumnezeule!” îşi zise. 
Consternată, Ida îl urmări pe Sammy ducând fiecare piesă 
de lenjerie sexy la nas, adulmecând-o ca şi cum ar fi 
mirosit un vin bun. Când veni rândul chiloţeilor roşu cu 
negru, le sărută partea centrală, apoi o mirosi extaziat. 


Ida se răsuci pe călcâie atât de repede, încât o cuprinse 
ameţeala. Alergă înapoi spre dormitorul lui Sammy, 
neştiind ce să facă. Se aşeză pe pat şi respiră adânc 
pentru a se calma. Înghiţi de câteva ori, dar gura i se 
făcuse iască. Era în baie, luând o gură de apă, când 
Sammy intră în dormitor. 


— Ida, scumpo, eşti acolo? 


„O, Dumnezeule atotputernic! Ce să fac? Reacționează, 
Ida, prostovano! Reacționează aşa cum n-ai făcut-o 
niciodată.” Işi drese vocea şi bău puţină apă înainte de a-i 
răspunde. 


— Aici. les într-un minut. 
— Minunat! Te-aştept! 


Dăduse de un necaz mare cât casa. Acum, dacă ar fi reuşit 
să treacă peste următoarele câteva minute fără a-l alerta 
pe Sammy că-i ştia micul secret murdar, ar fi putut începe 
o nouă carieră ca actriţă. Cel puţin de rangul al doilea. 
Deschise uşa şi păşi în dormitor, unde Sammy trona gol- 
puşcă în vârful patului şi se mângâia acolo unde obişnuia 
ea să-l mângâie. „O, Doamne, e mai rău decât credeam!” 


— Sammy, exclamă Ida zgomotos. El îşi smulse mâna din 
locurile intime. 


— Draga mea, după cum vezi, abia mai pot să mă 
stăpânesc. Vreau să fac dragoste cu tine acum. Scoate-ţi 
hainele, Ida! 


Nu era sigură cum să reacționeze. O parte din ea era 
excitată de turnura subită a evenimentelor, o altă parte 
era terifiată. „Ce naiba”, se gândi. Putea foarte bine să 
meargă până la capăt. Işi dădu bluza marinărească jos cu 
mişcări lascive de striptease, apoi îşi scoase lent 
pantalonii. Când ajunse la sutienul roz şi la chiloţi, îi veni 
deodată în minte imaginea lui Sammy vârându-şi nasul în 
chiloţeii de mătase, inhalând profund ca şi cum i-ar fi lipsit 
prea mult oxigenul. Decise să-şi păstreze pe ea lenjeria 
intimă. Nu putea continua în acele împrejurări. 


— Sammy, nu mă simt prea bine. Te-ar deranja dacă n-am 
face dragoste? Mă simt cam... ameţită. 


Puțin zis. 


— M-ai lăsa baltă în stadiul în care sunt acum? gemu el 
arătând în jos. 


— Îmi pare rău. Nu poţi să te descarci singur? Acum 
câteva minute nu păreai să întâmpini vreo problemă. 


Ida îşi simţi faţa luându-i foc din cauza ruşinii. Niciodată, 
niciodată în cei şaizeci şi cinci de ani ai ei nu fusese mai 
umilită! 


Cu un rânjet viclean, Sammy spuse: 
— Presupun că da, însă numai dacă tu mă vei privi. 


Cu ochii măriţi din cauza ororii, Ida fugi din cameră, fără a 
se sinchisi să se oprească pentru a-şi lua hainele. Se 
năpusti pe verandă, unde Amala şi Mohammed erau prinşi 
într-o conversaţie aprigă. Se opriră brusc atunci când o 
văzură. Amândoi păreau surprinşi, ba chiar de-a dreptul 
şocaţi. Ida nu ştia ce să spună, aşa că tăcu mâlc. Se opri în 
faţa lor, jenată la culme de ţinuta sumară. Lui Mohammed 
i se scurgeau ochii după ea. 


— Nu te mai uita la mine aşa, perversule! Amala, ai un 
capot sau orice altceva ca să mă acopăr? întrebă Ida. 


— Bineînţeles. Vin imediat, zise tânăra femeie ridicându-se 
brusc. 


Ida îşi ţinea capul sus în timp ce Mohammed continua să 
se holbeze la corpul ei aproape gol. 


— Nu-i rău, bătrânico, nu-i rău deloc! Nu e de mirare că 
bunului doctor îi place să ţi-o tragă. 


Îi zâmbi cu o expresie depravată pe chipul măsliniu. Ida ar 
fi vrut să fugă şi să se ascundă, dar era destul de 
sofisticată ca să ştie că asta era reacţia pe care o aştepta 
el; prin urmare, decise să rămână pe loc şi să-l lase să se 
holbeze. Simţindu-se mai curajoasă decât ar fi fost cazul, i 
se adresă: 


— Îţi place ce vezi? „Doamne, mă îndrept vertiginos spre 
dezastru!” îşi dădu ea seama. 


— Aşa cum ţi-am spus, nu e rău pentru o babă, afirmă 
Mohammed. 


Amala reapăru cu un halat. Rânjind, spuse: 
— Ăsta ar trebui să-ţi fie de folos. 


Ida îl luă repede, recunoscătoare că avea cu ce să se 
acopere. Se înfăşură în halatul galben din frotir care 
mirosea a tămâie şi a ţigări. 


— Nu e treaba mea, dar de ce nu te duci înăuntru să-ţi pui 
hainele tale? se interesă Amala. 


Ida nu ştiu ce să spună, aşa că rosti primul lucru care-i 
veni în minte. 


— Ai dreptate, nu e treaba ta! 


Nu le-ar fi putut mărturisi sub nici o formă că-l aştepta pe 
Sammy să... termine. Doamne, în ce hal o dăduse în bară! 
Nu, Sammy era singurul responsabil pentru această 
mizerie, chiar la propriu dacă izbutea să-şi termine 
activitatea pe care o începuse cu mirositul chiloţilor. 


Fără să-i pese de opinia celor doi, Ida alergă în casă, 
îndreptându-se glonţ spre dormitor. Dacă Sammy voia să... 
se mângâie, era treaba lui. Ea ar fi preferat să moară şi să 
ardă în iad decât să se mai întoarcă în acea casă a ororilor. 
Sophie şi Toots avuseseră dreptate. li lăsa pe bărbaţi s-o 
conducă. Atunci îşi aminti de cele trei milioane de dolari pe 
care tocmai îi virase în contul bancar al lui Sammy. Se opri 
atât de brusc, încât avu impresia că materia cenuşie i se 
clătinase înăuntrul craniului. Ce făcuse? Ce fel de bărbat 
împrumuta trei milioane de dolari de la o femeie şi apoi se 
juca nonşalant cu organele genitale? O şoca faptul că 
fusese atât de proastă încât să nu vadă ceea era chiar în 
faţa ei de atâta vreme. Sammy o folosise doar pentru sex 
în timp ce se pregătea s-o jumulească de o mică avere. 
Pur şi simplu era incapabilă să-şi descrie starea, 
pendulând între ruşine şi indignare. Se gândi că aşteptase 
destul de mult ca Sammy să-şi rezolve mica problemă. 
Intră în camera lui şi-şi găsi hainele acolo unde le lăsase. 
Se îmbrăcă, îşi luă geanta şi se uită prin cameră, vrând să 
se asigure că nu lăsase nimic în urmă. Atunci îşi aduse 
aminte de chiloţeii roşu cu negru. Mai curajoasă decât se 
visase vreodată, Ida se grăbi înapoi în camera Amalei, 
unde teancul de lenjerie se afla încă pe pat. Zări chiloţii 
ce-i lipseau, îi înhăţă şi-i vâri în poşetă. Fără să-i pese că 
putea da nas în nas cu Sammy, se grăbi afară şi o rupse la 
goană până la capătul aleii. Când ajunse destul de departe 
cât să-şi poată trage sufletul, sună un taxi. 


— Cât durează? întrebă ea. 
— Cincisprezece minute, răspunse dispecera. 


— Mulţumesc. 


Se aşeză pe bordură să aştepte taxiul. Zdrobită, Ida nu 
acordă nici o atenţie maşinilor care treceau, după cum 
nimeni nu părea să observe bătrâna plângând în hohote. 
Cu nasul curgând şi ochii plini de lacrimi, scotoci în geantă 
după un şerveţel. Când văzu că nu avea nici unul, se 
gândi: „La naiba” şi-şi suflă nasul într-unul dintre chiloţii 
pe care-i adulmecase Sammy mai devreme. 


capitolul 21 


— George m-a invitat să petrecem weekendul împreună, le 
anunţă Mavis. Nu ştiu ce să fac. 


Erau adunate în jurul mesei din bucătărie discutând 
evenimentele zilei în timp ce Mavis le pregătea o cină 
sănătoasă. Meniul consta în somon fiert, sparanghel la 
aburi şi salată rucola cu suc de lămâie. Toots aşeză pe 
masă noile farfurii albastre, Sophie făcu o porţie de cafea, 
însă Ida nu se oferi să contribuie cu nimic, preferând să 
stea şi să se uite la ocean. Când auzi numele lui George, 
interveni pe un ton arogant: 


— Spune-i nu, orice ai face. 


— N-o asculta, Mavis! E doar geloasă pentru că tu ai 
întâlnit un bărbat bogat, iar ea nu, zise Sophie. 


Toots puse şerveţele lângă fiecare farfurie. 


— Dacă o luaţi de la capăt, jur că vă târăsc pe amândouă 
pe plajă şi vă ţin sub apă până nu mai aveţi aer! 


— Eşti de o cruzime rară! Aseară m-ai ameninţat că mă dai 
de-a rostogolul pe scări, iar azi vrei să mă îneci. Dacă n-ai 


fi de mult în postmenopauză, aş jura că ai un caz grav de 
sindrom premenstrual. Sau poate că vrei doar să ţi-o tragi 
cu cineva. Da, sunt sigură că asta e, proclamă Sophie, 
oferindu-şi obişnuita prelegere de două parale. 


Toots, care terminase de pus masa, se întoarse către ea. 


— Trebuie neapărat să vorbeşti despre sex acum? Ne 
pregătim să mâncăm. 


Sophie râse zgomotos. 


— Nu voi spune ce cred de fapt, dar evident, îmi place să 
vorbesc despre sex. Şi da, Ida, ştiu că ţi-o tragi în mod 
curent, dar tot îmi place să vorbesc despre sex, şi, nu, nu 
mă interesează dacă o s-o mai fac vreodată. Imi place pur 
şi simplu expresia de pe feţele voastre când aduc 
subiectul în discuţie. Ida, ai putea să te apuci de făcut 
poze; după cum ştii, echivalează cu o mie de cuvinte. 


— Fetelor, vorbesc serios, am nevoie de sfatul vostru. 
George m-a invitat la casa lui din La Jolla. N-am întrebat, 
dar sunt sigură că vrea... să fie romantic. 


Mavis puse un castron de rucola în centrul mesei. 


— La naiba cu ce vrea el, tu ce vrei? se răsti Sophie. 
Bărbaţii nu dau nici un sfanţ pe ceea ce vrem noi. Totul se 
învârte în jurul lor. Nu-i aşa, Toots? 


— De ce mă-ntrebi pe mine? 
Sophie îşi dădu ochii peste cap. 


— Eşti cea mai experimentată dintre noi. Sunt sigură c-o 
poţi ajuta pe Mavis. 


— Aşa e, Toots, interveni Mavis. Nu că te-aş considera... ei 
bine, ştii tu, nu cred că ai fi o tipă de moravuri uşoare, dar 
tu ai o experienţă bogată cu bărbaţii. 


Ridică iute capacul oalei sub presiune, înţepă sparanghelul 
cu o furculiţă, apoi acoperi recipientul la loc. 


— OK, de vreme ce toate păreţi convinse că sunt experta 
numărul unu în materie de masculi, ce vrei să ştii, draga 
mea? 


Mavis se spălă pe mâini, se şterse cu un prosop de 
bucătărie, apoi se răsuci să-şi înfrunte prietena. 


— Mi-a zis că a fost testat de curând pentru VCD. N-am 
nici cea mai vagă idee ce înseamnă asta, dar îmi imaginez 
că ar putea fi o jucărie sexuală. Faţa lui Mavis trecu prin 
zece nuanţe de roşu. Ştiţi cumva despre ce e vorba, 
fetelor? 


În bucătărie era linişte, nu se auzeau decât fâsâitul oalei 
sub presiune şi zgomotul bulelor din apa în care fierbeau 
cele patru felii de somon. Toţi ochii erau îndreptaţi spre 
Toots. Aceasta ridică mâna. 


— Mă întorc imediat! 


Mavis, Ida şi Sophie o priviră urcând în grabă scările. Peste 
mai puţin de un minut reveni cu laptopul în braţe. 


— Ce faci cu ăsta? se interesă Ida. 


— Ai răbdare. Toots porni computerul şi se conectă la 
internet. Pot găsi orice te interesează. Voi da o căutare pe 
Google. Sunt gata. Toots stătea în capul mesei, privind-o 
întrebător pe Mavis. Ok, Mavis. Dă-i bătaie! 


— Sunt sigură c-a zis VCD. 


Toots îşi mişcă rapid degetele pe tastatură, după care se 
opri să aştepte ca rezultatele căutării să apară pe ecran. 


— 0! 


— Ce? E de rău? îngăimă Mavis. Se albi la faţă şi, fără să-şi 
dea seama, începu să mototolească marginea feţei de 
masă. Coco, simțind că ceva nu era în regulă cu stăpâna 
ei, se năpusti din colţul bucătăriei, aterizând la picioarele 
lui Mavis. 


— Nu cred că „rău” e cuvântul potrivit. Toots se uită la 
Mavis, care părea gata să leşine. Nu e rău, este doar... Stai 
aşa, lasă-mă să-ţi spun ce zice! 


— OK, spuse Mavis. 
Toots îşi luă ochelarii de citit din buzunarul fustei. 


— VCD - Vacuum Constriction Device - este o pompă 
externă pe care un bărbat cu disfuncţii erectile o poate 
folosi pentru a avea şi a menţine o erecţie... Toots ridică 
privirea. Nu le văzuse niciodată pe cele trei prietene ale ei 
atât de extaziate. Continuă să citească: Dispozitivul e 
format dintr-un cilindru acrilic cu o pompă care poate fi 
ataşată direct la extremitatea... organului masculin. Și 
înainte să întrebi, Sophie, nu ăsta este cuvântul folosit aici. 
O bandă de constricţie este plasată pe cilindru la celălalt 
capăt, care este fixat de corp. Cilindrul şi pompa creează 
un vid menit să să ajute... organul masculin să devină 
erect în timp ce inelul benzii permite menţinerea erecţiei... 
Toots îşi dădu jos ochelarii. Ei bine, doamnelor, cred că 
asta ne dă o imagine bună despre VCD. 


Liniştea de moarte care se instalase în cameră explodă 
atunci când Sophie îşi îndepărtă mâna de pe gură 
izbucnind într-un hohot nestăpânit. Toots, râzând, se uită 
la Ida, ai cărei umeri tremurau ca ai unei dansatoare de 
hula în timp ce se chinuia să nu chicotească prea 
zgomotos. Mavis era inertă. Gura ei se mişcă, dar nimic nu 
ieşi afară. Asta îi aduse aminte lui Toots de spiritele de la 
etaj. 


— Mavis! 


Sophie pocni din degete în dreptul lui Mavis. Când nu primi 
nici o reacţie, umplu o cană cu apă şi i-o aruncă în faţă. 
Mavis scuipă şi se scutură, revenindu-şi. 


— Asta a fost o răutate, Sophie! De ce-ai făcut-o? bombăni 
ea ştergându-se cu prospul de bucătărie pe care încă îl 
ţinea strâns între degete. 


— Ne-ai părăsit pentru un minut. Te ajutam doar să te 
întorci. Cred c-ar trebui să te aşezi, spuse Sophie, trăgând 
un scaun şi ajutându-şi prietena să ia loc. 


— Deci VCD-ul ăsta e ceea ce cred eu că este? o întrebă 
aceasta pe Toots. 


— Dar tu ce crezi că este? Sophie nu s-ar fi abținut să 
intervină nici dacă viaţa i-ar fi depins de asta. 


— După cum sună, e ceva vulgar. 


Toots, Ida şi Sophie nu se mai putură abţine. Izbucniră 
toate într-un hohot şi mai zgomotos. 


— Lasă-mă să-ţi explic în termeni pe care-i poţi înţelege, 
se oferi Sophie. E ca o pompă de bicicletă, numai că în loc 


să pompezi pentru a umfla un cauciuc moale, pompezi... 
un tăieţel bleg. 


Încă o dată izbucniră în râs, hohotind până când începură 
să le doară coastele. Ida râdea atât de tare, încât fornăia 
ca un cal. Toots folosi toate şerveţelele de pe masă pentru 
a-şi şterge lacrimile care-i şiroiau pe faţă, iar Sophie avea 
un rânjet maliţios până la urechi. Mavis, săraca de ea, 
stătea nemişcată în timp ce somonul se ardea pe foc. 


Deodată, Mavis sări de pe scaun. 


— Uite cum am ajuns să ratez cina! Sper că vă place 
somonul fiert cam mult. De fapt, o descriere mai potrivită 
ar fi „somon ars”. 


Toots înlocui şerveţelele, Sophie turnă fiecăreia o cană de 
cafea, în timp ce Ida o ajuta pe Mavis să răzuiască peştele 
de pe fundul oalei. Toots puse sparanghelul pe un platou 
şi-l aşeză lângă salată în mijlocul mesei. 


— Să mâncăm; eu una mor de foame! Mavis, totul arată 
divin, minţi ea, înfigându-şi furculita în sparanghel. 


În următoarele zece minute, nimeni nu deschise gura. 
Singurele sunete erau acelea ale tacâmurilor zdrăngănind 
când se atingeau de farfuriile de sticlă şi plescăitul lui 
Sophie când sorbea din cafea. Toots îi aruncă o privire 
urâtă, dar fără succes. Ida se uită sugestiv la stăpâna 
casei, implorând-o parcă să-i spună lui Sophie să fie atentă 
la maniere. Coco stătea în poala lui Mavis, întinzându-şi 
gâtul subţire ca să-şi poată trece limbuţa roz pe marginea 
farfuriei şi să apuce bucăţi de somon şi de sparanghel. 


— Nu cred că voi merge la La Jolla cu George până la 
urmă, spuse Mavis pe neaşteptate. 


— Eşti sigură? întrebă Toots. Nu permite unei adunături de 
babe însetate de sex ca noi să luăm decizia în locul tău. 
Dacă vrei să te duci, cred c-ar trebui s-o faci. 


— Da, vreau, mai precis aş fi vrut, dar acum că ştiu despre 
chestia aia, am unele îndoieli. N-am mai fost cu un bărbat 
de la Herbert încoace. El e singurul cu care... 


— Nu te îneca, Ida! Scuză-mă, Mavis, spune mai departe, 
interveni Sophie. 


— Taci din gură, Sophie! o admonestă Toots, după care se 
întoarse către Mavis. Ziceai că Herbert a fost singurul 
bărbat din viaţa ta. 


Mavis o mângâie pe Coco pe căpşorul ei maro. 


— Pe scurt, nu sunt sigură dacă pot avea o relaţie 
romantică cu George. 


— Pot să te întreb dacă te-ai gândit să ai o relaţie 
amoroasă cu el înainte ca Toots să te lumineze? vru Ida să 
ştie. 


Sophie rămăsese tăcută prea mult timp. 


— O relaţie romantică? Hai să fim serioase, parcă sunteţi 
două virgine. Mavis, plănuiai să ţi-o tragi cu George înainte 
să ştii că el avea nevoie de o pompă pentru penis ca să-i 
iasă schema? 


— Sophie Manchester, eşti o viperă înfiorătoare. Acum taci 
din gură şi las-o pe Mavis să vorbească, se răsti Toots, 
după care i se adresă lui Mavis: Iţi promit, îi trag una dacă 
te mai întrerupe o dată! 


— lar eu o să-ţi dau un asemenea şut în fundul tău zbârcit, 
încât o să preferi să fi primit o palmă peste ochi, ripostă 
Sophie cu o privire rău prevestitoare. 


— M-aş fi putut gândi la asta, reluă Mavis imperturbabilă. 
Nu ne ştim de multă vreme; încă nu pot să cred că e 
interesat de mine. Este arătos, bogat, ba are şi un 
Porsche. 


— Ăsta e un motiv suficient ca să te culci cu el? o 
întrerupse Sophie. 


— Nu sunt defel materialistă. Pe de altă parte, avem multe 
în comun. El are o mulţime de curăţătorii, iar mie îmi place 
să cos. Mi-a promis să mă ducă la o prezentare de ţesături. 
El face permanent eforturi să înveţe despre noile materiale 
şi despre modul în care trebuie tratate. 


Toots se gândi că Mavis părea fericită, cu adevărat fericită. 
Ochii îi străluceau, părul de culoarea piersicii crescuse 
puţin, şi după timpul petrecut la plajă dobândise şi câteva 
şuviţe blonde. Pielea ei, de obicei albă ca laptele, era 
acum aurie. Pe deasupra, pierduse şi vreo douăsprezece 
kilograme. Se schimbase total într-un mod miraculos. Era 
de-a dreptul frumoasă, iar abilitatea ei în materie de 
croitorie nu înceta să le uimească. Toate hainele pe care i 
le cumpărase Toots de la Catherine's din Charleston 
fuseseră refăcute şi transformate în modele simple şi 
elegante. Toots se întreba deseori de ce Mavis nu făcuse o 
carieră în modă. Fără îndoială, ar fi avut un succes 
răsunător. 


— Ar trebui să te duci. Dacă nu vrei o relaţie sexuală, 
spune-i asta pur şi simplu. Îmi aduc aminte că atunci când 
eram măritată cu... parcă... am uitat care dintre soţi, dar 
unul avea aceeaşi problemă ca George. Din căsnicia 


noastră sexul lipsea cu desăvârşire, însă eram cei mai buni 
prieteni. Sexul nu e totul. Dragostea, respectul şi prietenia 
îţi aduc cele mai multe satisfacţii. Aşa cum nu încetaţi să- 
mi spuneţi, am o anumită experienţă în acest domeniu, 
deci ar trebui să mă pricep. 


— Somonul începe să miroasă, remarcă Sophie dintr- 
odată. Hai să strângem şi să ieşim pe verandă. Mi-e o 
poftă nebună de-o ţigară. 


— Şi mie. O să fac o carafă de daiquiri cu căpşune 
îngheţate. Putem să ne îmbătăm criţă dacă vrem, anunţă 
Toots. 


Peste jumătate de oră, bucătăria strălucea de curăţenie, 
vasele erau în maşina de spălat, iar mirosul de peşte se 
dusese de multă vreme. Toots aduse pe verandă o carafă 
cu daiquiri de căpşune şi patru pahare. „Asta da viaţă, se 
gândi ea, dar n-o să fie niciodată Charleston. Acolo e 
acasă.” 


Ida, Sophie şi Mavis păreau să se simtă grozav în 
şezlongurile cu dungi bleu şi verzi care costaseră o mică 
avere. Dacă ar fi fost acolo şi Abby şi Chris, noaptea ar fi 
fost aproape perfectă. Toots se uită la ceas. Era prea 
târziu să-i sune, de vreme ce amândoi trebuiau să se 
trezească devreme pentru slujbele lor. 


Puse tava pe masă. 


— OK, voi turna primul rând. Ridicaţi mîna dacă sunteţi 
gata să vă faceţi praf. 


Trei mâini se înălţară în aer. Toots umplu paharele cu 
băutura dulce şi rece. Pusese suficient rom şi lichior de 
căpşuni cât să dărâme o gorilă de 200 de kilograme. In 


seara aceea, Toots şi prietenele ei cele mai dragi aveau să 
se îmbete. Singura ei grijă era mahmureala de a doua zi. 


capitolul 22 


— Draga de lda ţi-a descoperit fetişul dezgustător, nu-i 
aşa? îl întrebă Mohammed pe Patel. Cu ochii negri 
îngustaţi şi cu maxilarele încleştate, scotea fum pe nările 
sale largi din cauza furiei. Mi-e scârbă de tine! Dacă se 
duce la poliţie, suntem ca şi morţi. N-ai mai putut aştepta, 
nu-i aşa? Nu, trebuia să... Nici măcar nu pot spune ce-ai 
făcut, atât e de mizerabil. Ţi-a trecut vreodată prin cap c- 
ar putea opri viramentul? Eşti un idiot, Patel, să te ia 
naiba! 


Când Patel vorbi, vocea lui exprima cel mai profund 
dispreţ faţă de golanul arogant care stătea în faţa lui, 
bărbatul pe care el îl tratase ca pe un fiu. 


— Nu e treaba ta! Tu şi Amala vă puteţi continua planul de 
a-l jefui pe doctor. Dacă sunteţi inteligenţi, veţi pleca acum 
şi nimeni nu va face pe deşteptul, aşa că nimeni nu va fi 
rănit. Când doctorul Sameer se va întoarce din anul 
sabatic, va descoperi că secretara lui şi-a găsit de lucru în 
altă parte. Amala s-a oferit să rămână şi să supravegheze 
centrul, ţi-aduci aminte? Doctorul nu se aştepta la asta. 
Sunt sigur că va găsi o altă femeie sau poate un bărbat 
care să lucreze pentru el, nu e indispensabilă. Ea aduce 
necazuri, i-am spus întotdeauna asta. Râzi de mine acum, 
dar într-o zi o să-ţi doreşti să mă fi ascultat. 


Mohammed îşi trecu o mână prin părul negru şi des. Nu-i 
spusese lui Patel despre intenţiile lui cu roşcata. Acum, 


când draga de Ida ieşise din peisaj, trebuia să-şi 
revizuiască planurile, întrucât nu mai avea nici un motiv să 
meargă la casa de pe plajă. Dintr-odată îşi pierduse 
momeala. Cu mâinile vârâte adânc în buzunar, parcurgea 
veranda dintr-o parte în alta cu paşi mari. 


— Ai stricat lucrurile mai mult decât crezi, moşule! Ar 
trebui să te omor, să te dau la rechini. Creaturi 
periculoase, dar inteligente. Te-ar scuipa şi te-ar lăsa în 
seama peştişorilor amărâţi. 


Ca să-şi accentueze ideea, scuipă pe pantofii lui Patel, 
după care se întoarse spre balustrada care încercuia 
veranda. Inainte să poată reacţiona, Patel îl împinse pe 
marginea de lemn şi-l ţintui cu mâna stângă. Tânărul 
încercă să se elibereze, dar Patel era prea rapid. Îi înfipse 
un cot în gât, împiedicându-l să respire. Mohammed se 
zbătu să scape din strânsoarea mortală, dar celălalt avea 
avantajul poziţiei dominante. Cu mâna liberă îl pălmui 
dându-l cu capul de bârna solidă. O dată, şi-ncă o dată, şi- 
ncă o dată, izbi ceafa bărbatului mai tânăr de lemnul tare 
în timp ce sângele ţâşnea ca dintr-o fântână, impregnând 
podeaua verandei. 


— Opreşte-te! O să-l omori! ţipă Amala. 


Alergă până la ei şi sări în spatele lui Patel, acoperindu-i 
ochii cu mâinile, însă acesta o aruncă în lături ca pe o 
păpuşă de cârpă. Femeia se lovi zdravăn, însă durerea n-o 
împiedică să înainteze târâş pe podea şi să se furişeze prin 
spatele lui. 


— Nu te mişca, sau îţi rup gâtul! strigă Patel. Simţurile lui 
se intensificaseră datorită puseului de adrenalină, aşa că îi 
intuia perfect mişcările. Vorbesc serios, Amala! 


Ca să-şi întărească spusele, ridică piciorul drept şi-l 
împinse în spate, după care, cu un gest rapid, folosindu-se 
de tocul cizmei, lovi cartilajul delicat al nasului Amalei. O 
auzi pierzându-şi brusc răsuflarea, apoi căzând cu un 
bufnet pe jos. 


— Înţelegi ce vreau să spun, Mohammed? întrebă Patel 
împingându-şi genunchiul în şalele tânărului. Era atât de 
furios, încât continua să-i izbească fără milă capul de 
balustradă, oprindu-se doar când simţi o bucată de carne 
lovindu-i faţa. Azvârli corpul inert lângă cel al Amalei. Se 
aplecă să le verifice pulsul şi constată că amândoi erau 
încă în viaţă. Nu avea să-i omoare aşa, nu era stilul lui. 


Stilul lui Patel era de a-i face să-şi dorească moartea. 


Era trecut de miezul nopţii, însă Abby nu ere deloc obosită. 
Se uitase la două filme de pe canalul Lifetime, ambele 
poveşti de dragoste siropoase care o făcuseră să plângă 
de emotie întrucât, la fel ca mama ei, adora finalurile 
fericite. Chester era încovrigat lângă ea, încălzind-o cu 
trupul lui. Nedorindu-şi să-l trezească, dar simţindu-şi 
picioarele amorţite, se retrase delicat şi, când reuşi să se 
elibereze, o luă tiptil spre bucătărie. La sosire îşi lăsase 
laptopul pe masă, iar acum se bucura că o făcuse. Apăsă 
butonul de pornire şi, în timp ce aştepta ca sistemul de 
operare să se încarce, umplu ibricul cu apă, aprinse focul 
la aragaz şi luă o cană din dulap. Scoase un plic de ceai de 
muşeţel din cutia aşezată la îndemână şi-l aruncă în cană. 


Până ca apa să dea în clocot, îşi verifică e-mailurile. Avea 
câteva mesaje de la redactori, însă un altul îi captă 
atenţia. Reprezenta un răspuns foarte prompt la un e-mail 
pe care-l expediase în acea dimineaţă. ÎI citi rapid, după 


care deschise ataşamentul. Tocmai ce realiza conversia în 
Word când şuieratul ibricului o făcu să tresară. 


— La naiba! 


Ştia ce avea să urmeze. Câinele era terifiat de sunetul 
mult prea strident al ibricului. Abby încerca de fiecare dată 
să-l ia de pe aragaz înainte de a se pune pe fluierat, dar nu 
reuşea întotdeauna. In acele situaţii, bietul Chester urla ca 
un lup, ceea ce făcea şi în momentul respectiv. Se opri să-l 
maseze pe burtă, apoi între urechi. Când văzu că se 
potolise, îşi umplu cana cu apă fierbinte, fiind atentă să nu 
se împiedice de prietenul ei cu patru labe, care îi dădu 
târcoale până se hotărî să se tolănească în mijlocul 
bucătăriei. Scoase o trataţie pentru el din cutia de tablă. 


— Doar ca să ştii, asta nu este o recompensă pentru bună 
purtare! 


Abby îşi trase scaunul şi se aşeză să citească materialul pe 
care-l primise. Conţinutul lui nu reprezenta o surpriză, 
deoarece doctorul Pauley, care îl recomandase iniţial pe 
doctorul Sameer, îi lăuda acum rezultatele excelente în 
tratarea pacienților suferind de tulburarea obsesiv- 
compulsivă. Trecu rapid peste CV-ul medicului. Absolvent 
de Harvard, terminase în primii zece din an. De-a dreptul 
impresionant. Nu era de mirare că doctorul Pauley îi 
acordase încrederea lui. Studie restul documentului, însă 
nu găsi nici un detaliu suspect. Cazierul lui Sameer era 
curat ca lacrima. Se dovedise un şofer model, neavând nici 
măcar o amendă pentru parcare neregulamentară. 
Parcuse lunga listă a distincţiilor primite în decursul 
carierei, însă dintr-odată se opri. „Stai puţin, asta nu e în 
regulă”, îşi zise. 


Reveni la începutul textului. Datele trebuiau să fie greşite. 
Uitându-se  pieziş, Abby se aplecă peste monitorul 
laptopului. Dacă datele ar fi fost corecte, şi în mod cert nu 
erau, doctorul Sameer ar fi avut numai patruzeci şi doi de 
ani. Micşoră fereastra cu documentul, după care intră pe 
Google şi tastă numele doctorului Sameer. Primi aproape 
un milion de rezultate. „La naiba, tipul trebuie să fie 
grozav!” Apăsă pe primul link, care o conduse pe site-ul 
elegant al Centrului pentru Minte şi Corp. Dădu clic pe 
rubrica „Faceți cunoştinţă cu doctorul Sameer şi 
colaboratorii săi”. 


Nu era în regulă, nu putea fi. Accesă linkul „Imagini de la 
Centrul pentru Minte şi Corp”. Da, acolo se tratase lda. 
Reveni la rubrica precedentă. Trei asistente, un medic, 
două secretare, un administrator. Tulburată, se uită la 
ceasul din bucătărie. Era aproape unu dimineaţa. Nu-i 
venea s-o sune pe Toots, întrucât era sigură că mama şi 
naşele ei dormeau duse. Dădu clic pe toate linkurile 
afişate. Ultimul era intitulat „Notă din partea doctorului 
Sameer”. Abby mută cursorul pe literele albastre, apoi 
apăsă pe butonul mouse-ului. O mică fotografie a 
doctorului Sameer zâmbind într-un halat imaculat se afla 
în colţul de sus al paginii. Ce bizar! Inainte de a se 
răzgândi, decuplă mobilul de la încărcător şi tastă numărul 
de acasă al lui Chris. La fel ca ea, obişnuia să se culce 
târziu, aşa că nu risca să-l deranjeze. li trecu rapid prin 
minte o întrebare: dacă avea să răspundă o femeie? Ar fi 
închis, evident. Telefonul sună de trei ori. La naiba, Chris 
era cu vreo actriţă de doi bani, decise ea. 


— Chris Clay. 


Abby era atât de uşurată să-i audă vocea, încât abia îşi 
putu găsi cuvintele. 


— Chris, eşti acasă! exclamă ea, regretându-şi imediat 
constatarea. Nu voia să-i sugereze că o interesa peste 
măsură modul în care îşi petrecea el timpul liber. „jenant, 
Abby, jenant!” 


— Unde aş putea să fiu la ora asta? 


— N-am nici o idee. Ascultă, am să-ţi arăt o chestie 
fenomenală. Eşti lângă computer? 


— Pot fi în două secunde. Gata, am ajuns. 

— Intră pe Google şi tastează „Doctor Benjamin Sameer”. 
— OK. 

Abby auzea zgomotul ritmic al tastelor. 


— Când ţi se afişează rezultatele căutării, intră pe site-ul 
Centrului pentru Minte şi Corp. 


Ţăcănitul se reluă. 
— Am intrat, acum ce mai fac? 


— Vezi linkurile din dreapta? Clichează pe cel care spune 
„Fă cunoştinţă cu doctorul Sameer şi colaboratorii săi”. 
Sunt nerăbdătoare să-ţi aflu impresiile. 


— Hmm, lasă-mă un minut. 


— După aceea, du-te jos, la linkul „Notă din partea 
doctorului Sameer”. Aştept. 


— Mă bucur, pentru că n-am o viteză de lectură prea 
mare. 


— N-am nici o îndoială, îl tachină ea. 


— Aşteaptă să mă cunoşti cu adevărat. Nu sunt lent doar 
la citit, ci şi în alte privinţe. 


Abby îl auzi chicotind. „La naiba, dacă asta nu este o 
formă de sex prin telefon, nu ştiu ce-ar putea fi!” se gândi 
ea. Nu intenţiona să onoreze comentariul cu un răspuns, 
indiferent de cât de sexy s-ar fi considerat interlocutorul 
ei. 


— Nu e acelaşi doctor cu care se întâlneşte Ida, nu-i aşa? 
întrebă Chris. Orice formă de umor i se evaporase din glas. 


— Nu, dar ea frecventează Centrul pentru Minte şi Corp. M- 
am uitat la adresă şi la fotografie. Neîndoielnic, acolo se 
duce de câteva luni. 


— Atunci cine o tratează pe Ida? Pe site nu se 
menţionează nici un doctor care să fi preluat clientela în 
timp ce titularul e în anul sabatic. Bineînţeles, asta nu 
înseamnă că nu s-au făcut nişte aranjamente. Este posibil 
să-şi fi lăsat pacienţii în seama doctorului care se ocupă de 
Ida şi pur şi simplu să nu fi anunţat acest lucru pe site. 


Abby îşi răsuci părul într-un coc neglijent. 
— Nu este exclus, dar să aibă acelaşi nume? 


— Abs, poate că sunt rude. Pun pariu că doctorul Sameer 
mai în vârstă este tatăl. 


— Adevărat, dar cum rămâne cu restul angajaţilor? Unde 
sunt? Mama mi-a spus că fata doctorului Sammer lucrează 
la centru ca recepţioneră sau secretară, însă nici Ida şi nici 
mama n-au menţionat vreun alt membru al personalului. 


— Eşti îngrijorată în legătură cu asta, Abs? 


— Mai mult decât îngrijorată. 


— Acum îmi dau seama. De ce cauţi la ora asta informaţii 
despre doctorul Sameer? 


— Am băut prea mult ceai. Mama m-a luat deoparte şi m-a 
întrebat dacă eu sau cineva din redacţie am putea să 
verificăm trecutul doctorului Sameer. Avea unele bănuieli, 
însă nu mi-a putut spune nimic precis. Azi am pus un 
reporter să facă o mică anchetă, iar acum voiam să să 
merg la culcare, dar apoi am decis să-mi verific e-mailul, 
pentru orice eventualitate. Am văzut că primisesm un 
răspuns. lar restul poveştii îl ştii. 


— Vrei să facem o plimbare pe plajă? 


„Cum să nu? Aş merge oriunde cu tine. Până pe lună. Până 
la capătul pământului. Până la Pink's!” 


— Mama o să mă omoare dacă până la urmă se dovedeşte 
că n-a fost nimic adevărat. 


— Şi dacă este adevărat? 


— Atunci o să mă omoare lda. S-a cuplat cu el după cea 
vindecat-o de tulburarea obsesiv-complusivă. 


— Poţi să fii gata într-o jumătate de oră? 


— Păi într-o jumătate de oră pot fi ca scoasă din cutie chiar 
şi pentru recepţia inaugurală a preşedintelui. 


— E impresionant, Abs! 


— Ce pot să spun? Nu sunt genul de fată care se 
înzorzonează. Mă întreţin cu eforturi minime. 


— Cu atât mai bine. Nu e deloc trafic la ora asta, aşa că te 
iau în cincisprezece minute. 


— Te aştept, spuse Abby. După ce termină convorbirea îşi 
examină ţinuta. Purta pantaloni de trening gri şi un tricou 
portocaliu. Şosete roşii cu o gaură în călcâiul stâng. Se 
gândi să meargă aşa, dar renunţă. Se duse în camera ei şi 
îmbrăcă o pereche de blugi Levi's spălăciţi cu o bluză pe 
gât fără mâneci. Îşi îndesă picioarele în cizmele Uggs 
călduroase şi moi ca nişte papuci de casă cu blană. In 
baie, se spălă pe dinţi şi-şi prinse buclele rebele într-o 
coadă de cal. N-avea de gând să folosească pudra, luciul 
de buze sau rimelul. Făcuse duş mai devreme, când 
ajunsese acasă, şi asta era de ajuns. Nu că n-ar fi 
interesat-o părerea lui Chris despre aspectul ei. Sigur c-o 
interesa, dar tot nu s-ar fi fardat la ora aceea imposibilă. 
La final oricum ar fi trebuit să se demachieze. Peste exact 
cincisprezece minute, auzi un ciocănit. 


— Vin imediat! 


Se uită în oglindă şi imaginea pe care o văzu o mulţumi. 
Înveselită, se grăbi spre uşa de la intrare, oprindu-se doar 
ca să mute mostrele de granit pentru noile blaturi din 
bucătărie. 


Bâjbâi cu încuietoarea, apoi îi dădu de furcă şi lanţul de 
siguranţă. 


— Aşteptai cumva un criminal în serie? râse musafirul. 
Abby reuşi într-un final să deschidă uşa. 


— Nu, Chris, nu aşteptam. Dar în caz că n-ai observat, sunt 
o femeie singură care trăieşte într-un oraş cu o rată a 
criminalităţii relativ ridicată. Deşi Brentwood este un 


cartier bogat, nu consider că siguranţa mea e garantată. 
Asta îţi răspunde la întrebare? 


— Cred că-mi place mai mult de tine când vorbeşti la 
telefon. Nu faci aşa de mult pe deşteapta. 


Chris îi luă cheile din mână şi încuie uşa. 
— Aşteaptă! Nu uita de Chester, trebuie să-l luăm cu noi. 


Abby se întinse după chei şi reuşi să descuie fără să le 
scape din mână. Merse în bucătărie, unde găsi patrupedul 
făcut covrig sub masă. Hotări să-l lase să doarmă. 


Chris făcu un ocol pentru a ajunge pe partea pasagerului şi 
îi deschise portiera. 


— Păi Chester unde-i? 


— Dormea sub masa din bucătărie. Mi-a fost milă să-l 
trezesc. 


— Şi eu care credeam că eşti nemiloasă. 


Abby se instală în scaun, uimită să constate că partenerul 
ei din acea seară nu conducea un BMW sau altă marcă 
denotând bunăstarea, ci o Toyota Camry. Pur şi simplu, 
Chris era Chris. 


— Eşti un ticălos, ştii asta? îl tachină ea. 
— Mi s-a spus şi în alte feluri mai rele. 


— Cum ar fi? Abby nu-şi dorea cu adevărat să afle 
răspunsul, dar conversaţia lejeră o amuza. li dădea 
aceeaşi stare de confort precum cizmele Ugg. 


— N-ai nevoie să ştii asta. 


Chris se întinse peste consolă, căutându-i mâna. O găsi şi 
i-o ţinu în a lui. Abby nu scoase nici un cuvânt. N-avea de 
gând să strice un moment atât de plăcut. 

Un bubuit zgomotos la uşa de la intrare o făcu pe Toots să 
sară din pat. Bâjbâi prin întuneric, căutând întrerupătorul 
veiozei de pe noptieră, şi se uită la ceasul deşteptător. 
Aproape trei, ora vrăjitoriei. Şi mai multe bubuituri. Nu-i 
trecea prin minte cine ar fi putut s-o viziteze în toiul nopţii, 
dar se gândi instantaneu la Abby. Levită practic pe scări 
până la parter. 


— Vin, aşteptaţi un minut. 

Se grăbi spre uşă, sperând şi rugându-se să nu fie Abby 
sau cineva care s-o anunţe că fiica ei suferise un accident. 
Aprinse luminile de afară, apoi împinse uşa într-o parte. 

— Bună, mamă. Te-am trezit? spuse Abby. 

Toots se dădu într-o parte, făcându-i loc să intre. 

— Eşti cumva beată? 


Abby strigă pe cineva. 


— Nu, nu sunt beată, iar dacă aş fi, n-aş fi condus şi cu 
siguranţă n-aş fi venit la ora asta. 


— Ai adus un prieten cu tine? întrebă Toots. În clipa 
următoare Chris apăru în prag. Nu sunt sigură că vreau să 
ştiu de ce sunteţi amândoi aici, zise ea. Păreţi teferi, aşa 
că putem elimina varianta unei boli. N-aş exclude însă o 


boală mintală. Să mergem la bucătărie. Eu o să pun de 
cafea, iar voi o să-mi explicaţi ce vânt vă aduce. 


— La naiba, mamă, nu te mai arăta aşa de bucuroasă că 
ne vezi, o dojeni Abby dându-i un ghiont în coaste. 


— Încetează! Ştii că nu suport chestia asta, bombăni Toots 
trăgând-o la rândul ei de coada de cal. 


Chris îşi luă mama vitregă în braţe şi o sărută pe obraz. 
— Mi-ar prinde bine o cafea. Tu ce zici, Abs? 


— Aş prefera un ceai, dar merge şi cafeaua. Mamă, te rog, 
nu te mai uita la mine de parcă aş fi vreo nebună! 


— Îmi pare rău, scumpo, dar mă gândeam la tatăl tău. Şi el 
era mare băutor de ceai. Vorbele tale m-au făcut să-mi 
aduc aminte cât de mult îmi lipseşte. 


— Of, mamă, îmi pare rău. N-am ştiut. 


— N-are importanţă. Acum lasă-mă să mă ocup de cafea. 
Am o bănuială că n-o să-mi placă vestea pentru care aţi 
bătut atâta drum. 


Toots puse cafea în filtrul de hârtie, umplu vasul cu apă, 
apoi apăsă pe întrerupător. Mirosul îmbietor o făcu pe 
Abby să-şi dea seama că-i era foame. Cina ei din acea 
seară însemnase o pungă de floricele preparată la 
microunde, iar asta fusese cu ore în urmă. 


— Ai ceva bun de ronţăit? întrebă ea pe când deschidea 
frigiderul. 


— Tot ce avem sunt numai chestii bune de ronţăit. Cu 
Mavis pe post de bucătăreasă-şefă, nu ni se oferă decât 


alimente sănătoase. N-am mai mâncat un bol de cereale 
Froot Loops de secole. 


— Dă-te la o parte, Abs, lasă-mă să mă uit în frigider, 
interveni Chris. Mor de foame, întrucât la cină am mâncat 
doar nişte îngheţată. Din nou. 


— Eu am mâncat popcorn. Din nou, replică Abby. 


— O să vă ofiliţi dacă nu mâncaţi cum trebuie, îi mustră 
Toots, deşi nu era persoana cea mai potrivită ca să dea 
sfaturi. Când cafeaua fu gata, Toots umplu trei căni şi le 
aduse la masă, ordonând: Abby, ia nişte frişcă şi zahăr 
dacă tot eşti în picioare. Şi adu cu tine şi cutia aia de 
aspirină de lângă cafetieră! Am o durere de cap 
îngrozitoare. 


Tânăra respectă instrucţiunile întocmai. Aduse o farfurie 
cu felii de brânză, căpşune şi portocale. 


— Ăste e un adevărat festin. Mavis ar trebui să se mute la 
mine, aş fi fericită să-mi gătească. 


— E o bucătăreasă nemaipomenită, spuse Toots cu 
afecţiune. După ce se aşezară la masă, li se adresă pe un 
ton grav: Acum vreau să-mi spuneţi de ce-aţi venit la ora 
asta. Îi privi atent şi dintr-odată avu o revelaţie. Voi doi 
ieşiţi împreună? De asta sunteţi aici? Aveţi un anunţ de 
făcut? Am văzut eu cum vă uitaţi unul la altul. 


Dac-ar fi fost o hazna prin preajmă, Abby a fi plonjat cu 
bucurie în ea numai ca să se ascundă. Chris râse, dar n-o 
corectă pe Toots. 


— Mama, să vorbim despre motivul adevărat pentru care 
suntem aici, OK? 


— Te-am enervat. Nu-mi spui „Mama” decât dacă eşti 
furioasă. 


Abby ignoră comentariul. 


— Îţi aduci aminte că azi-dimineaţă mi-ai trimis un e-mail 
prin care mă rugai să cercetez trecutul doctorului Sameer? 


— Bineînţeles, nu sunt atât de dusă cu capul. Cel puţin 
deocamdată. 


— Aveai mare dreptate să-l suspectezi. Ai laptopul la 
îndemână? 


— E sus, mă duc să-l iau. 


Toots părăsi camera, întorcându-se peste câteva minute 
cu computerul. Il deschise şi se conectă la internet, după 
care i-l oferi fiicei sale. Abby deschise e-mailul pe care i-l 
trimisese reporterul de la The Informer şi descărcă fişierul 
ataşat, apoi căută prin textul documentului până când găsi 
ce căuta. 


— Uită-te la asta şi spune-mi ce părere ai. Poziţionă 
computerul în aşa fel încât mama ei să poată citi. 


Toots deveni agitată. Intuiţia nu o înşelase, ceva nu era în 
regulă cu ciudatul ăla! 


— Nu cred că este bărbatul pe care noi îl ştim drept 
doctorul Sameer. Ida trebuie să vadă asta neapărat, doar 
face sex cu el. Asta nu e de bine. Nu, nu e deloc bine. 


O luă la fugă pe scări, lăsându-i pe Abby şi pe Chris să 
discute viaţa sexuală a Idei. Când ajunse la dormitorul 
prietenei sale, se opri în faţa uşii. Vestea avea s-o dea 
gata pe Ida, însă nu putea s-o amâne. Bătu la uşă, după 


care o deschise. Ida zăcea de-a curmezişul patului ca un 
beţiv de doi bani. Băuseră toate prea multe pahare de 
daiquiri, îşi zise Toots. Pe deasupra, Ida sforăia îngrozitor. 
N-ar fi vrut s-o deranjeze, mai ales când era în acea stare. 
Citise undeva că e periculos să-i trezeşti pe oamenii care 
sforăie, deoarece se află într-un somn adânc şi se pot 
speria cumplit. Hotări că era o teorie absurdă, aşa că îşi 
înghionti prietena în umăr. Ida se răsuci pe partea 
cealaltă, sforăind şi mai abitir. 


— Trezeşte-te! 


Ida se întoarse pe spate, cu picioarele şi braţele aşezate în 
formă de X. Toots o înghionti din nou. 


— lda, e important. Trebuie să te trezeşti! 


— Ce naiba cauţi aici, Toots? S-a-ntors Bing? Ce s-a 
întâmplat? 


Sophie, care auzise bătăile în uşă şi venise să vadă despre 
ce era vorba, stătea în prag. 


Toots o ciupi din nou pe Ida. 


— lda, trezeşte-te! Ştiu că mă auzi, chiar dacă sforăi 
precum beţivul oraşului. Hai, am nevoie de tine în picioare. 
Părul tău de la subraţ este cărunt. 


— lar tu eşti beată, hohoti Sophie. 


— O să ţi-o plătească într-o bună zi, ai face bine să te 
păzeşti, îi şopti amuzată Toots, după care i se adresă 
celeilalte cu voce tare: Ida, avem nişte veşti în legătură cu 
doctorul Sameer. Dacă nu deschizi ochii şi nu-ţi dai fundul 
ăla slab jos din pat, o s-o trimit pe Sophie după o carafă cu 


apă rece ca gheaţa. Abby şi Chris sunt la parter şi te 
aşteaptă. 


Ida sări din pat într-o clipită. 


— De ce nu mi-ai spus asta când ai dat buzna la mine în 
cameră? 


— N-am dat buzna. Acum aruncă ceva peste cămăşuţa aia 
transparentă şi vino jos. Am făcut cafea proaspătă. 


— Spală-te şi pe dinţi, o înţepă Sophie. 


— Sophie, n-ai niciodată ceva drăguţ de spus? se plânse 
Ida. 


Cealaltă se opri în prag, reflectând încă la întrebare. În 
cele din urmă răspunse simplu: 


— Nu. 
— Te aştept, insistă Toots. 


La bucătărie, Toots puse din nou de cafea în timp ce Abby 
şi Chris îi povesteau lui Sophie ce aflaseră. 


— l-am spus mamei tale că mi se părea ciudat. Prea 
amabil. Aveam senzaţia că mă dezbrăca din priviri, zise 
Sophie. 


Ida alese momentul acela pentru a-şi face o intrare 
grandioasă. Se aranjase repede şi arăta foarte bine, se 
gândi Toots. 


— Nu te dezbrăca, Sophie, cel mai probabil îşi dorea să 
aibă chiloţii tăi. Ida împietri când îşi dădu seama ce 
spusese. Eu... eu glumesc, bineînţeles. Abby, dragă, de ce 
te-ai trezit aşa devreme? Chris? 


— Stai jos, Ida! Copiii au descoperit nişte informaţii. Cred 
că trebuie să auzi asta. 


— Ascultă, zise Ida aşezându-se, dacă este vorba de cele 
trei milioane de dolari, am contactat deja banca. Au spus 
că vor opri transferul în timp util. Văzându-le nedumerirea 
de pe chipuri, simţi nevoia să întrebe: Ce s-a întâmplat? 
De ce vă uitaţi la mine aşa? Nu asta voiaţi să-mi spuneţi? 


Abby dădu ocol mesei şi luă loc pe scaunul de lângă Ida. 


— Habar nu aveam de bani. Nu în asta constă 
descoperirea noastră, dar povestea ta ne confirmă 
suspiciunile. Doctorul Sameer a fost cel care ţi-a cerut 
bani, sau tu i-ai dat pur şi simplu? Cum Idei îi dădură 
lacrimile, Abby luă un şerveţel şi i-l întinse. Uite! Haide, 
plângi, îţi va face bine. Când vei fi pregătită, ne poţi spune 
ce s-a întâmplat, iar noi te vom pune la curent cu 
noutăţile. Dacă e necesar, vom merge la poliţie. Nu-i aşa, 
Chris? 


— Dacă s-a comis vreo ilegalitate, absolut. 


— El m-a rugat. Ei bine, nu chiar aşa, mai degrabă eu i-am 
oferit. 


Abby îi netezi Idei părul ce-i cădea pe faţă. 


— Relatează-mi cuvânt cu cuvânt ce-ai spus când i-ai 
oferit bani doctorului Sameer. Crezi că-ţi mai poţi aminti 
detaliile? 


Ida îşi suflă nasul şi dădu din cap. 


— Eu şi Sammy... vreau să spun doctorul Sameer, oricare 
ar fi numele lui, stăteam de vorbă într-o dimineaţă acum 
câteva zile. Părea trist. Spunea că are probleme la clinică. 


Pacienţii s-au împuţinat, aşa că se temea că va trebui s-o 
închidă. Eu nu voiam să-i văd munca de-o viaţă distrusă ca 
un castel din cărţi de joc. l-am propus să-l ajut, întrucât îi 
datoram viaţa după ce m-a vindecat de psihoza aia 
cumplită. El a zis că nu putea să-mi ia banii şi că avea să 
ceară un împrumut de la bancă. l-am spus că oferta 
rămânea valabilă dacă el o voia. N-a mai venit vorba 
despre asta până acum două seri, murmură Ida 
tamponându-şi ochii cu şerveţelul. 


— Spune mai departe, o încurajă Abby. 


— Nu ştiu dacă pot. Mă simt ca o proastă. Ida închise ochii; 
mâinile îi tremurau. Mi-e atât de ruşine! 


— Nu eşti prima femeie care a fost orbită de un bărbat, o 
consolă Sophie. Walter era un ticălos de prima mână care 
şi-a băut cariera, iar când asta n-a mai fost îndeajuns, a 
început să se folosească de mine drept sac de box. Nu-i 
aşa, Toots? 


— Ba da, arză-l-ar focul! 


— Îmi pare rău! îngăimă Ida. N-am ştiut niciodată. Sophie, 
ai fi putut să-mi spui. Te-aş fi ajutat. 


— Ştiu, dar mi-a fost jenă. Am fost înşelată de Walter aşa 
cum ai fost şi tu înşelată de aşa-zisul doctor. Situaţii 
diferite, dar eu am fost la fel de uşor de păcălit. Nu-ţi mai 
pune cenuşă-n cap. 


— Mulţumesc, Sophie! Înseamnă mult venind de la tine. 
Deci vreţi să ascultați restul? Cum toţi dădură din cap 
nerăbdători, Ida continuă: Dacă mă uit înapoi, nu pot să 
cred cât de naivă am fost. Sophie, Toots, aveţi dreptate 
când îmi spuneţi că nu pot trăi fără bărbaţi. Nu ştiu de ce, 


dar e o chestiune pe care o s-o lămuresc atunci când se 
vor linişti apele. Ei bine, Sammy, cum îl alint eu, obişnuia 
să mi-l trimită pe Mohammed, şoferul limuzinei lui, ca să 
mă ia de acasă în toiul nopţii, după care mă aducea înapoi 
dimineaţa. M-am furişat aşa luni de zile. Când vă rugam să 
mă lăsaţi să dorm până târziu nu era pentru că aş fi vrut 
să lenevesc în pat. Pur şi simplu aveam nevoie de mai 
mult timp ca să-mi revin după aventurile mele nocturne, 
dacă vreţi. În ziua primei noastre întâlniri în public, Sammy 
spusese că voia să mă roage ceva. Credulă şi neajutorată 
cum sunt, am presupus că urma să mă ceară de nevastă. 
Când Mohammed a venit să mă ia de-acasă, m-am gândit 
că vom merge la un restaurant de top, că-mi va face 
propunerea, iar apoi vom trăi fericiţi până la adânci 
bătrâneţi. N-am mai ajuns în oraş. Sammy o rugase pe 
Amala, „fiica” lui sau oricine ar fi ea, să pregătească cina 
la casa lui de la malul mării. Totul era foarte romantic. 
Masa fusese aranjată pe verandă, cu şervete imaculate şi 
trandafiri în farfurii. Era şi o sticlă de Dom Perignon la 
rece. În primul moment m-am simţit dezamăgită, părându- 
mi-se extrem de banal. Nu este jalnic? Mai bine nu 
răspundeţi la asta. Ştiu că aşa e. Un lucru a dus la altul. Nu 
eram în cea mai mare formă după ce văzusem şampania, 
dar Sammy nu părea să-şi dea seama, sau pur şi simplu a 
ales să-mi ignore sentimentele. Acum sunt sigură că a 
doua variantă e corectă. Apoi a zâmbit şi a spus avea să- 
mi adreseze o rugăminte. Acela a fost momentul când mi- 
am revenit, gândindu-mă că nu-mi pierdusem şarmul, încă 
mai puteam atrage un tip realizat, cu o carieră 
extraordinară. Ştiu, ştiu. Ei bine, în loc să-mi ceară mâna, 
m-a întrebat direct dacă oferta mea de a-i împrumuta bani 
mai era valabilă. N-a folosit exact aceste cuvinte, dar ceva 
foarte asemănător. M-am simţit ca un balon înţepat cu un 
ac. Ca o femeie de onoare ce sunt, nu am putut răspunde 


decât „Bineînţeles”. Trei milioane de dolari, a spus el. M- 
am simţit folosită, aşa că am fugit. Sammy m-a găsit şi m- 
a adus înapoi aici. 


A doua zi, adică ieri, m-a sunat să-şi ceară scuze. M-am 
lăsat îmbrobodită de vorbele lui dulci şi am acceptat să mă 
duc la el. Pe drum, din taxi, l-am sunat pe Russ, omul meu 
de la bancă, şi l-am rugat să vireze trei milioane de dolari 
într-un cont. Nu aveam toate datele bancare, dar l-am 
asigurat pe Russ că urma să le primesc în curând. Săracul 
băiat, l-am făcut cu ou şi cu oţet când m-a întrebat de ce 
am nevoie de o sumă atât de mare. Va trebui să-l sun şi 
să-mi cer scuze. 


Când am ajuns la el acasă, Sammy mă aştepta în dormitor. 
l-am spus că sunasem la bancă şi că făcusem 
aranjamentele pentru transfer, aşa că nu mai rămânea 
decât să-mi indice coordonatele lui bancare. Atunci a fost 
momentul când în mintea mea ar fi trebuit să sune alarma. 
A scos o bucată de hârtie din buzunar aşa de rapid, încât 
am fost un pic surprinsă, dar trebuia să mă ţin de 
promisiune. Biletul conţinea toate informaţiile necesare 
pentru virament. Am sunat la bancă, am citit buimacă 
numerele... Nu, nu, staţi, nu s-a întâmplat chiar aşa. l-am 
spus lui Sammy că voi suna la bancă, iar el a ieşit din 
cameră. Eu am făcut aranjamentele. Russ mi-a zis că 
transferul avea să se realizeze în patruzeci şi opt de ore. E 
aşa de umilitor! gemu Ida după o pauză. 


— N-avem nevoie să intri în toate detaliile sordide. 


— Trebuie să le auziţi! Abby, iartă-mă, dar eşti o femeie în 
toată firea. Dacă n-aş crede că se cuvine, nu v-aş spune 
asta. O parte din mine vrea să urle din cauza ruşinii, iar 
altă parte vrea să râdă ca o hienă sălbatică. Dacă acest 


Sammy ar fi un actor, povestea ar fi minunată pentru The 
Informer. Aşadar, Sammy a părăsit camera când eu sunam 
la bancă. După câtva timp, văzând că nu mai apărea, am 
început să-l caut. Casa are patru dormitoare, dar numai 
două sunt folosite. Curioasă, am aruncat o privire în cele 
două camere neocupate. Prima era amenajată ca birou. A 
doua avea o saltea gonflabilă şi o lampă ieftină aşezată pe 
un teanc de cărţi. Mi s-a părut bizar că un om de calibrul 
lui Sammy nu are o cameră de oaspeţi mai arătoasă. Mai 
departe, am văzut că uşa camerei Amalei era deschisă. 
Convinsă că aveam să-l găsesc pe Sammy, am pornit într- 
acolo. Inainte de a striga sau de a bate la uşă, am aruncat 
o privire înăuntru. Ida trase aer în piept şi continuă 
aproape în şoaptă: Sammy nu şi-a dat seama că mă uitam 
la el. Am fost oripilată când am văzut un teanc de chiloţi 
de damă pe pat. El ţinea o pereche în mână şi... o mirosea. 

Sophie era perplexă. Toots arăta de parcă ar fi încasat pe 
neaşteptate o lovitură teribilă. Abby se holba şocată. Chris 
clătina din cap dezgustat. Ida stătea pur şi simplu cu 
lacrimile şiroindu-i pe faţă. 


— Vă puteţi imagina cât de proastă am fost? Povestea nu 
se termină aici, însă continuarea o s-o aflaţi într-o zi cu 
vreme urâtă, când o să fim plictisiţi şi n-o să avem nimic 
de făcut. Deocamdată, asta e tot. Abby, ce voiai să-mi 
spui? Nu poate fi nici pe departe la fel de grav. 


— Poate că nu, deşi... Mamă, pot să-i spun ce m-ai rugat 
să fac? 


— Sigur, încuviinţă Toots. 


Abby stătea în continuare lângă Ida, sperând ca astfel s-o 
poată consola mai uşor. 


— Mama m-a rugat să-l verific pe doctorul Sameer, 
întrucât îi stârnea unele suspiciuni difuze. L-am rugat pe 
unul dintre reporterii mei locali să-i investigheze trecutul. 
Are un CV impecabil. N-a luat în viaţa lui nici măcar o 
amendă pentru viteză. Omul este aproape de sfinţenie, 
dacă mă-ntrebi pe mine. În timp ce-i admiram realizările, 
am remarcat anul când a absolvit Facultatea de Medicină 
de la Harvard. Doctorul Sameer despre care am primit eu 
informaţii ar trebui să aibă în jur de patruzeci şi doi de ani. 
l-am căutat numele pe Google şi am găsit peste un milion 
de pagini. Centrul pentru Minte şi Corp are un site web 
care prezintă unele aspecte foarte interesante. Mami, dă- 
mi computerul tău! 


Abby intră pe site-ul Centrului şi îi arătă Idei fotografiile 
proprietarului şi ale angajaţilor, după care deschise nota 
adresată pacienţilor. 


De cinci luni, doctorul Benjamin Sammer îşi petrecea anul 
sabatic în India. Ida era buimăcită. 


— Cum? Şi cine e Sammy? 


— Asta încercăm noi să aflăm, spuse Chris. Crezi că poţi 
introduce un poliţist sau un detectiv particular în locuinţa 
lui fără a stârni vreo bănuială? 


— Dumnezeule, nu! Ultima dată am fugit de acolo în 
lacrimi. Aşa cum am spus, nu v-am prezentat toate 
detaliile; cert este că eu nu mă mai întorc în casa aia. Vă 
pot da adresa, însă asta e tot. 


Chris ieşi pe verandă să dea câteva telefoane, apoi se 
întoarse în bucătărie. 


— Am sunat la poliţie şi le-am rezumat povestea. Vor 
încerca să-l localizeze pe doctorul Sameer. Situaţia ar 
putea fi şi mai gravă decât ne închipuim. Dacă nu vom 
putea da de adevăratul doctor şi de colaboratorii lui, 
Sammy al tău ar putea fi implicat în ceva mult mai sinistru 
decât amuşinatul chiloţilor de damă şi escrocarea femeilor 
bogate. 


— Mă duc să mă întind, nu mai am pic de vlagă. Toots, 
dacă ai nevoie de mine, e de ajuns să baţi la uşă. Vreau să 
mai fac un duş, pentru că mă simt îngrozitor de murdară. 


— lda, orice ai face, să n-o iei de la capăt cu spălatul pe 
mâini obsesiv! Nu uita că Sammy chiar te-a ajutat să-ţi 
învingi fobia, o atenţionă Sophie. 


— Nu percep acel tip de murdărie, aşa că nu te îngrijora. 
Chris, dacă poliţiştii au nevoie să discute cu mine, spune-le 
că voi face orice pentru a-i ajuta să-l găsească pe acel... 
pe acel individ. 


— Înainte de a merge la culcare, notează-i adresa. Dacă 
poliţia are nevoie de altceva, te voi contacta eu însumi. 


Ida mâăzgăli adresa casei lui Sammy şi i-o dădu lui Chris, 
apoi o îmbrăţişă călduros pe Abby. 


Sus, în intimitatea camerei sale, îşi pierdu controlul. „Am 
fost proastă, cumplit de proastă!” se dojeni. Chiar dacă 
avea şaizeci şi cinci de ani, tot nu învățase nimic în 
privinţa bărbaţilor. Putea să administreze o proprietate 
imensă cu un personal numeros, putea să ia decizii 
inteligente referitoare la investiţii, iar odată fusese un 


fotograf cunoscut ale cărui lucrări apăruseră pe coperta 
revistei Life. Deşi nu avusese nişte realizări extraordinare, 
nici nu erau de neglijat. 


Aşa cum îi spusese lui Toots, se simţea murdară, dar nu în 
sensul că ar fi avut microbi. Murdară până în măduva 
oaselor. Roti robinetul şi turnă în cadă nişte spumant de 
baie. Îşi dădu jos hainele şi se uită îndelung în oglindă. Nu- 
i plăcea deloc ce vedea: un chip dur, cu unghiuri tăioase, 
lipsit de orice delicateţe,  reflectându-i furia şi 
amărăciunea. Posomorâtă, întoarse spatele oglinzii şi se 
lăsă să alunece în apa caldă, sprijinindu-şi capul de 
marginea căzii cu un ultim gând optimist. Dacă Mavis se 
putuse schimba, ea de ce n-ar fi reuşit? Mavis îmbrăţişa 
viaţa cu o asemenea vigoare, încât Ida se întreba dacă 
asta n-o făcea să sufere. Avea să asculte sfatul prietenelor 
ei şi să renunţe la cuceririle în serie. Avea să fie amabilă în 
loc de arogantă, poate cu o notă de maliţie, aşa, ca 
Sophie. Spera ca autorităţile să-i găsească pe Sammy şi pe 
acel şofer josnic, Mohammed. Erau complici, fără îndoială, 
iar Amala făcea parte din bandă. lar dacă poliţia nu-i 
depista, avea să angajeze cei mai buni detectivi privaţi din 
ţară ca să se ocupe de problemă. 


Hotărâtă să facă schimbările atât de necesare în viaţa ei, 
Ida închise ochii şi se relaxă. 


Când Mavis auzi vocile agitate din bucătărie, se gândi 
imediat la musafirii lor spirituali, cum îi plăcea să-i 
numească. Cobori în grabă şi inima i se umplu de dragoste 
când o văzu pe Abby. Alergă spre ea şi o luă în braţe, 
sărutând-o pe cârlionţii dezordonaţi, apoi îşi dădu seama 
de cât de târziu sau cât de devreme era. 


— Abby, s-a întâmplat ceva? Mavis se uită după Chester. 
Când nu-l văzu, o cuprinse spaima. Chester este bine? 


Abby o îmbrăţişă la rândul ei cu afecţiune. 


— Foarte bine. Dormea aşa de liniştit sub masa din 
bucătărie, că m-am gândit să nu-l deranjez. 


— E minunat! Chris, probabil că amândoi sunteţi lihniţi. 
Sunteţi cam palizi. Să vă pregătesc ceva pentru micul 
dejun? întrebă Mavis. 


— Eu nu vreau nimic, mulţumesc. Eu şi Chris am golit 
frigiderul când am ajuns. Mamă, cred că trebuie să-i 
spunem lui Mavis de ce suntem aici. 


Toots interveni în discuţie. 


— Bineînţeles că trebuie să-i spunem. Mavis, asta a fost 
cea mai nebună dintre nopţi. Nu mi-am imaginat c-o să zic 
asta vreodată, dar săraca Ida! Îi povesti în zece minute 
despre suspiciunile ei şi despre cum o rugase pe Abby să 
verifice trecutul doctorului Sameer. Prin urmare, nu putem 
face nimic până când nu avem veşti de la poliţie, încheie 
ea. 


— E ceva aproape la fel de înspăimântător ca fantomele! 
Ba nu, cred că e mai rău. Cel puţin fantomele noastre par 
a fi... prietenoase. Unde e Ida acum? se interesă Mavis. 


Chris o luă pe Mavis deoparte înainte ca aceasta să 
primească un răspuns la întrebare. 


— Ai spus fantome? Fantome? 


— Da, bineînţeles. Nu ţi-a spus Abby? 


Chris se uită la Abby şi la Toots. Amândouă îi zâmbiră, dar 
era un zâmbet nervos, forţat. Le zâmbi şi el nedumerit. 


— Nu, Abby a uitat să menţioneze fantomele. De ce nu-mi 
spui mai multe la o cană de cafea? Mor de curiozitate să 
ascult povestea. 


Pe când o conducea pe Mavis la masă, nu-şi luă ochii de la 
Abby şi de la Toots, mormăind întrebător „Fantome?” în 
direcţia lor. Cele două stăteau ca două stane de piatră 
identice şi surâdeau misterios. 


Ce noapte! Sau, mai bine zis, ţinând cont de oră, ce zi! 
Chris le aştepta cu nerăbdare explicaţia. Mavis îi turnă o 
cană de cafea în timp ce el continua să se holbeze la Toots 
şi la Abby. 


— Fantome? mormăi din nou. 


Mama şi fiica încuviinţară cu acelaşi zâmbet larg, 
enigmatic. 

Șase săptămâni mai târziu... 


Abby goni spre casă cât de repede îi permitea traficul. O 
aştepta noaptea cea mare, cum o botezase ea. În acea 
seară avea să se ducă la mama ei, la Malibu, unde Sophie 
urma să execute - detesta cuvântul, dar era cel mai 
potrivit - prima şedinţă de spiritism de când Ida le 
mărturisise că fusese cuplată cu un onanist care amuşina 


chiloţii femeilor. Acum îi venea să râdă, dar la momentul 
respectiv nu fusese deloc amuzant. 


O zbughi cu Mini Cooperul ei galben într-o curbă la 
dreapta, apoi viră scurt la stânga pentru a ajunge la casa 
ei din Brentwood. Aşezat pe locul pasagerului, Chester îşi 
scoase nerăbdător capul pe geamul deschis. 


— Aproape am ajuns acasă, băiete. Dar tu deja ştii asta, 
nu-i aşa? 


Abby îşi întinse mâna dreaptă şi-l scărpină în locul lui 
preferat, fix deasupra cozii. 


— Ham! Ham! 
— Cu plăcere, râse ea. 


Comunicau destul de bine, se gândi în timp ce parca. Opri 
motorul şi se întinse să decupleze centura câinelui, care 
ţâşni din maşină şi se năpusti spre curtea din spate, unde 
obişnuia să stea ore întregi şi să observe veveriţele care 
se urcau şi coborau din copaci la fel de repede ca nişte 
săgeți. Dar el nu le alerga niciodată, nu devenea niciodată 
agresiv faţă de ele aşa cum ar fi făcut orice alt câine. Nu, 
pur şi simplu îi plăcea să se uite cum se jucau. 


Ştiind că mai era ceva timp până la plecarea spre Malibu, 
Abby îl lăsă pe Chester să se distreze la spectacolul 
veveriţelor. Curtea era împrejmuită de un gard, aşa că nu 
trebuia să-şi facă griji că ar fi putut ieşi. Ajunsă în casă, se 
aplecă să-şi ia corespondenţa pe care poştaşul o 
împinsese prin fanta uşii. Avea patru plicuri albe, două 
reclame la pizza şi o invitaţie la nuntă din partea unei 
prietene dragi din Charleston. Reţinu data ca s-o treacă în 
calendar. 


La bucătărie, îşi admiră noile blaturi de granit pe care le 
instalase  singură-singurică. Nu fusese uşor, dar nu 
trebuise să se grăbească. Îi luase două săptămâni de 
muncă grea, de nopţi nedormite şi de alimentaţie 
nesănătoasă, însă rezultatele erau la înălțimea 
aşteptărilor. Avea un sentiment de mândrie de fiecare 
dată când se uita la ele, nu doar pentru că arătau 
spectaculos, ci mai ales pentru că erau opera ei. lşi 
petrecuse trei sâmbete la un magazin de bricolaj ca să 
înveţe cum să procedeze. Curând trebuia să le invite la 
cină pe Toots şi pe naşele ei de botez, dar şi pe Chris, ca 
să se laude cu noua sa bucătărie. 


Eevenimentul din acea seară - nu, „eveniment” era 
cuvântul pe care mama ei îl folosea pentru înmormântări - 
treaba din acea seară fusese amânată de câteva ori dintr- 
un motiv sau altul. O sunase pe Toots mai devreme ca să 
se asigure că nu intervenise nici o schimbare. Abby era 
foarte curioasă, dar şi puţin speriată, întrucât nu mai 
participase niciodată la o şedinţă de spiritism. Sophie îi 
spusese cum aveau să decurgă lucrurile. Dacă, şi Abby 
ştia că ăsta era un mare „dacă”, dacă se arăta vreun 
strigoi sau ce-o fi fost, plănuia să-i pună întrebări la care 
numai respectivul ar fi ştiut să răspundă. In caz că avea 
noroc, s-ar fi ales cu un titlu de senzaţie pentru noua ei 
rubrică, „Ştiri din lumea de dincolo”, creată cu două 
săptămâni în urmă. Reacţia fusesese  copleşitoare. 
Misteriosul ei patron îi trimisese un e-mail prin care o 
informa că vânzările crescuseră cu 30%. Abby simţea 
pentru prima dată de când se afla la cârma revistei că The 
Informer le făcea o concurenţă serioasă celorlalte două 
tabloide. 


Viaţa era minunată. 


Cum mai era timp până la reprezentaţie - îi plăcea acel 
cuvânt - Abby se duse în baie şi dădu drumul la apă 
fierbinte în noua ei cadă aflată la nivelul pardoselii. Acesta 
era locul ei preferat de relaxare. Scosese din priză 
telefonul şi închisese mobilul înainte de a se lungi în apă 
sub mângâierea jeturilor care-i masau muşchii tensionaţi. 
Lăsase uşa deschisă pentru Chester, astfel încât nu trebuia 
să iasă din cadă pentru a-i da drumul înăuntru. Dacă n-ar fi 
trebuit să conducă ar fi băut şi un pahar de vin, ba ar fi 
aprins şi nişte lumânări parfumate, însă nu voia decât să 
se destindă puţin înainte de şedinţa de spiritism. Mama ei 
îl invitase pe Chris, însă acesta nu se arătase prea 
entuziast, deoarece privea cu scepticism fenomenele 
paranormale. Abby îl înţelegea perfect. Avea o concepţie 
asemănătoare despre practicarea dreptului, şi i-o spusese 
la o cină romantică în urmă cu două săptămâni. Relaţia lor 
se îmbunătăţise mult. El o suna când putea, iar ea Îi 
trimitea e-mailuri amuzante. Deocamdată nu aveau nevoie 
de mai mult, însă nu era decât liniştea dinaintea furtunii. 
Între ei exista o atracţie magnetică aproape 
înspăimântătoare. Sărutul pe care i-l dăduse pe obraz 
înaintea cinei îi trimisese săgeți de dorinţă arzătoare în 
vintre. Îi ajungea să se gândească la el ca să se excite. Nu 
era gata să ducă relaţia până la acel punct, dar fanteziile 
nu-i puteau dăuna. Abby fusese întotdeauna de părere că 
anticiparea făcea cât jumătate din distracţie. 


Se scufundă în cadă pentru încă o jumătate de oră înainte 
de a-şi spăla părul şi a se rade pe picioare. Voia să arate 
bine atât pentru Chris, dacă venea, cât şi pentru fantomă, 
în caz că hotăra să-şi facă apariţia. Se înfăşură într-un 
prosop gros şi îşi făcu un soi de turban ca să i se usuce 
mai repede părul des. introduse CD-ul în aparat, iar o 
melodie languroasă de-a lui Norah Jones începu să se 
reverse din boxe. Deschise şifonierul, întrebându-se cum 


să se îmbrace. Se ducea la mama ei, aşa că nu trebuia să 
se pună la patru ace, însă, pentru orice eventualitate, voia 
să arate foarte bine. Alese o pereche de blugi închişi la 
culoare şi o bluză albă cu mâneci bufante. Urma să le 
asorteze nişte pantofi fără toc, uşor de scos, în caz că 
apărea Chris şi o invita la o plimbare pe plajă. Deja se 
gândea mult prea departe, dar asta era toată distracţia. 
Anticiparea, îşi zise pe când îşi dădea jos prosopul de pe 
cap. Luă un pieptene rar şi se apucă să-şi descâlcească 
buclele grele. Peste jumătate de oră îşi îmblânzise părul 
pentru a-l transforma în valuri mătăsoase. Decise să se 
machieze discret. Nu voia să se împopoţoneze, cum ar fi 
zis Sophie. Puțin fard de culoarea piersicii, o dungă maro 
fină pe pleoape, rimel negru şi o idee de luciu pe buze. Işi 
studie opera în oglindă. Nu era prea rău, constată ea. 


Îşi puse prosoapele în coşul de rufe murdare şi clăti cada 
înainte să iasă afară. 


— E ora mesei, strigă ea spre curtea din spate. 


Auzi labele lui Chester tropăind spre casă. Încă o uimea că 
aceste cuvinte aveau puterea de a-l determina să vină în 
goană. Câinele pătrunse înăuntru cu un salt, îndreptându- 
se glonţ spre bucătărie. Abby îi puse o cantitate generoasă 
de hrană uscată, peste care adăugă nişte bucăţi de carne 
rămase de la prânz. Ştia că n-ar fi trebuit să-i dea mâncare 
gătită, însă lui îi plăcea la nebunie, iar veterinarul nu 
avusese nimic împotrivă. 


În timp ce patrupedul îşi clefăia cina, Abby încuie toate 
uşile şi se asigură că temporizatoarele pentru luminile de 
interior şi de exterior erau setate pentru a se declanşa fix 
la nouă. Când Chester termină, îi clăti castronul şi-l şterse 
cu şerveţele de hârtie. Luă nişte biscuiţi pentru câini din 


cutia lui şi-i îndesă într-o pungă de plastic pentru mai 
târziu. Avea deja un stoc în portbagaj, dar acela era 
destinat situaţiilor de urgenţă. Satisfăcută, îşi apucă 
geanta, mobilul şi lesa lui Chester. 


— Haide, băiete, să mergem la o şedinţă de spiritism. 


Chester se uită la ea şi lătră solemn. 


Chris se întreba dacă să se ducă sau nu la marea şedinţă 
de spiritism a lui Toots. El nu credea în fenomenele 
supranaturale, dar ştia că Abby avea să fie acolo. Nu-i 
strica să pretindă, pentru o singură noapte, că renunţase 
la scepticism. 


Prin urmare, decise să meargă la Malibu. Se uită la ceas. 
Potrivit lui Toots, aveau să înceapă fix la nouă, şi era deja 
opt şi jumătate. Fusese pe plajă şi mirosea a sare, a vânt 
şi a nisip. In zece minute făcu duş, se bărbieri, se spălă pe 
dinţi, ba chiar se şi pieptănă. Işi puse o pereche de blugi, 
un tricou marinăresc şi nişte mocasini eleganţi. Cam 
dichisit, se gândi el. li plăceau oamenii capabili să se pună 
la patru ace în viteză. Abby se lăudase că putea fi gata 
pentru o petrecere cu ştaif în jumătate de oră, poate şi 
mai puţin. Lui nu-i păsa dacă îi lua o săptămână să decidă 
în privinţa ţinutei, întrucât o iubea la nebunie. Pentru 
prima dată în viaţa lui, era extraordinar de fericit. Din 
păcate, nu putea scăpa uşor de clientele sale, starlete de 
moravuri îndoielnice pe care trebuia să le scoată în oraş, şi 
voia neapărat să discute cu Abby despre asta. Era posibil 
oricând ca fotografia lui cu o vedetă în plină ascensiune să 
apară pe prima pagină a unei reviste mondene. Voia să-i 
spună că acelea erau întâlniri de afaceri, fără vreo 
conotaţie romantică, însă ştia că Abby nu avea să accepte 


uşor explicaţia. Poate că era timpul să-şi schimbe 
domeniul de activitate, mai ales că nu-i plăcea prea mult 
să fie avocatul starurilor. Încă din copilărie dorise să 
devină fermier. Ar fi fost o idee să se mute la ţară, să 
cumpere o bucată de pământ şi să se apuce de 
agricultură. Simpla existenţă a acestei opţiuni îl făcu să 
zâmbească. 


„Da, bătrâne Chris, viaţa nu e rea deloc!” 

Sophie adăugă două scaune în jurul mesei din lemn pentru 
cazul în care Abby şi Chris îşi făceau apariţia la şedinţa de 
spiritism. Era destul de încrezătoare că Abby avea să vină, 
dar nu era sigură în privinţa tânărului avocat. Se uitase la 
ele ca la nişte nebune când le aflase povestea 
paranormală. Sophie nu voia să schimbe prea multe lucruri 
în casă de teamă să nu sperie fantomele. Asta era chiar 
straniu, nu? Să sperie nişte fantome. De obicei se întâmpla 
invers. Păstrase cearşaful de mătase violet ca faţă de 
masă şi folosea şi acelaşi pahar. Cumpărase mai multe 
lumânări, astfel că acum se simţea pregătită să stea de 
vorbă cu morţii. Dacă ei voiau să discute cu ea. Spera din 
tot sufletul să aibă parte de o apariţie pe care s-o poată şi 
imortaliza cu echipamentele de luat vederi. Abby ar fi 
putut folosi ulterior imaginile în revistă. 


— Toată lumea e gata? se interesă Toots din pragul 
sufrageriei. Nu atinsese nimic în cameră de când renovase 
restul casei şi nici nu credea c-o va face. Se distrau prea 
bine. 


— Da, tot ce lipseşte sunt fantomele. Toots, îţi dai seama 
că în opinia lui Abby şi a lui Chris suntem o adunătură de 
babe nebune care au prea mult timp liber şi prea mulţi 
bani pe mână? 


Toots reflectă la întrebarea lui Sophie. 


— Nu sunt de acord. Chris tratează cu mult scepticism 
întreaga poveste cu fantomele, însă lui Abby îi place la fel 
de mult cum ne place nouă. Cu succesul de care se bucură 
noua ei rubrică din revistă, cred şedinţele noastre de 
spiritism se vor îndesi. Pariez că, văzând dincotro bate 
vântul, The Enquirer şi The Globe vor păşi pe urmele 
noastre. Ştiu că Abby este entuziasmată când patronul ei o 
informează prin e-mail ce bine merg vânzările. Am 
impresia că-i place să fie redactor-şef. N-am auzit-o să se 
lamenteze că nu mai iese pe teren la vânătoare de staruri. 
Ce părere ai despre asta, Sophie? 


— Nu vrei să ştii. În ultima vreme raţiunea mea a cam luat- 
o pe câmpii, dar asta nu trebuie să vă mire. Serios 
vorbind, cred că subiectul ăsta cu fantomele reprezintă o 
adevărată lovitură de presă. Sunt atâtea noi emisiuni de 
televiziune, că nu mai pot ţine pasul cu ele. Descoperirea 
noastră a picat la ţanc pentru Abby. Apropo, n-ai observat 
că în ultima vreme are o strălucire aparte? 


— Bineînţeles c-am observat, doar sunt mama ei, pentru 
numele lui Dumnezeu! 


— Ei bine eu sunt naşa ei de botez! replică Sophie. 


— Această strălucire de care vorbeşti nu vine de la 
scrierea articolelor despre apariţiile spectrale. Cred că ea 
şi Chris sunt îndrăgostiţi unul de celălalt. 


Sophie rânji cu gura până la urechi. 


— E fantastic! Dar tu, Toots? Cum priveşti situaţia? Ştiu că 
l-ai iubit pe tatăl lui Chris şi mai ştiu că eşti o mamă 
minunată pentru Abby, iar Chris te adoră şi are sentimente 
filiale faţă de tine. Întrebarea era clară: ai fi de acord dacă 
Abby ar decide să se mărite cu fiul tău vitreg? 


— Ăsta a fost mereu unul din lucrurile pe care le admir la 
tine, Soph. Eşti sinceră până-n pânzele albe, nu te fereşti 
să tai în carne vie. Pentru a-ţi răspunde la întrebare, da. 
Nimic nu mi-ar plăcea mai mult decât să-i văd împreună. 
Garland, tatăl lui Chris, mi-a vorbit în mai multe rânduri 
despre asta înainte să moară. Şi lui i-ar fi plăcut ca ei să 
formeze un cuplu. Chris e la fel de arătos ca tatăl lui, nu 
crezi? 


Avea câteodată lacrimi în ochi când vorbea despre soţii pe 
care-i iubise. Garland fusese pe locul al doilea în ordinea 
preferințelor, imediat după tatăl lui Abby, John Simpson. 


— Sunt de acord. Amândoi sunt frumoşi de pică. Oricum, 
Garland arăta de o mie de ori mai bine decât pocitania de 
Walter. Toots, îţi pot pune o întrebare? 


— Oricum o s-o faci, aşa că de ce-mi mai ceri voie? 


— Eşti o scorpie bătrână şi supărăcioasă, dar te iubesc 
oricum. Astăzi. 


— Pune întrebarea mai repede. 


— Ai bănuit vreodată că Walter mă folosea pe post de sac 
de box înainte să vii la New York şi să vezi cu ochii tăi? 


Toots trase aer în piept. 


— Hai mai bine să fumăm o ţigară pe verandă. 
— Bună idee! 


Fumau atât de mult, încât Toots instalase un mic frigider în 
care păstra la îndemână cel puţin douăzeci de cartuşe de 
ţigări. Îşi ocupară şezlongurile preferate şi-şi aprinseră 
ţigările. După ce inhală o cantitate satisfăcătoare de 
toxine, Toots luă cuvântul. 


— Aveam suspiciunile mele, dar nu l-am văzut niciodată 
lovindu-te. M-am gândit mereu că-l vei părăsi dacă va 
deveni prea brutal. Dar ce era cu doctorul acela pentru 
care lucrai? S-a întâmplat ceva între voi doi? 


Sophie trase din ţigară şi scoase fumul în colţul gurii. 


— Nu, dar îmi doresc să fi avut. Se purta foarte frumos cu 
mine. Ştia ce nenorocit era Walter, dar, la fel ca tine, îşi 
imagina că dacă m-ar fi bătut de-mi suna apa în cap, aş fi 
plecat. Am luat în serios jurămintele de căsătorie, în 
spiritul catolic moştenit de la părinţii mei. Aşa c-am îndurat 
până când moartea ne-a despărţit. Ticălosul! Sper ca 
Satana să-i tăbăcească fundul în fiecare zi. Să nu mai 
vorbim despre Walter, că mă apucă depresia. Mai dă-mi o 
ţigară, mai bine. 


— E aproape nouă; ar trebui să le chemăm pe Ida şi pe 
Mavis şi să începem, spuse Toots. 


— În regulă. Câteva ore pot trăi fără nicotină. 


Intrară, iar în bucătărie le găsiră pe Ida şi pe Mavis. Ida 
făcea cafea, iar Mavis aranja pe o tavă legume crude şi, 
bineînţeles, fructe. 


— Sunteţi gata să ne apucăm de treabă? întrebă Sophie. O 
să verific încă o dată ca să mă asigur că n-am uitat ceva. 


Zbură din bucătărie ca o vrăjitoare pe mătura ei. 


Dintr-odată se auzi o bătaie puternică în uşa de la intrare, 
apoi: 
— Mamă, fetelor, n-aţi început fără mine, nu-i aşa? 


— Abby, vino în spate, suntem la bucătărie! Vă aşteptam 
şi pe tine, şi pe Chris. 


— El nu e aici, spuse Abby. 


— Nu? se miră Toots. Eram convinsă c-o să veniţi 
împreună. 


— Nu, nici nu l-am invitat. Scepticismul lui pare de 
neclintit. 


— Chestia asta nu e pentru toată lumea, o consolă Toots, 
deşi îi putea vedea clar dezamăgirea de pe chip. 


— E în regulă. Nu-mi pasă. Aşadar, ce mai aşteptăm? Sper 
din tot sufletul că voi lua legătura cu o mare vedetă de 
altădată. Ar fi grozav să am un material trăsnet pentru 
prima pagină. 


— Nimic nu e imposibil, rosti misterios mama ei. Ida şi 
Mavis, când sunteţi gata, haideţi în sala de spiritism, le 
convocă ea. 


— Sala de spiritism? 


— Aşa o numim acum, eu şi Sophie. Păi nu asta facem 
acolo? 


O bătaie puternică în uşă le sperie la culme. Abby se grăbi 
să deschidă. 


— Chris! Bună! Eu şi mama ne gândeam că nu vei ajunge. 


A 


Toots îi percepu bucuria din glas la vederea tânărului 
avocat. 


— M-am tot gândit şi răzgândit, dar nu puteam rata şansa 
de a petrece o seară cu doamnele mele preferate. Dacă 
trebuie să suport şi o fantomă, două, sunt dispus să 
accept. 


— Ei bine, atunci ce mai aşteptăm? se învioră stăpâna 
casei. 


Abby, Chris şi Toots intrară în sufragerie, unde Sophie 
aprindea lumânările, iar Ida şi Mavis le plasau în colţuri 
pentru a risipi cât de cât bezna. La final, Sophie îi rugă pe 
toţi participanţii să-şi ocupe locurile obişnuite. 


— Chris, Abby, puteţi să vă aşezaţi aici. Le indică două 
scaune unul lângă altul, în dreapta ei. Pentru că n-aţi mai 
asistat la vreo şedinţă de spiritism până acum, vă rog să- 
mi acordaţi un minut pentru a vă explica unele lucruri, dar 
trebuie să-mi promiteţi amândoi că nu veţi râde. 


— Jur pe ce am mai sfânt, spuse Abby. 
— Pe cuvânt de cercetaş! adăugă demn Chris. 


— Merge. Să ne aşezăm toţi ca să vă descriu procedura. 
După ce încetă hârşâitul scaunelor, Sophie reluă: In primul 
rând, trebuie să înţelegeţi ce reprezintă o şedinţă de 
spiritism. Înseamnă reunirea unui număr de persoane în 
scopul comunicării cu cei care nu mai sunt pe lumea 
aceasta. Participanţii ar trebui, pe cât posibil, să aibă 


temperamente diferite. Cred că suntem de acord că 
întrunim acest criteriu. Bineînţeles, trebuie să avem toţi 
mintea deschisă şi să acceptăm că fenomenele acestea se 
pot produce. La o întrunire trebuie să asiste cel puţin trei 
persoane şi nu mai multe de douăsprezece. Mă urmăreşte 
toată lumea? Dacă vă plictisesc, n-aveţi decât să mă 
suportaţi! Lumina slabă e cea mai indicată, de unde şi 
ideea cu lumânările. Abby, Chris, dacă aveţi de gând să 
mai veniţi şi la alte şedinţe, vom folosi mereu aceleaşi 
locuri. Ar trebui să ne punem toţi mîinile pe masă cu 
palmele în jos. Se spune că lemnul devine conductor 
atunci când este încărcat, aşa că nu e neapărat necesar să 
ne ţinem de mâini, însă mie îmi place să cred că spiritele 
ne văd uniţi întru acelaşi scop, aşa că v-aş recomanda să o 
facem totuşi. 


— O idee cu care sunt de acord, interveni Chris întinzându- 
se după mâna lui Abby. 


Râseră cu toţii. 


— Se spune că nu trebuie să existe fructe sau flori în 
cameră decât dacă sunt proaspete. Eu personal nu cred că 
asta are vreo importanţă. Chris, Abby, aveţi vreo 
întrebare? vru Sophie să ştie. 


— Nu, până acum, nu, spuse Abby, iar Chris îi ţinu isonul. 


— De obicei deschid şedinţa cu o rugăciune, apoi întreb 
dacă e cineva care ar vrea să intre în contact cu noi. Asta 
ar fi tot. Deci, copii, vreţi în continuare să intraţi în joc? 
întrebă Sophie rânjind. Dacă nutriţi convingerea că n-o să 
vi se facă frică, ar fi cazul să mai meditaţi. Nu-i aşa, 
fetelor? 


— Absolut, spuse Toots. 


— Ei bine, sper că putem intra în contact cu cineva. Sunt 
mai mult entuziasmată decât temătoare. Eu sunt gata 
dacă sunteţi şi voi, anunţă Abby. Şi tu? i se adresă ea lui 
Chris. 


— N-aş mai fi aici dacă nu eram pregătit, aşa că să-i dăm 
drumul. 


— Încă o chestie. Eu iau asta foarte în serios, aşa că 
încercaţi să nu faceţi pe deştepţii comentând aiurea, îi 
preveni Sophie. 


— Păi ăsta e aproape un miracol, remarcă Ida. 


— Să mă pupi undeva. Gata, începem. Să ne luăm cu toţii 
de mâini! 


Se supuseră, formând un cerc în jurul mesei. 


— Să ne destindem! Gândiţi-vă la o persoană cu care aţi 
vrea să intraţi în contact. Nu trebuie să fie cineva pe care 
să-l cunoaşteţi personal. 


Sophie aşteptă pentru ca liniştea, calmul şi toate dorinţele 
celorlalţi să se impregneze în atmosfera din încăpere. 
Poate nu şi dorinţele lui Chris şi ale lui Abby, totuşi. 


— Să respire fiecare adânc şi să se relaxeze, deschideţi-vă 
minţile şi inimile către posibilităţile unei alte dimensiuni 
unde sunt ţinute captive sufletele pierdute. Dacă se află 
aici vreun spirit care şi-ar dori să-şi facă simțită prezenţa, 
noi suntem aici să-l ajutăm. Să ne punem vârfurile 
degetelor pe paharul din mijlocul mesei. Acesta este 
mijlocul nostru de comunicare cu spiritele. 


Îşi desprinseră mâinile şi atinseră paharul cu vârful 
degetelor. 


— Dacă e cineva în această cameră care ar vrea să intre în 
legătură cu noi, să mişte paharul spre dreapta mea pentru 
„da” şi spre stânga mea pentru „nu”. 


Ochii lor erau lipiţi de pahar. Când nimic nu se întâmplă, 
Sophie repetă cuvintele. 


— Nimeni din încăperea aceasta nu-ţi vrea răul! Vrem să 
te ajutăm, să te înţelegem. Dacă mesajul ţi se pare 
limpede, mişcă paharul spre dreapta pentru „da” şi spre 
stânga pentru „nu”. 


După câteva secunde, paharul se deplasă la fel de încet ca 
întotdeauna spre dreapta. Se auziră câteva icnete de 
emoție. 


— Văd că ne înţelegi. Eşti bărbat, sau femeie? Mişcă 
paharul spre dreapta mea dacă eşti femeie, spre stânga 
dacă eşti bărbat. 


Sophie aruncă o privire fugară spre Chris şi Abby. Erau 
uluiţi. 

Paharul se mişcă încet spre stânga. 

— Eşti bărbat. Este cineva în cameră pentru care ai un 


mesaj? La dreapta dacă răspunsul este „da” şi spre stânga 
dacă răspunsul este „nu”! 


Spre tulburarea generală, paharul se mişcă încet spre 
dreapta. 


— Poţi muta paharul în faţa persoanei căreia vrei să-i 
transmiţi un mesaj? 


Aşteptară câteva minute şi nimic. Sophie era pe punctul 
de a lansa o altă întrebare când paharul alunecă lent şi se 
opri în faţa lui Toots, smulgându-i un geamăt. 


— Ai fost căsătorit cu această femeie? continuă Sophie. 
Dacă aşa e, rostogoleşte paharul dintr-o parte în alta. 
Dacă nu ai fost căsătorit cu ea, nu-l clinti! 


Toţi ochii se aţintiră spre pahar. După câteva minute, 
acesta era tot imobil. Uşurarea lui Toots era vizibilă. 


— N-ai fost căsătorit cu această femeie, conchise Sophie. 
Ai vreun mesaj pentru cineva din această cameră? Mişcă 
paharul spre dreapta dacă răspunsul tău este „da” şi spre 
stânga dacă răspunsul tău este „nu”! 


Paharul se roti iute spre dreapta, dar se opri la fel de 
repede cum începuse. 


— Eşti furios pe cineva? 

Din nou paharul se roti spre dreapta. 

— Persoana pe care eşti furios se află în viaţă? 
Paharul se roti spre stânga. 


Sophie era atât de captivată, încât nu resimțea nici cea 
mai mică teamă. Asta nu era valabil şi pentru ceilalţi, însă 
nimeni nu dădea vreun semn că ar fi vrut să renunţe. 


— Poţi să te materializezi ca să te putem identifica? 


Paharul se roti spre dreapta. Lăsară toţi să le scape 
suspine zgomotoase. 


— Ssst, nu aveţi nici un motiv să vă fie frică! Să ne aşezăm 
palmele pe masă. Dintr-odată, Sophie ordonă: Arată-te! 


Sufrageria deveni subit rece ca gheaţa, iar lumânările 
licăriră. Işi făcu apariţia un nor de ceaţă care se lăsă purtat 
până în centrul încăperii, prinzând contur sub forma unui 
chip masculin. Norul plană deasupra mesei, iar trăsăturile 
feţei se accentuară tot mai mult. În culmea entuziasmului, 
Sophie aproape că-şi pierdu controlul. 


— Eşti Bing Crosby! 
Chipul zâmbi. 


Nimeni nu scotea un cuvânt. Asistau la un fenomen 
paranormal după toate regulile artei. 


— Ai vreun mesaj pentru cineva din cameră? se interesă 
Sophie. 


Norul se deplasă, oprindu-se deasupra lui Toots. Sophie 
era nedumerită. Ce voia Bing Crosby să-i spună prietenei 
sale? Gerul din cameră era aşa de tăios, încât îi rănea 
pielea. Nu era sigură ce să facă, dar ştia că dacă nu-şi 
recăpăta stăpânirea de sine, spiritul avea să dispară. 


— Sophie, cred că ştiu care e legătura, şopti Toots. 
— Care e? întrebă Sophie holbându-se la nor. 


— Casa lui Aaron Spelling. Pe terenul ăsta se afla locuinţa 
lui Bing. Spelling a demolat-o pentru a-şi construi vila lui. 


Deodată norul începu să se-nvârtească în jurul camerei. 
Lumânările se stinseră, apoi căzură pe podea. Mâinile lui 
Sophie tremurau atât de tare, încât trebui să se aşeze pe 
ele. Pe cât de repede începuse, pe atât de repede se opri. 
Nimeni nu se clinti şi nu deschise gura. Fuseseră martori la 
un eveniment pe care nici unul dintre ei nu l-ar fi crezut 
posibil. Sophie era pe punctul de a le spune să se relaxeze 


şi să iasă din cameră când îşi făcu apariţia o altă 
formaţiune difuză. Camera deveni şi mai rece, dacă asta 
era cu putinţă. Pâcla plutea prin cameră ca şi cum ar fi fost 
înzestrată cu rațiune. Sophie nu vorbi, pentru că nu voia să 
rişte s-o piardă. Exact ca mai devreme, norul se deplasă 
prin aer până se opri în faţa lui Abby, care trase adânc aer 
în piept, apoi expiră uşor. Se contură treptat un chip, 
numai că de data aceasta aparţinea unei femei. Tenul 
palid şi buzele roşii ca sângele erau tot mai vizibile, iar 
peste câteva clipe se materializă şi părul blond coafat în 
stilul anilor ‘60. 


Toţi ochii celor din cameră erau aţintiţi asupra imaginii 
eterice suspendate deasupra capului lui Abby. Nu încăpea 
nici o îndoială, zâmbetul acela era inconfundabil. O aveau 
în faţa lor pe Marilyn Monroe. 


Nimeni nu scotea nici un sunet. Respiraţiile abia li se 
auzeau. Chipul se întoarse spre Abby, ca şi cum ar fi 
cunoscut-o. Abby se holbă la faţa uneia dintre cele mai 
faimoase actriţe din toate timpurile, a cărei moarte a 
rămas un mister până în ziua de azi. Buzele roşii se mişcau 
încet, de parcă spiritul ar fi vrut să-i dea un mesaj de 
dincolo de mormânt. Mâinile tinerei femei tremurau, dar 
nu-şi dezlipi nici un moment ochii de pe enigmatica vedetă 
de cinema. Temperatura din încăpere scădea treptat pe 
măsură ce norişorul cu trăsăturile lui Marilyn Monroe se 
apropia de Abby. De data aceasta, mişcarea buzelor era 
inteligibilă. 


— Moartea mea a fost un accident. 


Frigul cumplit îi stârni lui Sophie teama că avea să 
îngheţe. Norul de pâclă începu să se rotească la fel ca mai 
devreme şi dispăru în neant. Nimeni nu se mişcă. Nimeni 


nu scoase nici un cuvânt. Pur şi simplu n-ar fi putut descrie 
fenomenul la care tocmai asistaseră. 


Abby Simpson tocmai făcuse rost de ştirea în exclusivitate 
a vieţii ei - sau a oricui altcuiva. 

O oră mai târziu, se adunară toţi în jurul mesei din 
bucătărie. Nu erau prea vorbăreţi, de vreme ce nici unuia 
nu-i venea să creadă la ce asistaseră. Un fenomen 
paranormal în toată puterea cuvântului. 


— Toots, pune de cafea. Nu, las-o baltă! Avem cu toţii 
nevoie de alcool. De acord? 


— Îmi dau peste cap dieta pentru cea mai tare băutură din 
bufet, oricare ar fi aceea, anunţă Ida. 


— Eu nu pot să beau orice, întrucât am de condus până 
acasă. Vreau să-mi păstrez capul limpede pentru a-mi 
putea aminti tot ce s-a întâmplat. Sophie, aş putea să mă 
uit pe înregistrări înainte să plec? o rugă Abby. 


— Da, chiar voiam să-ţi propun asta. Stai să aduc 
aparatura. Toots, vom avea nevoie de laptopul tău pentru 
vizionare. Voi lipsi doar un minut, promise Sophie. 


— Chris, ai fost cam tăcut, remarcă Abby. Totul e în 
regulă? De fapt, e firesc să nu fim în apele noastre după o 
asemenea experienţă. 


— Sunt bine, numai că tot ce am crezut până acum se 
dovedeşte iluzoriu. Convingerile mele... nu ştiu, tocmai au 


primit o doză de realitate? O altă dimensiune? Noi, 
avocaţii, ne ocupăm de faptele reale, însă fenomenul la 
care am asistat era oricum, numai real nu. 


— lda, tu n-ai spus prea multe, observă Abby. Ce părere 
ai? 


— După toate problemele pe care le-am înfruntat în 
ultimele săptămâni, asta e cireaşa de pe tort. Incă nu pot 
cuprinde cu mintea un eveniment pe care totuşi l-am 
văzut cu ochii mei. Sunt şocată, la fel ca voi. 


— Am acelaşi sentiment, spuse Mavis. E pur şi simplu prea 
straniu pentru mine. Sunt doar o bătrânică din Maine. 
Fantomele şi spiritele nu mă sperie, iar eu chiar cred că 
există. Dacă până acum nu credeam, orice îndoială mi-a 
dispărut. 


Toots reveni cu laptopul şi cu o sticlă de scotch sub braţ 
exact în momentul în care Sophie îşi făcu apariţia cu 
aparatul de înregistrare. 


— Să ne mutăm scaunele ca să ne uităm cu toţii, propuse 
aceasta când termină de organizat vizionarea. 
Instrumentele acestea sunt folosite şi la emisiunea 
Vânătorii de Fantome, deci vă imaginaţi că sunt dintre cele 
mai performante. Voi sta lângă computer în caz că sunt 
probleme. 


Toots umplu şase pahare de scotch. 


— Cine are nevoie de o băutură e invitat să se servească, 
zise ea golind paharul dintr-o sorbitură. 


— Vreau şi eu, spuse lda. La fel şi Mavis. 


Toots făcu să alunece două pahare spre partea cealaltă a 
mesei aşa cum văzuse că se proceda în vechile westernuri. 


— Sophie, vrei unul? 


— Nu acum, lasă-mă să mă uit mai întâi! Vreau totuşi o 
ţigară. 


Toots ieşi pe verandă şi apucă un pachet de ţigări şi o 
brichetă. Una dintre regulile ei, şi n-avea prea multe, era 
să nu se fumeze în casă. In acel moment însă, consideră 
că putea s-o încalce. Aprinse două ţigări şi le aduse 
înăuntru. 


— Sophie, asta e o excepţie, ne-am înţeles? 


— Sigur. Sophie luă ţigara şi trase din ea atât de tare, 
încât obrajii i se supseră. După încă un fum i-o restitui 
prietenei sale. Asta mă va ţine o perioadă, acum mă 
interesează imaginile. Vede toată lumea ecranul? 


Încuviinţară la unison. Toots stătea în spatele ei pentru a 
nu sufla fumul de ţigară spre ceilalţi. Sophie apăsă rapid 
câteva taste, iar imaginea încăperii umplu ecranul. Erau ei 
înşişi, stând cu un aer solemn în jurul mesei. Se auzi vocea 
lui Sophie explicându-le lui Abby şi lui Chris modul de 
desfăşurare a şedinţei. Inregistrările erau realizate în 
calupuri de trei minute, ca la camerele de supraveghere. 
Se uitară toţi la paharul care se roti spre dreapta, apoi 
spre stânga, după care ajunse în faţa lui Toots. Când ar fi 
trebuit să se ivească norul de pâclă cu faţa lui Bing 
Crosby, camera nu surprinsese nimic altceva decât 
stupefacţia de pe chipurile lor. Oftară dezamăgiţi, ştiind că 
nici imaginea lui Marilyn Monroe nu avea să apară, însă 
nu-şi dezlipiră ochii de pe ecran. Din păcate, nu văzură 
decât expresia feţei lui Abby trecând de la teamă la şoc. 


Acesta era probabil momentul când zărise întruparea lui 
Marilyn Monroe. Continuară să se holbeze la monitor, dar 
în afară de figurile lor uluite şi de paharul rostogolindu-se 
pe cearşaful violet nu mai văzură nimic. 


— Ssst, făcu Sophie, ale cărei degete dansau pe tastatură. 
Salvez scena asta, dar va fi greu să demonstrăm că 
paharul s-a mutat de unul singur. 


Era pe punctul de a decupa imaginea când Abby interveni: 


— Opreşte-te! Poţi derula asta un milimetru? Cred c-am 
văzut ceva. 


— Bineînţeles. Îi îndeplini rugămintea prin câteva atingeri 
ale touch pad-ului. Când fu aproape de momentul 
respectiv din înregistrare, apăsă o succesiune de taste şi îi 
aşteptă reacţia. 


— Acolo! Stai, dă înapoi două secunde, spuse Abby. 


Sophie se conformă rapid, derulând imaginea până când 
observă şi ea. 


— Să fiu a naibii, uită-te la asta! Veniţi încoace! 


Se adunară toţi în jurul monitorului cât de aproape puteau 
pentru a nu-şi lovi capetele unul de altul. Sophie îşi făcu 
dansul pe tastatură pentru a treia oară, dar de data 
aceasta ştia unde să se oprească. 


— Uitaţi-vă acolo! 


Se aplecară pe rând să vadă mai bine. După ce se lămuriră 
cu toţii ce voia Abby să le arate, se întoarseră la scaunele 
lor. Întrucât Sophie prezida şedinţele de spiritism şi era 
singura care ştia să instaleze şi să pună în funcţiune 


aparatura de înaltă tehnologie, ei îi revenea sarcina de a 
consacra descoperirea din acea seară. 


— Unul câte unul, vă rog să-mi spuneţi ce-aţi văzut! Vreau 
să mă asigur că suntem toţi pe aceeaşi lungime de undă. 
Abby, întrucât tu ai fost prima care a observat chestia 
asta, aşteaptă până auzim constatările celorlalţi. 


— Bineînţeles. 


— Sunt sigură că am văzut o imagine a buzelor lui Marilyn 
Monroe mişcându-se ca şi când ar fi rostit: „A fost un 
accident”, zise Toots. 


— La fel şi eu, adăugă Ida. 


— Pe cât de mult urăsc să admit, am văzut şi eu asta, 
spuse Chris. 


— Şi eu, se auzi vocea lui Mavis. 
— Asta e ce-ai văzut, Abby? întrebă Sophie. 
— Da. 


— Ei, bine, şi eu am văzut-o. Pot să decupez scena şi s-o 
separ în cadre. Am un program care-mi permite să fac 
asta, însă îmi trebuie un computer performant. 


— Avem noi la revistă. Noii proprietari nu s-au zgârcit şi 
ne-au cumpărat tot ce e mai bun pe piaţă. Sophie, cât de 
repede îmi poţi da imaginile? 


— Când le vrei? 


— leri, dar şi mâine va fi bine. Am o idee; dacă va merge, 
The Informer tocmai s-a ales cu articolul cel mai tare din 
istoria presei. 


— Vrei să zici că vei folosi asta în revistă? întrebă Chris 
neîncrezător. 


— Asta e exact ce voi face. Nu te frapează că această 
întruchipare a lui Marylin Monroe s-a oprit fix în faţa mea? 
Cui să-i faci o asemenea dezvăluire, dacă nu unui reporter 
de tabloid? Ea o ştia mai bine ca oricine. Nu mă-ntreba 
cum o să procedez; voi lăsa asta în sarcina Marelui Şef de 
Sus. Cred că ea vrea ca informaţia să fie retransmisă pe 
scară cât mai largă. Toate nelămuririle legate de moartea 
ei se vor rezolva acum dintr-un foc. 


— Abs, ăsta e un subiect pentru cel mai mizerabil dintre 
tabloide. Chiar crezi că cititorii o să se lase convinşi? Nu 
cumva o să li se pară un articol din seria „Hei, l-am văzut 
pe Elvis mâncând la Dunkin Donuts”? insistă Chris. 


— Păi sigur că aşa vor reacţiona. Nu vezi? Tocmai ne-ai 
explicat cum funcţionează  tabloidele. Oamenii sunt 
intrigaţi, deci cumpără publicaţia. Nu e obligatoriu să 
creadă, însă e foarte posibil să se întâmple aşa, răspunse 
entuziasmată Abby, însă ochii ei îşi schimbară culoarea de 
la azuriu la albastru-închis imediat ce înţelese unde bătea 
el. 


— Eu tot nu pricep. De ce vrei să publici un material care 
va fi primit cu neîncredere sau cu ilaritate? Nu pot să-ţi 
spun de câte ori am urmărit reacţiile oamenilor care 
parcurg titlurile alea idioate în timp ce aşteaptă să le vină 
rândul la casă la Ralph's. Râd, fac comentarii crude şi cei 
mai mulţi nici nu se sinchisesc să cumpere ziarul, întrucât 
nu vor să-şi cheltuie aiurea banii pe nişte articole trase de 
păr. 


— Chris Clay, eşti un dobitoc! Tocmai m-ai insultat pe 
mine, mi-ai insultat şi profesia, dar şi opţiunile de lectură 


ale mamei şi naşelor mele. Eşti cu adevărat unul care le 
ştie pe toate. La naiba, chiar mi-aş dori să ştiu atât de 
multe ca tine! Trebuie să fie o treabă grea să cari toate 
actrițele alea de mâna a şaptea prin localurile cele mai 
prizate ca să le satisfaci dorinţa de a fi surprinse de 
Entertainment Weekly, de Us sau de oricare altă revistă 
care ia drept ştire de senzaţie meniul de la cina unei 
starlete de doi bani! Mi se pare că vedem lumea prin 
lentile diferite. 


— Îmi pare rău, Abby, am depăşit limita, murmură el 
spăsit. 


— Tare asta, dar nu-ţi accept scuzele. Pleacă până nu mă 
decid să-ţi scot ochii. Asta n-o să dea bine în toate acele 
reviste care-ţi publică poza în compania clientelor tale. Du- 
te acasă! 


Abby ieşi pe verandă, deoarece nu voia să respire acelaşi 
aer cu el. Faptul că se comportase măgăreşte o dată ar fi 
trebuit s-o înveţe minte. Îi auzi paşii în timp ce măsura 
podeaua de lemn cu paşi mari. 


— Ştiu că nu vrei să auzi asta încă o dată, dar chiar îmi 
pare rău, Abs. Mă pricep al naibii de bine să dau cu bâta-n 
baltă. 


— lar eu mă pricep de minune să-mi înfig piciorul în fundul 
cuiva. Du-te acasă, Chris! 


— Ai dreptate, e timpul să punem punct. La revedere. 


Abby stătu pe verandă până când auzi maşina lui Chris 
îndepărtându-se, apoi se duse înăuntru. Mama şi naşele ei, 
aşezate la masa din bucătărie, se holbară la ea ca şi cum 
ar fi avut un al treilea ochi în mijlocul frunţii. 


— Să nu rostiţi nici un cuvânt! Nu vreau să aud nimic. Sunt 
epuizată după seara asta. 


— N-aveam de gând să spunem ceva, Abby. Eu sunt total 
de acord cu tine. Cred că ai dreptate să publici un material 
care, după cum ştim, ţi-a fost solicitat de către patron. Pe 
de altă parte, nu trebuia să fii atât de dură cu Chris. Ştii 
cum sunt avocaţii, nu? Spun primul lucru care le trece prin 
minte fără să le pese de sentimentele celorlalţi. Ar trebui 
să-l suni şi să-l inviţi la cină. 


— Mersi, mamă! Simt că asta a fost o experienţă aproape 
divină care va ridica The Informer în vârful clasamentului. 
Să nu uităm nici de povestea cu Bing Crosby şi Aaron 
Spelling. In altă ordine de idei, voi ignora ce-ai spus despre 
invitarea lui Chris la cină. 


— Cum vrei tu, dragă. 


— Dacă te interesează părerea mea, eu aş plasa articolul 
ăsta în ediţia de săptămâna viitoare. Nu ştiu dacă e demn 
de prima pagină, dar asta e treaba ta să stabileşti. Oricum, 
sunt tare mândră de tine. Sophie îi dădu un sărut şi o 
îmbrăţişă repede. Mâine-dimineaţă, la prima oră, o să mă 
prezint la redacţie ca să prelucrez fotografia. Mă gândesc 
însă că ar fi bine s-o luăm şi pe Ida cu noi. Cunoştinţele ei 
s-ar putea dovedi esenţiale. 


— E o idee grozavă! exclamă Abby. Ida, ai vrea să vii? 


— invitaţia mă onorează. Dar trebuie să-mi promiteţi toate 
ceva, zise Ida dregându-şi glasul. Toate chestiile care s-au 
întâmplat cu impostorul acela de Patel, presupusul doctor 
Sameer, amuşinătorul de chiloţi, şi cu Mohammed, 
traficantul de droguri care a fost bătut până aproape să-şi 
dea ultima suflare, vor ajunge la ştiri, de vreme ce 


adevăratul doctor Sammer a depus plângere împotriva lor. 
N-o pot uita nici pe târfa de Amala. Ştiu că va trebui să 
depun mărturie la tribunal. Dragele mele, vă propun să ne 
luăm toate o vacanţă după ce figura mea va ajunge să fie 
cunoscută în toată ţara. Presimt că procesul va stârni 
interesul lui Nancy Grace şi nu cred că-i voi putea suporta 
insinuările ironice în timp ce mă „compătimeşte” ca pe o 
victimă a complotului lor de a fura milioane de dolari. Veţi 
putea face asta pentru mine? Mavis, îl poţi ruga pe George 
să ne însoţească dacă vei continua să te vezi cu el. Ce 
spuneţi? A, şi să ştiţi că fac eu cinste. Am un surplus de 
trei milioane de dolari care-mi atârnă în buzunar. Ne-am 
înţeles? 


Îşi puseră pe rând mâinile una peste cealaltă. Ida, apoi 
Sophie şi Mavis, la urmă Toots. 


— Haide, Abby, e timpul să înveţi strângerea de mână 
secretă! 


— Despre ce vorbeşti? 


— Toots, vrei să-mi spui că nu i-ai explicat lui Abby cum e 
cu strângerea de mână secretă? 


— De ce nu-i explici tu, Sophie? 


— Voi face mai mult de-atât, i-o voi arăta. Haide, Abby, e 
momentul să devii membră cu drepturi depline a grupului 
nostru! 


Abby îşi puse mâna deasupra celorlalte patru, gândindu-se 
că avea norocul de a cunoaşte nişte femei fantastice. 


— La trei, spuse Toots. Unu... doi... trei... 


La fel cum făceau în clasa a şaptea, cu mulţi ani în urmă, 
cele mai bune patru prietene, acum cinci, îşi aruncară 
mâinile în aer şi strigară în cor: 


— La naiba, când eşti bună, eşti bună! 


Strigătul lui Abby se auzi distinct, la o secundă în urma 
celorlalte. 


epilog 


Întâlniri fantomatice 


de Abby Simpson 


Fantoma lui Marilyn Monroe este mereu prezentă la 
Hollywood, bântuind prin locurile pe care actriţa le-a 
frecventat în timpul vieţii. 


Mulţi relatează că au văzut-o la Cimitirul Westwood 
Memorial din Los Angeles. Stafia lui Marilyn plutea 
deasupra mormântului său, făcându-le cu mâna celorlalte 
fantome ale strarurilor hollywoodiene. 


După moartea ei tragică din august 1962 s-a speculat că 
ar fi fost vorba de o sinucidere, dar au apărut şi zvonuri 
referitoare la un asasinat. Există chiar opinii potrivit cărora 
unul sau mai mulţi membri ai familiei Kennedy ar fi putut 
contribui la decesul ei prematur. 


Delegată de The Informer, am luat parte la o şedinţă de 
spiritism privată unde şi-a făcut apariţia însăşi Marilyn, cu 
zâmbetul ei faimos. Avea un mesaj pe care m-a rugat să-l 


împărtăşesc lumii. Sunt onorată că m-a ales pe mine 
pentru a-i transmite gândurile prin intermediul revistei 
noastre. lată, cuvânt cu cuvânt, declaraţia fantomei lui 
Marilyn Monroe despre dispariţia sa prematură: „Moartea 
mea a fost un accident”. 


Pozele de mai jos spun totul! 


